
1932 


PROLOGAS 


JAUNYSTĘ žaliąją užnuodino 
Ne smakras, akys, ne plaukai, 
O šilas mėlynom anodijom, 
Malonia šypsena laukai. 


Gal negerai, ir gal be reikalo 

Šiandieną liūdnas ir graudus, 
Bet akimis, širdim papaikėle 

Aš įžiūrėjau tiek žiedų... 


Ir pamilau tą pievą nykiąją, 

Tas žydro ilgesio marias — 

Tai gal nors dalį to čia, knygoje, 
Manau, ne vienas įžiūrės. 


Nebūk naivus, brangus skaitytojau, 
Nebūk naivus ir neieškok daugiau: 
Kaip ant dangaus, giedrai išlytojo, 

Nėr debesų, taip čia — žmogaus. 


Ir kokia ji? ir kur gyveno ji? 

Ar buvo taip sau, ar graži? 

Kas tau? Ar nežinai, jog scenoje 
Taip įprasta rankas grąžyt. 


Kaunas, 1930.1.7 


AŠ TAU ATIDAVIAU 


AŠ TAU atidaviau 

Savo jaunystės šukę. 

Sakei, kad diena dieną vydavo, 
Kaip laivas vėtroj atitrūkęs... 
Pasidžiaugei ir numetei. 

Paliko tuščias sodas... 

Naktis praskyrė nuometą 

Ir verkiančias akis parodė... 


Kaunas, 1929.2.7 

GEGUTĖLĖ 


IR ATSKRIDO, atplasnojo gegutėlė 
Vyšnių sodan — 

O tada toks baltas vyšnių sniegas krito... 
Užkukavo, užraudojo gegutėlė 

Aukso godą, 

Ir jos balsas nuaidėjo, nusirito... 


Tai kukavo, tai raudojo gegutėlė — 
Šaukė soduos, 

O jos balsas sidabrinis tvino, tvino... 
Susivartė sniego pūga, pasikėlė, 

O man rodės, 

Kad gegutė graudžiais žodžiais pavadino, 


Pavadino vyšnių sodan, kur šakelės 
Sniegą kėlė, 

Kur vėjelis toks lengvutis siautė, šėlo. 
Pavadino vyšnių sodan, kur gegutei 
Širdį gėlė, 

Kur gegutė savo skausmo nepakėlė... 


Kaunas, 1926.4.12 


| 

ALĖJOJ 


PRABĖGDAVO vėjas, tik dulkes pakėlęs, 
Praeidavo žmonės, lyg sutemų dvasios — 
Man tuščia ir ilgu alėjoj... 

Ir pinasi svajos vainikais, lyg gėlės, — 
Aš laukdamas ieškau, ieškau, lyg rasiu, 


Ko ištisą amžių ilgėjaus... 


Kaunas, 1926 

BALADĖS 


PAUPY, 

Mėnesienoj 

Džiūsta varžos, 

O upely varlės kvarkia; 
Slenka šmėklos pro padaržes, 
Ir viena, jaunoji, verkia... 


Eina bernas 

Ir kvatoja, 

Jai širdis iš skausmo plyšta — 
Vos laikydamos ant kojų, 
Laukia, kad sugrįžtų... 


Vakaruos mėnulis leidžias, 

Vis upely varlės kvarkia... 
Žvaigždės žydi, žvaigždės žaidžia — 
Kaip gražu! 

Bet ji dar verkia... 


Kaunas, 1926 


13 


2: 


RYTA gėlės apsitaškė 
Smulkiais deimantų lašais, 
O danguj kraujai ir vaškas... 
Tu manęs prašei: — 


Kai juodos nakties degutas 
Nudažys dienos gijas, 
Tąsyk mes darželio rūtas, 
Tąsyk lelijas... 


Visa buvo, kaip pasakė, 

Visa buvo, lyg sapne, 

Net beaistrės žvaigždžių akys 
Žvelgė į mane. 


Ir man buvo baisiai gėda, 
Buvo baisiai nejauku, 

Kai sutraiškiau delne žiedą, 
Grįždamas lauku. 


Rytą gėlės apsitaškė 
Smulkiais deimantų lašais, 
O danguj kraujai ir vaškas, 


Žaizdos ir šašai... 


Kaunas, 1927 

3. 


ŽINAU, kad meilė kaip pavasario dvelkimas, 
Kad meilė kaip audra. 

Nesotus ja, bet atminimuose 

Kažkas yra. 


Atsimenu: ir akys, kaip rugiagėlės, 

Ir ilgamakrė, ir plaukai... 

Kaip valkiojaus kieman, lyg koks padegėlis, 
Kaip alpo akys — alkani vilkai. 


Išvaikščiojom laukus, lyg vėjai, — 

Kalbėjo ji tik „taip“ ir „ne“. 

Rugiagėlės, dangus ir akys jos vienaip žydėjo, 
O dienos bėgo, kaip sapne. 


Sakiau, kad meilė kaip pavasario dvelkimas, 
Kad meilė kaip audra... 

O ji — kad meilės niekur nesutiko ir nežino, 
Kokia jinai yra. 


Trys metai. Vėl sėdėjau prie klojimo. 

Atėjo ji. Kaitra. — 

Gerai sakei, kad meilė kaip pavasario dvelkimas, 
Kad meilė kaip audra... 


Menu: ji daug, ilgai kalbėjo; 

Menu, lyg girtas, lyg sapne. ' 

Ir akys, ir dangus rugiagėlėm žydėjo, 

Tik nesupratau aš jos, kaip ji kadais manęs... 


Rumšiškės, 1927.9.4 

4. 


MENU, man buvo gal šešiolika, 
O jai gal metais tik mažiau. 
Šešis paskui vienuoliškoj 

Tyloje suaižiau. 


Ir vėl pavasaris, vėl vyšniose 
Pūga dulkina sniegais, — 

Kas buvo andai, rods, grįš, — jose 
Vėl mėnesio ragai. 


Man sakė: — Tavo akys rainuotos, 
Kaip katinukai du jauni, 

Ausyse virpa dainos tos, 

Tie debesėliai kruvini. 


Kaip šuo nudūlinau pro statinius, 
Mačiau — mūvėjo žiedą jau. 
Suvirpome, viens kitą matėme, 
Bet aš pro šalį praėjau. 


Ir kartą vėl rankas sudėjusią, 

Iš lauko einančią lėnai, 

Sutikęs pasakiau: — Ilgėjausi... 

Atsakė: — Man buvo liūdna taip vienai... 
Tačiau linksma, nenusiminusi — 

Klegėjo laukas vakare. 

Tą vakarą jinai skandinosi 


Po gluosniu, ežere... 


Rumšiškės, 1927.9.12 

5. 


PALEI kluono sąsparą 
Dantų dvi eilės, 

Apvestos raudonu kaspinu, 
Ir dvi akys kvailos. 


Pro dantis, lyg pasakoj, 
Žodis žodį vijo. 

Vakaras suraizgė pašukas 
Tarp kraujo ir lelijų. 


Tada parėmęs sąsparą 

Sielvartu, kaip karalaitė girnas, 
Sakiau, kad šunį paspiria, 

Kad žvaigždės didelės kaip žirniai... 
Atėjo dėdė Kasparas, 

Švelniai pasakė: — Einam! — 
Palikom vieną sąsparą — 


Sielvartą ir laimę. 


Kaunas, 1928.4.16 

6. 


DAVĖ išmaldą akys sutikusios 
Gražiai, kaip pasakoj apie guldeną, 
Ir numestuos brangiuos skatikuose 
Žydėjo laimė neišguldoma... 


Buvau gležnesnis už lapą tik išsprogusį, 
Bijojau net vėjelio padvelkimo — 

Ir tai mane, kaip įtariamą žmogų, 
Vydavo rytas iš jos atšlajimo. 

Tegu tą alksnį alkaną 

Mėnulis ratilu aprašo... 

Ji nežinos, ko andai valkiojaus, 


Kaip vienas iš trisdešimt grašių... 


Kaunas, 1928.5.3 

7. 


BUVO pavasaris...Taškas. 
Abuojas ,„a porta inferi'““, 

O smėlis geltonas kaip vaškas, 
Geltonas kaip gintaras... 


Nei skliaute, nei tolyje, 

Nei mariose, anei linuose 

Nebuvo ir nebus tiek melancholijos, 
Kiek jos akyse mėlynose. 


Atsiminiau tuomet darželį 
Ir jos pirmąją komuniją, 
Ir paupį, ir liepą žalią, 

Ir gegužę viršūnėje... 


Tuomet abu purienas skynėm, 
Gyvenom kaimynystėje. 

Ak, kam tas smėlis gintarinis, 
Ta pakasynų tristija!... 


Rumšiškės, 1928 m. vasara 

DEBESYS 


DEBESYS gula, gula — 
Juodi, sunkūs debesys. 
Aš gėriau laimės sulą 
Tavo rankų kabėse. 


Ir visa giedra rodės, 

O tujen, amžiną atilsį, 

Paėmei mano dienas, kaip drobę, 
Ir baltinti patiesei... 

ATVIRUTĖ 


TAU — agato naktis, tau — fontano perlus 
Ir rasas, ir žvaigždes, kur nukrinta. 

Liūdi eglė rami, lūžta žodžiai perpus — 
Ne naktis, o klaikus labirintas. 


O tenai vėl giliai — vakarai kruvini, 
Kiek ten laimės svaiginančios būta! 
Eisim toli tenai, eisim vienų vieni!... 
Tokia buvo naktis atvirutėj. 

ROŽĖ 


AŠ NIEKAD nemačiau tiek kraujo suplūdusio 
Nei žaizdoje, nei vakare prieš lietų, 

Kaip neįteiktos rožės skruostuose ir lūpose, 
Taip, rodos, imtų mano gėlą ir jai išlietų! 


Vardadienis, kankinu rožę, gatvę ir vakarą, 
Stebuklo laukiu, kurs įvykt negali: 

Rieda rožės ilgesys kalinio ašara, 

Širdis užgroja melancholišką plokštelę... 


Kaunas, 1929.7.26 


PAVASARIS 


NIŪRI, pajuodusi velėna 
Žaliomis adatomis kiūto, 
Pašlaitėje žibutė mėlyna 
Ir upeliuko perlai kruta. 


Gilūs šilo atodūsiai 
Nulingavo žilą rūką, 

Ir žiema jau, rodosi, 

Lyg votis pritvinkus, trūko. 


Obelis, vyšnias, lyg jaunąją, 
Apnėrė baltu šilko tulium — 
Mergaitė kojas aunasi 

Ir slepias nuo motulės... 


Kaunas, 1929.4.11 


23 


APIE PAVASARĮ 


PAVASARIS prakala pumpurus, 
Žiedais apkaišo metūges — 
Kvepėjimu aštriu, lyg kamparu, 
Beržuos apsvaigsta gegužės. 


Tai panašu į meilę, lyg į meilę, 
Ir ilgu, ir noris eit tolyn keliu, 
Lyg tam lunatikui Jogailai, — 
Klausyti gegužių, klausyt lakštingalų... 


Pasižiūrėti į žiedus sužiurusius... 

O kiek akių! lyg tų, lyg mėlynų! 

O danguje žydram, lyg jūroje 
Piratas, mėnuo sėlina... 

Švelnus pavasaris, lyg pabučiavimu, 
Žiedams prakals nedrąsiai pumpurus, 
Bet ir pavasaris, ir mūs gyvenimas 


Ištirps bematant, tartum kamparas. 


Kaunas, 1929.5.5 

RUDUO 


MERDI žemė — paslika ligonė, 
Ruduo ir vėtra — jie tik du. 
Užniko liepą be malonės, 
Užnikę žvigdo. 


Vėtra šėlo, o šėlimas fėjos, 

O siutimas, ak tu! 

Ir ruduo šakose glamonėjos — 
Meilė rudenio naktų. 


Tai nusipurtė lapus ir žemė, 
Raudodama: kol greit?.. 
Vėtra cypauja ir šlama 

Po lapus: — All right! 


Kaunas, 1929.10.20 

IR AŠ NEŠIOJAU 


IR AŠ nešiojau gyvą žaizdą... 
Žaliuodama juk guoba sutrūnėja! 
Šiandien rašau kaip Liūdno Vaizdo 
Riteris Tobozos Dulcinėjai. 


Pritiktinai senoj bažnyčioj 
Žydėjo akys, gelto kasos, 
Kaip andai Dantei Beatričės, 
Kaip Leonoros Tasui. 


Kad būt širdis akmuo ar plienas, 
Ir tai eilėraštį sudėtum 

In tono molli Lalagenai, 

In tono molli nutylėtai... 


Ir, žinoma, man veidas kaista, 

Kad ji kaip mūza, kad kaip lašas 
Panašus į Liūdnojo Vaizdo 

Riterį tasai, kurs šituos žodžius rašo. 

FOTOGRAFIJA 


IŠ KARTO buvo koktu, 
Kad vieną taip paliko — 
Apiplėštą, apvogtą 

Ir veidu pakaliko. 


Jaučiau, kentėjau — dar vis 
Ateidavo nei sapnas koks 

Man sekt, kaip skrenda gervės, 
Per naktį nykt ir nokt. 


Aš vis dar, vos tik leis 
Vėl sulos saldžias sultis, 
Pastatysiu po stiklais, 
Prieš akis parpulsiu... 


Prieblandom pritiktinai 
Tenka nykt ir nokt per naktį; 
Rodos, saulė tik tenai 
Artima charakteriu. 


Opūs lapai ir upės... 
Smakras vis ant krumplio, 
Ir taip lepios limpa lūpos, 
Lyg akimirksnį tą trumpą... 

AŠ ŽINAU 


AŠ ŽINAU, tau sakė — tai vėjelis rožėse: 
Sielvartas ir džiaugsmas pinasi kartų... 
Tujen to nerasi šiuose mano žodžiuose, 
Kad ir kaip jos trokštum — nepasikartos. 


Kas tai yra meilė? O kad mes išspręstume! 
Gal ir būtų aišku, bet tavęs nėra... 

Visa ji: vėjelis, šiurenąs radastomis, 

Ir padrikęs rūkas pievoj vakare... 


Reikė šalto proto, — mes nepagalvojome, — 

Nei lašelio jausmo reikė neįdėt, 

Būt gegužiu ošę rudenų raudojimai, 

Būt atėjus laimė mudu palydėt... 

Sako — vis habendi — šiandien jau nespręstume, 
Tai būtų troškimas viens kitą turėt! 

Meilė — tai vėjelis, šiurenąs radastomis: 


Miršta it drugelis, lieka nemari... 


Kaunas, 1930 

KARTAIS 


KARTAIS aš vakarą prarymau — 
Nė vieno žodžio nerandu, 

O būna vakarai su rimais, 
Sonetais ir rondo! 


Mačiau marias, kaip gilią žaizdą... 


Zinau, jums marios tik vanduo, 
O man jos menasi, kaip vaizdas 
Soneto ar rondo. 


Malonu būt jums apie lūpas? 
Gal skruostus? gal dantis? 
Bet žinote mano soneto ūpą, 
Mano rondo mintis. 


Ir kas, ir kas iš to, kad ašen... 
Ir kas iš to, kad jūs graži?! 

Ar tai galėtų man nors lašą 
Jaunystės sugrąžint! 


Kartais esu tokis apsalęs — 
Mano buitis juk jeux de mots! 
Bet kartais būna man be galo, 
Be galo įdomu, 


Kai vienas vakarą nesavą 
Ir meilę prieblandom 

Pinu ketureiliais, oktavom, 
Sonetais ir rondo... 

NUĖJO DIENOS 


NUĖJO dienos varomos, 
Prigėrę kraujo it kempinės, 
Tik skliautas plaukė mariomis, 
Ištempęs burę vakarinę... 


30 


IŠADŽIAU SAVO BUITĮ 


I 


IŠADŽIAU savo buitį, kaip šilko audinį 
Ir kaip sutema pasakos mėlyną platumą, 
Kur metai pakiemiais nuklydo alalaudami, 
Nusišypsoję kurpiaus laime vos įmatoma... 


O dienos, mano dienos, ir meilė kvaila, lyg piemenio, 
Nukukavo vyšnių snieguose geguže... 

Dar, rodos, tik vakar glamonėjau jos liemenį, 

O tai metai ir metai jau praūžė... 

II 


AŠ NIEKAD nemačiau tokio rudenio vakaro, 
Tokių kruvinų vyšnių, žvilgsnio taip mėlyno, 
Kai pro padaržes tavo žingsnius sėlinau 

Ir džiaugiaus, ir džiaugiaus iki ašarų... 


Vėtra debesio taip greitai nenuveja 

Ir vėjas pienės taip greitai nenupučia... 
Žvaigždėta naktis sukniubusi krūpčiojo, 
Lyg rudenį sulytas šunelis užuvėjoj... 


32 


III 


PALAUK! žalia naktis, lyg akys katino — 
Joj nenurims šimtai lakštingalų... 

Gal laimė pražydės it žvaigždžių platina, 
It saulėj bėgiai geležinkelio. 


Šuo kažkur sulojo, ir miškas sumykė... 
Ir vėl tyla, kaip dienos kalinio! 

Buvau aš laimės valandų alchimikas, 
Bet jos seniai, seniai nuskalino... 

IV 


GALE sodo mėnesis, ir tvenkinys pajuodęs. 
Slenkančios stovylos žingsniai nuobodūs, 
Nuo kranto šast! ir, rodosi, 
Ant aukso žirgo nujojo zovada... 


Kaunas, 1928.11.7 

AISTRINGOS VAKARO LŪPOS 


AISTRINGOS vakaro lūpos 
Ir mėlyni šilo poakiai, 

Kur pasakų vergės klūpo, 
Laumės, smakai ir vilkolakiai. 


Ten aš savo meilės pasaką 
Kliedėdamas imdavau sekti, 
Tarsi kraujo lašais, taip nesekė 
Tūkstantis ir vienos naktys! 


Kaip šeichą rūstų, nenumaldaujamą 
Jo žiauriojo keršto bežadėje, 
Sugraudins tave pasakų saujomis 
Mano širdies Šeherezadė! 

DOLOROSA 


RYTAS. Takas. Gėlės. 

Ašaros žieduose gailios. 

Paskutiniai žodžiai gėlė — 

Mater Dolorosa su septyniais peiliais! 


Apipynė meilė širdį 

Vainiku ir rožių, ir erškėčių. 

Ir kvepėjo skausmas mirtinai nugirdęs — 
Paskutiniais žodžiais ant laiptelių klėčio... 


Juos nešiau, kaip kryžių sunkų, 

Po našta parkritęs — nebepasikėliau... 
Mater Dolorosa! Ta pati karunka — 
Rytas, takas, gėlės... 

VIGILIJA 


AR TAI širdy, ar marių gylyje 
Pasaka nuskendus? 

Vigilijų vigilija, 

Pavasarinis gandas! 


Švelnutę naktį, naktį tyliąją 
Širdis ir marios gendas 
Vigilijų vigilijos, 
Pavasarinio gando. 


Suiro saulė, pasipylė jau, 
Rausvai marias nukando 
Vigilijų vigilija, 

Pavasarinis gandas. 

Ir mūsų praeitį, mūs tyliąją 
Dienų auksinę grandį — 
Vigilijų vigiliją, 

Pavasarinį gandą!.. 


Kaunas, 1929.8.11 

MENUETAS 


ŽALSVAS fonas — tamsus ir švelnus. 
Bėga akys toliman gėlynan — 
Mėnesis, atsupęs debesio skvernus, 
Kaspinu pajuosęs seną mandoliną... 


Dega akys ugnimi neryškia, 
Paukščių kelias vos žymus... 

Tai naktis — klastinga moteriškė — 
Vežasi šešėlių vežimus! 


Na ir laisvė! Niekur nieko... 
Tik šešėliai žiūri taip iš pasalų, 
Tik tvankoj smalsuolės varlės!.. 
Aukštos mintys, kilnūs siekiai 
Vandenin pabiro perlais! 


Mėnuo šaipėsi: galų gale, galų!.. 


Kaunas, 1929.2.17 

EINU ŠILAN 


EINU šilan be kirvio ir be pjūklo. 
Ne žagaraut — stebėt einu. 
Randu kur žodį, o kur kuklų 
Sakinį dainon. 


Ir nebijau nei eigulio, 

Nei urėdo miškų. 

Aš girtas nuo sakų! Nuo svaigulio 
Akyse mirga daug taškų. 


Matau pušis šakotas, bėdinas, 
Pašiurpusias skujom — 

Taip varžosi manęs, taip gėdinas — 
Nuogumą dangstosi šakom... 


Būt gera patysot paunksny, 

Bet daros nejauku, 

Nors aš be popierio, be plunksnos 
Einu per samanas taku. 


Gal tos tiktai, kurios, kaip moterys 
Krūtingos, lieknu liemenim, 

Būt džiaugęsi, kad būčiau popierio 
Paėmęs su savim... 


Jūs nebijokite, pušelės kuklios! 
Iš nuobodžio einu vejom. 

Aš čia be kirvio ir be pjūklo, 
Be plunksnos atėjau... 

RUGPJŪČIO NAKTIS 


ŠVELNI rugpjūčio vėsuma, 

O širdis net ritmą lėtina... 

Keista naktis! Žiūriu žvaigždėsna — 
Pasibaisėtina, pasibaisėtina! 


Rami naktis, nutilusi — 
Pasibaisėtina! Ak! aiman, ten 
Pulkais taip auga žvaigždės, pilasi 
Ir krinta lietumi, lyg deimantai... 


Nurimk, širdie, nurimk, papaikėle, — 
Nėra ko jaudintis ir plakti — 

Kas dedasi danguj, ne tavo reikalas, 
Kas dedasi danguj rugpjūčio naktį... 


O tos žvaigždelės sielvartingai krinta... 
Tik šilas po senovei dunkso... 

Net darosi graudu. Kad ją kur šimtas! — 
Naktis verta Flamariono plunksnos! 


APIE RUDENĮ IR ŠUNĮ 


TOLI, už marių mėlynųjų, 
Už šilo, už laukų, 
Karalaitę pamotė išgujo, 
Išgujo iš namų... 


Ruduo, lietus ir šuo ten kaukė 
Nedrąsiai, patylom, 

O karalaitė buvo šviesiaplaukė, 
Akim kaip linas mėlynom... 


Ir niekam, niekam nerūpėjo 
Nei karalaitė, nei šuva, 

Tik beržas nuo lietų ir vėjų 
Raudojo rauda nesava: — 


Toli, už marių mėlynųjų, 
Už šilo, už laukų, 
Karalaitę pamotė išgujo, 
Išgujo iš namų... 

PALEI LIEPTA 


PALEI lieptą, prie berželio 
Viršūnę nulinkusia, 
Anksti rytą saulė kelias, 
Jūroj išsitrinkusi, 


O už šilo violetų, 

Vakaro pravirkdytų, 
Saulė leidžias taip iš lėto, 
Ilgesiu nugirdyta... 


PRIE STATINIŲ, ten daržely, 
Rožę nusiskynusi, 

Sakė, jai šią naktį žalią 
Mylimas vaidinosi... 

O sodely, ten po vyšnių, 
Kur snieguose nėrėsi, 


Verkė: — Mielas nesugrįžta, — 
Rankeles užnėrusi... 

TAI SLANKIOJAU 


TAI SLANKIOJAU tada šešėliu pievoj... 
Gėlėse ašarų! primint kartu! 

Ir klausiau aš gėlių: — Kur pasidėjo Dievas? 
Kur pasidėjai tu? 


Kalbėjau poterius gėlėse, pievoj, 

Tylius, kaip skausmas tų naktų, 

Kalbėjau taip: galėjo gal išgirst tik Dievas, 
Galėjai gal išgirst tik tu!.. 


Bet svetima malda gal buvo Dievui, 
Ir tau malda gal buvo svetima, 

O taip žydėjo margos pievos, 

O taip kvepėjo toluma... 


Tai mano ašarom žydėjo pievos... 

Nuo poterių, nuo poterių girtų, 

Žinau, būt verkęs ir rūsčiausias Dievas, 
Ak, būtum verkusi ir tu... 

KAŽIN KAS TAIP BĖGA 


KAŽIN KAS taip bėga, 
Valandas taip neša — 
Paskutinės jėgos, 
Paskutinis lašas... 


Žalias vyšnias vėlei 
Baltos šalnos kausto — 
Kad taip visą gėlą 
Rašalu išspausti! 


Kodėl meilė tyli! 
Saulė gluosnin karias? 
Išošė ją šilas, 
Išsiūbavo marios. 


Pažiūrėt iš tolo, 

Pavartyt, lyg knygą, 

Kaip tos žvaigždės puolė, 
Kaip vyšnias apsnigo... 


Rausta kraujas, rausta 

Ir kaip dienos laša... 
Kad taip man išspaust ik 
Paskutinio lašo!.. 


KARALIUS LYRAS 


TA DARGANA dar šiandien tvyro 
Širdy naktų ir vakarų — 

Tokiu oru karalius Lyras 

Buvo atstumtas dukterų... 


Ak, koks beširdis tas Šekspyras — 
Išvytas cypęs būt ir šuo! 

O lyriškas karalius Lyras, 

Nors dargana ir nors ruduo... 


Apsivylė, gyvenimas įkyro 
Pilkų dienų ir vakarų. 

O pasakas dar sekti Lyras 
Norėjo vienai dukterų!.. 


O beprotės, o naivios akys tyros: — 
Tau pasakas aš seksiu tarp uolų!.. 
Gal nežinojo pats Šekspyras, 

Kaip tai negudra, sentimentalu... 

RAIZGOS SNIEGAS 


RAIZGOS sniegas, minkštas ir tylus, 

Tartum pirštai nusigandus virpa. 

Buvo meilė taip pražydus, išputojus kaip alus, 
Bet taip greit, taip greit ištirpo... 


Aš mačiau kadaise: snigo vienumos kliedėjime. 
Ir sakiau: tai mano sapnas, sapnas ir legenda... 
Bet ir jį man išplėšė, ir sniegų žydėjime 
Tartum marių putoj skendo... 


AUGO SODE 


AUGO sode serbenta 
Ašarinėm kekėm — 
Buvo meilė taip šventa! 
Niekam nepasakėm... 


Buvo mėlynas ruduo, 
Raudonavo vyšnios — 
Bėga dienos kaip vanduo, 
Kaip vanduo negrįžta. 


Apkaišys baltais sniegais 
Saulė vyšnios šaką, 

Bet ar laimė vėl kada 
Bus girta, kaip vakar?! 

YRA TYLIOS NAKTYS 


YRA tylios naktys, 
Tyluma įkyrę, 

Yra gyvi žmonės, 
O tarytum mirę; 


Ir įvairios meilės 
Tyli jų širdyse, 


Kaip įkyrios naktys, 
Nemigoj ištisę... 

OFELIJA 


OFELIJA beprotė, Ofelija mylinti — 
Balta kaip sniegas, skaisti gi kaip ašara. 
Vienuma prie upelio Elsinoro apylinkėj, 


Ir gluosniai nei žodžio, nei žodžio neprataria... 


Su žagarais, su žolynais nuvytusiais... 

O gluosnių tai gluosnių tamsi litanija!... 
Ir žvaigždelė per dangų kaip ašara ritosi, 
O ji vis tikėjo ir vis dar manė ji... 


Tikėjo Hamletu. Tylon įsiklausiusi, 
Girdėjo, kaip gluosniai ošė kartodami: — 
Ofelija, nimfa, prisimink mano nuodėmes 
Savo maldose, maldose švenčiausiose!.. 

KRYŽKELĖ 


AŠ PRAŠIAU tik vieno, vieno tik tikėjimo! 
Tokios žalios pievos ir rimti šilai... 

Nuo nusileidimo iki užtekėjimo 

Tu jau netikėjimo ledu apšalai. 

Aš prašiau tik vieno, vieno tik tikėjimo! 


Tokios žalios pievos ir rimti šilai! 

Vienas užtekėjimuos ir nusileidimuose, 
Vienas vienumoje. Ir nakties tyloj 

Aš kuždėjau vienas sielvartu užkimusiu: 
Tokios žalios pievos ir rimti šilai! 


Vienas užtekėjimuos ir nusileidimuose 

Aš šaukiau: — Tikėjimo! Kurgi tu eini? 
Mano graudaus žodžio surinktuose rimuose 
Palikai taip vieną, vieną taip mane! 

Vieną užtekėjimuos ir nusileidimuose... 


Aš šaukiau: — Tikėjimo! Kurgi tu eini? 
Ir palieki vieną, vieną be tikėjimo! 
Tokios vienos pievos ir šilai vieni... 

Nuo nusileidimo iki užtekėjimo 

Aš šaukiau: — Tikėjimo! Kurgi tu eini?... 


Kaunas, 1929.12.21 

APIE LAIMĘ 


KAS MAN šiandien rodos vargas, 
Vakar buvo laimė — 

Kaip genys pasaulis margas, 

Kaip genys ir laimė. 


Aš maniau: maža trobelė 
Tarp miškų kur kaime, 
Palangėj berželis žalias, 
O trobelėj laimė... 


Aš maniau, kad žmoną gerą, — 
Gražią jau savaime, — 

O tada be margo dvaro 

Būtų tokia laimė! 


Šiandien vėl jau rodos kita — 
Ne žmona, ne kaime... 

Kas ją žino, kokia šita 

Būna kartais laimė! 


AKYS 


YRA TOKIOS akys, kaip rudenio 
Gervių ištiesti kaklai, 

Ir tokios kaip saulė vidudienį 
Šiltos, ir šaltos kaip stiklai. 


Taigi yra nuostabios akys — 
Šilkinis gervių ilgesys, 

Kur trikampiu tolin plakas, 
Į pasakų šiltas šalis. 


Kažkur nuvargę ir apmirę, 
Savyje sielvartą marins, 
Svajos pasaulį, meilę tyrą, 
Lyg netekėjus moteris. 


Kaip gervių skausmo begalinio 
Lėnus mojavimas sparnų, 
Yra numėlusios kaip linas, 
Kaip skliautas rudenio dienų... 


Beprasmiškai plasnojančios plaštakės... 
Kažkur jau mėlyna ir žalia. 
Yra šilkinio skausmo akys, 
Kur būtų aiškus mano kelias... 

BUVO SAULĖ 


BUVO saulė balta kaip nuotaka 
Ir skendėjo sniege, 
Bet kažin kokia keista nuotaika 
Mane baisiai slėgė. 


Vakaras, miškas, prietema 
Ir trupučiuką šalo — 
Slinko debesys, ir tie toki 
Matyti ir banalūs. 


O andai būdavo pavasariai 
Su obelų žiedu, su vyšnių!.. 
Bet išsekė akyse ašaros, 

Jau ir širdis neplyšta. 


Taip viskas įprasta, širdies nepajudina, 
Pro šalį visa kas praeina — 

Banalios vasaros ir rudenys 

Ateina ir nueina. 


Kadaise baisiai laukėme 

Kiekvieno mažo daikto — 

Tartum mažoj stoty, išėjus traukiniui, 
Nėra ko laukt — jau viskas baigta. 


Žiema kaip nuotaka išbalusi, 

Ir vakaras kaip varis! 

Kažkur girdžiu džiaugsmingą alasą, 
Bet man jau įspūdžio nedaro... 


Kaunas, 1931.4.16 

ATĖJO VAKARAS 


ATĖJO vakaras, suraukęs antakius. 
Kaip žmogžudys, krauju rankas sutepęs... 
Klajojau mintimis tuo meilės sentakiu, 
Turėjau galios tarti „tapk!“ ir — tapo. 


Deja, nebuvo vakaro, nei antakių... 

Tai vakaras netikras — mano sukurtinis, 
Bet tu klajosi mano meilės sentakiu, 
Nuėmęs knygą nuo lentynos. 

IR PASAKYS 


IR PASAKYS — turėjo giedrą veidą, 
O tokį graudų žodį, 

Aš noriu aiškus būt, lyg veidrody 
Save čia jums parodyt. 


Einu skliautu, kur spindulėliai tyška, 
Atsižiūrėdamas į svietą, 

Ir pats neatskiriu, kur kaukė antiška, 
Kur mano veidas, mano lėtas... 


Girdžiu, kaip tėviškė įmigus knarkia — 
Myliu jos lauką, moteris, degtinę 
Ir naktį kiaurą dangų, tartum tarką, 


Kur rūmų tiek stačiau kadais sietyne... 
Nespręskite iš žodžių, šilo, lauko 
Apie mane — juk ten ne aš, ten mano kaukė! 


Kaunas, 1929.10.27 

ŠIAPUS IR ANAPUS 


IR KAI užmirštu aš kartais 
Rimą, ritmą, žodį, 

Tai eilės metėlėm apkarsta, 
Gegužis virsta gruodžiu. 


Tuomet gyvenimo kasdienio, 
Kurio eilėse nekenčiu, 

Aš laukiu vienumoje vienas, — 
Širdimi vos plakančia. 


Su dideliu tikėjimu, 

Su širdimi atverta 

Išliesiu žodžių alalėjomis... 
O, ne! Vai, ne! Neverta. 


Jai savo buitį nykiąją?! 

Iš akmenio, iš plieno ji! 
Tai galima tik knygoje, 
Tai galima tik scenoje!.. 

ANDAI 


ANDAI, lyg pasikaišiusi sijoną 
Mergaitė, per rasas nubrido saulė, 
Šiandieną ji nutukusia, raudona 
Ištvirkėle klajoja po pasaulį. 


Andai, lyg dangus rudens ankstybo, 
Giedrom akim atrodė svietas, 

Manei — yra prasmė ant kryžiaus kybot, 
Manei, yra prasmė ir kraujas lieti. 


Bet kas tavo dalia nūnai didžiuotųs? 
Praėjusių dienų tu palikuonis... 

Nuo saulės bėgai, tarsi nuo raupsuotos, 
Ir štai liūdi, kaip psalmės pelikonas. 

CACA LIALIA 


Petrui Juodeliui 


ANAKUR žvaigždė puolė — 

Aš lūpas juoku pagražinau: 

Mano gyvenimas — granatos šuolis 
Iš nežinios į nežinią... 

Viena vienintelė gastrolė — 

Aš pravažiuojantis pajacas, 

Kurį teprisimins mažutė Olė: — 


Caca lialia, caca!.. 


Kaunas, 1927.2.14 

KARUNKA 


NEATEINA mintys, nesirašo eilės 

Ir nelaša kraujas rašalu juodu; 

Kažin ko taip ilgu, kažin ko taip gaila 
Ir pačiam be galo liūdna ir graudu. 


Leiskit pažiūrėti nors pro langą šilo, 
Leiskit pažiūrėti marių mėlynų — 

To bedugnio skliauto sielvartingo gylio 
Ir dangaus blakstienų, ašarų pilnų... 


Aš iš margo svieto smulkmenų, detalių: 
Lauko, pievų, miško, skliauto ir žvaigždžių 
Susikūriau savo pasakišką šalį — 

Pats nepasidžiaugęs, perdaviau žodžiu. 


Verkė mano skliautas, ašarom pasruvęs, 
O gal man tik rodės, galgi aš klydau? 
Tai nuvargęs šiandien, išsimušęs suvis — 
Aš ieškojau laimės ir nesuradau... 

IKI PUSIAUDIENIO 


JAU KRYPSTA saulė iš pusiaudienio, 
Jau krypsta saulė iš zenito. 

Gana, sakau dar susijaudinęs, 

Gana tos meilės pramanytos!.. 


Nuo sielvarto nulinko gėlės, 
Nuo sopulio — beržų viršūnės. 
Kur aš plakuosi, ir ko dėlei 
Širdis ta mano įniršūnė?.. 


Kad buvo meilė, kas nežino. 
O kokia ji? Elipsė. 

Kad taip dar meilę sugrąžinus, 
Kai iš zenito saulė krypsta! 


Jaučiu, kad žodžiai susijaudino, 
Kad einam vakarop nuo ryto. 
Iki pusiaudienio, o nuo pusiaudienio 


Jau krypsta saulė iš zenito... 


Kaunas, 1929.9.9 

SUSIMASTYMAS 


NEPAMETA manęs graudus tas susimąstymas, 
Neišpasakyta baimė prieblandų... 
Taip, rodos, šauktum ,,„gelbėkit!'“', lyg skęsdamas, 


Nes susiraizgė mano minčių gijos ir galo nerandu... 


Kaunas, 1929.11.14 

IMAGO POETAE TREMENDA 


IR GAILA man širdies, ir rašalo man gaila, 
Ir noriu viską mest, bet vėlu — negaliu: 
Ak, kaip būtų gera šiam margam pasauly, 
Ak, kaip būtų gera gyventi be eilių... 


Kas man, ar negaliu tylėt, kaip žemė, 
Širdy viską paslėpt, kaip marių gilumoj! 
Bet ta širdis... Ją vis ištroškusią, neramią 
Nešiok krūtinėje ir nakties glūdumoj... 


Širdie, matai suižusį, pragertą veidą?! 
Ar apie to niekšo gymį pamąstai, širdie, 
Juk jame skaistybės jau nėra nė aido... 
Pažvelk į ateitį, pažvelk į jo kelius, 
Takus ir klystkelius ir pasvarstyk, širdie, 
Ar dera taip žaloti gymis dėl eilių?! 


Kaunas, 1929.11.21 

JAU NEILGAM 


JAU NEILGAM, erškėčiai, tvyrosit... 

Tai nuvargau, tai pailsau, tai bodžiuosi, 
Bet meilė šaukiasi, lyg balsas tyruose, 
Bet meilė šaukiasi dar šiuose žodžiuose... 


Graudu laukuos, ir pievoje elegija, 
O šilas pametė tą žydrą mėlynumą jau. 
Apkaltint? Ką? Gal meilę? Negi ją, 
Paskendusią širdy, lyg marių gilumoje? 


Paliko pasaka graudi nei šilo melancholija 
Apie ją taip gerą, brangią, nepamainomą... 
Kalta buitis, kalta ir ji, ir aš — jau tolyje 
Dviem priešingais keliais nualpę einame... 


Rimsta mano žodžiai, dienos mano niaukiasi. 
Kažin kur ta meilė? — pūgoj vėtra spygauja. 
Lyg tyruose balsas, lyg tyruose šaukiasi 

Apie ją, taip gražią, gražią, tartum knygoje... 


Kaunas, 1929.11.7 


KASDIENIAI ŽODŽIAI 


AK, ŽODŽIAI, jei jūs manosios meilės neišsakėt, 
Tai kaipgi, žodžiai, nuleliot man dalią reiks nelemtą? 
Tik plakasi kažkur pirmosios meilės akys 

Ir ta svaiginanti naktis bedugnėn krinta! 


Taip kyla šitie žodžiai paprasti kasdieniai, 
Taip kyla metų metai ir žiemų lelijos, 
Bet metai viską nupučia, lyg vėjas pienę, 
Tik lieka šiurpuliai ir sielvartas atgyja. 


O atminimuos mėlynos ir geros akys!.. 
Tiktai pasikelia blakstienos, ir akys godžios 
Išvysta, kad kažkur toji jaunystė lekia, 

O lieka rašalas ir tie keli kasdieniai žodžiai... 


Kaunas, 1929.2.11 


LORELEI 


ICH WEISS nicht, was soll es bedeuten, 


Dass ich so traurig bin... 
Sopulingyn vis niaukias skliautas, 
Daina graudyn ir įstabyn! 


Kaip pasaka graudi mane apėmus 
To žalsvo sielvarto naktis. 

Ne meilė tai ir ne chrizantemos, 
Kad sopuliu taip perteko mintis. 


Jaučiu, lyg kalnas debesyse eina, 
Ir nešasi, lyg zovada arkliai... 

O kur tu, pasaka nuo Reino 
Apie tą gražią Lorelei?.. 


O dienos ir vanduo taip greitai, 

Ir vakaras kas kartą vis labyn!.. 

Ich weiss nicht, was soll es bedeuten, 
Dass ich so traurig bin... 

KADA NORS 


KADA NORS aš patiesiu dienas vėdinti — 
Gyvenimą kaip audinį ritiman ritamą, 

Ir pamatysi jų vedamą mintį, 

Ir tu pajusi eilėraščio ritmą: 


Nei griaustinis kur toly užkimęs, 

Neaiškus šauksmas žodžio pirmapradinio, — 
Po to, lyg lava, meilė ir troškimai 

Išsineria, kaip saulė, sueiliuotu sakiniu. 


Tiktai mano buitis jau ritmą apalsino, 
Žinau, žinau jaunystė nepasikartos, 
Tiktai gyvenimas išspaus kaip apelsiną 


Ir kaip pasenusį pinigą išims iš apyvartos! 


Kaunas, 1929.7.28 

KAIP ŠEKSPYRO TRAGEDIJOJ 


PRASISKIRIA vakaro mantijos sunkus kruvinas 
aksomas, 

Ir saulė krauju prakaituoja, it Kristus Alyvų 
Darželyje. 

Keistuoliai mes naktį žvaigždes nusisagstome, 

Kad čia tarp raidžių jos žydėtų dar naktį, dar žaliąją. 


Ar ne šviesus dangus ir be to, ir be žodžių paliegėlių! 

Abuoja gi pasaulio širdis, abuoja ir sužiedėjus. 

Kas iš to, kad surinksi gėles, gėles sausažiedėles, 

Kai žinai, kad kraujų vakare daugiau nei Šekspyro 
tragedijoj... 


Kaunas, 1929.11.24 

DŽIAZAS 


JUODA kava, pilkų veidų dar keletas 
Ir dirbtinį linksmumą rodo džiazas. 
Mano širdis nuvargusi nualusi, 
Tartum ledais sukaustytas Kaukazas. 


Abuojumu ir šypsena, it mirusio, 

Žiūriu, kaip žaidžia cigaretės dūmas. 

Žiūriu tuo sopuliu, tuo sopuliu pastirusiu — 
Širdy nei kirminas dar sugelia graudumas, 


Bet kas iš to, kad piršto nepajudini, 

Bet kas iš to, kad ten, krūtinėj, sopa... 

Aš gyvenu agonija, geltonu rudeniu 
Drauge su merdinčia, su mirštančia Europa. 


Mano širdis nuvargusi, nualusi, 
Tartum ledais sukaustytas Kaukazas. 
Juoda kava, pilkų veidų dar keletas 
Ir dirbtinį linksmumą rodo džiazas... 

KAPAI 


KRYŽIAI, išsekę asketai, 

Vadina į kapus, 

Ir skuba ten, kur reiktų eit iš lėto — 
Tarytum nesupus?... 


Tie kryžiai be aistros ir ramūs — 

Jų glėbis toks platus, 

Kad būtų dar kvailiau gyvenime, — 
Aplenkčiau, rods, kapus. 


Kam tie kapai, kam kryžių eilės, 
Jei žemė taip meili? 

Ko eina į kapus, jei žemės gailis, 
Suprasti negali? 


Kaunas, 1926.10.17 

ČIURLIONIS 


APSIRAIZGĖ širdis dulkėtu voratinkliu, 
Čiurlioniška ,„Saulės sonata““, 

Kur karalių galvos nulinkusios 

Ir užgniaužti pasakų pasauliai platūs. 


Neišsiraizgys ji niekuomet iš tu virbų narvinių!.. 

Tik retkarčiais suvirpa gijos, karalių galvos keliasi, 

Ir pasakos baisios, kaip smakas, švelnios, kaip meilė 
piemeninė, 

Prasiveria dangus, pabyra saulė juoko alasu... 


Matau karalių sielvartą, jų gėlą vosilkinę, 

Ir auga džiaugsmas, raketa išvirsta. 

Va, rodos, suvaitos ir apibers žvaigždėm bežadį ilgesį, 
Bet vėl karaliai lenkias ir, lyg sonatoj, miršta... 

ŠV. PRANCIŠKUS 


VAKARO toks asketiškas vaizdas. 
Liūdna ir gera, Dieve mano! 
Aplink saulę Pranciškaus žaizdos, 


"P 


Alyvos trenkia ,„V'origan'u“'. 


Keliuosi žmogus žvėriškas, paleolitinis, 
Rudenio gervių kaspinu... 

Už marių, už vakaro — kažkur toli tenai 
Kvepia Pranciškaus žaizdos jazminu. 


Kodėl mano kančia medinė? Kristau, 
Lunatiškos meilės mane išmokei! 

Su balandžiu ant rankos, nepažįstamas 
Praslinksiu taip, žeme ir meile apsijuokęs. 


O alma kojos, rankos ir žaizda krūtinėje, 
Juodo kraujo lašai po erškėčių kaktoje... 
O, meile — sopulingosios vakaro linijos, 


O alyvų svaiginantys kvapai gegužės naktį!. 

ANAPUS SAULĖS 


ANAPUS saulės, anapus marių krašto, 
Kraujų taku kas kryžių neša... 

Krauju rašytas Šventas Raštas — 

Kas jį krauju išrašė? 


Ar Tu jį parašei, kuriam Geriausio vardas, 
Amžinas ir tvirtas? — 

Aš klausiu nūn Tavęs, kaip klausė milijardai, 
Aš — savo laime girtas... 

ANTAI TENAI 


ANTAI tenai ant vakaro raudono 
Vaidenasi man Kristus dyvinai: 

Tos rankos, kojos, tas atvertas šonas, 
Tie erškėčiuoti smilkiniai, 


Ir klausia, rods: — Ar tu mane pažįsti? 
Ar žinomas tau kelias ir tiesa? — 

Tu mano Viešpats, Jėzus Kristus, 

Ir akina mane Tavo akių šviesa. 


Tikiu, o Viešpatie, padėk man, 

Padėki netikėjime manam! 

Tau yra žinomas mano krūtinės rėksmas, 
Tau yra žinomas vienam! 


Mane čionai nusnigo ir nulijo, 
Ir nuvargau pasauly ir giesmėj... 
Norėjau pamatyt Tave, Mesiją, 
Bet gal tepamatysiu tik teisme. 


Kad dar ateitumei mus čia apšviesti, 
Kad dar ateitumei paguosti mus 

Į šį prakeiktą, į šį klaikų miestą, 

Į šituos šlykščius nuodėmės namus... 


Kodėl gi mus, o Viešpatie, apleidai? 
Kodėl gi Tu mūs vėl neatlankai? 
Mes pasiilgom Tavo lėto veido, 
Mes — prakeikti Ievos vaikai ... 

Ateiki, atlankyk pirma, nei teisi! 
Paklydome, surizgo mūs keliai... 
Sakyk, o Viešpatie, ar Tu ateisi? 
Pravirko vakaras, ir Kristus verkė taip tyliai... 


Kaunas, 1932.1.24 

NUOTRUPA 


TAI DIENA — bespalvė kaip degtinė, 
Tartum stiklas ar šaltinis tyrasai! 
Man vis tiek, kad gintarinį 

Žarsto smėlį duobkasiai. 


Dvelkia vėjas; švelnios lūpos 
Sušnabžda man ,,baik!“' 
Tartum dienos bėga upės — 
Imk mane ir svaik! 


Kaunas, 1928.5.3 

KAŽKAM 


PAJUS kas ašaras šiltas ant skruostų, 

Apraibs ir susilies kam šitos raidės; 

Gal jis norės, kaip aš kad šiandien, guostis, 
Gal pražydės jam sielvartas, kaip mano veide. 


Ir neturės jis talento palikt eilėse, 

Drąsos net neturės ir pasiskųsti, 

Tai links jisai, lyg gluosniai pakelėse, 

Ir nusineš tą graudžią lyriką į kapą rūstų. 


Žinau, kad nėra tikslo mūsų buičiai 

Ir lyrikai, ir žodžiui šio soneto — 

Abu mes krintame žvaigždėm rugpjūčio, 
Abu mes krintame, kaip rasos gailios — 
Taip mes be tikslo ant šio balto svieto, 


Be tikslo mūs gyvenimas ir eilės... 


Kaunas, 1929.9.11 

O TAIP GRAUDU 


Antanui Miškiniui 


O TAIP graudu ir žodžiui nuoširdžiam ir minčiai. 


Be reikalo, lyg žirniai sienon, be prasmės... 
Atsimeni prie kapo tą kareivių ginčą? 

Tai taip ir dėlei tavo rūbo burtą mes. 

Išplėši iš širdies ir žodį nuoširdesnį, 

Iš šiurpulingos vienumos taip kai kuomet... 

Bet ar tikės? Nepatikės, kad gali būti skausmas 
Su šviesia šypsena keliaujančiam žeme... 

Tave iščiulps kaip dobilą, kaip dobilą tą rausvą, 
Iščiulps tik sultis ir numes... 


Kaunas, 1929.11.28 

LAIMĖS LINK 


KADAISE A la Charlie Chaplin žingsniu, 
Lazdele pasiramsčiuodamas, 

Ėjau pasaulin šypsantis ir linksmas 

Pro ištiestas rankas ir nuodėmes. 


Ėjau per kalnus ir per klonius, 

Klupau ir kėliaus — tik kėliaus ir klupau. 
Ieškojau laimės, ne malonės! 

Deja, aš juokdariu tapau. 


Bet nuostabi man ta kelionė rodės: 
Žingsniavau vis laimės link, 

Nors aplink abuojas gruodis 

Ir karti tiesa aplink. 

KAS DIENA ILGESĮ 


KAS DIENA ilgesį ir meilę, 
Ir tai — ne savo, kažkieno, — 
Pasaulį įžūlų ir kvailą 

Dienų dienom turiu dainuot! 


Ir štai kas vakaras ateina 

Juoda žmogysta pas mane. — 
Dainuok, — ji sako, — gulbės dainą! 
Pašok, pašok ties bedugne! 


Ir aš jaučiu, kaip gęsta viltys 
Mano akyse ir širdy — 

Ir bėga bėga gelsvos smiltys 
Jos užžavėtam laikrody. 


Ir aš matau, kad liko maža — 

Išbėgs, išnyks, išseks, užges... 
Tegu rankas, kas nori, grąžo, 

Tiktai jau, žinoma, ne aš... 


Ji man pirštu pasaulį rodo 
Ir šypsos, šypsos įžūliai, 
O man pasaulis nusibodo 
Su savo laime ir keliais! 


Tu eik ir rodyk savo smiltis 

Ir atviras akių duobes 

Tiems, kur dar gali šio to viltis, 
Gal jie tavęs ir nusigąs. 

Kas dieną ilgesį ir meilę, 

Ir tai ne savo — kažkieno, 
Pasaulio veidą įžūlų ir kvailą 
Dienų dienom turiu dainuot! 

ANTIPONA 


BE GALO man įkyro, įkyro man 

Tas dirbtinis juokas ir ašaros! 
Pasižiūriu stebėdamas nei chiromantas, 
Kaip ritasi žvaigždė dangum ir ežeru. 


Man rodėsi, kad nėr dangaus, nėr žemės, 
O tiktai aš ir ežeras, ir šilas anoj pusėje... 
Pakilo vėtra ir išgaišo mano žemė — 


Tai reiškia — gyvenau melu, melu, iliuzija. 

KAS PAŽIŪRĖS 


KAS PAŽIŪRĖS, kaip į lauką nualintą, 
Ir nusisuks ir nusigręš nuo jos: 

Čia niekas nepadės — nei talentas, 
Nei prakaitas, nei ašaros... 


Bet nulinkau į žemę tą, apaugusią kerplėšomis, 
Su dideliu tikėjimu, su meile didele — 

Paliksiu lyjamas ir vėtrų plėšomas, 

Paliksiu čia nors juokdario pavidale! 

NE AŠ 


AŠ VISADA liūdesio kupinas, 
Man atrodo, kad džiaugsmą slegiu. 


Norėtųsi džiaugsmo, norėtųs nors trupinio... 


Iš tiesų net pačiam nesmagu! 


Ir kas mane užkrėtė liūdesiu? 

Ir kodėl mano žodis graudus? 

Ją matau, kaip mergaitę apviltą rūtose, 
Kaip apviltą mergaitę žieduos... 


Kadais tave guodė karunkomis 

Arba žodžiais Graudžiųjų verksmų... 
Tai aš tave šiandien žodžiu apsunkinu, 
Be reikalo liūdnas esu... 


Laukų ir miškų susimąstyme, 
Margų pievų maloniam jausme 
Ėjau aš tavęs apkaišyti radastomis, 
Bet pailso manoji giesmė... 


Tai tie tavo laukai taip prijunkino 
Prie šio liūdesio mano, dievaž, — 

Ne, tai ne aš tave žodžiu apsunkinau, 
Ne, tai ne aš, tai ne aš... 


83 


NAKTIS 


IŠ IŠGĄSČIO sustingom, 
Pusiaukelėj kai atsigrįžome — 

Tai vis naktis, ir tokia sielvartinga, 
Kaip Dievo Motina po kryžiumi... 


Tiek graudaus sopulio širdyse — 
Sulinkom po meile trigrašine, 

Kur eisi tik, kur klysi — 

Apkerpėjus laukų ir pievų sąžinė. 
Tarsi šilkinis mylimos atsižiūrėjimas, 
Mes slenkam šuntakiais ir vingiais: 


Ir tie laukai tušti, kuriuos priėjome, 
Ir ta naktis, naktis skrūdi ir sielvartinga... 


Kaunas, 1929.7.20 


MIŠKAS IR LIETUVIS 


O JŪS, melsvi šilai, o nykios platumos! 
Aš jūsų sielvarto, jūs sopulio dalis: 
Gal todėl mano balsas bus nesvetimas, 
Kaip man nesvetimi atodūsiai žali. 


Ir taip suaugau su tyla, su nykuma — 
Ir šilas su manim, ir ašen su šilu. 

Bet ko mes nebyliai, bežadžiai likome, 
Kodėl nežmoniškai, stebėtinai tylu?! 


Tylu ik sielvarto, iki nepanešimo! 
Tylu laukuos, tylu ir pievoj, ir šile, 
Jog; pasiilgstu tavo to graudaus ošimo, 


Kai andai skundėmės graudžiai sunkia dalia... 


Kadaise verkė miškas ir lietuvis, 

Tyliai, ne lūpom verkė — krūtine. 
Tuomet, žinia, ko verkti mudviem buvo, 
Bet ko mes šiandien tylim, nežinia... 

PEIZAŽAS 


LAUKAS, kelias, pieva, kryžius, 
Šilo juosta mėlyna, 

Debesėlių tankus ižas 

Ir graudi graudi daina. 


Bėga kelias, ir berželiai 
Linksta vėjo pučiami; 

Samanotas stogas žalias 
Ir šuns balsas prietemy. 


O toliau — paskendęs kaimas, 
Tik žirgeliai tarp klevų — 
Šlama liepos tokia laime, 
Tokiu liūdesiu savu. 


Tik sukrykš, lyg gervė, svirtis, 
Sušlamės daina klevuos... 
Gera čia gyvent ir mirti! 


Gera vargt čia, Lietuvoj!.. 


Kaunas, 1929.10.29 

PRUSAI 


NUO KALNŲ matės — tyvuliavo 
Plati giria, į jūrą panaši, 

Ant kalno ąžuolo pilis didžiavos, 
Kaip gervė, bokštais pranaši. 


O giriose su laumėm raganom, 
Vilkolakiais, undinėm ir smakais 
Seneliai šventąją ugnelę degino — 
Kvepėjo laime ir sakais. 


Taip slinko rudenys ir vasaros, 
Taip bėgo metų daugelis šimtų — 
Gyveno jie be kraujo ir be ašarų 
Šlamėjime šilų šventų. 


Ir niekieno nebeužklystami 
Gyveno sau jie taip vienų vieni, 
Kol neatėjo vyrai nepažįstami, 
Kardais ir kryžium nešini. 


Tuomet prie pat šventosios Gabijos, 


Anta alkakalnio vejos žalios 
Vaitiekų-Adalbertą nugalabijo, 
Atėjusį sudrumst tylos... 

RŪPINTOJĖLIS 


PASIŽIŪRI į lauką 

Ir į stogo samanas: — 

Ar jie ,,kryžiuokit!“' būtų šaukę? 
Ar jie būt kalę man vinis?! 


Ir veidas pilnas sopulio 
Tyrų dangum giedrėjo, 
Pro liepas ir pro topolius 
Kai vakaras atėjo. 


Nuo vieškelio, nuo plačiojo, 
Nuo medžio koplytėlės 
Nužengęs, ėjo Patsai Jis, 
Sunykęs Rūpintojėlis. 


Ir eina taip per kaimus, 
Per skurdą ir per aimanas, 
Ir moko Dievo baimės, 

Ir jųjų žemę laimina. 


Ramina juos ir guodžia juos, 
Ir pažada jiems daug ką — 
Nuo žodžių jo anodijom 
Švelniai pakvimpa laukas... 

IŠVARGAI TU 


IŠVARGAI tu prie pamotės 
Ilgesio metus, 

Bet dabar tau laimės plotis 
Ir saldumas kaip medus. 


Mes tau aptversim rūtų darželį, 
Rūtų darželį prie patvorėlio; 
Mes tau išpiršim šelmį bernelį, 
Selmį bernelį iš karčiamėlės... 


Nieks nematė tavo grožio 
Pamotės namuos — 

Mes tau dilgių, mes tau rožių, 
Žodelius mes tau mamos. 


Nusipudruosi skruostus ir smakrą 
Ir pabarstysi akių vosilką — 

Mes išbučiuosim krūtis ir kaklą, 
Nuglamonėsim liemenio šilką... 


Ne, mes duosim puikų miestą — 
Gatvių du šimtu, 

Kad čia purvas nepaliestų, 
Einam, einame kartu. 


Tave nuvesim, tave įkursim 
Ant žalių marių mėlyno krašto, 
Ten tavo dalią dalužę bursim 
Iš vyvingriųjų pasakų raštų... 


Kaunas, 1928.2.16 

DRAUGAMS 


IR KAM jūs, akys, užkerėjote?! 

Be reikalo jūs sakėte... 

Kaip dūmas nyksime nuo vėjo, 
Maišysimės it kažin kas po eketę... 


Čigonės išskaityta jau iš delno 

Juoda žvaigždė, juoda, nutilusi... 

Tai kam tos ašaros?! Ak, kokiam velniui 
Žydės jos knygoje, lyg rasakiliuose! 


Aš keikiau saulę — o gera, lyg tyčia, 
Jinai ir leidžiantis ir keliantis... 

O kam tokiu oru apleidom gryčią 
Su širdimi ir talentu! 

KARALIAUS ŠUO 


NUMIRĖ karaliaus šuo — šunelis geras, 
Geriausias iš šunų... 

Ir sušaukė karalius visą dvarą 

Ant šunio šermenų. 


Markizai, freilinos, baronai, grafai, 
Ir daug kareivių, daug tarnų 
Karaliui meilinos pas šunio kapą, 
Geriausio iš šunų... 


Karaliui ašara nukrito ant to kapo, 
Geriausio iš šunų — 

Nukrito freilinų, markizų, grafų, 
Baronų ir tarnų... 


O juokdarys tik juokino karalių: — 
Turi, karaliau, daug šunų, 

Bet kur tu rasi kitą tokį pat šunelį, 
Geriausią iš šunų? 


Užsirūstino karalius ir jo visas dvaras — 
Iš tiek dvariškių, tiek tarnų!.. 

Pakorė juokdarį, kad šmeižė šunį gerą, 
Geriausią iš šunų... 


Kaunas, 1928.5.6 

TĖVAMS 


ATSIMENU, kai metų keturiolikos 
Laukus su sopuliu apleidau... 
Šiandieną, žinoma, jau alkoholikas 
Kai kam suižusiu pragertu veidu! 


Su sopuliu, su širdgėla krūtinėje 
Ėjau raudot už tą raudot negalintį. 
Gal todėl nūn savo brangioj tėvynėj 
Jau aš, kaip sakote, pragėriau talentą. 


Tada naiviom akim, tada tikėjausi 

Nors žodžiu paprastu, aptol ne pranašo... 
Stebėjau sopulį laukuos ir vėjuose, 

Ir jo tada, kaip kryžiaus, jau nepanešiau. 


Bet dar maniau, kad žodžių rasakiliuose 
Kada nors vis galbūt jūs pamatysite 

Ne tą jau alkoholiką, ne tą jau nusivylusį, 
Bet tą — su šviesia šypsena akyse... 


Ar gerti aš ėjau? Man rodos, ne! Tik tiesą liudyti, 
Išmint mūs sopulio užkeiktą mįslę... 

Žinojau ir tuomet, jog mane ūdysit 

Ir kad įžvelgsite mano akyse krislą. 

Tegu pragėręs talentą, tegu ir alkoholikas... 

O jūs?! Pilvan suaugot, apsnūdot ir aptingot! 

Aš tokis pat, kaip metų keturiolikos, 


Kalbėsiu tiesą ir tuomet, kai pavojinga. 


Rumšiškės, 1930.10.17 

ĖJAU LAUKAIS 


ĖJAU laukais, ėjau ir pievomis... 
Kiek sopulio graudaus, kiek skurdo!... 
O tėviške, o tėviške, ką dievini? 
O tėviške brangi, kokia tujen išgurdus! 


Dar andai pasakas, dainas ir raudas kūrei — 
Giedojai be gaidų, rašei be popierio, 
Grožėjaisi laukais, šilais ir jūrom... 

Praėjo tie laikai... Turi jau operą! 


Provincija?... Ko jai? Ir šiandien tyli ji, 

Sulinkusi laukę be aimanos. 

O kai nepakelia, tai laimės ieško jau ne čia — Brazilijoj, 
Lyg tėviškė ne jų, o tenorų palaimintų... 


Viešpatie, atimki iš manęs visas profesijas, 
Atimki iš manęs, aš jų nenoriu! 

Palik tik vieną man profesiją, 

Profesiją tenoro... 


Tada, pragėręs balsą ir tėvynės meilę, 
Aš būsiu tėviškei brangus ir nepamainomas... 
Atminsiu jos vargus, žinia, tik prie kokteilio... 


O tėviške, o tėviške, kur einame?... 


Kaunas, 1930 

IR AŠARAS 


IR AŠARAS rydamas, it sužiedėjusį kąsnį, 
Apie tave ilgai ir taip gražiai galvojau. 

Taip, nėra nieko už žvaigždes aukštesnio, 

Ir nieko taip brangaus, kaip žemė ši po kojų! 


Kiekvienai gėlei ir akmeniui upelyje 
Norėtųsi pravirkt, laukų platybėj guostis... 
Pravirk, mano širdie-pamišusi Ofelija! 
Pravirk, apsikabinus gluosnį... 


Vai kodėl mylimas?... Kodėl ir jis pamišo? 
Kodėl vienintelis jau tavo žodžių nesupranta?! 
Todėl gluosniašakes, laukų gėles surišus, 

Eini taip vieniša per tas gūdžias pakrantes... 


Eini už ašarą skaistesnė, baltesnė užu sniegą, 
Nuvargusi nuo melo, sielvarto ir smurto — 
Tegu nors gluosniai tie, nusvirę ir paliegę, 

Jei jo, vienintelio, širdis apkurto, 

Žinos, kad nėra nieko už žvaigždes aukštesnio, 
Kad nėra to, ko taip ilgai ieškojai, 

Bet žodžius tuos pamišusius, beprasmius 


Pajus gal gluosniai šie ir žemė ši po kojų... 


Kaunas, 1931.9.19 

SAVAIP GRAŽUS 


SAVAIP gražus kiekvienas metų laikas — 
Malonu rytą ir vidudienį. 

Gražus pavasari, einu! lik sveikas! 

Su šypsena einu į rudenį. 


Nors gera prisimint, bet man negaila, 
Kad aš su rudeniu, gelsvu išblyškėliu... 
Gūdžiai rankas sunėrus mano meilė 
Paliko vieniša ant kryžkelės. 


Ir vakaras tylus, nuraudęs kaip kūkalis... 
Einu ramus, kaip elgeta kalvarijas. 

O tėviške, man žinomas tavo erškėčių kelias, 
Kuriuo tu baudžiavas nešei, kurį tu perėjai! 


Parausta vyšnios ir pageltonuoja obelys 
Nuo rudenio šalnų, nuo pašalo... 
Mano jaunystė dar, lyg žalias dobilas, 
Su kūdikio juoku ir ašarom... 


Tenai, kur vėtra, lyg įtūžęs šernas, 

Grįžtu atgal į gelsvą rudenį... 

Tarytum mūsų ta pilkoji varna, 

Kur rytą skrenda į pietus, o grįžta nuo vidudienio. 


Ėjau kažkam, kažkur, kažin kada melstis — 
Tai mėnesienai žaliai, kaip šilo samanai — 
Bet šiandien aš grįžtu prie tavo durų belstis, 
Grįžtu sunykęs ir nusižeminęs... 


AŠ ŠIANDIEN TAU 


AŠ ŠIANDIEN tau tik pasakas seku, — 
Tave myliu, tave pateisinu: 

Tujen tyra, nepaliesta smakų, 

Tujen beržų ir gluosnių eisena. 


Gal kartais per žiaurus tau rodžiausi? 
Gal žodžiu užgavau? Gal intariau? 
Bet tu viena paliksi mano žodžiuose 
Su kvepiančiais laukais ir gintarais. 


Pajusi kada nors šių žodžių šilimą 

Ir pasigersi jais tarsi brangiu aliejumi: 

Tujen man viskas: sesuo, ir motina, ir mylima — 
Švelni linų žiedais ir jazminų kvepėjimu. 

Tujen gražiausia pasaka, ir liūdesį pateisinu, 
Kaip karalaitės kalne, pagrobtos smakų... 

Einu pro tas beržų ir gluosnių eisenas 


Ir pasakas, ir pasakas seku... 


Kaunas, 1930.9.28 

PASIKALBĖJIMAS 


AŠ NEMANIAU, kad būsi lengvabūdė. 


Pergreit, pergreit tave išlepino. 
Tu patikėk, mano širdyje glūdi 
Tavo laukai ir tavo kapinės. 


Nesupratai tu andai meilės mano, 
Lengvai taip leidais suvedžiojama. 
Širdy nešiojausi kaip talismaną, 
Įspėt teišdrįsau raudojimu. 


Nū garbini tu šlykščiąją šunaują, — 
Tave iščiulpusi apleis jinai... 

Tik mano tu ir savanorių kraujo 
Nepaskaitei ir nepateisinai. 


O tie, kur nūn tau kūną glamonėja, 
Tave varge apleis tyčiodamies... 

Aš verksiu, šiuos lėbavimus kentėjęs, 
Ir negalėsiu tau priminti nuodėmes. 


Ir nebaru tavęs, tik primenu iš tolo, 


Kad tavo kraują geria jie, kai lepina... 


Ir tu nesupratai manęs ik šiolei, 
Neparinkai laukų, bet kapines... 


Kaunas, 1931.3.15 

EPILOGAS 


KARTAIS man liūdna, Jėzau Kristau, 

Kad nusidėjau Tau ir mylimai Irinai... 

Kada nors, žinoma, lyg lapas rudenį nukrisiu, 
O liks tik žodžiai šie šalti kaip mėta pipirinė. 


Tos akys mėlynos ir šilas tolimas... 

Ak, žodžiai užgniaužti širdies, lyg kapo! 
Tai mano melsvas ilgesys pasityčiojimui 
Sustingo šiuose lapuose... 

ERRATUM 


JAU KITOKIOS bangos ir kitokia jūra. 

Taip, per daug čia rašalo, o per maža kraujo! 
Norisi į ugnį mesti korektūrą 

Ir rašyti viską, viską vėl iš naujo. 


Kada pūga šėlo, kai ruduo dejavo 
Ir šilai vaitojo — žalios šakos lūžo, 
Aš rašiau kažkokį vakarą nesavą, 

Obelų ir vyšnių papuoštą gegužį... 


Kaip galėjau vyšnias, kai žiema aplinkui! 
Vasarą saulėtą, kai jau jos nė aido... 
Nuolankiai prašau jus: eilutes aplenkit, 
Aš be blogo noro parašiau per klaidą: — 


Vėjai vyšnių žiedą sukdami verpetais, — 
Išspausdinta knygoj, o turėtų būti: — 
Lenkia vėtra medį, lenkia žmogų metai, — 
Aštuntam devinta nuo viršaus eilutė. 


IMAGO MORTIS 
1933 + 


ŽENKIT 


ŽENKIT, mano graudžios, mano nykios eilės, 
Ženkite motyvu: mais ou sont les neiges d'antan! 


Eikit, mano jambai, eikit, ketureiliai, 
Iš niekur į niekur — nevilties kraštan! 


Argi tam į žygį jus buvau išvedęs, 

Kad man neštut šlovę, meilę ir šilkus... 
Tujen, mano plunksna, būki vėl bežadė — 
Aimaningas balsas tapo nejaukus. 


Buvo tokios dienos, kada žodis džiaugės — 
Tėviškė paplūdus buvo dar kraujuos, 

Bet nū ją aptraukė Švento Rašto raugės, 
Tai dėl to vaidenas toks graudus ruduo. 


Tėviške, daugiau tau jau neįsipyksiu: 
Tujen negi verkti — juoktis atėjai. 
Sielvartai nemarūs širdyje paliksit 

Ir nebegadinsit jūs jau ūpo jai... 


Kaunas, 1933.9.20 

PASTORALĖ 


O VIEŠPATIE, koks vakaras, koks nerimas, 
Koks sielvartas mane apėmęs! 

Toli balti laivai liūliavo mariomis — 

Balti, kaip baltos chrizantemos. 


O saulė leidosi balta, pailsusi: 

Ji leidos nežinion į rūką tirštą — 
Mačiau, sutąsė spindulius konvulsijos, 
Mačiau ir vakarą, kaip Žmogų, mirštant. 


Užgeso varpo aidas klonyje... 

Skambėjo kažin kas, lyg piemenų rageliai... 
Tai vakaras ir tai tikra agonija, 

Tai galas kažkokios graudingos pastoralės. 


Už šilo spinduliai nusilpo bekyšodami 
Ir, tartum skęstančio ranka, paniro. 
Ir medžiai, šermenų giesmes giedodami, 


Pravirko, ir, lyg vargonai, gaudė girios... 


Kaunas, 1933.10.10 

KŪRIMO VALANDA 


ŠILTA pavakarė, tartum lelijų kvapsnis, 
Pasklidusi svaiginančiu kvaitu, 

Giedra, kaip kūdikio šypsnys per sapną, 
Nerūpestinga, kaip Watteau. 


O saulės spinduliai, kaip miežių varpos, 
Nusvyra žemėn aukso akuotais. 

Ir blaškos pamiškėm paklydęs varpas, 
Ir virpuliuoja nerimu skliautai. 


Tarytum laužo žarijas būt žarstę, 
Rūsčiais veidais susėdę milžinai 

Palei skaisčiosios karalaitės saulės karstą, 
Kur jau žarijos blėsta, grindžias pelenais. 


Skliaute ištrykšta dar nuraudusi vakarė, 
Prabėga lapais šiurpus šlamesys, 

Bet jau nuo kalnų, šilo ir nuo marių 
Grasus kaip slibinas pakyla debesis. 


Tas debesis tolydžio auga, kelias, 
Artėja dundesiai ir duslūs ir pikti... 
Nusikvatojęs žaibas skliautą skelia, 
Akimirksniui prasiskiria plati naktis — 


Ir matosi nuraudęs didelis peizažas, 
Tartum ekstazėje nušvitusi širdis, 

Ir vėlei prakeikta šalis nugarmi skradžiais, 
Tik kažką gailiai verkaujant girdi. 

Tai tik akimirksniui, tiktai vienai sekundei!.. 
Po to tiktai traškus griaustinio trenksmas jau, 
Ir lauki vėl akimirksnio nubundant, 

Bet... tąsyk būna dar tamsiau. 


Kaunas, 1933.10.10 

PERSEVALIS 


PAŽVELGĖ naktis, lyg juodos akys per vualį 
Su baltais taškais, 

Ir nuėjo mėnuo, baltas Persevalis, 
Rymančiais miškais. 


Stovi Persevalis, pasirėmęs kardu, 
Taip tyrom akim, 

Ir kartoja šventą savo damos vardą 
Geliama širdim. 


— Išklajojai žemę, daug vardų apgynei 
Veidu vis linksmu, 

Ar ne tavo dama kojomis pamynė 
Tuos šventus jausmus? 


Ar radai tu meilę, baltas Persevali, 
Eidamas miškais? — 

Klausė jo klastingos akys per vualį 
Su baltais taškais. 


Kaunas, 1933.4.29 

OSANNA! 


AŠ TAIP akylai ieškojau progos 
Sušukt nors taip sau: Osanna! 

Ir eit paskui banguojančius rugius, 
Galilaukėj lakštingaloms skardenant. 


O tai, man rodos, gera linksma būt, 
Net nežinot, tik spėt: lyk lygu, 
Negu šis mano žingsnis atidus 
Pasaulio ūkana ir knygom. 


Jau man nuo tosios išminties, 

Kaip Babely, viskas surizgo susimaišė. 
Paliko knygos vieną rymantį, 

O artinas naktis juoda, kaip maišas. 


Žinau, mergaitė kiemą šluos 

Ir vis barstys geltoną smėlį, 

O man vis mintys rigs, kaip mašalos, 
Ir metai plauks ramiai, kaip sieliai, 


Ir skausmas trykš, ir kraujas virs — 
Ir gal paslėpti nepajėgsiu! — 

Ir vis ant knygų remsiuos, ir... 

Juk taip gyvenimą aš mėgstu! 


Prasmės mergaitė neieškos — 
Kodėl ir kaip? — jai viskas aišku. 
Ak, kaip tu mielas, vaikiškas 


Pasauli, šypsantis ir vaiskus!.. 


Kaunas, 1933.6.8 

NAKTIS 


O KAIP tavęs man neminėti! 
O kaip tavęs man nekartot! 
Žiogeliai šoko menuetą 
Tanakt, kaip tūkstantį naktų... 


O buvo vaiskus baltas mėnuo... 
O buvo debesys balti... 

Aidėjo pamirštu refrenu 
Pasikartojusi naktis. 


Girdžiu seniai girdėtus žodžius, 
Girdėtą balsą vėl girdžiu, 

Ir viską — svirtį, liepą, sodžių 
Ir skardžiai giedančius gaidžius. 


Juk tu mirei, juk tu atgijus? 
Juk tu gyva, juk ne sapne! 
Argi, įbedus kalaviją, 
Apleisi vėlekos mane? 


Tai vėl sapnuosis man serbentų 
Nusvirus kekė kruvina, 

Ir vėl matysiu žvaigždę krintant — 
Nukris kaip ašara viena. 


Žiogeliai šoka menuetą 
Šiąnakt, kaip tūkstantį naktų. 
O kaip tavęs man neminėti? 


O kaip tavęs man nekartot?.. 


Kaunas, 1933.11.9 

DVIDEŠIMT AŠTUONI 


DAR SAULĖ braido tik po rasą, 
Tik ašarom pasruvę žolės, 
O man apraibo mėlynasis, 
Apraibo man šilkinis tolis. 


Kadaise taip be galo traukė 

Ilga ir tolima kelionė, 

Kur rodėsi — kažkas dar laukė 
Su ašarom, su šypsena malonia... 


O buvo gera eit, gėrėtis, 

Kai paryčiu žolynai vos pakirdę... 
Taip eiti, lyg tikram poetui, 

Ir rankoj neštis savo širdį. 


Čia saulė šypsosi, čia mėnuo, 
Čia gėlės rausvos ir geltonos, — 
Lyg tam kareiviui į Atėnus, 
Norėtųs bėgti Maratoną. 


O dienos bėga, dienos skrenda... 
O upių vandenys, ar grįšit?! 
Jaučiu, aš taip nuvargęs šiandien, 
Tartum bėgikas prie finišo. 


O degė akys, kraujas stingo, 

Kely alpau tolydžio ašen 

Todėl, kad tos žinios džiaugsmingos, 
Jaučiau, jau niekam neparnešiu... 

Nešu vis taip džiaugsmingą žinią, 
Tartum Atėnams Maratoną — 
Širdis dar šaukia: Tempo! Finiš! 
O man jau dvidešimt aštuoni! 


Kaunas, 1932.6.23 

HIDALGO 


JAU TUJEN nieko nepamilsi 
Ir nieko tu nepasiilgsi! 

Tavo širdis tokia pailsus 

Ir toks stiklinis tavo žvilgsnis. 


Tujen jau niekuo netikėsi 

Ir nieko, nieko jau nerasi — 
Gal stosi, šauksi pakelėse, 

Bet būsi toks graudus, bedvasis. 


Ieškosi tu, dėl ko galėtum 
Save ir visa ką pateisint, 
Ir pražydės tau akys lėtos, 
Kaip prarajos pabaisę. 


O galgi dar! O galgi. 

Gal dar galėsi kiek tikėti — 
Išjosi, kaip šaunus hidalgo, 
Aukštai iškėlęs savo ietį! 


Ir josi tu kažkur į tamsią šalį, 
Pro slibinų olas siaubingas, 
Ieškodamas to Švento Gralio, 
Kuris kažkur kadaise dingo. 


Palauš kelionė tavo galią, 
Vėl melą tiesoje atrasi 

Ir liksi vėl be Svento Gralio, 
Kely išvargęs ir išgesęs. 

Ir niekad niekur nesušilsi, 
Tikėsi vėl, ir vėlei apsivilsi, 
O bus širdis tokia pailsus 


Ir toks stiklinis tavo žvilgsnis... 


Kaunas, 1932.10.29 

AK, KAIP GERA MAN 


AŠ ŽINAU tik vardą, tiktai vieną žodį: 
Tartum pačią laimę su savim nešiojuos. 
Ir klydau, kai laimė, kaip mergaitė rodės, 
Kai jos brangų vardą vakarais kartojau. 


Ak, kaip gera man — 


Kai žinau, kad laimės visiškai nebėra! 
Gal susuks ji protą po bankroto pirkliui... 
Kaip atskirt pasaulį nuo Romos galeros, 
Kur esmi prikaltas prie nevilties irklo? 


Ak, kaip gera man — 

Nebelaukti nieko, niekuo netikėti, 
Abejingą žvilgsnį į žvaigždes pakelti: 
Ateitis — miražai ir tyrai smėlėti, 

Praeityje tuščia, abejinga, šalta... 

Ak, kaip gera man — 

Aš galiu gyventi, kaip koks Ahasveras, 
Aš galiu numirti, kaip kokia plaštakė. 

Aš žinau — prikaltas Žmogus prie galeros, 


Aš matau, kaip dega jojo klaikios akys! 


Ak, kaip gera man! 

Ir taip ramus, ir taip nerūpestingas 

Su tingia šypsena žiūriu pro langą — 
Taip retkarčiais šis tas dar įkyriai įstringa, 
Tarytum šitas banalus pasenęs tango: — 


Ak, kaip gera man... 

AŠ PAJUTAU 


AŠ PAJUTAU pavasarį ant linksmo upelių čiurlenimo, 
Ir mano akys pro ašaras sužvilgo: 

Aš gyvenau, bet argi verta pavadint gyvenimu 

Tą metų eilę nuobodžią ir ilgą. 


Pražydo raudonai pro sniegą riešutas, 

Pražydo mėlyna šlaite žibuoklė... 

Kadaise aš rašiau, o kad galėčiau visa tai suplėšyti — 
Pabėgti nuo eilių, lyg nuo vaiduoklio. 


Kadaise aš klausiau, ką šilas man, ką pušys porina, 
Senus gražius laikus atminę: 

Viršūnėmis, lyg šiurpas, bėga gaudesys patetiškai mažorinis, 
Kažin kokiu džiaugsmu suvirpinęs mėlynę. 


Kadais radau mele kažkokią tiesą glūdinčią — 
Aš šitą tiesą sunkiai iškentėjau. 

Įgriso melas ir tiesa! Ir žvaigždžių tūkstančiais 
Mano blakstienos pražydėjo... 


Einu savy paskendęs ir, lyg pamišęs, rankioju 
Žabus, skujas, pernykščius uogienojus, 

Ir grįžtu nešinas: sakau, kad mano rankoje 
Šimtai pavasarių apsilapojo... 


Galilaukėj berželis laukė iki nakt manęs. 
Ką pasakysiu jam, ką jam parnešiu!.. 

O širdį taip jaučiu, kaip sunkų akmenį — 
Jaučiu, kad aš pavasario nebepanešiu. 

Dvi sukibę pušys, tartum girtos, sverdėjo, 
Tartum kažko juokės, tartum šnekučiavo: — 
Netikėk jo žodžiais! Daug ką juose perdėjo, 
Daug ką tik pagražino jis eilėse savo... 


Kaunas, 1932.5.13 

KNOCK OUT 


KAŽKAS, tartum gitaros aidas, 
Kažkas taip sena, taip verksminga... 
Ir menasi nusviręs veidas 

Kažkokio čempiono, išmušto iš ringo. 


Pasiutęs riksmas, beprotiškas šauksmas 
Jo paskutinį sapną drumsčia, 

Ir ima apmaudas ir tokis jausmas — 
Pakilus pagrūmot bejėge kumščia. 


Ir akys gesdamos išsimuša iš kelio 

Ir klaidžioja kažkur, kažko dar ieško, 

Bet taip skaudžiai ramu ir taip akyse žalia, 
Ir norisi atleist ir angelui, ir niekšui... 


Dar lūpos šnabžda: — Aš kumščiavaus dėl juoko, 
Dėl reginio, kad tu akimirksnį užmirštum. 

Tai jau toks pasaulis, tai jau laimė tokia, 

Kur rungiamės, kur juokiamės, kur mirštam! 


Dar daugel verks ir juoksis, o aš galiu jau spjauti 
Į ši pasaulį, į šį didžiulį bokso ringa! ||| 

Jūs trokštat reginio, jūs trokštate nokautų?.. 
Deja, jau mano sąnariai sustingo... 

ši 
IMAGO MORTIS 


IŠ KAŽKUR šalta mirtis atjoja: 
Barška kaulai, dalgis žvanga, 
Ir gyvenimas kaip šuo po kojų 
Cypia susirangęs. 


Smėlio laikrodis aukštyn pakeltas 

Ir šypsą reti pageltę dantys: 

Net ir tam, kuriam pasaulis buvo šaltas, 
Daros artimas ir šventas! 


Velka pasagas per gūdžią tylą, 
Taip grasiai, taip baisiai klapsi: — 
Tu, žmogau, iš žemės dulkių kilęs, 
Žemės dulke tapsi. 


Ir akivietės, kaip prarajos pravirę, 
Taip klaikiai pasaulin įsidėbę. 
Žemė šaukia: Dies irae! — 

Žemė tiesia šaltą glėbį... 

FUGA IN A5 MOLL 


DAŽNAI pasiremiu ant savo nuobodaus gyvenimo — 
Taip noriu jam atrast šį tą, bet nieko nerandu: 
Pabyra metai ašarom, tai sušlama dejavimais, 

Tai vėlei nuplaukia lėnai, lyg paryčiu vanduo. 


Tai pasaka! sekta kadais su smulkiomis detalėmis... 
O pasaka! Tujen jau tolimam, jau užmario krašte! 
Ir glamonėju širdį plakančią ir geliamą, 

Suklupusią po atminimų apsunkusia našta. 


Jis taip sunkus, taip didelis tasai gyvenimas. 

Jis taip nuvargino, taip nuplėšė, nualino mane. 

Ir štai aš viską surinkau, kas gali būti menama, 
Nors trupučiui sušilt kadais rusenusia iliuzijų ugnia: 


Tokia neaiški mėnesiena, ir pakaruokliai man vaidenasi, 
Žiūriu, kaip kalasi žvaigždelė pamažu, 

Ir vėl bedu akis, bet paklystu žvaigždynuose, — 

O tas gyvenimas toks didelis ir toks gražus!.. 


Ir taip norėtųsi gyvent, kaip kirminui, sakysime, 
Gyvent dėlei gyvenimo paties — 

Gyvenimas versmė, jis niekad neišsisemia, — 
Gyvent be galo ir be krašto, be mirties! 


Atgyja vėl širdis nuvargus ir aplėtusi. 

Aš jo kadaise troškau, aš juo kadais džiaugiaus — 
Gyvenimas toks didelis, o jo norėtųsi, 

Norėtųsi kaip galima daugiau... 

Mane jis prislėgė ir nuplėšė, ir taip nuvargino, 
O vis su tokia didele aistra aš jį nešu. 
Ir nyksta smulkmenos — tie rudenys ir darganos, 


O tas gyvenimas toks didelis, malonus ir gražus!.. 


Kaunas, 1932.8.10 

ANTROJI MEILĖ | 


O SKAISTI šviesiaplauke, pamėlynavusiais poakiais, 
Tu pasiilgai vėl eilių ir meilės mano... 

Ir vėl lyg gyvas sapnas: dar vienas meilės nuotykis — 
Dar vienas mėlynas akis reikės nešiot, kaip talismaną. 


Paberdavau akis kavinėse, akis nuvargusias, išsekusias, 
Ir sunkios mintys plaukė, sunkios tartum švinas, 

Bet lyg drugelis vėl viena graži jaunystės pasaka 
Plasnoja po erdves, plasnoja po žvaigždynus. 


Vėl norisi pasekt kažką ir eit kalnų viršūnėmis — 
Parodyti pasaulį visą: jo garbę ir menkystą, 

Ir žmogų kenčiantį, ir žmogų ujamą — 

Parodyti nenuimtą nuo kryžiaus Kristų. 


Taip, rodosi, naivios ir artimos palaukt, lyg saulės patekant, 
Palaukt su šypsena, su ašarom, su juoku, 

Tai kas, kad jau širdis pasruvus kraujo latakais, 

Tai kas, kad ji seniai jau juoktis nebemoka. 


Ir visuomet, kai tokis žvilgsnis mane perveria, 
Susimąstau, ir taip švelniai krūtinę gelia: 

Gal kas nuskaidrintų mane, tartum rūdėtą žalvarį, 
Nuvargusį ant vieškelio tarp gluosnių ir smūtkelių. 


Ir kartais norisi išplėšti širdį baisiai geliamą 
Su šimtais, su tūkstančiais žaizdų ir randų — 
Parodyt gyvą sielvartą ir gyvą nerimą. 

Ir daugel pasakų, ir daug gražių legendų. 

Aš būčiau tau švelnus vidur laukų ir miestų ūžesio, 
Kur ilgisi šilai, kur saulė šypsosi, kur lyja... 

Poetas — tai jūreivis iš daugelio laivų sudužusių, 
Poetų žaizdos gyvos — jos niekad neužgyja. 


Tiktai poetų žodžiais kažin kodėl nieks netiki — 
Netikros žaizdos jų ir pramanyti randai: 

Tai vien tik žodžiai, tiktai tuščia patetika — 

Jų ašaros — zondo, jų sielvartas — legendos. 
Tave mylėsiu, lauksiu, tartum saulės patekant, 
Tau seksiu sielvartą, kaip rudenį ir vėją... 

Tu patikėk manim, manimi niekas netiki... 


Kvailut, aš tik pasijuokiau, o tu ir patikėjai. 


Kaunas, 1932.5.25 

PRIETEMA 


DABAR tokia prietema; ir židinys kūrenas, 
Už lango blaškos vėjas, iš kažin kur atėjęs. 
Aš šičia taip nuvargęs ir taip pasenęs, 

Bet dar paseksiu pasaką, kaip grįžęs Odisėjas! 


Kadaise ten toli, toli, kur saulė teka, 
Laki drąsi mintis tristiebiu plaukė; 
Mėlynę perskrodė galingos aro akys: — 
Garbės... meilės... laimės! — šaukė. 


Ilgai mintis, sparnuotąsias bures išplėtus, 
Stiebus, kaip nuotakas, baltai aprengus, 
Aplenkdavo salas užburtas užžavėtas 

Ir džiūgavo viena po mėlyna padange. 


Bet tas tristiebis kažin kur sudužo 
Ir vienišą ją išmetė į kranto smiltis — 
Į šalį tolimą, nežinomą ir gūdžią, 
Kur geso akys ir širdis, ir viltys... 


Tartum padegėlė, ant degėsių parimus, 
Beviltiškai pirštu geltoną smėlį žarstė 

Ir klaidžiojo viena sugurdus, nusiminus, 
Tarytum motina paskui vienturčio karstą. 


O saulė leidosi. Rausvai marias nudažė. 
Ir matės tolimi tyrai ir tolimos oazės, 
Ir vienišo tyrų keleivio kažin koks klaikus miražas: 


— Garbės!.. Meilės!.. Laimės! — šaukiantis ekstazėj. 


Kaunas, 1932.5.3. 

VIETOJE LAIŠKO T 


TOKIOS vienodos monotoniškos dienos. 


Gyvenu taip diena iš dienos. 
Už lango slenkant mėnesienoms 
Eiles dar kartais mėginu. 


Nueina jos ramiai, tartum per sniegą, 
Ir rimai eina taip niekais, 

Tik rėkia naktys ilgos ir bemiegės 
Apsnūdusiais ir rūškanais rūkais. 


O dienos taip keistai panašios, 
Naktis į naktį panaši. 

Kartais šiaip taip šis tas dar rašos, 
Kartais nė nieko parašyt. 


Ir taip manai: ranka numosi, 
Išsprūs dar koks „tuščia tave!“' — 
Apkaltinsi kitus, save paguosi 

Ir pasiskųsi senatve. 


O dienos plauks ramiai, kaip plaukę, 
Viena į kitą panaši, 

Ir rodysis — gyvenimas dar šaukia 
Ir — kad turi ką parašyt. 


Nešiojuos vis su tais žaliais berželiais, 
Sulėlydžiais, dainom... 

Žinau — apaugs širdis, apaugs ir kelias, 
Apaugs kaip kelmas samanom. 

Liepsnojančią, kaip širdį, saulę 

Ir meile pinsiu į dainas. 

Norint žinau, kad meilė, kaip pasaulis, 
Ir taip banališka, ir taip sena... 


Kaunas, 1933.8.10 

PLUNKSNA 


O BUVO toks gražus gegužio galas, 
Purienomis gelsvai putojo pievos, 

Ir tais žaliais laukais, ir tais linksmais berželiais 
Iš mėlyno dangaus gėrėjosi pats Dievas. 


Šypsojos spinduliai ir šilas džiaugės, 

Ant padrikų plaukų užkrito rasos gailios — 
Tuomet mudu kalbėjom, mielas drauge, 
Kalbėjome apie Tristano meilę. 


Ir manėme, kad mūsų žodis 
Atneš pavasarį, atneš paguodą — 
Tuomet ir šis pasaulis rodės 
Tartum pražydęs vyšnių sodas. 


Bet juo tolyn, juo žvilgsniai geso: 
Ir mano jėgos — tavo galios. 
Mudu užmiršome, brangioji sese, 
Pavasarį, purienas ir berželį. 


Ir buvo taip graudu ir nyku baisiai — 
Pasaulis akyse apmargo. 

Sakyk, brangi, ar mes galėsime pateisint 
Šiais žodžiais sunkų žemės vargą. 


Ar ras mumyse nors truputį paguodos? 
Ar būsim mes nuvargusiam paunksme? 
Sakykit jūs — tu, mano mielas žodi, 

Ir tu, mano brangioji plunksna... 

IŠ ŪKANOTO* 


IŠ ŪKANOTO rūškano rudens 
Paklydęs gervių sielvartas skardėjo. 
Ir gaila metų ir vandens, 

Kur šita ūkanų tyla tekėjo. 


Pakvimpa sopuliu pietai, 
Sparnus ištiesia mintys mano, 
O dykumose kliedi apie tai 
Išvargęs metų karavanas. 


Bet rūškano rudens drėgmė 
Tolydžio vis krūtinėn smelkias — 
Pro ūkanas nebeprasimuša giesmė, 
Nebeprasimuša akių apkvaitęs alkis. 


Ir tik prisimenu, tik daug menu — 
Pavasarį ne vieną kvapnų... 
Prabėga stirnos — daug dienų, 
Prabėga giedras mano sapnas. 


Toks rūškanas ruduo. Ir nieko nematau, 
Tik ant gėlių jaučiu, kad viskas baigias. 
Tartum didžiausią džiaugsmą tau 
Rengiuos rudens tyloj papasakot, Solveiga, 


Kaip tąsyk gerves nunešė pietai, 

Kaip tąsyk skausmas ūkana skardeno, 
Ir pasaką pasekti apie tai, 

Kaip tyruose sutirpo karavanas... 

MĖNESIENA 


LIEKNOS pušys dangų remia — 
Ošesys kurtus... 

Nemainyčiau šitos žemės 

Į didžius turtus. 


Naktys būna tokios žalios, 
Požerė balsva — 

Laumė pasakos karalių 
Pjauna su viksva... 


Kaunas, 1932.6.30 

INTYMIOS GIESMĖS 


1935 


PRIEŠŽODIS 


SESUTE N, už lango staugė 
Vielose vėtra ir šuva, 

Tačiau negyvos raidės džiaugės, 
Atminę laimę ir tave. 


Jaučiau krūtinėj aitrų kartį — 
O tirpo vakaras trapus — 
Kažkas manosios knygos vertė 
Tuščius in folio lapus. 


O vėtra žiedlapius išsklaidė, 
Ruduo apnuogino šakas, 

Tai verkė čia negyvos raidės, 
Gūdžiai užnėrusios rankas, 


Ir liūdną pasaką man sekė — 
Skandinos saulė vakare, — 
Kažkur žydėjo geros akys 

Ir daug gilesnės už marias. 


Naktis, žvaigždes pabėrus, žaidė, 
Diena sukniubo po našta — 
Sielojosi negyvos raidės 
Svečiajam pasakų krašte. 


Kaip saulė rytą rasą braidė, 
Kažkur klajojusi pernakt, 
Taip eikit jūs, negyvos raidės, 
Sesutei pasakų pasekt. 


Kaunas, 1935.8.24 

PRAKALBA 


TAI METŲ metais aš sielojaus, 
Kad nedainuota lieki tu — 

Seniai, seniai jau paminta po kojų, 
Seniai sumaitota kitų. 


O buvo rytas su radastais, 
Ir vakaro nelaukė nieks... 
Matau, eilėm mylėti ar nekęsti 
Tavęs širdis jau nepajėgs. 


Dėl to asmeniškas ir vienas... 

Bet su mergaite parugės" 

Tave minėjome tad mėnesienoj, 
Kad jau nei raudi, nei džiaugies... 


Tai prilenkė tave, grėbėja, kloniai, 

O taip, jog žado netekai! 

Ir mes, matai, jau ne tautiečiai — žmonės, 
Džiaugsmų ir ašarų vaikai. 

Tik nemanyk, kad tavo ryto jau 

Ar nūdienos nematom mes... 

Dėl to, atleisk, brangus skaitytojau, 


Kad taip asmeniška giesmė. 


Kaunas, 1935.10.10 

ATMINIMAI 


KO JŪS, atminimai, šitą naktį keliatės, 
Ko jūs, pakaruokliai, kylat iš kapų? 
Trupučiukas ilgesio, senų žodžių keletas, 
Praeitis pakvipus jazminų kvapu... 


Ir buvai gal mano, ir buvai gal niekieno, 
Gal, maniau, už marių, o buvai gal čia. 


Kažin kas man džiaugsmą ėmė ir išniekino — 


Dilo ir sudilo pamaži delčia. 


Kaip kartojau žodį, nieko nū nereiškiantį! 
Žinoma, galėjau gal praverst be jo. 

Bet norėjau visa, visa tai išaiškinti, 

Kad daugiau nedrįstų niekas abejot. 


Tai mačiau berželį, o jau tokį nuolankų... 
Kaip tuomet tikėjau! Gal dabar tikiu? 
Ir vijausi laimę, bėgdamas užuolanka, 
Ir maniau — užbėgsiu laimei už akių. 


Kaip mane ji gundė, kaip mane ji trotino! 
Ir gerai žinojau — ji mane apgaus... 
Verkė ir rūgojo vieną kartą motina 

Anta marių krašto kažin ko brangaus! 


Trupučiukas ilgesio, senų žodžių keletas 
Ir kadais matytų keletas veidų... 
Ko jūs, pakaruokliai, šitą naktį keliatės? 


Tai ne man, tai žodžiui šičia bus graudu... 


Kaunas, 1935.1.4 

SEPTYNIOS PSALMĖS 
Saulėlydžio croguis 


TEN VORTINKLIŲ šilkinės gijos, 

Ten vakaras — žaizda, ten kraujas alma, 
O saulėj tvyro aštrūs kalavijai — 
Septyni sopuliai, septynios psalmės! 


Niūniuoja vėtra giesmę gailią, 

Vaitoja gilios jūrų marių gelmės, 

O ten, gelmėse, miega mano meilė — 
Septyni sopuliai, septynios psalmės. 


Ten ragana vylingais burtais savo, 
Sėdėdama žaliam dugne ant kelmo, 
Ten ją, pirmutinę mano meilę žavi — 
Septynis sopulius, septynias psalmes. 


Bet mariom pulkas karžygių atjoja, 
Aštriais kardais kapoja aukso šalmus... 
Tave, tave išgelbės, mylimoji — 
Septyni sopuliai, septynios psalmės. 


Kraujuoti karžygių kardai sušvinta... 
Karalių rūmai... lieknos palmės... 

Ar jie pajėgs tave sostan grąžinti — 
Septyni sopuliai, septynios psalmės?.. 


O Viešpatie, jų eilės tirpsta, jėgos mąžta 
Ir ryja juos ten nuožmios gelmės. 

Ji nepasieks jau niekad marių krašto — 
Septyni sopuliai, septynios psalmės! 

Tai vakaro, ne mano žaizdos gyja, 
Ne vakaro, tai mano kraujas alma: 
Širdin įsmigę aštrūs kalavijai — 
Septyni sopuliai, septynios psalmės! 


Kaunas, 1934.9.9 

SNAIGĖ 


Viešpatie, kaip šviesi — 
Tokios kaip gyvas nemačiau! 
Peer Gynt 


PRAŽYDO akys, nei obelys gegužy, 
O buvo saulėta diena. 

Solveiga! atsklenda pašliūžom 
Pusnynais tiesiai į mane! 


Taip vargana mano trobelė — 
Maniau, skaisčiai apšvies ji ją, 
Ir bus languos kalnai nubalę 
Tyra kalnų poezija. 


Kalnuose trykšta juk šaltiniai, 
Kalnuose kliedi juk kriokliai! 
Pusnynais neša sidabrinį 
Varpelių džiugesį arkliai. 


Aš laukiau jos rankas ištiesęs — 
Varpeliai rodės vis arčiau... 
Solveiga!..Viešpatie, kaip šviesi, 
Tokios kaip gyvas nemačiau! 


Tai ne veltui diena nubalus 
Ir saulėj žybčioja sniegai... 
Kažkas prasinešė pro šalį, 
Sniegais prasinešė smagiai... 


Kvepėjo obelys, baltai pražydę 
Pavasariai ir sodai, ir žiedai... 
Nusinešė jinai tą džiaugsmą didį, 
O kalnus apgrindė ledai... 

Pakyla lapai, pakąsti lapkrity, 
Kartu su viesulu piktu... 

O gal tai snaigė, saulėje nušvitus? 
O gal Solveiga, tai ne tu! 


O negi tai ir vėl miražas 
Skaisčiai nušvito man languos? 
Argi ir vėlei pasaką tą gražią 
Kalnai palaidos ten, snieguos!.. 


Tai snaigė krisdama sudužo! 

Vylinga saulėta diena — 

Maniau, Solveiga atsklenda pašliūžom 
Pusnynais tiesiai į mane! 


Kaunas, 1934.2.21 

BANALUS APRAŠYMAS 


VĖTRA nešė burę, nešė burę jūromis — 
Kaip drugelį blaškė viesulas pagavęs... 
Ar tau, mano miela, ar, neatsižiūrima, 
Andai mano žodžiai meile nealsavo?! 


O skaičiau kadaise banaliam aprašyme, 

Kaip didžiulį laivą į uolas suskaldė. 

Šaukės tasai laivas, šaukės vėtrų nešamas — 
Viesulas užriko sopulingą maldą... 


Mano laivą nešė, blaškė vėtra jūromis, 
Ir putojo bangos, šėlo bangos rūsčios! 
Ar žinai gi tujen, tu, neatsižiūrima, 
Kaip pasauly nyku, kaip pasauly tuščia? 


Aš ieškojau laimės banaliam aprašyme — 
Taip pabiro džiaugsmas, ašaros ir eilės. 
Gal tenai, bangose, skęsdamas ir ašenai 
Neprarėksiu vėtros maldomis ir meile! 


Vėtra neš kaip drugį, neš kaip burę jūromis, 
Viesulai ten ūžaus ir putos ten bangos... 
Patikėk nors kartą tu, neatsižiūrima 


Mėlyna padange užu mano lango! 


Kaunas, 1934.7.24 

ELNIAS 


Baladė 


AUKŠTAM kalne ąžuolo pilis. 
Bokštų bokštai aukštam kalne... 
O karalius ten vilyčią 

Į pat širdį taiko elniui. 


Girios elnią mirtinai pašaus 
Ir sukruvins ryto šalną — 
Pasileis laukais plačiausiais 
Mirtinai pašautas elnias. 


Šimtą kurtų nuo saitų paleis — 
Nepabėgsi girion, elni! 

Tik erškėčiais susižeisi, 

Tik papuoši ryto šalną... 


Aukštam kalne didelė puota, 
Didžios iškilmės tam kalne, 
O konvulsijos jau tąso 
Mirtinai pašautą elnią. 


Kilo klyksmas vidury dainos — 
Ten vestuvės, aukštam kalne — 
Visi šoko prie jaunosios... 


Ne tu vienas, girių elni!.. 


Kaunas, 1935.6.1 

POEZIJA 


TAI VAKARAS, tai mariose prigesęs, 
Tai slibinas, užčiaupęs degančius nasrus, 
O kasa žemę nekantrus Pegasas 

Ir kremta žalvario žąslus... 


Vai jokim pasakų ieškot, Pegase, 
Vai jokime pasigrožėt naktim! 
Gal slibino urve ją gyvą rasim, 
Gal dar pajėgsime atimt... 


Ir krūpčios olose nakties šešėliai, 
Ir žvaigždės nerimu į mus žiūrės, 
Kai slibino nasrai įtūžę vėlei 
Liepsnom kaip laužas sužėrės... 


Ir tris dienas, ir tris naktis kovosim — 
Praliesim kraujo tris marias 

Ir karalaitę gražią išvaduosim, 

Bet nieks mūs žygio pėdsakų neras, 


Tik karalaitė gal prikels senovę, 
Gal ji pati tą pasaką apsakinės: — 
O trečią naktį, slibiną nukovęs, 
Ant rankų gyvą išnešė mane... 


Kaunas, 1934.1.26 

FEDRA 


TA VAKARA ištvino upės, 
Tą vakarą krantuos netilpo, 
O saulė užmarin be rūpesčio 
Nuėjo aukso tiltu. 


Tą vakarą laivai neskendo 

Ir gailiai nekrykštė žuvėdros, 
Tekėjo džiaugsmas tik pavandeniu, 
Tekėjo džiaugsmas giedras. 


Tą vakarą šaunus sietynas 

Aukštam skliaute perlus patraukė — 
Džiaugsmingų vandenų ištvinusių 
Vaga nė laukt nelaukė. 


Tą vakarą linksmi be galo 

Lėbavo pasakų karaliai — 
Viršūnėn ton sniegais nubalusion 
Nenutūpė ereliai. 


Tą vakarą vėdinos iždas 

Ir liejos vynas, dužo taurės... 
Džiaugsmingai gervės grįždamos 
Išsitiesė į šiaurę. 


Tą vakarą vargonai gaudė: — 
Magnificat anima mea! 

Tarytum marių pakraščius plaudamas 
Ramus vakaris vėjas. 

Tą vakarą ir mano žingsniai 
Su tuo džiaugsmu tapte sutapo... 
Tą vakarą, tą vakarą linksminos 
Aliai medelio lapas... 


Kaunas, 1934.6.30 

ŠILAINĖ 


VĖLEKOS peizažą ūkana apvilko, 
O norėjau troškau visą jį apimt — 
Buvo atsimerkęs žydro lino šilkas, 
Buvo praregėjęs ilgesio akim. 


Atmenu aš kartą, o seniai tai buvo, 
Kai vyresnį brolį leido iš namų, 

Kai mama šilainę škaplieriuosna siuvo, 
Kai ramino guodė žodžiu neramiu: — 


Argi daug šilainės škaplieriun paimsi? 
Argi ten, už marių, bus tau jos gana? 


Bet prie širdžiai jausi ir jau bus tau linksma: 


Tu su ja atminsi brolį ir mane... 


Taip ir aš norėjau pasiimt šilainės 
Arba lino žiedą iš peizažo to, 


Kažin kur mūs dienos šunkeliais nueina — 


Ūkanų prarytos nepasikartos. 


O jas taip norėjau škaplieriun įsiūti 

Tr nešiot lig karsto prie gyvos širdies... 
Užpustys daržely sniegas žalią rūtą, 

O plentu vežimas naktį nudardės. 


Betgi tu paliksi, tu, pilka šilaine, 
Škaplieriun motulės andai įsiūta! 

Su tavim atminsiu žiogrelius ir dainą, 
Ir jauniausią sesę, laistančią rūtas... 


Kaunas, 1934 

RUTINA 


ABU, abudu prislėgtu rutinos... 
Didžiulio voro užspęstam tinkle 
Drugeliai blaškosi, o žydi linas 
Mėlyne vaiskia, atkaklia... 


Palėpė atsidus gūdžiai užkimus, 

Ir negyvi sparneliai suplasnos — 
Taip atsikels vėl milžinas troškimas, 
Įkaitęs vakaro liepsnoj. 


O kolei sąnariai iš lėto stingo, 
Akyse degė daug aitrios ugnies — 
Žolynai suposi nerūpestingi, 

O trandys grikšino gegnes. 


Patamsiuosna, pabodusion palėpėn 
Įsiskverbia pavasario versmė, 

O dulkių prislėgtuos sparneliuos slėpės 
Didžiulio nerimo giesmė: — 


Nėra žąslų, nėra saitų troškimams! 
Voratinkliai mūs niekad nepavergs, 

Nors ten vis, pasterbliuos, vėjeliai kimūs 
Mums vergo ašara per amžius verks!.. 


Abu, abu voratinkly sparnais pakibę, 
Bet pravirom, plačiom akim 
Matuosime skliautų platybę, 

Ir nieks mums laisvės neatims! 

O gal priprasime prie pančių ir rutinos! 
Gal debesys apvilks žydras erdves? 

Ir gal pakils audra, pakvips žolynai, 

Ir su voratinkliu paskęsime purve! 


Kaunas, 1934.11.2 

SENATVĖ 


TU NEMATEI, kaip vakaras pravirko tąsyk, 
Kaip galvas nulenkė ramunės, 

Kaip vortinkliuos pakibo karoliukais rasos, 
Kaip buvo ten ramu... 


Tu nematei, kaip vakaras linus užmerkė, 
Tu nežinai, kaip miela buvo: 

Ten smilgos aikčiojo, tenai čiobreliai verkė, 
Ten buvo baisiai įstabu. 


Pūpsojo purios ratiliukais pasipūtę pienės 
Ir laukė papučiant vėjelio — 

Jas vėtra nusineš, kaip vakaras šią dieną, 
Kaip giedrą vaiko džiaugsmą nusineš ir jas. 


Pasklis ir mūsų dienos, lyg nužydėję pienės, 
Nuklys toli už atminimo: 

Vėje pakils pūkeliai ir sutirps, neliks nė vieno, 
O liks tik stagarai vieni. 


Mergaitės pievose braidys, raškys gėles, gražias ir rainas, 
Ir pienę nusiskins namo parneštų: 

Netyčia gal palies — čia pat, per slenkstį einant, 

Ir stagarą į vidų teįneš. 


Tu nežinai, skaitytojau, kaip sunku pienę... 

Tu nežinai, kaip pint dienas eilėsna... 

Gal laimė tau pakvips, lyg pradalgiuos suvytęs šienas, 
Bet stagaro jau neatskirsi nuo gėlės... 

Nes nematei, kaip vakaras pravirko tąsyk, 

Kaip mėlynus linus užmerkė. 

Ir gal gyvenimas prabėgs kaip vėtra smarkiai, 
Kaip pienės pūkas gal atklys, atklys ir apsiverks. 


Kaunas, 1933.12.5 

BERŽAS 


APŠERKŠNIJĘS beržas stovi, 
Šliejas prie tvoros, 

Lyg nusvirusiom rankovėm 
Sielvarte Pierrot. 


Bėga lapais žalios dienos, 
O rūpliu sula — 

Bėga žalios mėnesienos 
Ir snūdi tyla. 


Bėgo vasaros jo šviesios 
Vėtrose, džiaugsme 

Ir šakas į dangų tiesė 
Lieknas ir linksmas, 


Bet su metais šakos sviro, 
Pynėsi kasom — 

Drėko beržo akys tyros 
Rytmečių rasom. 


Gal gegužis į kamieną 
Padūzgens, pabels — 
Beržas rankų jau vis viena 
Džiaugsmui nepakels. 


Lyg nusvirusiom rankovėm 
Sielvarte Pierrot, 
Apšerkšnijęs beržas stovi, 


Sliejas prie tvoros... 


Kaunas, 1933.12.22 

SNIEGAS 


SNIEGAS! Viešpatie, ir baltas, 
Ir minkštas, ir jaukus! 

Ir gera, tik truputį šalta... 
Einu ir su savim šneku. 


Priemiestis, skersgatvio liktarna, 
Rausvoki vakaro šilkai — 

Ir klykia rėkia pavėlavus varna 
Drauge su čiuožiančiais vaikais. 


Išvirs girti iš restorano 
Valkata su prostitute... 

Ar čia dainuota meilė mano, 
Ar ji Izolda gi, šita! 


Ir verkia, juokias, eina, klega — 
Kažkur jie skuba pro mane, 

O vakaras kaip laužas dega 
Jaunystės kerima ugnia. 


Ir štai per sniegą purviną, sumaltą 


Vežikas klapsi sau risčia, 
O man kažko be galo šalta, 
Be galo šalta čia... 


Kaunas, 1931.12.19 

VAISKI PILNATIS 


VIRŠUM miško vaiski pilnatis, 
Šilko drignė geltonai žalia — 

Buvo lygiai tokia pat naktis, 

Tokia pat žvaigždelė mirkčiojo šalia. 


O žiogelis vyravo skardus, 
Lyg norėdams sielvartą užrikt... 
Iš daugybės moterų vardų 
Aš labai norėjau vieną pasilikt... 


Vieną veidą, vieną tik ar du 

Aš norėjau žvaigždėm padabint, 
Tiktai vieno — kuo jinai vardu, 

Tik jos vardo niekaip negaliu atmint... 


Kilo augo debesys pikti — 

Įžūli tai viesulo valia — 

Juosna žengė vaiski pilnatis, 
Žvaigždė, o ir drignė geltonai žalia. 


Gal veidai vėliau kur sutikti, 
Taip, mergaites atmenu kelias, 
Bet aptemo, it nūnai naktis, 
Meilės ir jaunystė kitados žalia. 
Ne aš vienas, ir sesuo naktis 
Atsiduso aimana gilia — 

Ir paskendo vaiski pilnatis, 


Ir kvatojo raganos šile. 


Kaunas, 1935.8.21 

NAKTIES ŽIRGAI 


NAKTIES žirgai, nebėkite taip greitai! 
O kur? kada aš tai skaičiau? 

Ak, kad vėl tokia naktis sodan ateitų, 
Aš jos kadaise tyčia nemačiau... 

SPALGENŲ SYVAI 


ŽINOMA, jums meilė jau nebuvo nauja... 
O, tai buvo žiedas rudenį vėlyvą! 

Kas jums mano meilė, sopulys ir kraujas? 
Kaip teatre — spalgenų raudoni syvai... 


Ne tikrovėj buvo, o prastam teatre — 
Deklamavo rolę, mintinai išmokęs, 
Senas paleistuvis, perėjūnas, latras 
Ir viešai iš meilės smuklėj pasijuokęs. 


O gražiai kalbėjo — šviesia saule siekė, 
Perplėšė drabužį ir krūtinę ardė, 

Kad dar taip čia niekad nemylėjo niekas, 
Taip širdies gelmėse nenešiojo vardo. 


Tai kartojo saulę, tai žvaigždes minėjo — 
Gėleles visokias, įvairius žolynus, 

Šaukė giedrą, lietų, darganą ir vėjus, 

Tai auksinę delčią sprogstančiam beržyne. 


Taip vaidino meilę — nelaimingą, gražią, 
Ir, krauju pasruvęs, įspūdingai mirė — 
Spalgenom drabužį raudonai nudažė, 

O teatras visas išgąsčiu pastiro. 


Taip vaidinant kartą iš kraštinės ložės, 
Dailiai pažiūrėjus, viena puiki dona 
Numetė po kojų jam raudoną rožę, 
Numetė kaip kraują kvapią ir raudoną... 

Ir taip jis sumišo, taip jam žodžiai pynės: 
Rodės, grindys lūžo, rodės, žemėn smego, 
Ir ne ten mėnulį ir ne tuos žolynus — 
Nudėvėtoj rolėj painiojosi netgi. 


Vakare araką arba šiaip ką kartų 
Gerdamas kliedėjo ir šventa vadino... 
Džiaugėsi, kad meilę jis nors vieną kartą 
Ne rašte, ne rolėj, o širdy pažino. 


Kartą jį ta dona net svečiuosna kvietė: 
Meile, tujen šitai! laime, tujen šitai! 

Jos drabužių šilką netyčiom palietęs, 
Svaigo, it nuo vyno, su tulžim maišyto, 


Ir pasakė: Nėra galo mano meilei, 

Šviesi dona, mano skausmui nėra krašto! 
Nemylėjo, nekentėjo dar taip dailiai 
Nieks pasauly, nei senų senovės raštuos... 


Ką jūs kalbate, maestro Arlekine! 
Vėl pradėsit rolių žodžiais man iš naujo?! — 
Man vaidinant šitą rolę paskutinę 


Jau ne spalgenos tekėjo, dona, — kraujas... 


Kaunas, 1934 vasara 

ATLEISK 


AK, TAIP kas vakaras vis saulė leisis 
Plonyčiais spinduliais... 

Atleisk, nes jei ir tu man neatleisi, 
Tai kas gi man atleis? 


Ar šitą mano maldą nešis vėjai, 

Ar jie pernakt dejuos? — 

O Viešpatie, aš jos mylėti nemokėjau, 
O Dieve mano, — jos! 


Suvirpo sielvartu širdis ir pirštai — 
O kaip, o kaip man čia? 

Šį vakarą mano maža infantė miršta 
Ir — didelė kančia... 


Cal tai kaip varpas, mariose paskendęs, 
Graudingai sudejuos, 

Bet kas iš žodžių, iš gražių legendų, 

Be sielvarto, be jos!... 

Kas gyvas sudejuos, kai saulė leisis 
Plonyčiais spinduliais? 

Atleisk, nes jei ir tu man neatleisi, 


Tai kas gi man atleis!.. 


Kaunas, 1935.1.27 

KARAVANAS 


TIK NUEIS tyruosna karavanas... 
Tik nueis taip lekiančiu smėliu... 

Ir nupūs vėjelis pėdsakus ten mano 
Ir nupūs kelius. 


Tiktai trokš tyruos kupranugariai, 
Tiktai ties išvargusius kaklus — 

Dar platesnės bus tos smėlio marios, 
Dar klaikesnės bus. 


Nešė jis kadais didžiam vizirui, 
Nešė šachui karalaitę dovanų — 
Per tą patį smėlį, per tą patį tyrą, 
Nešė daug dienų. 


Bet tyrų kaitroj kupranugariai krito, 

Tirpo reto karavanas tyruose... 

Tik šakalai lojo, tik hienos juokės iki ryto, 
Kol iškrito visi. 


Ką nuėjęs pasakysiu aš didžiam vizirui, 
Ką aš šachui pasakysiu į akis? 

Kad sutirpo karavanas. Karalaitė mirė. 
Liko tik naktis... 


Kas tikės, kad karalaitė mirė? 

Kas jos kapą tyruose ras ten? 
Netikės man niekad didysis viziras, 
Netikės ir šachas man! 


Kaunas, 1934.3.27 

NAŠLAITIS 


PABODO man šis tuščias namas 
Ir ilgos rūsčios dienos. 

Nepalik manęs vieno, mama, 
Nepalik manęs vieno! 


Nes kaip be ratelio sutemus! 

O dieną, dieną be staklių! 

Kas užriš, kas užriš tad, mama, 
Man skarelę ant kaklo? 


Kas budės mano miegą neramų? 
Kas paseks karalaitę? 

Juk aš būsiu pasaulyje, mama, 
Vienų vienas, našlaitis. 


Nes sesutė apleis ir pažemins, 
Tu žinai, kaip man gaila... 

Ką aš veiksiu pasaulyje, mama, 
Be tavęs, be jos ir be meilės? 


Nežydės čia pavasarį žemėj 
Žibutės ir purienos... 
Nepalik manęs vieno, mama, 


Nepalik manęs vieno! 


Kaunas, 1934.12.31 

TU TA PATI 


ARGI ne ta pati ieva parimus? 

Ir saulė ar ne ta pati? 

Mes andai buvome draugai intymūs 
Dienų dienas, naktų naktis. 


Argi ne mes drauge upokšny rinkom 
Varlėkiautus, akmenėlius! 
Tu prisimink! Ne, mudu prisiminkim 
Aksominius karklų liūlius! 


Atsimeni, tu jų labai bijojai. — 

Tai spurgos, — aiškinau, — kvaila! 
Abu mes žaidėm, abu lieptu bėgiojom, 
Abu mes taškėmės sula... 


Kai prieblandoj po suolu degė pjaulas, 
Sakiau — tai maumas mus praris! 
Mes pirmukart išvydome pasaulį 

Pro priemenės tamsios duris. 


Parodžiau šilą tau numėlusį padangėj, 
Kaip šilko kaspiną, toli... 

Ausyse varpinės sidabras spengė — 
Ir tu atmint nebegali! 


Elementoriaus lapai paveiksluoti 
Užimdavo net kvapą mums — 
Paoliui ir Frančeskai Lanceolotas 
Gal taip nebuvo įdomus. 

Ir tu neatmeni? Be galo keista! — 

Drauge ropojome žeme. 

Argi ne mes ten mokėmės skaityt ir žaisti, 
Ir gal mylėt — argi ne mes?.. 

Argi ne toj pačioj lūšnoj mes gimėm? 

Tu užsigint manęs keti? 

Tu būk sesuo manųjų atminimų! 


Tu būk... Tu būk man ta pati! 


Kaunas, 1934.11.21 

LOPŠINĖ 


TU MIK, o sapne tau drugeliai sapnuosis 
Ir sparneliais lengvais tave mariomis neš. 
Tu mik, nebijok — aš tave palinguosiu 

Ir pernakt naktužėlę budėsiu čia aš. 


Žiūrėk, kaip ten vyšnios ir obelys miega, 
Kaip sidabro akim praregėjo naktis. 
Atjos karaliūnas per kvepiantį sniegą, — 
Jam veja ir takai obelų nusnigti. 


Padangėm skrajosi, sietyną pasieksi... 
Karaliūnas tau naktį atneš dovanų: 
Atneš jis tau viską, o viską, ką mėgsti — 
Lėlių, saldumynų, margų kaspinų... 


Mane tu matysi vis budint, liūliuojant, 

Nerimaujant per naktį ir laukiant tavęs. 
O bus ten tau miela žiūrėt, kai po kojų 
Karaliūnui tarnai baltą žirgą atves. 


Užsės karaliūnas, reikės vėl jam joti 
Ir kovot kažikur su piktais slibinais, 
O tujen džiaugsminga žvaigždėtame plote 
Drugelius bevaldysi šilkų kaspinais. 


Ištisus aušrinės rausviems spindulėliams, 
Vienu jų tu parsliuogsi linksmutė namo — 
Matysi vėl obelis žydint ir lėlę, 

Kurią tau karaliūnas šiąnakt dovanos. 

O rytą, iš miego saldaus atsikėlus, 

Vėl pasaką gražią aš imsiu tau sekt — 
Tu mik, mano miela, tu mik, mano lėle, 
Prie tavęs aš budėsiu, budėsiu pernakt! 

TYLA 


SRAUNŪS, smagūs upeliukai teka 
Ir tyška malūnuos. 
Paklausyt, kaip jie ir liepos šneka, 
Vienas malonumas! 


Tai putokit, upeliukai skardūs, 
Padavimą tęskit! 

Artima man taip mintis ir vardas 
Šitos jūsų pasakos. 


Atsidūsta liepos, o giliai, skausmingai... 


Gal ir jos ką mena, 
Kad, užkandę žadą, linkčioja sustingę 
Ir skundžias gyvenimu. 


Štai ataidi lapais upeliukų juokas, 
Viršūnėm ateina!.. 

Bet ir vėlei girdisi atokiai 
Šermenys ir aimanos... 


Gal paseks, kai rytą saulei tekant... 
Upeliukai, tęskit! 

Ak, išblaškė vėjas liepų šneką 

Ir tą mano pasaką! 

PASAKA 


VĖL TU mano kerinti tikrovė, — 
O tavęs taip trokštu! 

Ten ant marių krašto stovi 
Gintariniai bokštai. 


O tie bokštai į padanges stiepias — 
Ten jinai gyvena; 

Ten jai šlama šimtametės liepos, 
Karalaitei mano. 


Ten gėlėse rasos gailios 
Jai kas rytas juokias... 
Buvo tokia mano meilė, 
Mano laimė tokia. 


O tenai ir jojo ir važiavo, 

Ir laivai ten plaukė. 

Bėgo amžiai, karalaitės savo 
Vartuose vis laukiau. 


Ir išėjo... Laimė! Pažai dailiai 
Šermuonėlius nešė... 
Aš jos laukiau, jos ir meilės, 
Kaip pavargęs grašio. 


Karalaitė! Nužengė nuo sosto, 
Ir nebuvo ilgu — 

Pažvelgė, ir josios skruostas 
Ašara sužvilgo. 

Pažai žengiančiai į kalną 
Šermuonėlius nešė... 
Liko vienas mano delne 
Sidabrinis grašis. 

PAPRASTAS GYVENIMAS 


NĖR gyvenimo pilkesnio, 
Nėra laimės pilkesnės — 
Sode sniegas krinta kąsniais, 
Vėtra pusto į pusnis. 


Dulks gyvenimas, o pilkas, 
Lyg žydėjimas rugiuos — 
Suliepsnos aguonos šilkas 
Prie rugiagėlės džiugios. 


Vakare žiogeliai skalins, 
Leisis saulė balzgana, 
Prasiskirs rugiuos kūkalis — 
Man jo vieno bus gana. 


Vėtra vyšnių žiedą neša, 
Pūga — bangas tų žiedų! 
Nusiris per skruostą lašas, 
Ir nebus jau taip graudu. 


Gal gyvenimu, gal meile 
Vėl ten gegužės kukuos? 
O ateis ruduo — bus gaila 
Žiedo, vėjo ir šakos... 


O toks pilkas, pilkas būvis 
Ir pilka taip aplinka... 

Gal dėl to, dėl to, kas buvo, 
Laužo obelys rankas. 

Krinta žiedlapiai, o kąsniais — 
Siaučia pūga balzgana — 

Man tavęs pilkų pilkesnio, 
Vienų vieno bus gana! 

KELIONĖ Į NAKTĮ 


KOKIA pasaką dar tau pasekti?.. 
Pasakas baigiau! 

Gera būtų taip keliaut į naktį 

Ir nesekt daugiau. 


Tik žiūrėt, prožektoriai kaip imas, 
Grumias su tamsa. 

Štai naktis! O tamsi, kaip likimas, 
Prieš akis visa. 


Automobiliu ramiai nuslinksim, 
Visko atskirti! 

O kaip gera šitą porą žingsnių 
Prieš save matyt!.. 


Juk gyvenime ir tiek nematom — 
Taip gyvent painu... 

Tamsoje paskendo aibės metų, 
Meilės ir sapnų!.. 


Maus širdy kažkoks aitrus graužimas — 
Netikės juk nieks, 

Kad gyvenimas, kaip sutiktas vežimas, 
Tamsoje prasmegs. 


Priešais slinks maža, blyški plystakė 
Ateitin aklon, 

Kur švieson įskridusi plaštakė 
Atsimuš stiklan. 

Dega beprotiškai aklos akys, 
Miela, a propos — 

Taip, lyg tie šunyčiai neatakę, 
Žmonija ropos. 


Nepaliaus juk niekad akys degti, 
Žvelgt kažkur toliau, 

Nepaliaus žmogus keliaut į naktį, 
Niekad nepaliaus. 


Negyvais sparnais plaštakė plazda, 
Plazda priblokšta. 

Argi jos mirtis galės išgąsdint 
Plaštakes kitas? 


Gal nereiks ir pasakų tau sekti, 
Nes ir tu žinai, 

Kad taip reikia vis keliaut į naktį 
Žmogui amžinai. 


Kaunas, 1935.5.9 

PILKOJI DIENA 


O DIENOS — seserys, sugrįžkit, 
Sugrįžkit atgalios! 

Ateis naktis iš tamsaus miško, 
Šešėliai sužaliuos. 


Gal bus skliaute sidabro rasos, 
Ramunėse gal bus... 

Aš turiu daug, o mielos sesės, 
Aš turiu daug kalbos! 


Pasekt, kaip andai akys degė, 
Kaip sopulys gajus. 

Tai aš, tai aš buvau melagis, 
Buvau apšmeižęs jus. 


Tai aš sakiau, kad jūs negeros, 
Kad laimė negera, 

Kai pynės sielvartai nemarūs 
Su meile nemaria. 


Kodėl eilėraščiuose ašen 
Vis sielvartu dangsčiaus, 
Kai jūs, į sapną nepanašios, 
Praėjote anksčiau. 


Taip sopulys vis smilks, kaip smilko — 
Ir šiandien, ir seniau — 

Jūs ėjote kasdieniškos ir pilkos, 

Dėl to nepažinau. 

Skliautuose žvilga šaltos šerkšnos 
Čionykščių vakarų — 

Girdžiu, girdžiu aš gūdų verksmą 
Manųjų seserų. 


Ir teka saulė, teka balias mėnuo, 
Ir sopulys gajus. 

Jūs ėjot, seserys, jūs ėjot, dienos, 
Nepastebėtos — jūs! 


Nes laukiau jūs tik šilko rūbuos, 
Džiaugsmingų ir smagių — 

Tegu, sakiau, tos pakeleivės skuba, 
Te eina sau, tegu... 


Naktis sugrįš į tamsų mišką 

Ir nenukrės rasos... 

Atbėga pieva, net ramunės tyška — 
Mano pilka sesuo! 


Kaunas, 1934.10.7 

VAISKI VALANDA 


O KAIP man, dienos, vaiskios, gražios, 
Matuot poezijos mastu: 

Čionai, pasauly, džiaugsmo maža, 

O sopulio apstu. 


Mano eiles ne spalgenos nudažė, 
Bet mano meilę daug klastų: 
Čionai, pasauly, meilės maža, 

O pagiežos apstu. 


Maniau gyvenimą papuošt, pagražint, 
Bet nuo gyvenimo alpstu: 

Čionai, pasauly, juoko maža, 

O ašarų apstu. 


Nešu gyvenimą, kaip sunkų lažą 
Keliu baudžiauninkų prastu: 
Čionai, pasauly, laisvės maža, 

O priespaudos apstu. 


Po kojų man sudžiūvę lapai čeža, 
Kas laimė, meilė ir kas tu, 

Nes su tavim pasaulio maža, 

O be tavęs — apstu. 


Tikėk, per ramunes išvesiu ežiom 
Iš vargo, ašarų, klastų... 
Nors čia, pasauly, laimės maža, 


O sielvarto apstu! 


Kaunas, 1934.11.26 

VAIDILAI 


PO LAISVUS laukus, po laisvas aikštęs vaikštau, 
O Lietuva, aš vaikštau ir gėriuos — 

Vaidenasi man žygiai ir didieji kunigaikščiai, 
Vaidenasi man tauras paneriuos. 


Atsimenu ir savo brolį, šaunųjį vaidilą, 
Su kankliais, žodžiais ir lazda... 

Kurią gi šiandien aš turiu pradėti bylą, 
Kurias turiu atvert žaizdas, 


Kai negirdžiu jau Algirdo skardžių trimitų, 
Kai nematau jau Vytauto pulkų... 
Su sielvartu gulu, su sielvartu keliuosi rytą 
Ir sunkiai paliktus kanklius velku. 


Ir taip aš juos velku, senus laikus atminęs, 
Apkaltas pančiais nūdienos — 

Vaidenasi sapnai, sapnai ir Gediminas, 
Parkritęs kniūpsčias Veliuonoj. 


Tu ten, prie Nemuno, prie jo — senų senelio, 
Kur rinkos plėšrūs paukščiai ir vilkai... 

Tai tu buvai teutonui ten pastojęs kelią 

Su karžygių šauniais pulkais. 


Vaidila, tu prikelki juos naujiems Pilėnams, 

O tu prikelt, prikelti juos gali! 

Teskamba kankliai, teskamba žygio dainos vienos 
Naujų milžinkapių šaly, 

Nes aš bijau sunykti mūsų kasdienybėj, 
Nes aš žygius regėjimuos mačiau... 
Saulėlydy Nemunas kaip ašara žiba, 
Tik kankliai skamba vis karčiau... 

LIETUVĖS 


TAI ŠTAI — susėdot pabarėj ir šnekate, 
Medinės dievdirbių madonos... 

Ranka nusibraukusios sūrų prakaitą, 
Jūs valgote sopulio duoną... 


O vakarais prie rūtų rymote — 

Išsitiesia daina, tartum šlapokšniuos rūkas: 
Praeis gyvenimas, praeis sunki darbymetė, 
Paliks skruostai nuo ašarų nublukę. 


Ir pievoj sielvartą ant grėblio remiate, 
O akys ilgesiu, tartum linais pražysta: 
Bara jus beširdės žiežulingos pamotės, 
Baramos kaip rūtos rudenį nuvystai. 


O po to jūs tekat, tekate tik liepiamos, 
Ištekėję pievon ąsotėlius nešat... 


Lieka jaunas bernas, lieka ten, po liepomis — 


Menat jį ir meilę sapnui nepanašią. 


Būnat jūs ir tylios, būnat geros motinos, 
Sopuliui gimdytą prie krūtinės glaudžiat. 
Jūs gerai pažinot, skausmo prisisotinę, 


Sunkią žemės naštą, žemės naštą skaudžią. 


Ir išleidžiat sūnų su vienu makruotiniu — 
Užkandis nusvėręs mergautinę juostą! 
Argi jums neaišku, argi abejotina — 


Lydit ilgamakre braukdamos per skruostus... 

Rudenį jūs verpiat liną arba pašukas. 
Krūpčiojat, kai durys šiurpulingai verias: 
Gomury žirginiai, metėlės ir ašakos — 
Ilgesys banguoja, lyg mėlynė marių. 


Ir bažnyčion einat, ir ilgai ten klūpote, 
Giedat: Nebijosim, kad ir kalnai virstų! 
Einate ten guostis, pasiguosti truputį, 
Kažin ar tą skausmą ir skliautai nugirsta? 


Taip veidai pilkėja, medis taip nulyjamas, 

Ir nelieka ženklo sopulio taip didžio, 

Tik širdyje tvyro aštrūs kalavijai jums, 

Prie varpstelių skausmas Motinos po kryžium. 
Kas gi jūsų skausmą? Kas gi neįmatomą? 

Kas jumyse mato amžių Antigoną? 

Veriasi kaip votys sopulingos platumos — 


Sopulingoj pozoj dievdirbių madonos!.. 


Kaunas, 1934.7.6 

VORKSLA 


VAI DAUG vandens tavimi, Nemune, tekėjo, 


Vai daug dar ašarų karčių tekės — 
Tavimi, Lietuva, vis niekas netikėjo, 
Tavimi niekas netikės... 


Atanešė teutonas tau kadaise kryžių 

Ir Dievo žodžiu pridengtas klastas. 

Tu vis buvai ant vieškelio, ant kelio didžio, 
Tu vis — nenuoramų tauta. 


Ir ėjo priešai, tavo kūną mindė — 
Tekėjo kraujas upėm, ne lašais, 
Bet tujen savo veidą sopulingą 
Aukštai iškėlusi nešei. 


Tu šiandien vėlei priešų apsupta, varguole, 
Kantri širdie po pilka rudine! 

Tai tu Europą nuo mongolų 

Apgynei nuoga krūtine! 


Kaunas, 1933.6.20 

ISOLA DI CAPRI 


VIRPA tavo žodžiai dyvinai numėlę — 
Tujen, mielas drauge, tu — mielų miela! 
Atvirutėj Viktoras Emanuelis 

Ir danguj ir jūroj skendinti sala... 


Tai žydra Italija... Adrijos sidabras... 
Daug akvamarinų, ametistų daug... 
Anų metų data. Isola di Capri: 

Iš tavęs nei žodžio negaliu sulaukt! 


Ką gi aš rašysiu? Ką gi, mielas drauge? 
Ką gi tau, Marija, aš galiu rašyt?! 
Sielvarto krūtinėj prisirinko daugis, 

O diena į dieną baisiai panaši! 


Žodžiai ten vezuvijais gal veržtųs, 
Kaip lava upeliais imtų gal tekėt, 
Gal virpėtų jūra pietų saulės karšty 
Ir gal būtų sunku meile netikėt?.. 


O čia lyja, čia dangus surūgęs, 

Čia stogai įžliugę amžinai rasos... 
Atvirutėj miela — debesėliai džiugūs... 
Atvirutėj pilna džiaugsmo ir šviesos! 
Čia žalia viršūnė nusilenkus bodis, 
Čia sekundes skaito krisdami lašai... 


Tai širdis pajuto, tai suvirpo žodis 
Dėlei to, ką laiške man iš ten rašai... 

SS Žas 


Man įgriso dienos, debesys ir lietūs, 

Ir dangstyti širdį, kaip ik šiol dangsčiau... 
Taip rašyt be galo... Taip rašyt norėtųs! 
Ir giedrai kaip niekad, niekada anksčiau... 


Ta gražuolė marių — Isola di Capri — 
Mano mielas drauge, stovi akyse, 

Ir tas visas auksas, auksas ir sidabras, 
Visas tas žydrumas ir visa šviesa... 


O kaip mylėtųsi tenai, kaip guostųs!.. 
Marija, o kaip rašytųs, o kaip rašytųs ten! 
Ten neitume niekad lūkanot į uostą, 


Ir niekad, žinoma, jau neitume paštan... 


Kaunas, 1932.5.22 

RECENZIJA 


PASKAITAI kur radęs, ir taip būna pikta: 
Nieko nesuprato — baisiai apmaudu. 
Taip norėtųs šičia nieko nepalikti 

Ir gyvent du vienu, vienu du. 


Aš sakiau, mieloji, kad tai buvo eilės, 
Rašalas tik juodas ir mintis juoda. 
Rado jau tave ten, rado mano meilę: 
Tavy širdį kietą, o many — žaizdas. 


Prie didžiulių tomų prisišlies knygelės — 
Joms be galo nyku, joms ten šalta bus: 
Nešlamės raidėse jau gegužis žalias, 
Neišeis vaidentis sapnas įstabus... 


O apkris tik mudu ten bežadės dulkės, 
Vortinkliais apnarplios įžūlūs vorai 

Ir nekrykš džiaugsmingai tasai gervių pulkas, 
Ir neklyks kalnuose mintys ir arai, 


Tik prieis prie mūsų susilenkęs senis, 
Tik pravers jaunystę — virpančius lapus: 
Ten išgirs upokšnius ir šilus skardenant, 
Šimtą meilės žodžių ir tylius kapus. 


Atsivers netyčia ten palinkęs gluosnis, 
Atsivers skausminga ir gili žaizda — 
Atsiloš, pamąstęs — akinius nušluostys, 
Ašara nedrąsiai nusiris barzda... 

Ras ir kietą širdį, ras tave negerą, 
Kad pamynei meilę, meilę ir mane — 
Vakaras žaravęs kaip raudonas varis, 
Saulė nusileidus ašarų klane... 


Taip, pasmerks, mieloji, tavo šviesius plaukus 
Tas išgesęs senis, ir akių linus — 

Ras mane apviltą vidur lygaus lauko, 
Brendantį skausmingu rašalo klanu... 


Rašalas tai buvo, ir man daros pikta... 
Tai ne mūsų meilė — baisiai apmaudu! 
Taip norėtųs šičia nieko nepalikti 

Ir gyvent du vienu, vienu du!.. 


Kaunas, 1934.1.19 

ATSISVEIKINANT 


O NEMATEI, kaip puikiai snigo, 
Kaip krito sniegas nuo obels... 
Ir aš maniau, kad mano knygos 
Į tavo širdį prisibels... 


O pasaką buvau aš skaitęs... 
Tavęs juk žodis neprikels, 
O ten prikėlė karalaitę 
Nukritęs žiedas nuo obels... 


Miegok rami, nerūpestinga, 

Nes žodžiui jau širdies negels, 
Kaip sniego karalaitei sningant, 
Kaip krintant žiedui nuo obels... 


Širdis kaip nerašytų knygų 
Nebylūs lapai tepabals, 

Ir nematysi jau, kaip snigo, 
Kaip krito žiedas nuo obels... 


Matyt matysimės negreitai, 
Nekris tad žiedas nuo obels... 
Miegok tu, sniego karalaite, — 


Tavęs iš miego nieks nekels! 


Kaunas, 1935.11.17 

UŽGESE CHIMEROS AKYS 


1937 


Ji apėmė lyg ir gailestis, kai užgeso vario 
nasrų liepsna ir drauge su ja užgeso ir plieninės 
Chimeros akys. 

Mes iki šiol vadiname gražias neįvykusias 
svajones chimeromis. 

F. F. Zelinski 


CHIMEROS AKYS 


IŠ MEDŪZOS kraujo lekia 
Baltas žirgas su sparnais, 
Kad Chimeros plieno akys 
Užugestų amžinai. 


Dingot jūs, svajonės lakios! 
Krankia vakarą varnai: — 
Iš Medūzos kraujo lekia 
Baltas žirgas su sparnais... 


Kiek to mano kraujo teka, 
O nežydi žodžiu nai... 

Pėdsakus manuosius seka 
Mintys juodos kaip varnai: 


Iš Medūzos kraujo lekia 
Baltas Žirgas su sparnais, 
Kad Chimeros plieno akys 
Užugestų amžinai... 


Florencija, 1937.3.30 

KATARSIS 


AŠ TIK tau visas širdies gelmes atversiu, 
Kaip aš niekad, kaip aš niekam nesakau. 
Nusiplauk nekruvinos aukos katarsiu, 
Mano, žodžio kruvina auka. 


Nesu niekad niekam sakęs šito, 
Šito niekam pasakyti negaliu: 
Žodis — žiedas pumpure nuvytęs, 
Jis numiršta į pasaulį pakeliui. 


Tujen niekam nebuvai širdies atvėręs, 
Tujen šito nesuprasi niekuomet — 
Tau smulkiom stiklų šukelėm žėri 
Aukšto skliauto nemarioji klaikuma. 


Netelpa many, tai veržias dėkingumas, 
Nežinau aš pats, aš pats dėl ko, 

O taip trokštu visas tapti dūmais 

Ir sutirpti kruvinoj aukoj, 


Kad tik tau kentėti nebereiktų 

To paties gyvenimo — kančios: 
Trupučiuką džiaugsmo sopuliu suteikti 
Ir į tavo širdį pereit nejučiom... 


Tai aš tau ant aukuro padėjau širdį — 
Gal nė netikėsi, kad jinai gyva?! 
Nenorėjau niekad aš tavęs nugirdyt, 
O tiktai norėjau palytėt tave! 

Paverstą į vyną mano kraują gersi 
Ir mane pajusi širdyje, giliai, 

Taip nusivalysi tu aukos katarsiu, 
O ištikęs skausmas greit tave apleis! 


Kaunas, 1934.3.20 

a akis Arads 


TASYK VĖJAS 


TAĄSYK vėjas auksą žarstė — 
Žarstė rudenio lapus. 
Keturiese nešė karstą, 
Juodą karstą į kapus. 


Lapai pakasti ir auksas... 
Aiman! gležna ir trapu! 
Kažkieno ten neša džiaugsmą 
Keturiese į kapus. 


Tik staiga ištryško šauksmas, 
Lyg šaltinis pro lapus: — 

Kur jūs nešat mano džiaugsmą 
Keturiese į kapus?.. 


Keturiese tąsyk svarstė, — 
Kaip gyvenimas trapus... 
Ir užkasę juodą karstą 
Grįžo rūstūs iš kapų... 


Kaunas, 1936.5.16 

PRAEITIS 


PRAEFITIS kaip uodas zyzia — 
Nekantraut imi, 

O naktis, kaip Mona Liza, 
Šypsanti, rami. 


Bet staiga nušvito lange... 
Kas gi taip vėlai? 

Tai jinai! tai ją taip brangią 
Neša angelai!.. 


Iš kapų svajonės kelias... 
O kiek jų? O kiek!.. 
Kažkas zyzia: buvo melas. 
Melas — netikėk! 


Bet jei melas, visa melas — 
Sapnas žabangus... 

Tai vylingai žvaigždės balo, 
Žemė ir dangus! 


Ji tyra, jos vardas tyras 

Ir širdis tyra! 

O jei ne — pasaulis mirė, 
Tai ir jo nėra! 

Praeitis kaip uodas zyzia — 
Netikėt imi, 

O naktis, kaip Mona Liza, 


Šypsanti, rami. 


Kaunas, 1934.8.20 

NAKTIS 


VENGIU aš tavo tamsaus žvilgsnio, 
Juodų, galbūt gražių akių. 

Regiu tyrus, tyrus ir vilkstines 

Ir tuo regėjimu tikiu. 


Regiu marias — žydras, be vėjo, 
Ir nykstančius akiraty laivus... 
Platus pasaulis ir tikėjimas 

Į tikrą Dievą ir dievus! 


Regiu žvaigždžių gyvenimą negyvą, 
Ir kaip joms gera ir platu! 

Regiu ir gėlę gležną ir vėlyvą 
Rudens šalnų metu. 

Aš taip bijau, o tavo žvilgsnis 
Žiaurus ir gundančiai gražus... 
Atšauk, atšauk, vadove, vilkstines — 
Jos pasmerktos tyruose žūt! 


Kaunas, 1937.1.11 

NE! 


AŠ GIRDĖJAU lakštingalą suokiant 
Patetiškai, gražiai, 

Aš girdėjau kalnų krioklį juokiantis 
Gaivališkai, išdidžiai... 


Aš girdėjau, kaip motina verkė, 
Rūgodama dangop, 

Aš girdėjau rūstingąjį smerkiančio 
Balsą nuteistam myriop... 


Negirdėjau taip cieksint paukštelio 


Ir nieko taip skaudaus ir geliančio, 
Kad taip amžių sekiotų mane... 


Tai dar andai, jaunystėj, biržely... 
O kodėl nenunešei, vėjau, į šalį 


Tebeskambančio, geliančio „ne!“ 


Kaunas, 1936.6.24 

AMŽINOJI PASAKA 


AK, Viešpatie, tai vėlekos 
Mes įtikėjom rytdiena! 

O kraujo pilnas kielikas, 
O sopulio širdis pilna! 


Tarytum vėjo pučiamus, 

Ji vėl į nežinią mus neš... 
Vėl žiedlapius rieškučiomis 
Po josios kojų bersiu aš. 


Išlaukus naktį tamsiąją, 
Širdis pailsusi aptils, 

O saulė kaip monstrancija 
Virš džiaugsmo ašarų pakils. 


Visi rankas ištiesę jai: — 
Osanna in excelsis! — šauks 
Ir didelė procesija 

Per kalnus ir per klonius plauks... 


Savęsp šaukiuosi trokštančius 
Ir širdį kieliką keliu — 
Girdžiu viską pranokstančius 
Mažus sidabro varpelius... 


Vėl kraujo pilnas kielikas, 
Vėl sielvarto širdis pilna!.. 
Mes laukiam, laukiam vėlekos 


Ir vėlei tikim rytdiena! 


Kaunas, 1936.4.20 


192 


ATSISVEIKINANT 


TAI ŠTAI mane likimas išdaigus, 

Lyg neatakusį šunytį kūdron, sviedžia 
Ieškot po tolimu nežinomu dangum 
Sesutei rūtų, mėtų, margažiedžių... 


Tu eik ieškot ir rast! ar rast? ar klyst? 

Ar savo ilgesį taip įsiryžus nešti? 

O taip neriuos, neriuos kaip žyginis arklys, 
Kaip žyginis arklys, vežąs karaliui paštą. 


O tai karaliui! Tai labai skubu! 
O aš gerai žinau likimo pirštą: 
Namo sugrįši — ir karaliaus to nebus... 
Gal tas karalius jau šiandieną miršta... 


O gal ten meilės plepalai? O gal pirklys 
Ką rašo? Gal šiaip kažkas? Neaišku!.. 
Bet aš, kaip žyginis, kaip žyginis arklys, 


Nešu, tartum tikrai karaliui laiškus. 


Kaunas, 1936.10.10 

KPO 


MAL DU PAYS 


KADA ima per Mušrotą spinduliai švaistytis 
Ir sužydi kalnai kruvini, 

Tu Monblanu ir Beldonės grandimi dantyta 
Pas mane kas vakaras eini. 


Tu eini gražiai ir, pilnatį paėmus rankon, 

Šėmą šiaurės vėsumą neši — 

Sudreba skliautai, ir žvaigždės pusiausvyros netenka, 
Rods, susverdi visatos ašis... 


Aš matau, kaip tu žengi viršum visų viršūnių 
Ir viršum pasaulio šio plataus: 

Mėnesiena, žvaigždės, tartum pieva ir ramunės, 
Ir tave ja brendančią matau. 


Iš miglų, iš pasakų, iš senų senų legendų 
Tavo laimės poringę pinu. 

Tau, žinau, nūnai varge ir ūkanoj paskendus, 
Laukt pabosta giedresnių dienų... 


Man iš tolo matos, o kaip tu graži iš tolo — 
Nai tokios neteko dar matyt!.. 

Ašara ištrykšta, juokias vakaras, upeliai, olos — 
Tau iš rankų sprūsta pilnatis. 


Ir aš lieku vienas... o tavęs nė aido... 
O tave gal skriaudžia, skriaudžia ten visi?! 
Vakaras nuėjo, užsidengęs veidą — | 


Likom: aš, naktis ir ilgesys. 


Grenoblis, 1937.2.3 

BALTIJA 


PRIE KRAŠTO žalia, mėlyna toliau, 

O keteros baltos, baltos kaip sniegas — 
Nesinori vaikščiot, ieškot, vieteliaut — 
Paklausysiu jos amžino miego. 


Giesmė! Ak taip — didžiųjų vandenų 


Gyvos kalbos, gyvos giesmės klausyti miela! 


Širmi žirgai, balti Žirgai jos šermenų 
Kanopom trypia mano sielą. 


Ir taip be perstojo, be jokios atvangos 
Didieji vandenys vis gieda krantui... 
Taip mano ilgesio ir taip sesers bangos 
Krantų geltoji smiltis nesupranta. 


Tu taip kalbi, tu taip gražiai kalbi, 

Ir žodžiuos melo nėr, ir taip galingai... 
Tu mano pilkas pasakas stelbi 
Savojom pasakom apie vikingus. 


Ir aš matau boluojant keteras, karčius 
Širmų žirgų ir šviesiaplaukius aisčius... 
Ir jų kardų, šveidrių kardų kirčius — 
Juodam laive mergaitę — tokią skaisčią!.. 


O kur jūs plaukiat, ją pagrobę prievarta?! 
Ji taip gražiai, taip nusiminus žiūri, 


Tarytumei bernelio nesulaukusi prie vartų... 


Iš ilgesio ji mirs, ji mirs tenai, už jūrų... 

Žinau, žinau likimą jos!.. Be atvangos 
Gyvos kalbos, gyvos giesmės klausyti miela! 
Kur tu, mano sesuo? O žus žirgai bangos", 
O tie žirgai, balti žirgai man trypia sielą... 
Kalbėk ir sek man, Baltija, tą pasaką toliau! 
Tu nežinai, kaip ji man širdį, sielą diegia... 
Ir nesinori vaikščiot, ieškot, vieteliaut — 


Bangos, lūžkit širdy, putokite kaip sniegas!.. 


Nida, 1936.8.12 

MAN TAVE 


KAIP pavasaris atkiunta, 
Ašen atkiutau. 

Man tave čia Dievas siuntė, 
Tik mane ne tau! 


Anta kalno juodą skirpstą 
Sprogstantį matau — 

Ar ne mums ten sniegas tirpsta — 
Ar ne man ir tau?.. 


Aš, tave širdy pajutęs, 
Dievą pajutau! 

O kad Dievas meilę būtų 
Siuntęs man ir tau!.. 


Prasikals žolytės laiškas — 
Žalias po lietaus. 
Dievas liepė man išaiškint 
Žemės meilę tau. 


Ar ne Dievo buvo rykštė, 
Ar ne aš kritau?.. 
Ar šlamės žolė pernykštė 
Mano meilę tau? 


Tu matai, kaip ledas šunta? — 
Taip, sakai, matau... 

Man tave čia Dievas siuntė, 
Tik mane ne tau! 


Kaunas, 1936.9.28 

LAKŠTINGALA 


NET PILNATIS žalsvam skliaute sustingo, 
Kaip perlas paristas stiklu — 

Ištryškusi tyra lakštingala 

Pabėrė džiaugsmo išteklių. 


Atėjo pasaka naktis į šilą 
Viršūnių aidu išdidi, 

O treliai skverbėsi į tylumą — 
Taip laimėn veržiasi širdis. 


Atėjo pasaka, ir mes ją matėm — 
Trapia voratinklio gija... 

Iš desperacijos ,„anatema!' 
Kuždėjo krisdama skuja. 


Atėjo pasaka į žalią naktį, 
Atėjo pasaka į mus — 
Nuversti sunkų karsto akmenį, 
Versme atverti troškimus! 


Atėjo pasaka ir mus ištiko, 

O versmės niekad neišdžius, 
Nes džiaugsmas liejasi į nykumą, 
Nes plaka daugelis širdžių. 


Į šitą šilo pasaką, į žalią, 

Į šitą džiaugsmą įsiliet 

Ir eit pušų spygliais, šakelėmis, 
Lyg ta lakštingalos čiurkšlė! 

O nieko, nieko pasakai nestinga — 
Dėl ko tu, ašara, rities? 

Šaltinio krikštolas lakštingala 

Ir džiaugsmas liejas iš nakties... 


Kaunas, 1936.6.14 

TU NE DIEVO 


TU NE Dievo siųsta man buvai, 

Tu tiktai pavyta pakeliui... 

Ak, kiek žemėj žydėjo gėlių 

Ir kaip jūrą drugeliais tad puošė laivai!.. 


Susitikom ir ėjom kartu, 

Tiktai niekad nebuvom linksmį; 
Taip ieškodami šičia unksmės, 

Mes priėjom atvertus į naktį vartus. 


Desperacijoj šaukėm abu: 

Argi šitaip reiks pasaka baigt, 

Ir bijojom, bijojom labai, 

Kad nereiktų graudint akmeninių stabų! 


Ir tuščia nuskambėjo naktis, 

Ir atsiliepė šilas piktai, 

Kad pasaulis atrodė tiktai 

Aidesiai: Tebūnie amžinai prakeikti!.. 


Ar tai mes prakeikti? Ar tai mes? 

Ar reikėjo širdims šitaip plakt 

Ir taip nerimu degti pernakt, 

Kad dabar čia sustingt neramiam laukime? 


O čia dygsta ir bręsta javai. 
O čia žydi daugybė gėlių!.. 
Ne, naštos aš pakelt negaliu, 


Kad tu Dievo ne man pasiųsta čia buvai! 


Grenoblis, 1937.10.28 

NUTRAUKTA MALDA 


BUVO naktis, ir bangos ašmenis galando 

Į kietus akmenis, į juodą naktį... 

Viešpatie, neapleisk manęs šią sunkią valandą 
Ir nebeleiski žvaigždynams sudegti! 


O kad aš tik iki ryto šį sielvartą iškęsčiau — 
Tada tegu vėtros blaškos ir vaitoja!.. 

O dabar tenebėga tik žvaigždės nuo išgąsčio, 
Tenebėga žemė iš po mano kojų!.. 


Kaunas, 1936.9.10 

UPELIAI JUOKIAS 


UPELIAI juokias po ledu — 
Pavasaris išvirs bematant, 
O aidi pašalas po ratais 
Pro judu jaunu, vienudu. 


Kiek tyro džiaugsmo, kiek aidų! 
Gal jie gražiausi jūsų metai!.. 
Upeliai juokias po ledu — 
Pavasaris išvirs bematant... 


Džiaugsmingu, jaunu, vienudu 
Išvydusiu pasaulį platų, 

Lyg šaukiančiu: kalnai, ar matot, 
Kaip trykšta laimė iš veidų?.. 
Upeliai juokias po ledu... 


Tavernolles, 1937.3.3 

SANTA CROCE 


PRAEIS diena, ir nežinosi, 
Ką įgijai, ką praradai. 

Ir traukinių languos kartosis 
Tau šalys, miestai ir veidai... 


Kitoj kur katedroj klūposi — 
Taip klys koplyčiosna aidai... 
Praeis diena, ir nežinosi, 

Ką įgijai, ką praradai... 


Prie antkapio kitur sustosi: 
Skambės tie dangiški aidai 

Ir slinks tie žmoniški veidai, 
Manai, ir mirštant jie tau stosis — 
Praeis diena, ir nežinosi... 


Florencija, 1937.3.31 

KLAIDŽIOJANTI LIEPSNELĖ 


O BALTA, o plati kaip žiema 

Ir tuščia, tartum popierio lapas... 
Tu kvepi ta geltona žeme 

Iš kapui iškasto kapo. 


Kur tu, o pavasario kvapas! 
Ne, tu žemė, pavirtus žeme, 

O balta, o plati kaip žiema 

Ir tuščia, tartum popierio lapas! 


Išsprogdinus pavasarį lepų, 
Ar išėjus ugnim nežymia, 
Prašnekėsi gražiai iš anapus: 
Ašen žemė, pavirtus žeme, 
O balta, o plati kaip žiema!.. 


Grenoblis, 1937.4.28 

RATELIS 


ATOKAITOJ žibutės kalės, 

O dar juodo, dar pilko laukai, 
Bet dainuodami ėjo ratelį 
Viso kaimo subėgę vaikai. 


Mergyčių spalvingi rūbeliai 

Ir džiaugsmingai padrikę plaukai, — 
Taip dainuodami ėjo ratelį 

Viso kaimo subėgę vaikai. 


Po berželiais vienmarškiais, plikais 
Sutingęs pavasaris kelias 

Ir ateina mieguistas laukais, 

Kur dainuodami eina ratelį 

Viso kaimo subėgę vaikai. 


Grenoblis, 1937 

MERGAITĖ 


AK, KAIP žalia 
Šį pavasarėlį!.. 
O man širdužėlę, 
Ak, kaip gelia! 


Mano bernužėlio 
Takas želia... 
Ak, kaip žalia 

Ši pavasarėlį! 


Žaliosios žolelės 
Rasą kelia — 
Rado mat bernelis 
Kitą kelią... 


Ak, kaip žalia 
Šį pavasarėlį... 
O man širdužėlę, 


Ak, kaip gelia! 


Grenoblis, 1937.5.1 

BERNELIS 


KODĖL jūs, žodeliai, 
Šitaip susidėjot, 

Kad mano mergelė 
Jums nepatikėjo?.. 


Kad mano mergelė 
Su kitu nuėjo, 
Kodėl jūs, žodeliai, 
Šitaip susidėjot? 


Kad kitaip, žodeliai, 
Būtumėt skambėję, 
Gal mano mergelė 
Su kitu būt nėjus? 
Kodėl jūs, žodeliai, 
Šitaip susidėjot, 
Kad mano mergelė 


Jums nepatikėjo? 


Rumšiškės, 1937.9.2 

ANTA SKARDŽIO 


ANTA skardžio aukštas skirpstas 
Ir lazdynas žydinčiais žirginiais; 
Ir šlaituose sniegas tirpsta, 
Upeliukai skamba sidabriniai... 


O to skirpsto retos šakos, 
O rauplėtos, tartum vargo pirštai... 
Ir linksmai šakelės šneka, 
Kaip be skausmo ta žiema numiršta... 


Iš šakos svyruoklio beržo, 
Pumpurėlio kiaulgenio nuskinto 
Džiaugsmas ašaromis veržias 

Ir lašais į pilką žemę krinta. 


Vyturys danguosna kyla... 
Kaip pavasarį nesusikaupsi, 
Aidint giliai šilo bylai 


Ir džiaugsmingai vieversėlio liaupsei... 


Kaunas, 1936.3.31 

PILIAKALNIUOS 


PILIAKALNIUOS, alkakalniuos aukurai tad smilko 
Ir dangop dūmelis kilo virš žarų... 

Tik kraitelį krovė, tik vėdino šilką 

Anta didžio dvaro pulkas dukterų... 

Rauda motinėlė... Sengalvėle, kaip neliūsi, 

Kai geltoj smiltelėj užvadėlės pus... 


Kelkitės, dukrelės — Jotvinge ir Prūse, 
Skalve ir Galinde, kelkit iš kapų!.. 


Kaunas, 1936.1.11 

EIS VALANDOS 


EIS VALANDOS tyliai, kaip rasos krisdamos, 
Ir lange juodplaukė naktis pražils... 

Atneš stiklinį karstą nepažįstamos 

Iš tolimos šalies su įrašu ,„fragil“'. 


Kas tu ten, krikštolo karste išbalusi? 
Kas tu, nūn mirštant nakčiai negyva? 
Tai ji, tai sniego karalaitė keliasi... 


O ne! tai tik šmėkla, panaši į tave... 


Kaunas, 1936.1.30 

LUNAPARKAS 


(1934) 


Poemos nuotrupos 


Aš girdėjau didelį balsą iš bažnyčios, tariantį 

septyniems angelams: Eikite ir išpilkite septy- 

nias Dievo rūstybės taures žemėn. 
Apreiškimas, XVI.1 


REKLAMA 


IR PAJUSI šaltį, 
Ir pasigėrėsi — 
Drėgname asfalte 
Atsimušę šviesos. 


Tarsi begalinė 

Laimė atsišviestų — 
Šviesoje patvinęs 
Skendi visas miestas. 


Ar ne šičia, žemėj, 
Ar ne šitoj vietoj 
Mus šviesos reklama 
Lunaparkan kvietė: — 


Eikite, kas verkiat, 
Skundžiatės ir vargstat — 
Šičia, lunaparke, 

Laime akys margsta! 


Eikite, pažvelkit, 
Prislėgti, išvargę — 
Čia užmiršit alkį, 
Sopulį ir vargą!.. 

KRYŽKELĖ 


ATĖJAI pasaulin nuogas 

Ir išeisi taip iš jo. 

Šauksies artimą? Gal žmogų? 
O gal brolį? Kas iš to! 


Tu veltui čia, žemėj, šauksi — 
Niekas šauksmo negirdės... 
Ieškai išmaldos — ne aukso! — 
Ieškai artimo, širdies... 


Gal kaip aras kalne gūžtą 
Ginsi širdį atkakliai, 

Bet širdis trapi — ji dūžta, 
Kaip Venecijos stiklai. 


O kas liks sudužus širdžiai? 
O kas liks pasauly, čia?! 
Lūpos troškuliu suskirdę? 
Mirs troškimai ir kančia! 


O kaip ilgesio netekęs 
Žmogus žemėje gyvens? 
Išpūstos į naktį akys 
Nenuris mirties akmens! 


Spausi ašarą, o gailią... 
Gal ir ašara nekris? 

O numirs pirmoji meilė — 
Liks pilkoji moteris. 

Tad išlies septintą slogą 
Apreiškimo angelai 

Ir pasmaugs tave čia žmogų 
Smulkūs žemės reikalai.. 

RYTAS 


TAIP AKIS išneši į plačiausias aikštes, 

Į žydra mėlyne virpančius skliautus: 
Kažkieno jaunystė atsiskyrus vaikšto, 
Kažin kas ten šypsos, aišku — jau ne tu! 


Kažin kas ten sunkiai žemės naštą neša... 


Puikus limuzinas aplenkia tave... 
Ir džiaugies sutikęs į save panašų, 
Eidams visą amžių ta pačia gatve. 

VAKARAS 


UŽUMIRŠI laimę, užumirši garbę, 

Ir apges tau akys, ir žemės tau norai; 
Griši tu išsekęs po kasdienio darbo, 
Lyg iš šimto metų, iš senos kontoros. 


Ir tamsės tau žvilgsnis, ir siaurės tau mintys, 
Rytdienos nelauksi — taip jinai tau aiški: 
Grįši tu, kaip šiandien, vakaro septintą, 
Banaliai atsakęs į banalų laišką. 

ŠILIMA 


PARŪGOS žmona gal kainas, 
Pasiguos gal kuo — 

Šitaip metų metai eina, 

Teka kaip vanduo... 


Tu plakies, eini į niekur — 
Negali stovėt! 

Ir matai — tave palieka 
Tekanti srovė. 


Pamažu širdis atbunka, 
Abejas darais, 

Tik jauti, kad žemėj sunku, 
Nyku vakarais. 


Ir guodies, sakai dar žmonai: — 


Miela, taip visi 
Sičia, žemėj, plakas žmonės, 
Miršta ilgesy... 


Tirps gyvenimas kaip rūkas — 
Noris jį pratęst... 

Ir džiaugies, kad jis dar sukas 
Šiam siauram rate. 

ŠIURPULIAI 


PAMATYSI — jėgos senka, 
Senka jau išties, 

Kai žmonos negyvą ranką 
Jausi ant peties. 


Taip abu, akis išplėtę, 
Žvelgsit prieš save — 
Netikėjot, kad šion vieton 
Laimė jus atves. 


Judviejų jaunystės smagios 
Tirpo laukime, 

Judviejų akyse smego 
Pilys į žemes... 


Buvo laimė, platūs mostai — 
Joninių lanka... 

Ak, jauti dar virpa glostant 
Negyva ranka... 


218 


MONOLOGAS 


BODĖSIES meilę numarinusi, 
O verks dienų grandis, 

Kai laimė toliuos užmariniuose 
Kristalo rūmus nuskandins. 


Tave, plaštakių rinkinį, 
Apkris čia dulkės, kaip mara, 
Nes dienos ėjo žingine 
Kažko ieškoti ir nerast... 

PRISIKĖLIMAS 


SKERSGATVIS iš lėto merkias — 
Dar gūdžiau... 

Miela, eikim lunaparkan 
Pasidžiaugt! 


Nepamatėm, kad sutemo 
Iš tikrų... 
Miela, eikime nuo žemės 
Atitrūkt!.. 

LUNAPARKAS 


NEIEŠKOKIM, kaip išminčiai 
Tikslo ir prasmės — 
Neprasmingoj karuselėj 
Mudu sukimės... 


Ar ne ten, ne žemėj geso 
Šypsenos veiduos?! 

Kas už tikslą, kas už prasmę 
Laimę atiduos?.. 

BE TĖVYNĖS BRANGIOS 
1942 


A. GR. 


Aš mačiau, kaip puiki baltaburė jachta įplaukė Villefranche-sur- 
Mer įlankon, kaip ji elegantiškai, it šokanti moteris, ir neprarasdama 
pusiausvyros pasisuko liekna ir gražiai išpūsta bure, kuri, užėjus užu- 
vėjon, subliuško, lyg kartą Berlyno Anhalt stotyje dangiškai gražioje 
rankoje, atsisveikinimui iškelta, plevėsavus: šilkinė skepetaitė. 

Aš mačiau, kaip oriškai lengvai šoko Solange Schwartz, kaip skra- 
jojo baltas drugelis virš mėlyno linų lauko, kaip kartą sėdint ant Dubysos 
kranto šokinėjo iš vandens aukšliukės, tarytum sidabru žvilgantis lie- 
tus būt lijęs, ir kaip kartą, prieš daugelį, daugelį metų, nedidelė mer- 
gaitė ėjo Kryžiaus kelius, kuri po to, pavasariop mirė. 

As mačiau, kaip einant Daukanto gatve dvi akys giliai ir gražiai 
į mane pažiūrėjo... Aš mačiau daug jūrų ir salų, daug įvairaus luomo, 
lyties ir amžiaus žmonių, daug meno kūrinių muziejuose, iš kurių tryš- 
ko nesumeluota gyvybė ir galia, maišanti žmogaus protą genijaus pla- 
tumu, bet aš nieko nemačiau taip gražaus ir mielo kaip tą žvilgsnį, 
kurį ir dabar širdyje nešioju. 


NIEKAD NETEKĖJO 


NIEKAD netekėjo Nemunas iš marių, 
Vakar nesugrįžo, nesugrįžo nai... 
Žodžiai it varpeliai pūgoj nuskambėjo, 
O ausyse aidas liko amžinai. 


Taip gražiausi metai bus kiaura elipsė, 
Lyg žiema peizažą užudengs baltai... 
Kažkieno dar akys erdvėje bešypso, 
Taip tik kūdikystė šypsos nekaltai. 


Gal net nė nešypso, gal net nė ne aidas 
Man ausyse skamba, o tik šiaip skaudu, 
Kad buity prasmego taip ne vienas veidas, 
Kad į šieną vyto begalės žiedų... 


O vėjeliai dvelkė — gražią ir nemarią, 
O žiedai kvepėjo tąsyk dyvinai, 
Tik nebetekėjo Nemunas iš marių, 


Tik negrįžo vakar, nebegrįžo nai... 


Grenoblis, 1939.12.25 

SKUNDAS 


TAI APTRAUKĖ piktžolės darželį — 
Nematyti žiedo nė žolyno... 

Bėgčiau, klausčiau — argi kas nežino, 
Kodėl šitaip piktos žolės želia?.. 


Man beravint ir rankas pakirto, 

Ir piršteliai usnelių prismigo... 

Vai kodėl jūs, dygūs dagiai, dygot, 
Kad žolynai po dygliais numirtų?! 
O vargeli, tai mano darželis — 

Be saulutės, piktžolių pavėsy... 

O panūdo pasipuošt galvelė, 
Darželiu panūdo pasigirti... 

Bet, žolynai, vėl margai žydėsit — 


Nebeleisiu jums varge numirti! 


Cossey-sur-Claix, 1940.6.16 

KELIONĖ 


GYVENIMAS tai kaip graži kelionė — 
Išsirengi, keliauji ir grįžti atgal. 

Vis priešais mus nežinoma vilionė, 
Klaikus ir kerintis, tartum sirenos gal? 


Akyse gi, tartum kaleidoskope, 
Vaizdų vaizdai, bet efemeriški, trumpi... 
Kelionėj veriasi ir gyja sopės — 
Eini ir eidamas imi ir suklumpi. 


Vieni laivais — bures ištempęs vėjas — 
Kiti gi pėsti eis per miestus ir šalis. 

Ir nors sakais, kad tu ne Odisėjas, 

Bet nežinai, kiek tu papasakot gali... 


Tai kas, kad tavo laivas nesudužo, 

Tai kas, kad tu namuosna sveikas sugrįžai, 
Tai kas, kad likusių viltis nelūžo 

Ir kad pati sutikt išėjo su mažais... 


O jei grįžai praūžęs ir praleidęs 

Tėvų turtus, lėbaudamas viešuos namuos, 
Tave sutiks, ir džiaugsmas jųjų veide 
Viską gražiai atleis, viską ranka numos... 


Jei mylima, kur andai laukt žadėjo, 
Laiminga ir linksma nuėjo su kitu — 
Tau širdį spaus, ir jai atneš lyg vėjas 


Žiedų kvapus, nutolstant jūra nuo krantų... 


227 


Jei tėviškę, tarytum Marco Polo, 
Nežinomas ir vargšas andai palikai — 
Galėsi sekt, kaip ji graži iš tolo, 

Kaip keitė veidą jos ir priešai, ir laikai. 


Kelionė?.. Taip, jinai graži, kaip reta — 
Kiek nuotykių, kiek įspūdžių ir kiek vaizdų! 
Ir niekas taip giliai nežeis, kaip metai — 
Negydys niekas taip įsenusių žaizdų... 


Vis priešais mus nežinoma vilionė, 
Klaikus ir kerintis, tartum sirenos gal? 
Gyvenimas tai kaip graži kelionė — 


Išsirengi, keliauji ir grįžti atgal... 


Grenoblis, 1940.8.12 

DIENOS 


KUR NUBĖGOTE, o jaunos dienos? 
Lyg mergaičių krykšdamas būrys?.. 
Kam paliekate ilgėtis vieną 
Ir pravertas nežinion duris? 


Jūs nubėgat ir negrįžtat niekad... 
Tu, jaunyste, niekad negrįžai! 
Tik gyvenimo žieduose lieka 
Prasiskintos brydės įstrižai. 


Ten ramunių bąla debesėliai 

Ir pakrikę šypsosi žiedai — 
Ten drugeliai ir, tarytum gėlės, 
Žydi jų suknelės ir veidai... 


Ten jūs bėgat jaunos ir džiaugsmingos, 
Čia senatvė slenka pamažu, 

O širdin aštrus erškėtis sminga, 

Kad nutolsta linksma ir gražu. 


Ir nešauksiu — bėkite, kol jaunos! 

Senka džiaugsmas, senka it versmė — 
Dargana nulyja ir nuplauna 

Džiaugsmo varsą — šaukt nėra prasmės... 


Nėr prasmės — ar nerimas neskalso, 
Ar neaugo, bešaukiant kasdien? 

Nėr prasmės, nes miršta mano balsas 
Neprašaukęs džiaugsmo jų vis vien. 

Ir taip mano jaunos dienos skrieja — 
Girdis laimė krykščianti smagiai, 

Bet apreibsta — viskas susilieja: 
Gėlės, jų suknelės ir drugiai... 


Grenoblis, 1940.10.1 

KA ilgus amžius širdy nešiojom 

Ir kas mums buvo šventų švenčiausia, 
Šiandieną visa pamins po kojų 

Ir tautai laisvę atnešę jausis. 


Kantriai kentėki šį sunkų jungą — 
Kentėki, broli, kentėki, sese, 

Ir skelbk vergiją, priespaudą žlungant, 
O tą, kur vilties netenka, drąsink: 


Kankink, kiek nori, mes to nebijom, 
Atgauti laisvę kelius atrasim, 
Nebus, kaip nori, ir mes vergijos 
Pančius, nutraukę, vėl nusimesim! 


Vichy, 1940.10.13 


231 


TU VIS 


TU VIS save sutramdyti mokėjai, 
Nelaimėse vis išdidi buvai 

Ir vilties kupina šventai tikėjai — 
Nesužavėjo svetimi dievai... 


Dėl to, lyg Nemunas prieš varant ledą, 
Ramiai tikėdama sukaupk jėgas — 
Ateis diena, ir tu atgausi žadą, 

Ir tavo galios priešas nusigąs... 


Ateis diena — patvinsi, neši, griausi 
Ir visą dumblą šluosi į krantus, 
Tau atsivers, kaip krikštolas tyriausias, 


Gyvenimo akiratis platus! 


Grenoblis, 1940.12.27 

ŠV. SEBASTIJONAS 


PAKELDAMAS akis aukštyn drebėjau, 
Kad nepalaužtų valios man kančia — 
Įsmigo štai pirmoji vilyčia, 

Ir nerimas, o Viešpatie, praėjo. 


Kaip miela — lyg šilti lašai lašėja... 
Lyg sąla sąnariai... Kaip gera čia 
Man laukt, matyt su šypsena skaisčia 
Ateinantį iš tolo Atpirkėją. 


Garbė ir šlovė Tau, o Visagali! 
Maniau, kad reiks įtempti valią, 
Bet štai Tu Pats manęspi ateini... 


O kiek šviesos! Net man akis gadina... 
Svelnaus skambėjimo skliautai pilni... 


Tik svyra jau galva, sunki kaip švinas... 


Grenoblis, 1941.4.8. 

MOTINOS LEGENDA 


TAIP džiaugsminga, šviesu, ramu — 
Visa įlanka žydi kaip linas 

Ir patetiškos valandos pinas 

Iš manosios vaikystės namų... 


Kai motina klausė mane: — 
Ar meni tu Kampiškių dvarą, 
Kai pavasarį Nemuną varė — 
Atsidusus visa krūtine...— 


Taip, mane tu nešeisi ant rankų 
Tr brolį per lauką vedei, 

O Nemunas puošės ledais, 
Žvilgėjo užtvindytos lankos...— 
Atminimai krūtinėje grindės — 


Man ir šiandien tie vandenys spindi... 


Roguebrune-Cap-Martin, 1941.14.18 

ATSISKYRIMAS 
J., A. ir P. Liutkams 


KIEKVIENAKART, kai tik man reikia skirtis — 
Vis tiek su kuo ir kaip ilgam bebūtų: 

Su Žmogumi, miestu, šalim ar butu — 
Skaudžioj nostalgijoj jaučiu, tarytum mirtį, 


Šaltai palytinčią nykiu šešėliu 

Ir ieškančią širdy kaulėtais pirštais, 
Lyg bijančią kažko brangaus užmiršti, 
Sudžiūvusio į knygoje įdėtą gėlę. 


Tada matau šiltas, malonius veidus 
Draugų, šalis bei miestus aplankytus — 
Kaip kur gėlė žydėjo, saulė leidos, 


Lyg ta mergaitė džiovoje nuvytus, 
Kurios akyse žemės šauksmas klyko, 


Bet laiko bėgyje nykte išnyko... 


Villefranche-sur-Mer, 1941.9.4 

VARPAS 


VAKAROP, varpinėje suvirpęs, varpas 
Plaukdamas primins artėjimą nakties 
Ir laukuose, lyg rasa nukritus varpas, 
Vargo žmones susikaupti atities. 


Ir stovės nutirpę — garsas gi tuo tarpu 
Nubanguos iki akiračio paties 

Ir prikels, kas jų širdžių gelmėse tarpo, 
Lyg tyla neišsakytos paslapties. 


Tesis taip susikaupimas atidus, 

Ir ne vienas ims giliausiai atsidus 
Neįvykusiais troškimais ir svajonėm, 

Kol nulinks ir vėl, tartum pribrendę varpos... 
Virpa visata visa džiaugsmu, dejonėm 


Ir žmogaus širdy, tartum varpinėj varpas... 


Grenoblis, 1941.5.8 

TĖVIŠKĖS ŽEMELĖ 


TEKA Nemunėlis ašarom pasruvęs 
Ir šilai dejuoja aimana gilia, 

Tik negali atsidust lietuvis 

Anei pasiskųsti kruvina dalia... 


O pilka šilaine, o gelti smėlynai, 
Prakaitu pasotint jūsų negali... 
Kodėl nedalinga, brangioji tėvyne, 
Mums tavoji laimė yra taip meili?! 


Nepajėgs išplėšti iš krūtinės, 

Nebent jau išplėštų su pačia širdim — 
Neatstos mums niekas mylimos tėvynės, 
Tai dėl to ir niekas niekad neatims! 


Bet šiandieną seka, lyg šešėlis, 
Lyg tamsus šešėlis, slegianti mintis, 
Kad užgynė, lyg vartus užkėlė, 
Į tėvynę grįžti nedraugai pikti. 


Grenoblis, 1941.VI.4 

PLATANAI 


JAU VĖL liūdnai šlamėdami platanai 
Prie mano lango ims nusilapos... 

Ir nerimas jau širdį vėl kutena, 

Kad metų metai nuslenka taipos 


Nunuoginę, nudraskę buitį maną, 
Lyg ant kokios kerštingos pašaipos, 
Kad nei svajonių tų, kur dar rusena, 
Neliktų nė mažiausios nuotrupos... 


Tai reiškia — vėl anapus gatvės, lange, 
Matysiu moterį ir truputį padangės 
Numėlusios, lyg žydintys linai... 

Tai vėl širdis, nutolus nuo gimtinės, 
Virpės, tarytum lapas paskutinis 


Už mano lango, uždaryto aklinai... 


Grenoblis, 1941.10.12 

LIETUVA 


TU BUVAI išdidi ir galinga 
Kunigaikščių plati Lietuva, 

Kai drebėjo totoriai, Maskva, 
Ir lenkai, ir kryžiuočiai karingi. 


Ta galybė išsprūdusi dingo — 
Nukamavo nelygi kova — 

Ir buvai prislėgta, nelaiminga 
Kruvinų baudžiavų Lietuva. 


Atsikėlei graži ir džiaugsminga, 


Nors paplūdus kraujuos, bet laisva. 


Iš vergijų išėjus gyva, 
Tujen eisi gyvenimo vingiais 
Vis laisva, išdidi ir galinga 


Amžinų amžina Lietuva! 


Grenoblis, 1941.6.7 

O TAUTIETI 


O TAUTIETI, argi tu nejausi, 
Kad mus slegia likimo našta? 
Juk tai mūsų Lietuva brangiausia 
Šiandien tyso, žemėn parblokšta? 


O ji kenčia kruvinoj vergijoj 
Nelaiminga — apleista, deja. 
Senos žaizdos ne visai užgijo, 
O štai atsivėrus vėl gili nauja... 
Tai lietuvis, kur bebūtų, 

Kas bebūtų, ją privalo gint, 

Ir neleisti ją, kaip žalią rūtą, 
Piktai kojai mirtinai numint. 


Grenoblis, 1941.6.15 

PRISIKĖLIMAS 


PRISIKĖLEI, tėvyne, ir eit pasiryžus 
Per rusinčius degėsius, kraujo klanus... 
Iš nelaisvės į laisvę šiandieną sugrįžus, 
Džiaugiesi ir lauki dalingų dienų. 


Tau beraudant vergijoj ir balsas užkimo, 
Apkarto širdis sielvartaujant vienai, 
Nepalaužė tai jai to galingo troškimo 
Gyventi laisvai ir nemirt amžinai... 


Tau akivaizdoj mindė gražiausias svajones, 
Išniekino tavo švenčiausius jausmus 

Ir išdraskė sodybas... Po kalnus ir klonius 
Aidėjo vien skundas skaudus ir kimus. 


Ir matau ašai Nemuną tekantį lėnų, 

Kur skendi nugrimzdę krantai į erdves, 
Šiandien ginamą Kauną, lyg andai Pilėnus, 
Sukilėlius tysant kraujuos po gatves... 


Mes žinojom, tėvyne, kad, netekusi žado, 
Krūtinėje šventąjį kerštą kaupei: 

Tu senovės garbės ir gairių nepraradus, 
Ėjai vis keliais erškėtingais, raupiais... 


Tolumon, ateitin tie keliai nusidriekę, 

Kur zovada nešasi vytys balti... 

Ateities nepastos, neužgins jos tau niekas, — 
Jos vartai antai iki gal atkelti! 

Kiek tu prakaito, ašarų, kraujo prilaistei, 

Bet tikėjimo niekad nepraradai... 

Ir matau aš regėjime žengiantį aistį, 

O tvirtu, o dideliu žingsniu — žiedais... 
Šviesiaplauki brolau, tavo žingsnius žegnoju! 
Tu eik — niekas jų tau pastot nevalios... 

Ne regėjimas, miela, tavo tikras rytojus, 


Tai, Lietuva, mano tėvyne, valio! 


Grenoblis, 1941.6.24 

ŽVANGUČIAI 


ŽVANGUČIAI! blyškiai geltoni tarp žolių 


Po visą pievą išblaškyti... 
Ir keista — lyg kažkur matyti... 
Bet kur?! Atspėti niekaip negaliu. 


Ir tikras, kad jie su kažkuo surišti 
Brangiu ir lemiamu be galo... 

Tik vėjo pučiamas pabalo 
Pasviręs gluosnis lauko pakrašty, 


Ir man gražiai prisiminė visa — 
Ramiai vingiuojanti Dubysa, 


Aukšliukių sidabru tyškantis lietus... 


Ir lyg vanduo iš jos rieškučių 
Tekėjo laimė, o žvangučiai 


Žydėjo blyškiai geltoni po šlaitus... 


St.-Nizier-de-Moucherotte, 1941.6.26 

VAIDUOKLIAI 


ŽIŪRIU, kaip aras palaužtais sparnais, 
Netikras savimi aklon bedugnėn 

Ir slopinu širdy troškimų ugnį, 
Sutyškančią bejėgiais vandenais... 


O vandenys tie žydi mėlynai, 
Primindami akių malonų drungnį — 
Neaprėpiamą, platų ir bedugnį, 
Rusenantį po laiko pelenais... 


Ir nežinau, kuriuo vardu vadinti... 
Tarsi vaiduokliai grįžta žodžiai, mintys 
Ir gąsdindami pinasi, kartojas... 

O miela, dangiška svajonių sese!.. 
Kaip visa tai be jausmo ir išgesę 


Bedugnėm veriasi po mano kojų... 


Villefranche-sur-Mer, 1941.8.24 

JŪRA 


O TAMSIAI mėlyna, beribė, gaivalinga 

Ir putų puokštėm pasipuošusi, graži! 

Kaip visa tai gražu atrodo ir prasminga, 
Kaip mes, tartum lašeliai, niekingi ir maži... 


Ten, už akiračio, širmi žirgai sužvinga, 
Lyg laimės valanda krūtinėje aiži, 

Kuri, akimirksniui širdy pražydus, dingo, 
Bet grįžta nuolatos ir vėl rankas grąžyt... 


O eis taip tūkstančiais, kaip ėjo, metai — 
Vis mėlyna, graži ir amžinai gyva 

Tu mus viliodama žavėsi apgava, 

Lyg pasaka apie Kastytį ir Jūratę... 

Ji smigs kažkam, kaip man šiandieną sminga 


Sirdin, ir bus gyva ir panašiai prasminga... 


Villefranche-sur-Mer, 1941.7.30 

DVEJOPI VANDENYS 
Jurgiui Savickiui 


YRA TYRAS vanduo — tai krikštolo srovės, 
Išsiveržę iš žemės pačių vidurių, 

Ir teka ramiai, be krioklių, sūkurių, 
Akmenėlius dugne baltai nusiplovę... 


Yra drumstas vanduo, dvokiąs, prikirmijęs — 
Kūdrose, ežerų pakraščiuos tarp maurų, 

Jog praeiti pro šalį koktu ir bjauru, 

Bet jam žydi kvepiančios baltos lelijos... 


Panašiai ir poetai būna dvejopi: 
Vieno kūpa krūtinėj svajonė plati, 
Kito gi pūliuoja almančios sopės... 
Jų širdys abi vieną kibirkštį slepia, 
Kūriniuose dalia abiejų ta pati: 


Vienas — tyras, skaistus, kitas dvokdamas kvepia. 


Roguebrune-Cap-Martin, 1941.8.8 

JAUNYSTĖ 


LAISVA, ugninga, nežabota 
Kliūčių, jaunyste, nežinai! 

Į ateities žavingus plotus 
Pirmyn veržiesi amžinai. 


Kas tau išdrįs pastoti kelią? 
Kas tau negalima atras? 

Tave sparnai padangėn kelia 
Prieš sūkurius ir prieš audras. 


Tavęs negąsdina pavojai 
Ir nesulaiko nė mirtis — 
Viską pamynusiai po kojų 
Žygiuoti — tavo paskirtis. 


Eini, lyg užtvankas išvertę 
Įtūžę srovės vandenų, 

Ir šluoji visa, kas neverta, 
Ir rauni viską iš šaknų... 


Veržiesi laimėn, grožin, gėrin 
Visa jaunyste ir drąsa — 

Tau vis skaisčiai akyse žėri 
Vilties viliojanti šviesa. 


Nešies krūtinėj meilės ugnį 
Ir josios šilimą skleidi — 
Žiedų, viršūnių ir bedugnių 
Gilius atodūsius girdi. 

Tau visata krūtinėj tvinksi, 

Tu josios žiedas išdidus: 
Greičiau palūši, nei palinksi, 
Kovodama prieš pančius ir ledus. 


Tai niekas, niekas tavo narso, 
Jaunyste, nai nepažabos — 
Tavo galybei, mostui, garsui 
Nėra pasaulyje ribos... 


Tu visada eini vis priekin, 
Akis vis ateitin keli — 
Gyvenimą ir mirtį niekint 
Viena tu žemėje gali. 
Laisva, ugninga, nežabota 
Kliūčių, jaunyste, nežinai — 
Į ateities žavingus plotus 


Pirmyn veržiesi amžinai... 


Grenoblis, 1941.9.11 

JUODA MELANCHOLIJA 


ATEINI, ir randi mane rašantį 

Ar bežiūrintį žvilgsniu graudžiu... 
Ir tarytumei įnamį blaškantį 

Vis jaučiu nuolatos, ir girdžiu 


Neįgirdimus žingsnius artėjančius 
Ir tą pasalų glėbį už mano pečių, 
Ir tuos nuodus širdy pasiliejančius, 
Ir ironišką žvilgsnį jaučiu... 


O į širdį nagus vis suleidusi, 
Niekuomet nepaleidi manęs, 
Tai girdžiu nepaliaujamą aidesį, 
Nesugrįžtančias laimės dienas... 


Ir prabėga akyse mirgėdami 
Neužmirštamo džiaugsmo vaizdai, 
Ir tie žvilgsniai gražiai palydėdami, 
Ir jaunyste pražydę veidai... 


O kiek buvo vilčių ir tikėjimo — 
Net ir laimė atrodė arti, 

Bet žiedų stebuklingam žydėjime 
Įsisuko neviltis karti, 


Įsisuko ir graužė it sąžinė, 
Geldama širdyje nuolatos, 
Ir pastūmė į akląją nežinią 
Iš vėžių išmuštuosius metus, 

Blokšdama nuo draugų ir nuo tėviškės 
Sielvartingosios knygos vartyt... 

Kaip drugiai, kaip žiedai efemeriški, 
Ar kaip žvaigždė paslydus nakty... 

O tenai, stebuklingame tolyje, 

Vis regiu jos nedalią, vargus — 
Nepaleidžia juoda melancholija 


Iš siaubingųjų savo nagų... 


Grenoblis, 1941.12.20 

NARCIZAI 


KADAIS nežemiškai gražus vaikinas 
Pasilenkė ties krikštolo versme gyva 
Ir taip godžiai užsižiūrėjo į save, 
Jog ėmė ir pavirto į žolyną... 


O mes, kai narcizus šlapokšniuos skinam — 
Keistai vis tebestebinčius save, 

Atsimenam, kad gymiu, stovyla žavia 
Grožėjosi kažkur kažkoks vaikinas... 


Taip lygiai ir poetų širdys godžios 
Nulinkusios užsižiūri į žodžius, 

Jog pačios žodžiais nejučiom pavirsta... 
Skaitytojui, kai varto paliktus lapus, 


Svajonių jų gražus, džiaugsmingas ir kvapus 
Anas — gyvybės balsas — pasigirsta... 


Grenoblis, 1941.11.16 

DRAUGAMS 


KIEKVIENA vėlų rudenį svetur keliaujant, 
Lyg lapai, lydintys retėdavo tolydžio... 
Pasigendu, tartum gimtinės žemės saujos, 
Šiandieną aš Miškinio, Binkio ir Rimydžio... 


Tą paskutinįkart lietus ik kaulų merkė, 
Įsunkdamas tamsios nakties siaubingą rūstį... 
Atsimenu, kaip tąsyk vienas girtas verkė, 
Jog laisvė imanti iš mūsų rankų sprūsti... 


Kur jūs, mano draugai, įtūžusio likimo 
Siūbuojančių bangų staigiais verpetais einat? 
Ir kaip jūs nukalbat bangų nuplautą smėlį? 
Ausyse skamba man anie žodeliai kimūs, 
Anos graudingosios gimtosios žemės dainos 


Ir smuklėse graudžiai dainuotas Nemunėlis... 


Grenoblis, 1941.11.12 

VĖLINĖS 


JOS BUVO rūškanos, sentimentalios 

Tos paskutinės mano Vėlinės Kaune — 

Su apšviestais nugeltusiais berželiais, 

Su lapais čežančiais, su plaukiančia minia... 


Ramiai liepsnojo žvakės ir indeliai, 

O pakasynų maršas vario krūtine 
Dejuodamas graudino medžių viršūnės 
Ir ašarino miglą nuo šakelių... 


Be jokio tikslo eidamas per spūstį — 
Nebuvo nieko ten lankyt nei liūsti — 
Prisiminiau mergaitę, mirusią kadais... 
Plaukais, lyg tie gelsvi berželių lapai, — 
Gražiai gėlėm papuoštą smėlio kapą 


Su širdį veriančiais raudojimų aidais... 


Grenoblis, 1941.11.2 

SPALVINGAS RUDUO 


ATEIDAVO jisai puošnus, lyg Kubla chanas 
Su purpura, auksiniais raštais išsiūta, 

Tr, eidams su žiauria ir paklusnia svita, 
Nutrempdavo laukus ir širdį, ganant... 


O šiaurūs viesulai, gruodai ir šalnos 
Nunuogindavo nusiminusius medžius, 
Šakas iškėlusius maldavimu graudžiu — 
Dangopi šauktiesi sukopusius ant kalno. 


Atsimenu save — skurdžiausią piemenėlį — 
Prie plazdančios galilaukėj žabų ugnelės, 
Kai aš sunkios vaikystės rudenis ganiau... 
Kai šaltis spaudė ašaras skaudžiai užgėlęs, 
Nenujaučiau tada, kad be tėvynės gelia 


Už rudenį, šalnas ir gruodą kruviniau... 


Grenoblis, 1941.11.1 

VAIKYSTĖ 


TAI BUVO vaiskūs, šviesūs rudenys, rugienos 
Apnertos žvilgančiais voratinklių šilkais, 
Linksmi paukšteliai, lyg vėje paleistos pienės, 
Ir gervių nuvirvenantys pulkai... 


O kaip džiaugsmingai krykštaučiau, bėgiočiau, džiaugčiaus 
Tenai, vaikystėje, kur imdavo gili 

Nostalgija išskrist su išskrendančiais paukščiais 

Į tolimas, į nuostabias šalis... 


Grenoblis, 1942.5.9 

MATER DOLOROSA 


VISOS tavo mintys, svajos ir troškimai 
Nuolatos sudūžta, lyg uolon banga... 
Visas tavo kelias, tartum prakeikimas, 
Tartumei plėšikų užkeikta anga... 


Mater dolorosa, tu basa per gruodą, 
Darganas ir šaltį eidama dairais — 
Žiaurūs atėjūnai tuština aruodus, 
Atneštinį kraitį draskosi žiauriai. 


Tau palieka skurdą, degėsius ir vargą, 
Sėdami neviltį, ligą ir siaubus — 
Tavo šviesias godas maitoja ir dergia 
Ir varu klupdina garbinti stabus... 


Motina tėvyne, kaip tu bepakėlei? 
Kaip tu išnešiojai geliamoj širdy 
Mergautinę godą? Kaip audroms įšėlus 
Sopuliu ir viltim lieki išdidi?.. 


Ateity vaidenas rožės ir lelijos 

Ir takai paskendę kvepiančiuos žieduos, 
Nors širdyje tvyro aštrūs kalavijai, 
Nors nedžiūsta niekad ašaros veiduos... 


Tu vis nori buitį vyvingriai išausti 

Ir sukrauti kraitį klėty į skrynias — 
Svetimi ateina, pančiuosna sukausto, 
Gąsdina rytojaus tamsia nežinia... 

Vėl numesi pančius, nedraugo nukaltus, 
Vėl laisvuosius žingsnius palaima lydės — 
Tavo šviesaus žvilgsnio ir aukštai iškelto 
Sopulingo veido daugis pavydės. 


Motina tėvyne, tavo žingsniai sunkūs, 
Bet vis eiki priekin ir tikėk tvirtai, 
Visa laiko bėgy dyla ir nublunka, 
Visa užsimiršta, užsimirš ir tai... 


Kas, kad tavo viltys, svajos ir troškimai 
Laikinai sudūžta, lyg uolon banga, 

Kas, kad tavo kelias, tartum prakeikimas, 
Tartumei plėšikų atšiauri anga... 


Grenoblis, 1942.2.16 

DAINA 


IR AUGINOM, ir kraitelį krovėm, 
Ir laimužę jai žemelėn lenkėm, 

O varteliuos nusiminus stovi, 
Rankeles gūdžiai sunėrus verkia... 


Tai ir nuleidom, tai ir įkūrėm 
Tave, vyriausią mūsų dukrelę, 
Tai ir nurinkom šelmį vienturį, 
Tai nudaigojom žalią rūtelę... 


Nežinojom, kad vargelis laukė, 
Kad jis laukė ant viešo kelelio, 
Kad saulutę debesėlis niaukė, 
Kad raselė krito ant kaselių... 


Vai tu neverki, vai neraudoki, 
Vai nežiūrėki, miela, namolei — 
Kalne kvieteliai byra nunokę, 
Negal palikti barelio broliai... 


O ji verkia, rankelės vis grąžo, 
O skruosteliuos ašarėlės žvilga, 
Tai ji keikia likimą negražų, 
Tai rūgoja usneles ir dilges... 


Grįžkit, sūneliai, iš lygaus lauko — 
Tegu ten byra kalne kvieteliai, 

Tik tenerauda, tik tenešaukia 

Jūsų sesutė, raiba gegelė... 

O dukrele, o vyrių vyriausia, 

Vai tai tu liaukis kruvinai raudojus — 
Per laukelį, per lygių lygiausią 
Išvaduoti broleliai atjoja... 


Vai tai paliksi anytos dvarą — 

Vai tai mes duosim valių valelę, 

Kad tau būt linksma, kad tau būt gera, 
Kad nematytum niekad vargelio... 


Grenoblis, 1942.2.16 

BE TĖVYNĖS BRANGIOS 


BE TĖVYNĖS brangios, be draugų ir be nieko 
Alpsta mano širdis nejėgoj nuolatos, 
Nykdama savyje nė žymės nepalieka, 

O tyla šiurpulinga nepaliauja kvatot. 


Ir kvatoja jinai anais žodžiais sparnuotais, 
Kur kadaise gausingam bičiulių rate 

Mes pradėdavom vargą tėvynės rokuoti: 
Kad keliai jos kiti, kad jos laimė kita... 


O gražiai, o gražiai mes tave nukalbėjom — 
Niekas mylimai žodžių nesakė tokių... 
Išsiskyrėme — jai ašaros skruostais tekėjo 
Iš jos šviesiai žydrų išraudotų akių... 


Tąsyk verkė širdy, nuo tavęs atitolę, 
Šitie žodžiai, gimtinės pasiekt negalį, 
O jie troško, jie troško sugrįžti namolei 
Ir pastot atėjūnus tavo laimės kely. 


Tad jūs eikite, žodžiai, per amžius jos saugot 
Ir, pavirtę į plieno karžygių stabus, 

Jūs apginkite ją nuo kiekvieno nedraugo, 

Kai manęs anei dulkės pasauly nebus! 


Ir stovėkit tenai per kaitras ir per šaltį 
Ik pačios paskutinės laikų pabaigos, 
Ir neleiskite niekam nei kojos įkelti, 


Nepažindami žudančios laiko eigos! 


Grenoblis, 1941.9.25 

SUKILĖLIAMS 


JŪS kritote kniūpsti ir kaip pakliuvo, 
Gimtinės žemę kūnais dengdami — 
Tai įsikūnijo šventa lietuvio 

Svajonė, amžių amžiais nerami. 


Ir jūsų kraujas sunkėsi į įsčių, 
Išleidusį gyveniman, kurs, gal 
Gailėdamas kaip motina jaunysčių, 
Šiandieną jus pasišaukė atgal. 


Pasišaukė milžinkapiais dabintis, 
Pasididžiuot jaunyste ir svaja 
Prieš tą, kursai panoro prirakinti 
Siaubingame vergijos rūsyje. 


Tebūnie jums lengva gimta žemelė, 
Tebūnie amžių miegas jums saldus — 
Į ateitį nutiesusieji kelią, 

Išrašiusieji amžinus vardus... 


Neverkit, motinos, kapus apstoję, 
Neliekit ašarų gailių nūnai — 
Tėvynei mūsų auštantį rytojų 
Atskleidusieji miega jūs sūnai. 


Kiekvienąkart, kada brangiai tėvynei 
Nelaimės ir skausmai širdy sugels, 
Jie iš visų plačiųjų kapinynų 

Visi kaip vienas žygiui prisikels, 

Pakils ir eis, lyg vandenys ištvinę, 

Ir sems, ir griaus jie viską prieš save... 
Sukils kapai — nesuskaitytos minios — 
Visa didžiųjų žygių Lietuva! 


Grenoblis, 1941.10.11 

PAŽIŪRĖKIT 


PAŽIŪRĖKIT, mieli broliai, į supiltus 
Kritusių sukilėlių kapus, 

Kur jie savo kūnais grindė tiltus, 
Versdami gyvenimo sukruvintus lapus... 


Pažiūrėkit, mieli broliai, į tremtinių 
Eisenas per tundras ir stepes — 
Mylimos ir nelaimingosios tėvynės 


Gyvą širdį sopulingai gniaužiančias reples. 


Pažiūrėkit, mieli broliai, jos sodybų 
Ugnimi sulygintų ten su žeme, — 

Vis tai ji ir vis ant kryžiaus medžio kybo 
Darganų ir vėtrų šiurpulingam ūžime. 


Pažiūrėkit, mieli broliai, jos gajumo, 
Trykštančio iš mėlynų akių, 

Jos kančių, jos sielvarto ir jos liūdnumo 
Dėl vis dūžtančių svajonių jos lakių. 
Pažiūrėkit, mieli broliai, ir tikėkit 

Jos krūtinėj rusinčia svaja. 

Pažiūrėkit, mieli broliai, pažiūrėkit 

Ir tikėkit, ir tikėkit amžinai su ja! 


Grenoblis, 1941.10.10 

MES NELEISIM 


MES neleisime, brangi tėvyne, niekam 
Tavo laisvės, tavo žemės po kojų pamint, 
Pasiryžę mirt, tavo sargyboj liekam 

Ir išvesti iš pavojų žengiame pirmyn. 


Ar ne vakar nukamuotai, nukankintai 
Sutrupėjo sunkūs pančiai, amžiais nukalti? 
Po tamsios nakties skaisčiai rytai nušvinta 
Ir sutikti saulės eina debesys balti... 


Milžinų kapais mūs kelias nužymėtas — 

Ir šiandieną, kaip kadaise, nepristigsim jų — 
Tegu šėlsta žiaurios vėtros, tegu mėtos — 
Nenutrauks tavo gyvybę laikančių gijų... 


Neprarasi niekad amžinų troškimų, 
Neužmirši ištesėti savo pažadų: 

Skelbti laisvę, nors be balso, nors užkimus, 
Nors merdėjime tepasilikusiu žadu. 


Vai tikėk, tikėjimo, tėvyne, nepraraski, 
Sopulingą veidą savo kelki išdidi — 

Ne nuo šiandien tau gimtinę gūžtą drasko, 
Ir ne šiandien prasidėjo eisena graudi... 


Tais keliais praėjo jau gausingos kartos, 
Tais keliais ir ateitis kaip vandenys tekės — 
Nesuklupusi tikėjime nė karto, 

Amžinai jinai į laisvę veršis ir tikės. 

Pasiryžę mirt, tavo sargyboj liekam 

Ir išvesti iš pavojų Žengiame pirmyn... 
Mes neleisime, brangi tėvyne, niekam 
Tavo žemės, tavo laisvės po kojų pamint! 


Grenoblis, 1941.9.14 

NEMUNO ILGESYS 


1947 


PAKENTĖKI, brangi nelaiminga tėvyne, 
Tau padėsim šį purvą nelaisvę išbrist. 
Patikėk, patekės tavo laisvės aušrinė 

Ir nuo rankų vergijos grandinės nukris. 


Tu į ateitį eisi, kaip nėjai nei senovėj, 

Ir laisva, kaip dar niekad nebuvus laisva, 
Mes gyvensim visi tavo garbei ir šlovei, 
O tėvyne graži, o brangi Lietuva! 


NEMUNO ILGESYS 


NORĖJAU bėgt, it stirnos dienos bėgo 
Gelsvai žaliam pavasario dugne... 
Norėjau šaukt, kiek nešė mano jėgos, 
Norėjau verkti ašara drungna... 


Atlantas! o platus, platus ir lėkštas — 
Akyse ašara karti sužvilgs, 

Ir Nemunas, kaip andai Mačiui Kėkštui, 
Ateis regėjime ir pasiilgs... 


Vis plauks ir plauks banga lėta be galo... 


Žuvėdrų lydimas ir aš lekiu... 
Tik neišnirs, kaip nūn Azorų salos, 
Pilka buitis iš rūko ir akių... 


Grenoblis, 1940.9.15 — Atlantas, 1946.1.11 

EINI TU 


EINI TU pavergta — nenugalėta, 
Nuliūdusi tiktai — nenusiminus, 
Žinodama, kad tavo veidą lėtą 
Nelaimės aukština, vargai dabina... 


Ir niekas niekad negalės pažemint 
Turtingos sielvarto ir vargo lobiais, 

Ir neparaus, gražiai nulinkęs žemėn, 

Iš gėdos veidas tau, išbalusis kaip drobė! 


Vis ašarų, maldos, nusilenkimo 

Iš pavergtos, pažemintos tikėjos, 
Bet tu, užgrūdinta žiauraus likimo, 
Gerai žinai savo jėgas ir vertę — 
Ne šiandien juk tave pavergt norėjo 


Ir ne nuo vakar nusilenkti vertė... 


Grenoblis, 1942.7.12 

GODA 


NEVERK, neverk, motule, 
Ir neraudok taip kruvinai — 
Ramus kalnely guli 

Sūnus, užmigęs amžinai... 


Ir guli jis ne vienas, 

Jų krito didelis būrys — 
Tenai žvangėjo plienas, 
Žvangėjo plienas kraugerys. 


Ir zvimbė švino kulkos, 
Tartum bitelės vakare, 
Ir virto visas pulkas, 
Tarsi pėdeliai pabarėj. 


Juodi varnai ten ratą 
Aplinkui rašė krankdami, 
Bet jis skliautų nematė — 
Širdis krūtinėje rami... 
Neverk, neverk, motule, 
Neverk ir neraudok nūnai — 
Ramus kalnely guli 


Sūnus, užmigęs amžinai... 


Villefranche-sur-Mer, 1945.4.26 

MANO MYLIMA, MIELA 


AK KAIP traukia tavęsp, mano mylima, miela! 
Pilkas drėgnas ruduo, nostalgija skaudi 
Kalavijais susmigo į širdį ir sielą, 

Nes jau dingo ana mūsų laimė graudi... 


Tai nū rauda ten vėtra, draskydama stogus, 
Ir isteriškai juokias ir varto medžius — 

Tai užgriuvo jau mus ir nelaimės ir slogos... 
Kada ašaros tos beišseks, beišdžius?! 


Taip norėtųs į žemę tą drėgną ir šaltą 

Nūn priglausti krūtinę ir jaust nuolatos 
Josios vargą ir skurdą, jos džiaugsmą ir viltį! 
Mano mylima miela, kaip nuotaką baltą, 
Palydėčiau taku — bėgtų kelias platus, 


Ir mes eitume kalnų rieškučiom supilti... 


Grenoblis, 1943.12.5 

NAKTIS 


O TAIP noris, išėjus į didelę naktį, 

Išskaityti žvaigždynų pakrikusius rašmenis! 
Pasipuošus naktis, ir jos deimantų sagtys 
Man susminga širdin, kaip abišaliai ašmenys. 


O naktie, tu atskleisk man tėvynės likimą, 

Tu atskleisk jos likimą sunkesnį už akmenį, 

Nes pabodo man ta nežinia ir laukimas, 

Tai, naktie, tu iš skliauto išskaičius pasek man jį! 


Bet tylėjo naktis! Sienpjūviai ir sietynas 
Pajudėjo, o šiaurės žvaigždė įsiamžinus 
Pasiliko iš vietos visai nejudėdama... 
Susitiko mūs žvilgsniai, gražiai pažiūrėdama 
Pasiliejo ji žodžiais, it tekantis vynas: 


Jos likimas, kaip žvaigždžių: pastovus ir amžinas! 


Grenoblis, 1942.V.30 

TAVE mes, tėvyne, širdy išnešiosim 
Po skaudaus ištrėmimo svečiąsias šalis 
Ir nuolatos šauksim, ir nuolat kartosim: 
Tai mes tavo kūno gyvoji dalis! 

Ir mes dar sugrįšim, tautiečiai ir broliai, 
Ir laisvę tėvynei parnešim namolei... 


Villefranche-sur-Mer, 1945.4.17 

MALDA 


O VIEŠPATIE, pažvelki mūsų žemėn, 
Kaip ją mina koja svetima, skaudi, 
Kaip mūs akys ir dangus apteme 

Ir kaip skausmo kupina širdis... 


O Viešpatie, mus tremia ir marina 

Ir tikėjimą mums plėšia iš širdžių, 

Ir stumia iš namų į lauką plyną 
Atsigrįžti į degėsius tuos skurdžius... 


O Viešpatie, mus lyja, vėjas pučia, 
Šaltas šaltis krečia alkanus plikus — 
Tik ašaros, tik klykiantys vaikučiai, 
Tik vaitojimai ir nerimas skaudus! 


O Viešpatie, be laisvės, be pastogės, 


Be gimtos žemelės šaltžemio brangaus!.. 


Už ką, už ką mus toji rykštė smogė 
Ir už ką nelaimės krito iš dangaus?.. 


O Viešpatie, išgirski mus! Malonės! 
Nebeleiski žūti ir paguoski mus! 
Grąžinki laisvę į tėvynės klonius 

Ir tikėjimą grąžinki į namus! 


Grenoblis, 1944.9.5 

DRAUGYSTĖ 


O JEIGU kartais, po daugio metų 
Sueisim vėl, mieli draugai, 

Tai mūsų gretos jau bus praretę 
Ir pasikeitę mūs veidai, 

Tik širdis viena, ilgesio pilna, 
Skausmo kupina, pasiliks jauna! 


Ir mes kalbėsim, lyg tik prieš dieną 
Likimas būt išskyręs mus — 
Draugus minėsim visus, kaip vieną, 
Ir pilnus sąmojo linksmus, — 

Nes širdis viena, ilgesio pilna, 
Skausmo kupina, pasiliks jauna! 


Te metai žeidžia, te metai gydo, 
Te vienas mirksnis žudo mus — 
Tai nenuplėškim rytojui šydo, 
Jis tik netikras įdomus — 

Vis širdis viena, ilgesio pilna, 
Skausmo kupina, pasiliks jauna! 


Atėjom siekti, klajoti, klysti — 
Išėjus grįžti arba ne, 

Težydi žemėj sena draugystė, 
Tegu tyčiojas nežinia, 

Vis širdis viena, ilgesio pilna, 
Skausmo kupina, pasiliks jauna! 

O jeigu kartais, po daugio metų, 
Sueisim vėl, mieli draugai, 

Tai mūsų gretos jau bus praretę 
Ir pasikeitę mūs veidai, 

Bet širdis viena, ilgesio pilna, 
Skausmo kupina, pasiliks jauna! 


Villefranche-sur-Mer, 1945.5.3 

TAS PATS 


TAS PATS dar veidas — atviras ir sveikas, 
Dar aisčių motinos akių giedra, 

Nors keitė visa ką beširdis laikas, 

Nors blukino ir lietūs ir kaitra! 


Panemuniais vis baltos drobės balo, 
Vėjelis žaidė gintaro plaukais, 

Ir sielvartas, ir džiaugsmas, it metalas, 
Dainuojamas skambėdavo laukais... 


Sesuo, iš amžių ūkanos atėjus, 
Paniekinus ir sielvartą ir vėjus, 
Tu eiki aisčių motinos keliu! 
Budėki apleista, budėk našlaitė, 
Nuliūdusi ties rūtų darželiu — 


Tu mūs garbė ir šlovė, lietuvaite! 


Grenoblis, 1944.2.21 

BALTAS DEBESĖLIS 


KURGI TU plauki, baltas debesėli, 
Žydroje mėlynėj čaižomas čiurlių? 

Ak, kaip gera tau — virpuliuoja mėlis, 
Ir nevaržo niekas laisvės ir kelių! 


O yra tenai, tolyje pranykus, 
Nematyto grožio kenčianti šalis: 
Gintaro plaukai, o likimas nykus, 
O akių mėlynėj širdgėla gili... 


Tu nuplauk tenai, baltas debesėli! 
Viso mano skausmo ir pasiilgimo 
Krikštolinių ašarų lašus paberk 


Ir nutildyk balsą kruvino verkimo! 
Pasakyk jai, baltas debesėli: — 


Neraudoki, miela, neraudok, neverk! 


Grenoblis, 1942.6.6 

IR VANDUO AKMENYSĖ 


IR VANDUO akmenyse, ir vėjelis šile 
Nepaliauja kalbėt stebuklingai, 

Tai tik mano jau tokia dalia, 

Kad tau kalbinti žodžio pristinga... 


O atsimenu kartą — epušėlė žalia 
Visais lapais prašneko džiaugsminga, 
Jog pasenusi liepa, rymojus šalia, 
Atsiduso giliai, sielvartingai... 


O tėvyne brangi, kad galėčiau 

Taip švelniai tave šiandien paguosti, 
Kad galėčiau prabilti jaunyste žalia, 

Kaip vanduo akmenyse, kaip vėjelis šile, 
Tai aš eičiau tau veido nušluostyt 


Ir išvesti iš laiko erškėčių... 


Villefranche-sur-Mer, 1941.12.20 

O KUR KRAŠTAS 


O KUR kraštas šių kraujo ir ašarų marių? 
Kurgi tavo, tėvyne, valtelė vali 
Įsiūbuotos stichijos verpetų kely 
Beišplauks, nešina savo viltį nemarią?.. 


Palaidi gaivalai galinėjasi trankos... 

Kai nušvinta įkaitusi žaibo pyktis, 
Pasirodo bangų užblaškyta valtis 

Ir į dangų iškeltos maldaujančios rankos... 


O praeis, pasibaigs šitos audros įtūžę 
Išsiners iš nakties pažadėti krantai 


Ir taip lygiai jau bus, kaip svajonėj matai — 


Sužydėjęs gražiai tavo laisvės gegužis... 


Grenoblis, 1943.2.10 

RŪTA 


TAI NULENKĖ tave iki juodos žemelės 
Įtūžę viesulai išrauti iš šaknų 

Ir gąsdina trankydami varteliais, 

Lyg tyčia juos atradę palaknus. 


Išaugai mat jau tu kaip tik ant viešo kelio 
Praeivio įgeidžiui — nuskinti, nuskabyt, 
Bet vis keli aukštyn viršūnę žalią 

Ir žiemą vasarą žaliuoji įstabi... 


O nemari tavo žalių šakelių, rūta, 
Gležnuos lapeliuos slypinti galia... 

Dėl to sesutės pasirinko tavo žalį 
Pasidabint kasas, pagražinti darželį, 
Kad tu gyvybės ženklas — kas bebūtų, 


Ar šalnos kanda, sniegas dengia — vis žalia! 


Grenoblis, 1942.11.4 

BALTAS BALANDĖLIS 


LIETUVA, tavim džiaugiuosi ir didžiuojuos!.. 
Gyvenimą, pasaulį perėjęs perdėm, 

Matau, kaip driekias vieškeliu plačiuoju 
Tavo graži buitis nuženklinta žvaigždėm... 


Ir lygiai laimės, lygiai sielvarto metuos 
Matydavau tavo akyse ir veiduos, 
Jog nebūtinai gilu, kur nesimato 


Dugno, nes gal tik sudrumstas seklus vanduo... 


Tavo giedrių akių gelmėj, kaip išminties 
Šaltiny, alsuoja žemės įsčių smėlis... 
Dėl to ir nebijok tamsybių ir nakties! 


Plasnodama, lyg baltas balandėlis, 
Kėsnojantis sparnus prieš viesulą blaškų... 


Būk, Lietuva, man tas boluojantis taškas! 


Villefranche-sur-Mer, 1944.11.26 

KADA? 


KADA mums nušvis ūkanotas dangus 

Ir liūliuojančio Nemuno vandenys ramūs? 

Kada išsiverš iš krūtinių brangus 

Mūsų laisvės ir džiaugsmo Te Deum laudamus? 


Kada pasibaigs brolžudybės niaurus 
Įnirtimas, apėmęs nūn visą žmoniją? 
Kada gi praeis tasai kerštas žiaurus, 
Įgyvendinęs smurto baisaus tironiją? 


Kada žmoniškumas ir meilė šventa 
Neapykantos narsą pakeis čia, pasauly, 
Kada vėl žmogaus čia teisė paminta 

Bus visiems ta pati, lyg gaivinanti saulė? 


Nėr nieko jau švento ir nieko brangaus, 

Taip pamynė čia viską tas kraugeris plienas — 
Kada gi čia žodis vėl prasmę atgaus 

Ir nelaisvę nuo laisvės atskirs vėl kiekvienas? 


Ar ištisos tautos be žado jau bus 

Ir bus verčiamos garbint vergėją ir pančius? 
Visur vien tik kraujas ir skurdas siaubus, 
Bet nejaudina nieko jau artimo kančios... 


Kada gi likimas tironą palauš? 

O palauš jo puikybę ir išdidų sprandą... 
Vėl laisvės aušrinė iš ūkanos auš 

Ir pakilęs galingas pavasario gandas 

Aidės, ir nušvis ūkanotas dangus 

Ir liūliuojančio Nemuno vandenys ramūs? 
Tada išsiverš iš krūtinių brangus 

Mūsų laisvės ir džiaugsmo Te Deum laudamus! 


Villefranche-su-Mer, 1945.2.16 

IR MYLĖJOM TAVE 


IR mylėjom tave, — taip tik mylimą myli, 
Bet nežemiška buvo mūsų meilė ana... 
Nes mylėt, tai ne liaupsinti ilgesio gylį 
Mylimosios akių, ne jos grožį, vai ne! 


Nes mylėt, tai kaip motiną, seserį, pačią — 
Nepalikt, neapleist ligi karsto lentos — 

Tai sugrįžkim į meilę — visuotinę, plačią, — 
Kaip dar saulė nematė nei pilkos, nei šventos... 


Nes mylėt, tai ne deimantus, auksą ir šilką 
Laimingai ir gražiai po kojų patiest, 

Bet mylėti kasdienišką, varganą, pilką — 
Iš visų tik jėgų, iš visos tik širdies! 


Nes čia viskas praeina — ir laimė, ir turtas, 
Ir jaunystės lakumas, ir staigūs jausmai, 

O palieka buitis, ir be polėkių burto, 

Ir nelaimės, neviltys, vargai ir skausmai. 


Nesang laimė sutikti negudra, ir piga 
Mums tąsyk laikyti likimo vadžias 
Bei pamiršti visai negerovę ir ligą, 
Ir paniekint rytdieną širdim išdidžia. 


Ką staigi rytdiena — netikra, pasalūnė — 
Mums atneš? Ar paguos mus jinai, ar apgaus? 
Ar iš giedro dangaus ir žaibais ir perkūnais 
Pasipylus sutraiškins svajones žmogaus? 

Gali ji, kaip vagis, apiplėšti, apnuogti, 
Nelauktai, netikėtai aplankiusi mus, 

Ir klastas gali ji, kaip lakštingala suokti 
Pagal mūsų svajas, pagal mūs troškimus! 


Viską gali atimti, išskyrus tik viena: 
Tiktai meilės jinai neišplėš, neišraus, 
Tai su ja ir sutikim netikrą rytdieną, 


Nebijodami smurto, nei plieno plėšraus! 


Grenoblis, 1943.XII.20 

AMŽIŲ GIESMĖ 


PAMINDAMAS akimirksnį ir nūdienos 
Vargus ir rūpesčius, kur užmaršty paskęsta, 
Žvelgiu į tolius amžinybės balzganos, 

Kur praeitis ir ateitis apraibę gęsta... 


Ir aš matau, kaip tautos gimsta ir kaip jos, 
Tarsi naujagimiai, išvydę šviesą miršta; 
Matau, kuri jų džiaugsis ir kuri dejuos, 
Smarkaudama užmiršusi likimo pirštą... 


Ir aš tave matau, o Lietuva brangi, 
Numintą kojų svetimų, ir tavo kančią — 
Matau, kaip tu ateisiančiais laikais žengi 
Laisva, didinga ir be sielvarto, be pančių... 


Ir amžiams bėgant akyse, vis pamąstau: 
Nelemtą nulėmė Praamžius tau likimą. 

O kas nuims vergijos pančius tau? kas tau 
Nuims žiaurių laikų uždėtą prakeikimą?.. 


O amžiai bėga, ir bėga kruvini, 

Draskydami senas žaizdas, naujas tau veria — 
Tu ateities svajų troškimais gyveni, 

Nors amžiai spaudžia ašaras ir kraują geria... 


O Lietuva, tu šiandien pažeista labai 
Giliai tau įsmeigto į širdį kalavijo, 

Bet aš matau, kaip dūžta nūdienos stabai 
Ir kaip į dulkes byra pikto viešpatijos... 

Nematė amžiai dar tavęs taip užmirštos, 
Nelaimių prislėgtos, paniekintos, beteisės, 
Bet atėjai iš amžių ūkanos tirštos 

Ir į rytojaus šviesų amžių rūką eisi... 


Atlantas, 1946.1.11 

ATEIS IR TAU 


ATEIS ir tau diena žadėta, 
Ir šilas atsidus lengvai, 
Tėvynėje viltis sudėtas 

Į saugų uostą neš laivai. 


Iš griuvėsių, žaizdų giliausių 
Ir skurdo prisikels laisva, 

Ir į rytojų, į šviesiausią 

Eis vėlei amžių Lietuva! 


Tave tad, broli, šauks artojų 
Vaga palikus nearta, 

Kad paskui žagrę į rytojų 
Nueitų pakaitos karta. 


Užuoganoj pasėto javo 
Želmuo diržingas želmenės 
Ir bus pilni aruodai tavo — 
Gimta žemelė mus penės. 


Ir tu, sesut, pasidabinus 
Margais žičkeliais, kaspinais, 
Varteliuose šauniam vaikinui 
Kalbėsi žodžiais dyvinais... 
Ateis ir tau diena žadėta, 

Ir šilas atsidus lengvai, 
Tėvynėje viltis sudėtas 


Į saugų uostą neš laivai! 


Villefranche-su7-Mer, 1945.5.8 

REGĖTE REGIU 


REGĖTE regiu, o gražiai, kaip ant delno, 
O skaisti, kaip dar niekad nebuvus skaisti: 
Paskendusios soduos sodybos ant kalno, 
Pasistiepusys kraigo žirgeliai risti... 


Ir stebint likimą, vargingą ir pilką, 
Pamanai — ar kur laimė skurdesnė bebūt? 
O kas tave skausmo drabužiais apvilko, 
Pasišovusią eiti ir nieko nebot? 


Ten broliai švytuoja žvilgančiais dalgiais, 
Ten sesutės, o šviesiais kaip šiaudas plaukais, 
Pasilenkusios renka ir riša rugius... 


Ji eina pro šalį ir šypsanti žvelgia, 
O nušvitusiu žvilgsniu, išdidžiu ir džiugiu, 


Kirtėjus bestebėdama, gėris laukais... 


Grenoblis, 1942.5.29 

VĖLINIŲ GODOS 


NUO pašiurpusių platanų miglos laša 
Per aštriai karpytinius lapus — 
Gedulotos našlės ir našlaitės neša 
Chrizantemų puokštes į kapus... 


Ne šalna pakando, ne ruduo nuskynė, 
Ne žolynas nuvyto trapus, 

O žmogaus čia baigėsi grumtynės, 
Siaučia džiaugsmas giltinės kraupus... 
Kiek kapų nūnai, kur nieks žolyno jokio 
Neatneš ir nieks neaplankys, 

Kiek manųjų brolių išguitų atokiai 

Į tėvynės pusę kreips akis 

Ir gedės, kaip žemės nušluotųjų sodžių 


Atsivėrę žaizdos, klykiančios be žodžių! 


Grenoblis, 1943.11.1 

GIMTINĖ 


KOKALNY bujoję liepos, augę ąžuolai, 
Šalimai tekėjus Praviena raudona 

Ir akiraty numėlę tolimi šilai 

Buvo mano džiaugsmas ir kasdienė duona. 


Kokalnin pakopus — mano buvo išminti 

Net takeliai — matės: Nemunas žvilgėjo, 

O už jo Žigla melsvai nujuodus, ir viršuj šventi 
Skliautai, apačioj gi vieškelis klegėjo... 


Dar ten buvo tėvo kalvė nuolatos žvangi 
Ir vaikystės namo pražiūrėtas langas, 
Pro kurį stebėdavau pasaulio plotį... 


Ten mano gimtinė ir vaikystė brangi, 
Kur varpai kasdieną po senovei žvanga, 


Lyg tada, kai mokiaus džiaugtis ir svajoti... 


Vellefranche-sur-Mer, 1944.12.9 


293 


GEGUŽINĖS 


RAŠKYDAMI žiedelį aliai vieną, 
Bandydami pralenkt vieni kitus, 
Bėgiodavom žibuoklių po šlaitus, 
Braidydavom šlapuokšniuose purienų 


Ir laipiojom ievas, žiedais nukartas, 
Apsvaigusys jaunyste ir kvapu, 
Grožėjomės žolynu ir lapu, 
Bėgiodami galilaukes neartas... 
Seklyčioje, tarp vaško ir žiedų 
Jaukaus slaptingo kvapo, ir maldų, 
Stovėjo Dievo Motina, pamynus 
Po kojų mėnesį ir žalčio narsą, 
Stebėdama jaunimo veido varsą, 


Vargų palaužtą senį ir žolynus... 


Villefranche-su7-Mer, 1945.5.14 

„* 


KAUNAS 


ALEKSOTO šlaituos nuliūdusios liepos 
Atsižiūri į Nerį ir Nemuną sraunų: 
Kresna Katedra, galingai pasistiepus, 
Tarsi keltų iš klonio viena visą Kauną. 


Iš Senamiesčio lieknųjų bokštų rinktinės 
Atokiau išsiskyrę rausvi Karmelitai, 
Viršum prieplaukos idiliška krantinė 

Ir stogai, žalumynai nuo upės lig kitai. 


Ar nūnai ten varge didžiųjų didžiausiam 
Pasiliks bent akmuo ant akmens? — vis klausiam 
Ir su nerimo apmaudu žvelgiam į tolį... 


Panašiai andai Vytautas žūstantį brolį 
Ir liepsnojantį Kauną iš tolo stebėjo — 


Ir negalim padėt, kaip ir jis negalėjo... 


Villefranche-sur-Mer, 1941.1.31 

KŪČIOS 


O KAIP balta dabar jinai, tėvynė, 

Po sniego apklotu užmigusi plati, 

Lyg apsigobus žėrinčiais žvaigždynais 
Nežemiška, šventa ir nuostabi naktis... 


Kai kur išbėgus stypteli eglutė 

Iki mėnulio veido šypsančio nakčia: 
Sniegų lig žemės nulenktos šakutės, 
Dangun viena viršūnė šauna vilyčia... 
Gumšuoja miškas. Kur ne kur trobelė 
Atakusi nykiai švitėjančiais langais. 
Šerkšnoj liepsnoja deimantų ugnelės, 
Tarytum plazdančios ant stalo žvakės 
Ar lyg vaikų maldoj nušvitę akys, 


Sustojusių Kūčių džiaugsmingai įžangai... 


Paryžius, 1945.12.18 

KLAJŪNAI 
Antanui Vaičiulaičiui 


MES NETURIME čia nieko — nei pastogės, 
Nei tėvynės, nei mažiausios vilties spindulių, 
Mes neturime gairių nei tikslo, o taipogi 
Mes nežinome kur eiti, nei kuriuo keliu, 


Bet mes einame, klajūnai, pakeleiviai, 

Kur mūs niekas nebelauks ir nieks nepalydės, 
Tik skliautai virš mūsų versis nusiblaivę 

Ir į mus panašios žvaigždės amžinai žydės... 


Taip mes einame, prakeikto Kaino sūnūs, 
Niekur poilsio nei vietos neberasdami, 

O krūtinėse mūs blaškosi klajūnų 

Ir benamių nepasotinta širdis ir nerami. 


Ir mes nešame troškimų sunkią naštą, 

Ir mes nešam ilgesiu pražydusias akis 

Į tą neapykantos ir meilės kraštą, 

Kur nieks blogo, niekas gero mums nepasakys. 


Bet mes esame sava kančia turtingi, 
Meilės žodžių mes nesvaidome tuščiom 
Ir kiekvieną kelio sopulingą vingį 
Visada paliekam, apsiverkę nejučiom... 


Visada mūs širdys, tartum lengvos pienės, 
Vėjo nešamos ir blaškomos, klajos, 

Mūs svajonės — amžinos vargdienės, 
Amžinos klajūnės nesuras vejos, 

Kur galėtų pasakyti: Čia sustosim! 

Jau pasibaigė klajonės ir vargai! 

Mes daugiau nesieksim ir nebeklajosim — 
Būsim patys savo laimę saugantys sargai... 


Betgi mes neturim nieko — nei pastogės, 
Nei tėvynės, nei mažiausios vilties spindulių, 
Mes neturime gairių nei tikslo, o taipogi 
Mes nežinome kur eiti, nei kuriuo keliu, 


Bet mes einame, klajūnai, pakeleiviai, 
Kur mūs niekas nebelauks ir nieks nepalydės, 
Tik skliautai virš mūsų versis nusiblaivę 


Ir į mus panašios žvaigždės amžinai žydės... 


Marblehead, 1946.7.7 

KAIP GERA JAUST 


KAIP gera jaust tave, didžiuotis ir ilgėtis, 
Sunkaus likimo naštą nešt drauge, 
Svajoti, laukti, šviesią ateitį regėti 

Su ašara, su šypsena džiugia... 


Kaip gera prisiminti laimė vakarykštė — 
Galbūt skurdi, bet kaip miela jinai — 

Ir kas tada ana skaudi likimo rykštė 
Bauste bebaudžianti mus amžinai! 


Ateiki, miela, tad sušilt prie atminimų 
Nuolat liepsnojančios kaitrios ugnies, 
Kur tavo karžygiai ant kalavijų rymo 
Ir kur vaidilų kankliai tau minės 


Šiaulių ir Žalgirio garbe gėlėtas pievas, 
Strėvos ir Vorkslos kruvinus krantus... 

Ir kad ne visada žiaurus tau buvo Dievas, 
Ne visada tau mindžiojo šventus 


Jausmus žiauri, beteisė atėjūno koja... 
Ateik pasididžiuot ir pasiguost... 

Iš laiko dulkių karžygiai atjoja, 

Kardų žaibais švytruodami danguos... 


Ir eina kankiniai išvargę ir išblyškę 

Iš Sibiro kasyklų ir žiemos, 

Iš Panevėžio, Rainių ir iš Pravieniškių 
Sugrįžtantys į prieglobstį mamos... 

Kaip gera jaust tave, didžiuotis ir ilgėtis, 
Žiauraus likimo naštą nešt drauge, 
Svajoti, laukti, šviesią ateitį regėti 

Su ašara, su šypsena džiugia... 


Grenoblis, 1942.11.20 

MIELAS PRIETELIAU 


MIELAS prieteliau, ar nepakvimpa kartais 
Tau nuostabūs anų dienų regėjimai, 
Kalinami šiam atšiauriam kalėjime 
Nebesurūdinčiais užraktais ir vartais? 


Dienos pamažu bergždžiuos laukimuos slenka 
Erškėčiuose ir dagiuose, ir dilgėse — 

Ir kalink gi širdy nemarų ilgesį, 

Net kai jis skliautų erdvėj neišsitenka! 


Tokia žmogaus dalia — jo svajonės tuščios — 
O Viešpatie, kaip gražios! — uolosna ūžčios 
Ištyškančia banga, verpetų sukamos... 


Pro virbus stebėdamas žvaigždėtą naktį, 
Mielas prieteliau, aš tau norėčiau sekti 


Žmogaus aistras, ir polėkius, ir trūkumus... 


Grenoblis, 1943.8.30 

YRA GI 


YRA GI mūs visų sapnų, visų troškimų 
Graži ir nuostabi šalis, 

Kur skausmo, ašarų nepastovaus likimo 
Nei vardo žvaigždės neišlis... 


Tenai regėjimų neišmatuoti toliai 

Mus ves tolydžio ir vilios — 

Mūs polėkių, svajonių, dužusių ik šiolei, 
Supančiot niekas nevalios... 


Yra, yra šalis nevystančios jaunystės, 

Ir laiko bėgiui abeja — 

Giedros širdžių kalbos, skaisčios sielų draugystės 
Ir laimės žydinti veja... 


Nėra ten purvo, nėr ogios rutinos voro, 
Nėr sielą varžančių saitų, 

Nėr žemės įgeidžio ir nuodėmingo noro — 
Tenai ir gera ir platu... 


Nėra marinančios prieš laiką kasdienybės, 
Nėra dienų ėdrios rūdies, 

Suėdančios troškimą amžiną, beribį, 
Ištryškusį iš mūs širdies... 

Yra, yra visų sapnų, visų troškimų 

Graži ir nuostabi šalis, 

Kur skausmo, ašarų, nepastovaus likimo 


Nei vardo žvaigždės neišlis... 


Paryžius, 1945.7.14 

IR AKIMIRKSNIUI 


IR AKIMIRKSNIUI žaibas, perplėšęs naktį, 
Ik akiračio viską gražiausiai parodys, 

Taip širdies gilumoj išsijudina žodis — 
Įsiamžint jo vieno galėtų pakakti, 


Bet kaip žaibas bematant suspėja sudegti 

Ir taip bergždžias palieka troškimas ir godis 
Išsiplėšt su širdim paslaptingasis žodis 
Amžinybėn nukrikusią nemigo naktį... 


O tos nemigo naktys — kartus įnirtimas 
Nukamavęs akyse žaliuodamas juosta 
Ir krūtinėje viską ik krislo išgraibo — 


Atminimai, tarytum sujauktas kirtimas, 
Apipintas spalvinga vaivorykštės juosta, 


Ir naktis nusibodus: be žvaigždės, be žaibo! 


Grenoblis, 1942.7.2 

SKAUSMAS 


TU MANE sekioji nuo pačios vaikystės, 

Lyg šešėlis, lyg šunelis įkandin — 

Mėčiau pėdsakus norėdams, kad paklystum, 
Ar krante paliktum, pasileidus vandenim! 


Traukiniuose ir laivuose apsimaudęs, 
Vienumoj šalia tysojai ant vejos, 

Net kai mylima kadais kuždėti glaudės, 
Užsispyręs tu stovėjai tarp manęs ir jos... 


Efemeriški akimirksniai praėjo — 

Lyg žaibai žaibavo, lyg vanduo tekėjo — 

Ir lyg dūmas tirpo džiaugsmas ir draugai — 
Tik tu viens mane sekioji ir slaugai! 


Taip, širdis nebūna niekad laimės kupina, 
Tik tavęs, o skausme, vieno visada gana! 


Villefranche-sur-Mer, 1942.8.7 

LEMTIS 


NUOLATOS ji ateina puošni ir pikta, 
Nebylė, kaip naktis, ir juoda, aksominė: 
Tik boluoja graži alebastro kakta, 
Nuostabi alebastro kakta ir krūtinė. 


Gi viliojančios akys — piktybės daigai — 
Lyg palaimą ir amžiną pražūtį pirštų, 
Ir migdolais nusmailinti aštrūs nagai 


Kruvini ant mėšlungiškai traukomų pirštų... 


Ir tada man vaidenas regėjimų dausos! 
Bet sužėri įnirtusio žvilgsnio žaibai 
Ir sudūžta vėl mano svajonių stabai, 


O troškimų sparnai jau manęs nebeklauso... 


Tik prisimena tąsyk viduramžių bardas 
Ir Tristanui Izoldą atskyrusis kardas! 


Paryžius, 1945.10.25 

SERENADA 


KAI nublykšta skliautai ir dar vien tik vakarė 
Kaip sidabro drugelis plasnoja viena, 
Sušiurena platano šakelės nukarę 

Ir iš tolo atplaukusi meilės daina... 


Ilgesingi nemarūs troškimai atbunda, 
Tartum žvilgsnio gražaus ir gelmė ir gėla — 
O kad vakaras virstų į milžiną skundą 

Ir taip nuolat kuždėtų vakarė tyla... 


O kad prieteliaus toly paskendusiam lange 
Suplasnotų sidabro drugelis žvainus — 
Prakalbėtų visa tad nublyškus padangė, 
Atminimų vėjelis padvelktų švelnus... 


O kad tujen tada, rodos, lange rymotum, 
Atsidėjus klausytum vakarės tylos, 
Tai sidabro drugeliais tavęsp nuplasnotų 


Šitie žodžiai pilni nematytos gėlos!.. 


Grenoblis, 1943.4.19 

NUOSTABI DIENA 


O NUOSTABI diena! Lietaus būriai 
Skubėdami viens kitą vaikė... 
Kasdieniškai, šykštuoliškai, žiauriai 
Išdžiūvęs senis svarstė laiką. 


O bus jinai, kaip daugelis dienų, 
Jos niekas negalės išskirti, 
Bet džiaugsmo štai viršukalnėm einu 


Ir man vis tiek — gyvent ar mirti! 


Paryžius, 1945.7.1 

RATELIS 


TAI BUVO sapnas, bet taip anei sapne 
Nebūna ir nebeįvyksta niekad, 

O laiko bėgyje tatai palieka, 

Lyg šviesus krislas žibėti pelene... 


Ir dūsauti, ir klausti: O kas mane 
Kartoti verčia, kai neklauso niekas — 
Tai buvo sapnas, bet taip anei sapne 
Nebūna ir nebeįvyksta niekad... 


Nūnai vis tiek tai įvykę būt ar ne — 
Tik nepasiekiama per laiko tieką 
Tepatveria ir amžinai palieka 

Gyva ir tebeskambančia styga, nes 
Tai buvo sapnas, bet taip anei sapne 
Nebūna ir nebeįvyksta niekad, 

O laiko bėgyje tatai palieka, 


Lyg šviesus krislas žibėti pelene... 


Grenoblis, 1944.2.26 

LOPŠINĖ 


DANGUM ir žeme karalienė naktis 
Ateina žvaigždes įsižiebus ik vienai, 
Išbalus tiktai nuostabi pilnatis 

Svajingai niūniuoja skaisčioj mėnesienoj: 
Užmik, mano džiaugsme ir laime, užmik! 


Tebūna tau miegas saldus ir gaivus, 
Sapnai nesapnuoti, įvykę svajonės 

Ir tesupa laimė, kaip jūra laivus, 
Teskamba tau kalnų viršūnės ir kloniai: 
Užmik, mano džiaugsme ir laime, užmik! 


Paryžius, 1945.7.19 

IT GYVATĖS GĖLUO 


MUS vis gelia gėla, it gyvatės gėluo, 

Ir jos nuodai gyslose kraują stangina — 
Mus svajonės apvils ir mums laimė meluos, 
O troškimai mus kalins žiauriai prirakinę... 


Neužmirštamas valandas laikas nuštuos, 
O akimirksnį džiaugsmo kančia užslopina, 
Net ir meilės šventovės kolonų šiluos 
Apgaulingi vitražai vilioja kankynėn... 


Ir dingojosi laimė saldaus apsvaigimo, 

Tartum pasiekto džiaugsmo, didingų troškimų 
Išsvajotas pasaulis nuolat įstabus... 

Tai klaidinančios liepsnos — žaltvykslės ten matės 
Ir viliodamos gėlė skaudžiau nei gyvatės — 


Mes vis garbinam melo ir vyliaus stabus! 


Paryžius, 1945.12.25 

AKYS 


NUOLATOS tau akys nuo žemės nusprūsta — 
Tau ši žemė svečia — 

Amžinai krūtinėj blaškosi ir gūsta 

Ilgesys ir kančia... 


Troškimu nemarios dega ir liepsnoja — 
Kas pasotins gi jas? — 

Svajai kasdienybė vieškelį pastoja 

Ir suraizgo gijas... 


Tartum lino žiedas ilgesys numėlęs — 
Ak, težydi linai! 

Ir težėri naktį žvainos ramunėlės 
Skliautuose amžinai! 


Nuolatos bodėsis, mušis iš rutinos 
Tavo žvilgsnis gražus 

Ir nuolat žvaigždynų žėrinčios platinos 
Ūkanose pražus... 


Nuolatos užburtą jos pasaulį regi — 
Jis vilioja mus vis, — 

Nors jos žemės laimės nebylės neregės 
Nesutiks, neužvys... 


Tą ne žemės žvilgsnį amžių išnešiosi — 
Tau jis gels ir liepsnos — 

Vis tu atsižvelgus verksi ir vaitosi 
Vakarykštės dienos... 

Nuolatos tau akys nuo žemės nusprūsta — 
Tau ši žemė svečia — 

Amžinai krūtinėj blaškosi ir gūsta 

Ilgesys ir kančia... 


Atlantas, 1946.1.19 

TU VIS 


TU VIS, žmogau, eini erškėčiais, usnėm... 


Ir nuostabu! tu žemės kryžių pats imi: 
Nešies krūtinėj širdį nepaklusnią 
Ir aidi tavo aimana kimi... 


Tau menasi, svajojasi ir regis 

Kažkas didingas, neapčiuopiamai gražus, 
Bet tavo bokštai, tyruliuos prasmegę, 

Iš žemės dumblo kyšantys — pražus... 


Tik sielos atverti langai — mūs akys 
Netemsta niekad, niekad nedulkėja: 
Tau rodos — su arais skrendi prieš vėjus, 


Kai tu krinti jau, polėkio netekęs... 
Ak, kaip keista ir nuostabi tau žemė ši, 


Kaip priekaištaudamas gyvenimą neši! 


Thompson, 1946.3.9 

KALNUOSE 


VIS KOPT, kaip paprastai kalnuosna kopiant 
Mus stumia ta aitri, svaiginanti aistra 

Pakilt virš visa ko, pakilt dangopi 

Ir žvelgti išdidžiam godžia akių kaitra, 

Kad ten po kojų, išlopinėtas javo 

Ir pievų bei arimų, sodžių bei miškų 

Kelių takelių raizginiuose tavo, 


Kloni žemele, tiestųs veidas išraiškus! 


Macheny-en-Saint-Sėbastien, 1943.7.18 

RYTYS 


PASKUTINĮ saldų snūdį snaudė rytas — 
Nei žolytė, nei lapelis nejudėjo — 
Vortinkliukuose raselės apvalytės 
Gijeles įtempusios vos bekabėjo... 


O kažkur vanduo, šnekus neišpasakytai, 
Nepaliaujamai užklakdamas klegėjo, 

Ir sula, lyg skrupulingai atskaityti 

Laiką, abejojančiais lašais lašėjo... 


Tik staiga šaunus Rytys rūsčiai nukaitęs 
Ant viršukalnės staigios užjojo raitas 
Ir, žąslais tramdydamas neramų širmį, 


Pasistiepęs apsižvalgė visu pirmu 
Ir savęsp įtraukęs orą ėmė pūsti — 


Nenorom pradėjo visa žemėj busti... 


Villefranche-sur-Mer, 1942.9.14 

PAVASARIS SPINDI 


PAVASARIS spindi, ir teka grioveliais 
Džiaugsmingai klegėdama pasaka jo, 
Ir bėga per lauką atsargūs vėjeliai 
Paskleisti pakvipusios laimės gajos. 


Dėkodami žemei lašėja sula 

Beržai vienmarškiniai, kasas išsipynę; 

Ir aukso svajonėm nusvirę žirginiai 
Virpėdami gėrisi miško byla. 

Pavasari mielas! Rods, imsi ir klaupsi, 

Į mėlyną dangų iškelsi rankas 

Ir visas virpėsi lyg vieversio liaupsė, 

Kad džiaugsmas ateina, kad pumpuras kečias, 
Kad laukiamas, retas ir saulėtas svečias 


Jau žadina keltis iš miego lankas... 


Thompson, 1946.3.10 

PAVASARĖJANT 


TAIP NUOSTABIAI pakvimpa kartais žemė, 
Nors pavasaris dar miega pumpuruos, 

Nors dar juodos šakos šnekasi neramios, 
Kad pailgo laukti vasaros kaitros... 


Kartais gi vytelė dangišku sopranu 
Gysteli viršūnėj, kartais gi tyla 

Ir tas žemės kvapas širdį pakutena 
Nečionykščio džiaugsmo nuostabia gėla. 


Rausta skliautas, žemė ir arimai juosta, 
Tyras vandenėlis bėgdamas vaga 
Spindi, it laimingos mylimosios skruoste 


Ašara sustingus laime pažydėt... 
Ak, kaip žemė šiandien nuostabiai nuoga, 


Kaip skliaute pakibus vieniša žvaigždė! 


Thompson, 1947.2.3 

IN OUO CONTRISTATA ES 


BŪNA tokie skaudūs saulėlydžiai kartais, 
Kaip ašara skaidrūs, jautrūs kaip styga, 
Jog atsiveria troškimų vario vartai 

Ir rūdėti pančiai nukrinta staiga... 


Tąsyk mylintys pirštai sielą palyti, 
Patetiškai suošia marių krantai 

Ir pradeda žodžiais ir ašarom lyti, 
O vakaras kužda švelniai ir šventai 


Apie gražią, tolimą, nuostabią šalį, 

Kur teviešpatauja svaja visagalė, 

Kur trykšta į dangų troškimų versmė 

Ir plaukia šventa, negirdėta giesmė, 

Lyg pavasario kvapą atnešdamas vėjas... 


In guo contristata es, anima mea?.. 


Thompson, 1946.4.24 

VIDURNAKČIO TYLA 


VIDURNAKČIO tylos vargonai gaudė 
Kažkokį gedulingą maršą už langų 

Ir ilgesys aitrus krūtinėj maudė, 
Supančiotas nualpusiųjų įstangų... 


O taip norėtųsi kraupioj negalioj 
Nuplėšti milžinišką naktį nuo skliautų, 
Kad suskambėtų tūkstančiais varpelių 
Sudužusi tyla už ilgesio krantų... 


Ir tik matau, kaip kaukolė nugeltus 
Įsmeigus bedugne juoduojančius vyzdžius, 
Kaip baltos rankos, skliautuosna pakeltos, 


Kažko liepsnoja nerimu didžiu. 
Gal savo sielvartą aukoja gūdų? 


O gal bečiuopiama svaja išsprūde! 


Thompson, 1946.5.28 

O DIEVE 


O DIEVE, kaip graži svajonė, 
Kurią, kaip saulę danguje, 
Tu ašarų ir skurdo klonin 
Siuntei liepsnoti žmoguje! 


Svajonių polėkiai sparnuoti, 
Bet opūs, lepūs jų sparnai, 
Nes leidai siekti ir sapnuoti, 
Ir nepasiekti amžinai... 


O Dieve, kaip gražus pasaulis 
Tr kaip jam pilna ir gausu 
Nebeužgęstančiųjų saulių 

Ir nesapnuojamų dausų! 


Platus pasaulis ir beribis, 

O širdžiai ankšta it narve, 

Kur tiek šventumo ir bjaurybės, 
Žvaigždžių tiek spindinčių purve... 


O Dieve, kaip gražus tas džiaugsmas, 
Kai meilės mūs širdis pilna 

Ir kai jos ilgesio ir šauksmo 

Tavoji žemė sklidina! 

Ji efemeriškai nurieda 

Žvaigžde, nudrikusia skliautu: 
Nuvysta ji, praskleidus žiedą, 
Nuskęsta ji prie pat krantų! 


Thompson, 1946.12.7 

TU, KURIS TIKĖJAI 


TU, KURIS tikėjai, kad atrasi žmogų 
Su tyra krikštolo, ašaros siela, 
Atradai aistrų gašlumo liūną ogų, 
Tyvuliuojantį nebeišbrendama bala. 


Tu, kuris norėjai, kad šaltiniais trykštų 
Sielvarto ir džiaugsmo kupina širdis — 
Pamatai ją šliužą atstumiantį, šlykštų, 
Jos begėdį piktžodžiavimą girdi. 


Tu, kuris ieškojai tikro ir prasmingo 
Siekiančiųjų kelio, kylančio aukštyn — 


Šunkeliuos paklydus, tau erškėčiais sminga 


Svajos ir troškimai einantys plokštyn. 


Tu, kuris svajojai gražią ir nemarią 
Šios pakalnės meilę, tirpstančią auka, 
Bet pastūmė geismo gaivalingos marios 
Maitot šventenybę nešvaria ranka. 


Tu, kuris ilgėjais, tu, kuris vyleisi 
Nebenusileisti purvinan geisman... 
Tu, kuris svajojai, ar tu man atleisi? 
Tu, kuris tikėjai, ar atleisi man?... 


Marbleheand, 1946.7.14 

TRAPI ŠIRDIS 


TAI LIŪDNAS šios dienos pilkumas 
Ir vėjo pasaka kraupi 

Į sielvarto bedugnę stumia 

Tave, mano širdie trapi! 


Ten, uolose vanduo alsuoja 
Ir šaukia sielvarte — sudie! 
O lyg bures akiratis vilioja 

Tave, mano trapi širdie! 


Žuvėdrų veriantis klykimas, 
Jų desperacija kraupi 

Į tolį ir erdves jau šaukti ima 
Tave, mano širdie, trapi! 


Lengva burė, tartum drugelis, 
Dangun įsmigus išdidi, 
Klajūnų ilgesiu nubalus gelia 


Tave, mano trapi širdis! 


Marblehead, 1946.7.9 

ŠIAURYS 


BALTA žemėj, tik dangus užgriuvęs 
Ir prislėgęs kūpančias pusnis, 

Tik sijoja iš plačios sietuvės 
Snaigės, žvaigždės negyvas ugnis... 


Bet pakyla vėtra — mėnesis sumirga 

Ir paskęsta pūgoj žemė ir skliautai... 
Tai šiaurys išjoja širmą savo žirgą 

Ir švytruoja dalgį, jodamas ristai. 
Tirpsta snaigė stebuklingam veide, 
Akys dega, kaip žvaigždės, negyvos 
Liekname kūnely, ištiestam ant morų... 
Šiaurio žirgas, ją myriop pažeidęs, 
Nešasi per skliautą vakarą vėlyvą, 


Viesulas gi rauda veriančiu minoru... 


Thompson, 1946.9.8 

VAI NEDVELK 


VAI NEDVELK, nedvelk, vėjeli, 
Vyšnių žiede, vai nešelk, 

Ir nukrėsdamas žiedelį 

Mano džiaugsmo neprikelk... 


Vai nejudinki lapelių, 

Te šis vakaras kvapnus, 
Kaip aukas, į dangų kelia 
Mano džiaugsmą ir sapnus... 


Te balta, šalta, bejausmė 
Nusišypso pilnatis — 
Teužmiega mano džiaugsmas, 


Teužmiega ši naktis... 


Thompson, 1946,3.7 

TU LAUKI 
A. Gr. 


TU LAUKI, ir laukti nusibosta, 
Bet laukdama nelaukti negali... 
Akis nuleidi, it beviltį mostą, 
Ir verda reibsta ratilai žali... 


O gailesys — platesnis ir už žvilgsnį, 
Netilpdamas krūtinėj ima smaugt: 
Gyvenimo ir taip nešviesią pilksmę 
Juodžiausi debesys pradėjo niaukt. 


Akimirksniui per šitą naktį juodą, 
Nors sunkiasi širdin aitriausi nuodai, 
Nusidriekia viltis, it žaibo gijos... 

O kuo, o kaip nūnai tave paguodus, 
Tave, gležnesnę už laukų leliją! 


Tikėk ir lauk — ne tai tikėjime atgijo! 


Grenoblis, 1941.1.1 

SESUO BUITIS 
1951 


POEZIJAI 


VIS GRĮŽTU pas tave, kop gi, o mylima, 
Besugrįšiu nūnai, tiltus sudeginęs 

Ir laivus paskandinęs, 

Niekieno nebelaukiamas? 


Tu buvai man gera saulėj įkaitusiam 
Tyrų smėlio kely, šaltyje, pūgose 

Ir miškų tankumynuos 

Kelio tavip nepraskynusiam. 


Tu buvai man švelni — giedras pavasaris 
Švietė tavo veiduos; guodė ir linksmino 
Tavo dangiškos rankos 

Sielvarte nusiminusį. 


Vis grįžtu pas tave, kop gi, o mylima, 
Besugrįšiu nūnai, tiltus sudeginęs 

Ir laivus paskandinęs, 

Niekieno nebelaukiamas? 


Putnam, 1951.8.1 

POETUI 


IŠSIŽADĖS tėvai, tauta išspjaus, 

Draugai ir mylima apleis — pravirksi vienas, 
Ir niekas nesupras, ir niekas neužjaus, 

Kai eisi vienišas į klaidžią mėnesieną, 


Kančia ir vienuma lydės tave 

Ir taip prislėgs nostalgijos bežadis ūpas, 
Jog tu prakeiksi dangų, žemę, pats save 
Ir sielvarto graudaus neištariančias lūpas. 


Bus ir lakių akimirksnių, kurių 

Tave atstūmę nepajėgs sapne sapnuoti — 

Jie tau atpirks bangų ir sūkurių 

Į šiupulius sutrupintą svajonių valtį... 
Prabiltum — akmenys tau, rodos, aimanuotų, 


Bet tik jauti bežadę vienumą ir šaltį... 


Thompson, 1946.11.2 

O KAI VI5I 


O KAI VISI atstums ir kai akmens 
Nebeturėsi prisiglaust, tada prabilsi 
Traškiu griausmu, pavasario vandens 
Čiurlenimu, ir džiūgaut su arais pakilsi... 


Tu būsi vienišas ir išdidus, 

Nykiam laukų žiedely tiesą įregėjęs, 

Ir bus tada tau sielvartas saldus, 

Ir būsi laisvas, kaip vanduo ar tyro vėjas! 


Ir tu, atstumtas Dievo ir žmonių, 
Išplėši iš nakties nasrų gyvybės ugnį, 
Ją neši džiaugsmo liūdesiu švelniu, 


Kol atsivers po kojų amžina bedugnė, 
Bet ir tada, kančios ir sielvarto patyręs, 


Pajusi vėl, kad vienišas, prieš mirtį miręs. 


Thompson, 1946.11.7 

VAKARAS 


UŽ VAKARO pravirusių varinių vartų, 
Apgobus sunkų purpurą ant išdidžių pečių, 
Skaisčioji saulė galvą nuovargio nusvertą 
Nuneš liepsnojančiu porfiro vieškeliu plačiu 


Ir tau, širdie, bus liūdna likusiai už vartų 

Su neaprėpiamu žvaigždynų ilgesiu plačiu, 

Kai tau sesuo naktis, paguosdama likimą kartų, 
Uždės savo švelnias rankas ant sielvarto pečių... 


Atslinks šešėliai ir pajuos variniai vartai — 
Tu būsi vienišas su savo sielvartu karčiu 
Ir tau sesuo naktis kuždės: Man gaila kartais 


Tavęs, širdie, ir tavo polėkių tuščių!... 


Thompson, 1947.9.3 

POETO DALIA 


Bern. Brazdžioniui 


ĮKOPSI tu sniegais apsvaigusion viršinėn — 
Giliai, giliai, tarpekliuose, kriokliai kvatos 

Ir gailiai vėjai staugs nei pasimetę šunes, 
Bet ten kiti kalnai akiratį užstos... 


Svajojai, kad iš kasdienybės ten išeisi, 
Kad negirdėsi ten burnojančios minios, 
Bet ji tave sekios, kaip pariją beteisį, 

Ir nepakęs, ir neapkęs tavo švelnios 


Svajonės... Kai apleis tave drąsa ir galios, 
Aukos ir reginio ištroškusi minia 
Šaipysis ir sekios begėdė ir bedantė, 


O tau, kaip niekad, sužydės skliautai ir žalios 


Plačiai po kojų pievos išsities klonia 
Žeme, kur tiek širdis ilgėjosi ir kentė... 


Ihompson, 1947.10.22 


333 


SKUNDAS 


ANT KALNO šilas, nei žalia šventovė, 
Jaugusi rausvom kolonom į žemes, 
Pamynęs žemės laimę nepastovią 
Niūniuoja sau lakias ir nuostabias giesmes. 


Tenai vaidenosi sapnų tikrovė, 

Visatos paslaptys, atskleidusios prasmes, 
Bet tau džiaugsmu šykšti dalia užkrovė 
Atverti žodžiais laimės trykštančias versmes... 


Ir juo giliau žengei į tą šventyklą, 
Liepsnojo spalvingiau vitražų stiklas, 
Ekstazėje sudėtos rankos tiesės 

Į tuos žalius, galingai ošiančius skliautus — 
Bet vien tik sverdėjo kolonos tiesios, 


Tik ošė gaudė šilo sielvartas kartus... 


Andover, 1947.6.21 

TARTUM PERLŲ NARAI 


TARTUM perlų narai, kurie neria į mirtį, 
Į akląsias gelmes, iš jėgų išmušti 

Ir visai nukamuoti, išnirę tušti, 
Atsikvėpusys leidžias į gelmę įnirtę 


Ir vėl, pirštais nuogais begraibydami šlykštų 
Ir praskydusį dumblą, kamuojas tenai, 

Kol jų rankose perlas sušvyti žvainai, 

Kad ant kaklo kažkam žėrėjimais trykštų... 


Lygiai tu nuolatos vis ogioj kasdienybėj, 
Vis skurde ir menkystėj rausies ir kenti, 
Kad pasauliai kažkam neregėti, šventi 


Išsinertų iš purvo troškimų didybėn 
Ir nuskaidrintų buitį už saulę šviesiau, 


Bet, kaip naras, tu ieškai to džiaugsmo ne sau! 


Paryžius, 1945.11.27 

POETO MIRTIS 


TU ATEINI galop, mano sesuo! Tai ką gi — 
Pašelk, pasiausk mano svajonių pelenuos! 
Jau nebaisi man tavo atšiauri viešnagė, 

Ir be manęs šilai ir marios mėlynuos... 


Ir naktį žvaigždės degs, kaip jos prieš amžius degė, 
Ir vieversėlių giesmės plūduriuos linuos — 

Virpės lapeliai, nugirdę audrą žvagią, 

O debesėliai plauks ir sidabru lynos... 


Ateik, ateik arčiau ir savo juodą skraistę 

Plačiai praskleidusi švelniai apgobk mane 
Ir leiski pažiūrėt į gęstančią pašvaistę, 

Į mirštančių spalvų konvulsijas ir skaistį: 
Tesuspindi, tesudega širdis mana — 


Ji visą mano amžių buvo kruvina... 


Thompson, 1947.5.22 

ILGESYS 


UŽEINA ilgesys, kaip viesulas į mišką, 

Ir blaškos, draskosi baisus; 

Nei baltos bangos, putų šmėklomis ištiškę, 
Nusilpęs graibstos debesų... 


Laukų žolynai plazda žemėn prisišlieję 

Ir verkia skundžiasi kniūpsti; 

Iš debesų skaisčiom čiurkšlėm į žemę liejas 
Žaibų rūstybė per apsti... 

Ūmai užeina — blaškosi, kvatoja, purto — 


Nueina eisena rūsčia... 

Sirdis nuvargus ir tuščia 

Pajunta vėl sugrįžtantį jo žingsnį kurtų, 
Tarytum pilnas siaubo, sielvarto ir smurto 


Bangas, viską nušluojančias, plačias... 


Thompson, 1947.2.7 

O SKAISTI 


O SKAISTI ir tyra, lyg prašilusį ledą 
Prasigraužus linksma vandenėlio srovė, 
Įsilieja širdin ir, atgavusi žadą, 
Vieversėlio giesme virpuliuoja erdvėj, 


Jog atsiveria akys, akiračiai platūs 
Nusidažo švelniom nematytom varsom, 
Ir mes jaučiame plakančią visą visatą, — 
Kaip ji verda ir plaka mūs gyslom visom. 


Tada viskas gražu, tada viskas prasminga, 

Ir gyvenam, ir jaučiam pilnai ir giliai: 

Tada žvaigždėmis lyja, tada žiedlapiais sninga, 
Tada žydim ir spindim visais spinduliais... 
Tada širdys ir akys, visa mūs esybė 
Suliepsnoja ir dega didinga ugnis, 

Jog mumyse prabyla visatos platybė 


Ir nei putą mus neša iškėlus vilnis... 


Putnam, 1950.7.2 

DAR NIEKAD 


DAR niekad taip žemė visa nežydėjo, 
Taip niekada toly nemėlo šilai — 
Lakštingalos suokė, upeliai klegėjo 

Ir džiaugėsi džiaugės visi inkilai... 


Mes ėjome, sese, o baigės gegužis, 
Ir žodžio sparnuoto pristigom abu! 
Pakalnėje plentas dardėjo ir ūžė, 

Pavasario tokio jau niekad nebus... 


Pajutome aiškiai, kad žiedo pilnumas, 

Kad visas tas džiaugsmas jau amžius netvers, 
Ir jautėm, kad žodžiai sutirpsta, kaip dūmas, 

Nukrinta, kaip žiedas, kurs džiaugsmo netars. 


Tai išgąstis ėmė ir šmėklomis baidė, 
Kad žodžiai tie patys skambėjo melu! 
Dar saulė spindėjo, drugeliai dar skraidė, 


Bet žiedu žydėti jau buvo vėlu... 


Thompson, 1947.5.10 

O MIELA 


O MIELA, miela, tu man atleiski! 
Galgi tai buvo mūsų dalis?.. 
Nerūpestinga, šviesi ir vaiski 
Čia pat regėjos man laimės šalis... 


Kur saule raibo gražus miražas, 
Nūnai klajoja šmėkla ogi; 

Vėtroje medžiai sverdi ir grąžos — 
Pilki, kaip vargas, kaip skurdas, nuogi... 
Čia pat regėjos šviesi ir vaiski, 
Čia pat žydėjo ta laimės šalis! 
O miela, miela, tu man atleiski, 


Tu man atleiski, jei dar gali!.. 


Thompson, 1949.5.6 


340 


TU ESI 


TU ESI ta pakirdusio ryto 
Aušrinės liepsnelė šviesi 
Ir vidunaktį vėsų užkritus 
Ant žiedo raselė esi... 


Tu esi ta pavasario upės 
Srovė gaivalingai drąsi 
Ir gegutė klevelin įtūpus, 
Ir šlaito žibutė esi... 


Tu esi ta lakaus vyturėlio 
Suvirpus giesmelė garsi 

Ir nubalusį džiaugsmą iškėlus 
Tevos viršūnėlė esi... 


Tu esi ta nugrimzdus, paskendus 
Pilis ir jos lobiai visi, 

Visos pasakos, visos legendos, 
Visi padavimai esi... 


Tu esi ta bekraštė mėlynė, 
Pražydus šventam ilgesy, 
Ir širdy išnešiota tėvynė, 


Ir džiaugsmas, ir laimė esi! 


Thompson, 1948.5.22 

BUVO CAPRI SALOJ 


BUVO Capri saloj... Prie Tiberijaus vilos 
Akmenėtu keliu greta slinkom pakalnėn 
Ir jau žodžių pristigę, nusiminę ir tylūs 
Mes pamatėme aiškiai, tarytum ant delno, 


Kad to jokia jėga, kad to jokia galybė 
Nepajėgtų atšaukti, nepajėgtų grąžinti, 
Ką į tolį, nežinomą tolį beribį 

Jau nusinešė laikas, it žiedą nuskintą... 


Buvo Capri saloj... Prie Tiberijaus vilos 

Krito žodžiai kieti, pikti, skaudūs, kaip kirčiai, 
Jog nustebę praeiviai — suplukę, sušilę — 
Atsisuko ir klausės mūsų kivirčo... 


Nesuprato kalbos, bet aiškiausiai suprato, 
Kad mums kloniai į debesis kalnais iškilo 
Ir kad džiaugsmas, nešiotas daugelį metų, 


Dingo Capri saloj, prie Tiberijaus vilos... 


Villefranche-sur-Mer, 1942.10.17 

ATMINIMAI 


UŽ LANGO vėjas ir lietus smulkutis dulkia, 
O aš vartau savo eilėraščius senus — 

Atgyja valandos, ir taip gyvai ir smulkiai, 
Jog nūn matau visus užgesusius sapnus. 


Sumirga ten lakių akimirksnių drugeliai, 
Aru pašautu krinta valanda skaudi: 
Pažaislio šilas, Nida, Zarasai, Amaliai 

Ir Nemunu kelionė ta, pabodus ir graudi... 


Žaliakalnis su obelų žiedais mėlynėj, 
Žvaigždė suspindus ašaroj ir akyse... 
Tarsi kareiviai apdulkėjusiom milinėm, 
Pakrikus bėga metų virtinė visa... 


Ir šneka žodžiai, nei lietus į tylą, 

Ir šypsosi, nei saulė į langų stiklus... 
Vidunaktį gūdžiai vaitodamas pakyla 
Kažin ko mirštančio atodūsis gilus... 


Tiktai nūnai matau, kaip negyvai, neaiškiai 
Tada rašiau, ir kas dabar čia įskaitys, 

Kaip laimės žiedlapį sumynė ir sutraiškė 
Tasai giliu purvu nubridęs lapkritys... 

Ir nūn tas žiedlapis tarsi drugelis plazda, — 
Ogi baisesnis buvo nei pati mirtis, — 

Ir skamba, kaip pavasariu apsvaigęs strazdas, 


Mano pilka, niūri, beprasmiška buitis... 


Thompson, 1948.12.30 

KARALAITĖ PRIRIŠTA PRIE GIRNŲ 


Pakeliu galvą ir stebiu spindintį mėnesį, 
Galvą nuleidžiu ir mąstau apie savo tolimą kraštą. 
Li Po 


ŠLAMA liepos, šlama liepa liepai, 
Patylom — girdi, kaip lapas krinta, — 
Šlama liepos, kaip karalius liepė 
Dukterį prie girnų prirakinti, 
Prirakint, o taip — visai nekaltą — 
Laumės raganos piktai įskųstą — 
Prirakint, kad visą amžių maltų, 
Kad žalia savo jaunyste skųstųs... 
Šiurpas nukrėtė net visą šalį, 

Kai ją mesdamas į šaltą rūsį 
Tėvas tarė: ,„Malsi nūn, dukrele, 
Ir tu malsi, kol gyva supūsi!'' 


Tai nugirdęs ir kalbėjo dažnas, 
Tai papiktintas kartojo dvaras, 
Kad jaunutę, lyg žiedelį, gležną 
Ir nekaltą požemin uždarė... 

O jinai vienų viena ten malė, 
Ašarom karčiom jauna raudojo: 
Verkė šaukės devynių brolelių, 
Kur kadais svečion šalin išjojo... 
Neišjojo — laumė apkerėjo, 

Ir visi jie sakalais išvirto, 

Kad kovotų su šiauriaisiais vėjais, 
Nuo medžiotojo strėlos numirtų... 

Mat karalius, kai pati pirmoji 
Su vaikų būriu našlaut paliko, 
Į devintą karalystę jojo 

Ir ten laumę raganą sutiko... 
O graži ji buvo pragaištingai, 
Tik kerštinga ir nedoro būdo: 
Ji žabangus spesdama klastingus 
Posūnius ir podukrą pražudė 
Ir karaliui galvą taip susuko, 
Taip jinai sujovė visą tvarką, 
Kad šalis ir prakaitu suplukus 
Prirakinta karaliūnė verkė... 


Raibus sakalus visus devynis 
Pasmerkė, kad vėtroj suktų ratą, 
Keiktų dalią žydroje mėlynėj, 


Kad praslinktų taip jaunystės metai, 
Kad prabėgtų neprasmingos dienos, 


Kad sparnų lakumą nualsintų 
Ir į patį žemės kraštą vienus 
Selstantys verpetai nudangintų, 


Kad ant skardžių per naktis drebėtų 


Ir kad staugtų vis kalnų viršūnės, 
Kad per vėtrą niekas negirdėtų 


Verkiančios prie girnų karaliūnės... 


Grenoblis, 1938 

VAKARO TYLA 


RAMU, tik epušės visi lapeliai 
Staiga pakyla ir smagiai 
Plasnodami vėl nutupia negalioj, 
Lyg pririšti drugiai... 

Į aukštą dangų stiebiasi mūs kelias 
Ir dairos vakaras baugiai, 

Ir plazda širdys epušės lapeliais, 


Lyg pririšti drugiai... 


Greene, 1947.7.13 

MENI, KAI ILGESYS 


MENI, kai ilgesys nei pamotė našlaičius 
Į šaltį ir į vėją išvijo iš namų, 

Kai ėjom vieniši, benamiai prašalaičiai, 
O iš visų langų spindėjo jaukumu... 


Mūs skruostus degino žvarbus vakaris vėjas 
Ir kirto aštrūs ir skaudūs, ir pikti lašai, 

O vinkšnos šaukė priekaištaujančia Medėja: — 
O rudenie, kam šiąnakt vėjus atrišai?.. 


Matai — Naujosios Anglijos spalvingas spalis 
Nukrito žemėn, ir jį jau sutrempė kely... 
Numirs, ir vėl numirs gležnutė nei lapelis 


Ant marių krašto dangiška Annabel Lee!.. 


Thompson, 1947.10.8 

ORIENTALĖ 


MĖLIS tik ir auksas, tik skliautai ir smėlis, 
Ir tyla nei amžinybe ošianti naktis... 

Eina karavanas, slenka it šešėlis — 
Nusitiesęs, nusidriekęs, kaip buitis... 


Ir kupranugario klimpstančios kanopos 
Atneša iškeltas stiklines akis — 

Nei gyvatė rangos nuo kopos į kopą 
Tarp skliautų ir smėlio eisena klaiki! 


Artinasi ryškūs jau varovų rūbai, 
Supasi, linguoja prekės ir pirkliai, 

Ir veidai atšiaurūs, prakaituoti, grubūs 
Atpustytus kaulus stebi įžūliai... 


Mėlis tik ir auksas, tik skliautai ir smėlis, 
Ir tyla nei amžinybe ošianti naktis... 
Tolsta karavanas, slenka it šešėlis — 


Nusitiesęs, nusidriekęs, kaip buitis... 


Putnam, 1949.12.8 

LAPAI 


KRINTA lapai, kaip paukšteliai iškėstais sparnais, 
Lyg ieškodami dar vietos, kur nukrist: 

Palytėję vienas kitą suskamba liūdnai 

Ir vėl krinta nusigandę, netikri... 


Lakūs, drąsūs ir išdidūs vasaros sapnai 
Viens ant kito krinta kaupias po medžiu — 
Ir svajonių skristi, veržtis viesulo sparnais 


Nūn, po kojų gailiai čežant, negirdžiu... 


Putnam, 1949.10.22 

MIRTIS 


NETYČIOM, nejučiom lašelytis, 
Nei metalas gūdus stalaktituos, 
Vienų vienas, apleistas, mažytis 
Sudejuoja, kiaurymėn nukritęs... 


Ir kai juodą, tartum kinų laką, 
Ežerėlio paviršių palyti, 
Ratiliukai pakriautėse šneka 


Ir išbalę virpėdami švyti... 


Thompson, 1947.9.18 

GĖLĖS 


ŠIĄ prietemą tylią, šią prietemą ramią 
Žydėkite, gyvos, spalvingos ir kvapios 
Bei nuostabios gėlės, ant vienišo kapo 
Ir puoškit jaunystę priglaudusią žemę! 


Nieks jūsų neskins čia, žydėkite, ramios 
Ir nuostabios gėlės, ant vienišo kapo — 
Nepražydusį žiedą priglaudusios žemės 
Pabūkite maldos ir smilkalo kvapas! 


Cia šypsos ir liūdi, čia miršta ir gema 


Jaunystė ir gėlės, spalvingos ir kvapios... 


O gėlės, žydėkit ant vienišo kapo 
Sią prietemą tylią, šią prietemą ramią! 


Putnam, 1951.3.31 

GIEDRAS RUDENĖLIS 


ŠTAI ATEINA giedras, linksmas rudenėlis... 
Visas skliauto mėlis, miško pievų žalis 
Gyvas ir spalvingas, it brangus emalis, 
Tik upeliuos tyli tyras vandenėlis... 


Ko gi tad nugelto beržas svyruonėlis? 
Ko pačioj viršūnėj taip plazda lapelis? 
Diena dieną seka, skuba metų dalys 
Ir nugelsta visos žalios svajonėlės, 


Kai tiktai pajunta rudenėlio gandą, 

Kurs aliai žiedelį šalnomis nukanda, 
Vėtromis praeina, nieko nepalieka, 
Vasaros svajones paverčia į nieką... 

O Dievuliau mano, kaip nūn giedras spalis 


Ir kaip skliauto žydras mėlynas emalis... 


Putnam, 1949.9.18 

MANO GIMTINĖ 


NENAŠŪS šaltžemiai ir pustomi smėlynai, 
Molienos kietos, kaip pati buitis, 

Mane pagimdėt, ilgesio kartaus mokinot 
Ir sielvartu nudažėte mintis... 


Panemunės paversmių, graužo nedertingo 
Skurdi žemele, mėlynais šilais 

Aukštai iškėlusi žydrius skliautus didingus, 
Į mano širdį andai prabilai, 


Lyg nulyta, pilka mano gimta pastogė, 
Sužiurusi ketvirtiniais langais 

Į dangų, žemę ir pakeleivingą žmogų, 
Sulinkusį po metais ir vargais... 


Iš prieblandų žiūrėdama į šviesą, 

Iš ankščio — į akiračius plačius, 

Tu išvydai žygiuojančią nemarią tiesą 
Prieš neteisybės smūgius ir kirčius. 


O nenaši žemele ir skurdi pastoge, 

Iki langų sulindus į žemes, 

Tu pažinai pačios smurtų viršūnės blogį 
Ir sunkaus sielvarto pačias gelmes! 


Nenašūs šaltžemiai ir pustomi smėlynai, 
Molienos kietos, kaip pati buitis, 

Mane pagimdėt, ilgesio kartaus mokinot 
Ir sielvartu nudažėte mintis... 


Grenoblis, 1941.10.4 

VORUTA 


BUVO šviesi naktis, kai sargybinio ragas 
Sumaurojo siaubingas Vorutos pily, 

Ir jo veriantį aidą — nejaukų, nesmagų 
Pakartojo šilai, mėnesiena gili... 


Lyg pavasario upė, pametusi vagą, 
Atsibudusi virė ir šniokštė pilis... 

Ir karalius iš bokšto pamatė, kad dega 
Laužai ant kalnų, kad jį šaukia šalis... 


Tai ir vėl, — tarė jis, — mano žemę gimtinę 
Svetimųjų žirgai ten kanopomis mina, 

Tai ir vėl, tai ir vėl atėjūnai pikti, 

Mums ramybę sudrumstę, alkų ąžuolynuos 


Mūsų šventą ir amžiną ugnį gesina... 
Vėl, užėmusi žadą, jo klausė naktis... 

RAUDA 


TEKA Nemunėlis 
Liūdnas ir nusekęs, 
Verkia našlaitėlė 
Ašarom aptekus. 


Verkia našlaitėlė 

Ant viešo kelelio: — 
Varge vargužėli, 
Kruvinas vargeli! 
Šaltas rudenėlis 

Ir dienelės blausios, — 
Kur aš, našlaitėlė, 


Galvelę priglausiu... 


Putnam, 1950.2.6 

PARTIZANO ŠERMENYS 


RATU apstoję varnos krankia, pjaunas šunes, 
Pasibaisėtinais isteriškais balsais 

Suspigę, medžių blaškosi viršūnės, 

O tujen vienas miesto aikštėje, rudens purve tysai... 


Nebeužspaustos akys, nesudėtos rankos 
Ir nenuplautas veidas — kruvinas, skaudus — 
Nesistebi, kad pašarvoto nieks nelanko, 
Giesmių negieda, žvakių nedega ir nekalba maldų... 


Tai hunų ordos, barbaro kerštu įkaitę, 

Tave išniekinio ir pabaisai, kaip maitą, 
Tave paliko paukščiams ir šunims draskytų, 
Kad kraupūs šermenys nuo žygio atbaidytų 
Tuos, kurie tikra, nevystančia garbe žydės, 


Kai tau skaudaus likimo amžiai pavydės... 


Putnam, 1951.5.29 

VIENAS kraujo lašas būt tave nuplovęs, 

O varge jo vieno tu pasigedai, 

Nors stiprybę sėmėm iš didžios senovės — 
Liko netesėti mūsų pažadai... 

Vienų vienas žodis būt tave apgynęs, 

Bet varge jo vieno tu pasigedai, 

Nors visi žadėjom mirti už tėvynę — 


Liko netesėti mūsų pažadai... 


Thompson, 1948.1.13 

LAUKIMAS 


MIELAS ir smagus laukimas 
Atbanguoja vėjeliu, 
Plaukdamas pilkais arimais, 
Kalnais, slėniais ir keliu. 


Nei pavasarių žalių 
Kvepiantis žiedų dvelkimas, 
Mielas ir smagus laukimas 
Atbanguoja vėjeliu. 


Ir toks šviesus džiaugsmas ima, 
Kad atodūsiu giliu, 

Kaip švelnus šilų ošimas, 
Atneša puokštes gėlių 

Mielas ir smagus laukimas... 


Putnam, 1951.5.15 

KRISTALINIAM KARSTE 
1957 


Anapus ilgesio ir sapno, 
Anapus ir troškimų ir vilčių 
Išsineria pasauliai kvapnūs 
Neišspręstųjų paslapčių... 


KRISTALINIAM KARSTE 


KRISTALINIAM karste, ir nublyškus, nugeltus, 
O miela ir graži, kaip gyva! 

Ir nėra, kas tave iš to miego prikeltų 

Ir kas man atgaivintų tave... 


Tu anapus jau laimės, anapus jau skausmo 
Ir anapus dienos ir nakties 

Abejinga esi. Mano sielvarto šauksmas 
Nenuplėš tau nuo veido rimties! 


Kristaliniam karste, ir seniai jau be žado, 

Gilų žvilgsnį uždengus vokais, 

O rami, tartum viską pažinus ir viską atradus, 
Prie krūtinės prispaudus laikai... 


O man sunku aprėpt ir tikėt, kad tai tujen! 
Kad tos rankos jau nieko neguos, 
Kad tos lūpos netars anų žodžių šventųjų, 
Neskambės serapimais danguos... 


Kristaliniam karste mano laimė ir lobis, 
Mano džiaugsmas ir mano prasmė! 
Šermenų liūdesys mano sielą apgobęs, 
Šermenų liūdesys ir giesmė... 


O kaip vienas likau! Be tavęs pasimetęs 
Vandenuos, kaip „Medūzos“ plauste! 
Tai bežadžiai tekės mano liūdesio metai, 
Kad jau tu kristaliniam karste... 


Brooklyn, 1953.4.17 

POETO DIEVAS 


MYLI mane, Dievuli geras, 

Skliautuose šypsais ir sakai: 
Tau upės bėga, girios šnera 
Ir metų keičiasi laikai... 


Prašai ar neprašai — tau duodu, 
Ir net, kad duodu, nežinai: 
Rasos lašely pasirodau 

Ir skausmo taurėj sklidinoj... 


Tau leidžiu klyst ir nusidėti 

Aistrų žieduose ir purve, 

Kad trauktų vėl skliautai žvaigždėti 
Manęspi nusidėjusį tave... 


Ir nesirūstinu, kad paikas 
Malonių apsto nematai... 
Tu mano mielas, geras vaikas — 


Tą patį griauni ir statai... 


Brooklyn, 1952.9.27 

NIMIS PATETICE 


TU MANO laimė, tu mano vargas, 


Tu mano džiaugsmas, tu mano viskas... 


Pasaulis juodas, pasaulis margas, 
Pasaulis vaiskus akyse tviska. 


Ar tu svajojai, ar tu tikėjais, 

Ar tau vaikystės sapne sapnavos, 
Kad mūsų laimės valtelę vėjai 
Nuneš, o bangos įsisiūbavę 


Į aštrią uolą kažkur suskaldys... 
Kažkur suskaldys, ir nesvetingam 
Krante užrėktos ges mūsų maldos, 


Ges klyksmas skliauto stikle sustingęs... 


Neges troškimai tiktai ir viltys, 
Neges svajonės, sparnus iškėtę, — 
Bekraščio tyro įkaitę smiltys 
Nušvis miražais dar neregėtais... 


Nušvis ir akys, darganas margę, 
Nušvis, kaip naktį žaltvykslės tviska 
O mano laime, o mano varge, 

O mano džiaugsme, o mano viskas! 


Brooklyn, 1952.7.23 

ŽVILGSNIS 


ĮSMIGO man širdin, tarsi aštrus erškėtis, 
Mergaitės žvilgsnis neapsakomai gražus, 
Ir vėl pradėjau trokšt gyventi ir tikėti 

Į neįtikimus troškimų miražus... 


Paskui kenčiau tėvynės laimę, laiko lėtį, 
O dienos, lyg šešėliai, slinko pamažu: 
Norėjau verkti, juoktis ir galbūt mylėti, 
Nes verkt, mylėti, juoktis miela ir gražu! 


Taip šaukiantį sugrįžti žvilgsnį išnešiojau 
Po svetimus ir karo nutremptus kraštus, 
Regėdamas jame ir viltį, ir rytojų, 
Išnyrančius iš slėgiančių rūkų tirštų... 
Įsmigo man širdin, tarsi aštrus erškėtis, 
Mergaitės žvilgsnis neapsakomai gražus, 
Ir vėl pradėjau trokšt gyventi ir tikėti 


Į neįtikimus svajonių miražus... 


Villefranche-su7-Mer, 1941.8.2 

TAI SKAUDU ir graudu... O Dievuliau brangus, 
Kaip man šiandien šiurkšti vienumos ašutinė... 
O užgriuvo sunkus pilkas švino dangus, 

O paskendę varpai aimanuoja krūtinėj... 


Ir taip skamba many, tartum laikas žvangus, 
Lyg bangų ir uolų neprasmingos grumtynės... 
Tai skaudu ir graudu! O Dievuliau brangus, 
Kaip man šiandien šiurkšti vienumos ašutinė... 


Spengia, ošia tyla tuštumoj begalinėj, 

Kerta žvarbūs lašai vis anapus langų... 
Atminimų skaudžių, labirintų, angų 

Verias vartai plačiai sielvartingon kiaurymėn... 


Kaip skaudu, kaip graudu, o Dievuliau brangus... 


Paryžius, 1945.12.2 

LIAUPSĖ 


GARBĖ Tau ir šlovė, o Viešpatie mano, 
Kad šią dieną išskyrei Tu man iš visų — 
Neišsineria skausmas virš džiūgesio tvano, 
Neprašaukia gėla tyro džiaugsmo balsų... 


Lyg būtumei siuntęs čia angelą savo 
Išvaduoti mane iš antrosios mirties — 
Taip niekada laimė dar man nealsavo, 


Taip toliai nešvito gražios ateities... 


Paryžius, 1945.7.9 

ATEIDAVO, paklupdžiusi ne kartą, 
Siaubinga sielvarto diena, 

Ir keikdavau savo likimą kartų, 

Bet dar taurė nebuvo sklidina... 


Tr trūko jai to vienų vieno lašo, 

Kurs netelpa ir liejas per briaunas, — 
Tr vėl, ir vėl man jį likimas neša, 

Vėl rauda suspausta širdis mana, 


Bet perveria ausis skardus metalas: 
Ne čia dar sielvarto riba ir galas, 


Ne taip širdis krauju ir ašarom pasrūva... 


Tačiau, kai liejos taurė sklidina, 
Kartojo švisdama širdis mana: 
O fiat, Domine, voluntas tua! 


Putnam, 1951.10.31 

SENOVĖS POETAI 


JUS, kaip vos išsiskleidusį žiedą, 

Iš seniai nuskambėjusių amžių skinu: 
Man dar šiltos jūs ašaros rieda 

Ir dar skamba nemirę aidai ligi nū 
Jūsų gyvojo balso ir jūsų sapnų... 


Ir kinietis, ir persas, ir graikas 
Nuostabiai artimi, giminingi, savi, 
Jog net žodžiuose tolis ir laikas 
Susilieja, ir plaukia nei upė žavi 
Jie visi — amžinybėj jauni ir gyvi... 


O nostalgija, meilė, troškimai, 
Lakūs polėkiai, džiaugsmas, karti neviltis 
Smelkte nusmelkia visą, ir ima 
Taip ramint ir taip guost jųjų žodžiai šilti, 
Jog nušvinta manos kasdienybės naktis... 


Brooklyn, 1953.7.28 

NEMUNO LEGENDA 


Kažkas kelias, kyla, eina, aidi dainos... 

Kelias eina iki žvaigždžių nusitiesusiu vaizdu. 
Kelkis, mylima! gal tavo laisvė eina? 

Kelkis, kelkis! ne iš miego, iš nelaisvės ir žaizdų! 


LEDYNŲ, saulės ištirpdytų, 
Vandens gausumo pilnumu 
Tekėjo Nemunas į rytus 
Tvindyti upių svetimų. 


Ir tai ne pasaka, ne mitas: 
Kadaise už laikų žaros 
Tekėjo Nemunas į rytus, 
Kaip nūn jis teka vakaruos. 


Nekis srovės kryptis pakitus... 
Dabar jau niekas netikės, 

Kad vėlei Nemunas į rytus, 

O ne į vakarus tekės! 


Brooklyn, 1953.9.22 

KAI niūrų žvilgsnį sukaupiu ir noriu 
Išgriauti laiko sienas ir vartus, 
Mintis nušvinta meteoru 

Ir gęsta vėl staiga, ir vėl kartus, 


Ir vėl kurtus širdies tiktai plakimas 
Krūtinėj dunksi gresiančiu griausmu — 
Baisi likimo baimė ima, 

Ir nerimas vėl perveria skausmu: 

Gal nieko jau nebus? gal viskas buvo? 
Gal tik viena menkystė viešpataus?! 

Ir Trakai negriauti sugriuvo, 


Sunyko šiaip — nuo vėjo ir lietaus... 


Brooklyn, 1953.4.22 

SIAUBAS 


NESTEBINA manes, nejaudina manęs, 
Ką tu esi įgijus laikinai, 

Tik jaudina mane, tik gąsdina mane, 
Ką tu esi praradus amžinai... 


Nejaudina manęs, nestebina manęs 
Visi tavieji žygiai atlikti, 

Tik jaudina mane, tik stebina mane, 
Kad tu prieš amžius vien buvai plati. 


Nejaudina manęs, nestebina manęs 
Visa tavo didybė kitados, 

Tik jaudina mane, tik gąsdina mane, 
Kad traukiesi pėda vis po pėdos... 


Nejaudina manęs, negąsdina manęs 
Ir ši dalia, ir ši diena karti, 

Tik stebina mane, tik jaudina mane, 
Kad lieki tu vis ta ir ta pati. 


Nejaudina manęs, nestebina manęs, 
Kad vis tiesos nemėgsti ir pyksti, 
Tik jaudina mane, tik stebina mane, 
Kad vis silpsti tolydžio ir nyksti... 


Nejaudina manęs, negąsdina manęs 
Šiandien likimas liūdnas ir baisus, 
Tik jaudina mane, tik stebina mane, 
Kad vis tirpsti ir liejies į visus... 

Nestebina manęs, nejaudina manęs, 
Ką tu buvai įgijus laikinai, 

Tik jaudina mane, tik gąsdina mane, 
Ką tu esi praradus amžinai... 


Brooklyn, 1953.4.29 

LIKIMO GIESMĖ 


NIEKADA tau laimė nebuvo pražydus, 
Nebuvai tu niekad sąmonėj pilnoj — 
Mindaugą nužudė kerštas ir pavydas, 
Vienas Gediminas krito Veliuonoj! 


Tu ėjai per amžius, lyg per tamsų mišką, 
Kur nebesimatė palaukių šviesos: 

Ašaros ir kraujas tau po kojų tiško, 
Neaprėpus kelio ir savęs visos. 


O tavo valdovai, didybe apsvaigę, 

Tik galybės siekė, degė pavydu: 
Kiekvienas pradėjo, su kiekvienu baigės 
Tavo kelio tarpas neviltim graudus. 


Jotvingiai sutirpo, ir neramūs prūsai 
Gynėsi ir žuvo patys sau vieni — 
Taip norėjo ir tenai mus vedė mūsų 
Laimė ir likimo žingsniai kruvini... 


Neturėjai laimės, kelio nežinojai 

Ir nebeieškojai tu pati savęs, 

Tik kur akys vedė, tik kur nešė kojos 
Eidama galvojai — laimė gal išves! 


O smarki ir smulki, pavydi, kerštinga 
Liejai savo tulžį ant savęs pačios 

Ir, narse apakus, kryžkelių ir vingių 
Nematei, kaip savo ateities karčios! 

Ta diena sielojais ir šakas rytojaus 
Tu pati įnirtus po savim kirtai 

Ir, pati sau kelią erškėčiais išklojus 
Ir jų neišbridus, po našta kritai. 


Savo kunigaikščiais, didžiavais ir gyreis, 
Kad jie veržės, ėjo į svečias žemes, 
Tartum pats likimas tau būtų paskyręs, 
Tau būtų nulėmęs nykti be prasmės... 


Tu ieškojai garso ant Juodųjų marių, 
Ant žydro Dunojaus tu pilis statei, 
Kai iš tavo žemių tave pačią varė, 
Kai savųjų marių tu jau nematei... 
Niekada tau laimė nebuvo pražydus, 
Nebuvai tu niekad sąmonėj pilnoj — 
Mindaugą nužudė kerštas ir pavydas, 


Vienas Gediminas krito Veliuonoj... 


New York, 1953.2.13 

PAVERGTOJI 


APRĖDĖ, sese, vėl tave žičkeliais 
Ir varo eit per aikštes ir gatves: 
Minėt gegužę, kruvinąjį spalį 

Ir tyčiotis iš skurdo ir savęs. 


Kaip baudžiavoj, tau kruvinam valdovui 
Vėl reikia puoštis, šokti ir dainuot, 

Savy slopinti karčiąją vergovę, 
Pražydusią melsvų akių linuos. 


Bet tu dainuok ir šok sau laisvės gandą, 
Ir laikas vėl ją laukiamą atves! 

Ir eik, sesute, eik dantis sukandus 

Per lygų lauką, aikštes ir gatves... 


Brooklyn, 1954.1.12 

NAŠLAITĖ 


TA VIS matau čiurotais marškinėliais, 
Kietai nei kviečio varpos supintom kasom 
Žydrų akių našlaitę piemenėlę, 
Atbridusią ankstyvo rytmečio rasom. 


Matau varge užguitą mažametę, 

Likimo atiduotą valiai svetimų, 

Ir kaip jinai baiminga, pasimetus 
Gyvenime, be meilės, džiaugsmo ir namų! 


Kaip stumdo žmonės abuoji ir skriaudžia, 
Ir kaip ji pasiskųst neturi kam: 

Tik vėjas neša jos dainelę graudžią 

Ir sako sunkų sielvartą tuštiem laukam... 
O kaip nepameti giedros tu veide? 

Varge rugiagėlėm pražydusių akių? 
Kietas kasas tik per petis nuleidus 


Ji eina, žydi savo polėkiu lakiu... 


Putnam, 1952.1.12 

PASISKUNDIMAS 


NE DĖL TO, kad ruduo, ne dėl to... 


Ne dėl to, kad nukando lapus 
Ir kad rūstauja vėtros piktos 
Šakose vėl kaukimas kraupus! 


Ne dėl to man graudu, ne dėl to... 


Ne dėl to, kad žvarbusis lietus 
Mums likimo kely nuolatos 
Veiduose išvagoja metus! 


Ne dėl to man baisu, ne dėl to... 
Ne dėl to, kad užgriuvo dangus 
Ir palaužė mus čia... Ne dėl to, 
Ne dėl to, o tautieti brangus! 


Brooklyn, 1953.12.4 

PAVASARIO SIMFONIJA 


Vėl kvepiančios glicinijų kaskados 
Putodamos nuo stogo žemėn nusileis, 
Ir vėl pavasaris lakštingalažadis 
Kuždės žieduos su saulės spinduliais... 


1. ADAGIO 


ŠVELNUS, švelnus vėjelis pūtė, 
O žemė pašalu kvepėjo — 
Žydėjo vieniša kvaputė 

Ir vagose vanduo klegėjo... 


Klegėjo džiaugsmą dar nedrąsų, 
Į saulę spindinčią žiūrėjo — 
Svajonėm driko beržo kasos 

Ir atsargi sula tekėjo. 


Prabilo varpas, ir galingai 
Laukais įmirkusiais nuėjo, 
Ir supo kvapsnį stebuklingą 
Pavasario lengvučio vėjo... 


Ir nešė kvapą, dvelkė, pūtė 
Švelnus vėjelis pralinksmėjęs — 
Kvepėjo nuostabi kvaputė 


Ir žemės pašalas, ir vėjas... 


Putnam, 1952.1.2 

2. ANDANTE 


ŠNIOKŠČIA vandenys ištvinę, 
Liejas per krantus, — 
Vieversėlis krištolinis 

Virpina skliautus... 


Ir beržų vytelės juodos 
Šiaušias pumpurais, 

Ir lakštingalėlių godos 
Trykšta vakarais... 


Thompson, 1946.3.23 

3. MENUETAS 


EISIU, lipsiu ant kalnelio, 
Rankele iš tolo mosiu 

Ir pavasarėlį žalią 

Šauksiu į laukus pilkuosius. 


Gysta, skamba vieversėlis, 
Kyla nuo drėgnos velėnos 
Į skliautų bedugnį mėlį 
Džiuginti kalnų ir slėnių. 


Man akyse žemė sukas, 
Žemė svaigsta, smenga, kelias... 
O karklų linksmi katukai 
Sidabrėja prie upelio. 


Žysiu aš pati ir sprogsiu 
Pumpurų žaliais lapeliais, 

Ir vienų viena pašoksiu 

Ant pradžiūvusios vejelės. 
Šoksiu aš viena, kaip stoviu, 
Suksiuos, trypsiu savo gėlą — 
Pūpsinčią vėje rankovę 


Virš galvos aukštai iškėlus!.. 


Putnam, 1952.3.11 

4. SCHERZO 


ŽYDRAME skliaute 

Žydinti šakelė supas ir 

Moja kregždutes, 

Gaidomis ant laidų sutūpusias. 


Skriskite smagiai 

Žydrumon, kregždutės-seserys! 
Jau gelsvi drugiai 

Plazda, jau visai pavasaris! 


Thompson, 1948.3.24 

5. FINALE 


BĖGIOJOME, klegėjome tyriau 

Nei trykštantis vanduo, nei vyturėlis! 
Šlaituose mėlynos žibutės kėlės, 
Putojo blizgančios purienos ir jau, 
Lyg infantės pirštai lesiną balandį, 
Judėjo dulkdami žirginiai nukarti... 
Visi, pavasariu apsvaigę ir girti, 
Stebėjomės: — antai jau gervės skrenda... 


Grenoblis, 1942.4.5 

CHRONOS 


Iš laiko ūkanų išnyra trys 

Ir vis tos pačios šmėklos megalomanės: 
Rūsti dievybė, kruvinas karys 

Ir visagalė kurtizanė... 


JIS EINA ir eina — atletiškas, jaunas — 
Per šaltį ir karštį, per lietų ir vėją... 
Šaltai, abejingai ir sopulį sėja, 

Ir neša rūstybę, ir ašaras plauna... 


Ir džiaugsmo, ir verksmo, ir mūsų rūstybės 
Nemato, negirdi — visai jam nerūpi, 

Kad išgąsčiu šaukiam, maldaudami klūpom 
Ir trupinius renkam didžios amžinybės... 


Brooklyn, 1953.5.15 

ŠEŠTOJI DIENA 


VEŠLIAI žaliavo žemė neišdžiūvus, 

O skliautuose spindėjo amžini darbai... 
Dar žemės dumblas drėgnas, šaltas buvo, 
Tai lipdomas iš rankų tu sunkus dribai... 


Ne vergą, žemės viešpatį padarė 
Tave, sutingusį inertiška mase; 
Įpūtęes savo kibirkštį nemarią, 
Tau aitrų ilgesį paliko akyse... 


Ir, atsistojęs prieš visatos mįslę, 
Alsuodamas dievybės įkvėptu kvapu, 
Jauti, kaip tvinksi, teka gyslom 

Tas nuodėmingas žemės įgeidis kraupus: 
Iš dumblo kilęs — žemėn nuolatos drimbi, 


Tik retkarčiais Kūrėjo kibirkštim žibi... 


Thompson, 1947.7.31 

MALDA 


KODĖL nūn, Viešpatie, esi rūstus ir kietas? 
Kodėl nepakeli nūn rankos mum sudraust, 
Kad nebegriūtų miestai, kraujas nesilietų 
Nuo aklo narso to pamišėlio gudraus, 


Kuriam liepei kadais pajungti visą žemę — 
Ore ir vandenyse slypinčias galias, 

Kad brolio artimo nereiktų skriaust ir žemint, 
Pamynus jo svajas skausmingas ir valias... 


Kodėl savosios išminties į jojo protą 
Neįdiegi, neapšvieti savo šviesa, 

Kad teistum, lyg rankas nuplovusį Pilotą, 
Lyg parisėjų klausiantį: o kas tiesa?.. 


Kodėl nenukreipi į visatos tingumą 
Jo viso dvasios genijaus ir įstangų, 
Kad žemės turtų apstųjų daugumą 
Vis gobtų geras, giedras-mėlynas dangus! 


Kodėl jam leidi klaidžioti ir klysti? 

Juk žemės kelias aiškus, tiesus ir platus! 
Kodėl nepažaboji smurto ir menkystės, 
Kai mes, lyg žvėrys, draskome vieni kitus? 


Kodėl jo kūnas ir siela taip greit nužydi 
Ir greit palūžta trapūs ilgesio sparnai? 
Ir kodėl jį taip mažą į visatos dydį 
Siunti gyventi nepasiekiamais sapnais?! 

Nešips jo kardas, neapykantoj nulietas, 
Ir jo puikybė veide niekad nenuraus... 
Nebūki, Viešpatie, jam taip rūstus ir kietas, 
Pakelk savo galybių ranką ir sudrausk! 


Putnam, 1949.8.23 

AK, KAIP nuostabiai tos žvaigždės žėri... 


Jų taip nieks nematė, kaip tu jas matai, 
Nes tik tau naktis akis atvėrė 
Ir vienam tau žydi ir alsuoja visa tai! 


Be tavęs nesiaustų marios, šilas 

Be tavęs neoštų, nekristų rasa, 
Nespindėtų nei dangaus šviesylai 

Ir pragaištų, nugarmėtų visata visa... 


Nors gal nieks tavęs nepastebėjo, 

Nors gal nieks tavęs čia nepasiges, 

Bet, kai mirsi, mirs diena ir vėjai, 

Ir visi, visi žvaigždynai su tavim užges! 


Thompson, 1946.10.25 

AUTOBIOGRAFIJOS 


ANTRŲJŲ VAINIKŲ AUTOBIOGRAFIJA 


Mano gyvenimas labai panašus į karaliaus Edipo gyvenimą, 
žinoma, tik kol jis siauram kely nebuvo sutikęs savo tikro tėvo. 
Nei dora, nei yda nepasižymėjau. Jis ganė ir aš ganiau; jis ėjo 
pėsčias į Tebus, o aš pėsčias į Kauną. 

Motina ir po šiai dienai didžiuojas mane skaityt išmokius. 
Skaityt aš pats dar penkių neturėdamas pramokau, bet per vasarą 
primiršau, o rudeniop jau ne juokais mane mokslan įkinkė. Tėvas 
prie Vilniaus vieškelio turėjo kalvę, kurioje per dienų dienas dan- 
dino priekalą, aišku, motinai teko mane mokyt. Svetimų vis bū- 
davo pilna troba: šildosi, taboką krečia. Kartą mane motina prie 
svetimų žmonių pavaišino beržine. Vyrai pasisiūlė su metodais: 
vienas patarė nakčiai lovin pamerkt vadžias, o rytą mušt, kitas 
— pašaut ir apsvilinus lapes viliot ir t.t. Galop priėjo prie krosnies 
mažas juodais lopytais kailiniukais žmogutis, botkočiu išsižėrė 
žariją ir paėmęs ją nuogais pirštais prabilo: „Žinot ką — jį, žaltį, 
reikia atiduot burliokui Kirijanui kalakutus ganyti“. Įbedė jis į 
mane akis ir, pirštu prispaudęs žariją prie pypkės, prašneko: 
„„Matai, kalakutas, kol nepiktas, mažas, bet kai supyksta, tai išsi- 
pučia, kaip šieno kupeta, o kad išleidžia snapą — kaip verps- 
čioką“'. Kalakuto aš kaip gyvas nebuvau matęs, tai man ir blusos 
apmirė. Žmogutis tuo tarpu išsitraukė iš pasuolės maišą, išdulkino 

ji į lovos koją ir, klastingai žiūrėdamas, artinosi prie manęs, aš, 
žinoma, sušukęs ne savu balsu, nubėgau užkrosnin, kur palū- 
žusia koja gulėjo senelis. Senelis mane lazda nuo to žmogučio 
atgynė. 

Rytojaus diena buvo graži: atšilo langas, lauke pažeme ritos 
saulė, o daržely sniegenos peliauodegės aižė. Aš niekad taip gar- 
siai ir tragiškai neskaičiau, kaip tąsyk, ir niekad taip nenorėjau 
mokytis, kaip tąsyk. Jau gerai įdienojus, pažastiniais ramentais 
prie manęs atlingavo senelis. Aš norėjau kuo nors atsidėkot jam 
už vakarykštį, bet neradau žodžių. ,,Nesiseka, — sakau, man, 
seneli, — aš turbūt skaityt niekad neišmoksiu“'. Jis mane padrą- 
sino: ,„Ką? Tu ne tik skaityt ir rašyt, bet ir paišyt išmoksi'“. 
Netikėjau, bet klausyt buvo gera, tai aš jam ir sakau: ,„A tu žinai, 
seneli, kur dabar dėdė gyvena?'' Dėdė buvo Amerikon išvykęs, 
o pro langą horizonte matės mėlyno šilo kraštas. Senelis pakratė 
galvą, tai aš ir sakau: ,,Dėdė, seneli, tuoj už šito miško''. Senelis 
pažiūrėjo į mane ir linguodamas galvą atsakė: ,„Eik tu, dėdė labai 
toli, už marių, o už šilo Viršužiglio kaimas“. Visą vasarą 
džiaugiaus žinąs, kur dėdė gyvena, ir tąsyk labai gailėjaus seneliui 
apie tai prasitaręs. Vadinasi, pirmas poeto debiutas nepavyko. 

Be kita ko, netoli to šilo, Kampiškių dvaro (Aukštosios 
Panemunės valsč.) kumetinėj 1904 metų švento Jono naktį aš 
pirmą kartą balsu pareiškiau nepasitenkinimą šiuo pasauliu. 


MANO GYVENIMAS 
1. Geneologija 


Mano tėvas gimė 1873.3.4. Gastilonių k., Rumšiškių vls., kur 
mano prosenelis buvo atitremtas po 1831 metų. Jis buvo sužeistas 
ir netekęs kojos, tai jo brolius ištrėmė į Sibirą, o jį kaip invalidą 
atitrėmė iš už Gardino į Gastilonis: jis visą savo gyvenimą turėjo 
registruotis kas savaitė valsčiuje. Jis išėjo užkuriom už našlės 
Kursienės ir turėjo du sūnu, kurių vienas savo ruožtu išėjo 
užkuriom į užnemunės Mozūrų k., o mano tėvo pusės senelis 
Matas liko valdyti šešių dešimtinių ūkelį. Jis mirė jaunas gana 

keistomis aplinkybėmis: išėjo artų su jaunų jautukų jungu karštą 
vasaros dieną, ir užsikimšo jam beariant žagrė, jis norėjo 
atkrapštyti noragą, bet tuo tarpu varmų sugelti jautukai pradėjo 
gylioti, ir užkliuvo noragas už rankos sausgyslių, ir jį su žagre 
mirtinai užtrankė. Jis buvo vedęs Oną Simonavičiūtę iš Rumšiškių 
miestelio ir paliko keturis mažus vaikus: Vincą, Kazimierą, mano 
tėvą — šeštus metus beeinantį, Antaną ir Agotą. Mano senelė 
pasiėmė užkurį, tūlą Paukštį iš Amalių. Motina vaikus vis dėlto 
leido mokytis, ir mano tėvas baigė pradžios mokyklą. Tėviškė 
turėjo kliūti vyriausiam sūnui, nes dalintis nebuvo kas. Tėvą leido 
pradžioje mokytis kalviauti pas žydą, dirbusį prie fortų 
Petrašiūnuose (prie Pažaislio), bet ten jis nieko doro išmokti 
negalėjo, nes tasai tėvo meistras nieko kito neveikė, kaip tik 
smailino kastuvus ir kitus kasimo įrankius, tai yra, visą dieną ap- 
sukos mušti didžiuoju kūju. Kaimynai pamatė, kad meistras vaiką 
galįs visai pribaigti, paveikė motiną, ir ji tada jį atidavė kitam 
kalviui per gizelį į Šlienavą arti A. Panemunės. Tas kalvis turėjo 
didelį ūkį ir daug gizelių, kurie taip pat ne tiek mokėsi amato, 
kiek dirbo ūkio darbus, bet po kelerių metų jį padarė neblogu kal- 
viu. Iš pradžių jis dirbo Šančiuose Šmito fabrike, o paskui dirbo 
kaip savistovus kalvis dvaruose: Pauoly ir Kampiškėse. Bedirb- 
damas dvaruose jis šiek tiek susitaupė, jog galėjo ant bevaikio 
dėdės žemės pasistatyti kalvę. 1901 metais jis vedė Marijoną 
Razulevičiūtę. Mano motina sunkiai sugyveno su dėdiene, tėvas 
tapo dėdės bernu ir neturėjo laiko pasistatyton kalvėn užsukti. 
Tai broliai jam pastatė kalvę Gastilonyse, kur gimė mano brolis 
Juozas. Ten jam kalviauti nesisekė. Tai jis vėl sugrįžo į Kampiš- 
kes, kur gimiau aš ir mano sesuo Veronika. 

Mano motina kilusi iš Rusonių k., Žiežmarių vls. Visas 
Rusonių kaimas, mainant dvarininkams žemę baudžiauninkus 
išsivestinai, buvo atsikėlęs iš Juknonių (Trakų ar Kietaviškių vls). 
Mano motinos motina buvo kilusi iš Livintų, Elzbieta Sidaraitė, 
o jos sesuo Ona buvo nutekėjusi už Jurgio Simanavičiaus, ta 
dviguba savybė ir nulėmė, kad Jurgis Simanavičius, būdamas 
bevaikis, daugiau linkęs buvo palikti savo ūkį mano tėvui. Visos 
tos žinios turėjo didelės svarbos mano gyvenime. 

Mano tėvo protėviai buvo bajorai, ir sodžiuje iki pat mano 
tėvo buvo jaučiama kaimietiškai žiauri ksenofobija, kaip 
įsilaužusių prašalaičių į sodžiaus bendruomenę. Tas pats buvo, 
kai mano tėvas atėjo į Rumšiškes. Rumšiškių miestelis buvo 
didžiojo kunigaikščio dvaras. Yra pora Vytauto laiškų, datuotų 
toje vietoje: ,„Padaryta Rumšiškėse, mūsų kunigaikštiškame 
dvare"' (cf. Codex epistolaris Vitoldi). Miestelėnai iki pirmojo 
Pasaulinio karo gyveno sena miestelio garbe ir gyrėsi amžių 
amžiais esą laisvi žmonės ir niekad niekam baudžiavos nėję. Kiek- 
vieną atsikėlusį laikė įsibrovėliu ir svetimu. Tasai senas laisvų 
tradicijų miestelis taip pat ksenofobija sirgo: tėvas ir Čia iš 
miestelėnų susilaukė didelio nedraugingumo. Kai jis buvo tik 
kalvis, jie į jį tik su panieka žiūrėjo, bet kai dėdė norėjo legalizuoti 
padėtį, užrašydamas savo žemę, ir ypač kai miestelio ūkius skirstė 
vienkiemiais, miestelio vyrija nutarė tėvui neleisti pasirinkti 
vienkiemio vietos ir privertė paimti sklypą ganyklose per tris 
kilometrus už miestelio. 

Tėvas nemėgo žemės ūkio darbų ir žemę iš dėdės ėmė, 
norėdamas turėti kalvę miestelyje. 


2. Gyvenimas 


Gimiau 1904.7.7. Kampiškių dvare. 1907 metais tėvai atsikėlė 
gyventi į Rumšiškes. Mūsų sodyba buvo ant Pravienos upelio 
kranto už Kaukakalnio piliakalnio, nuostabiai gražioje vietoje. 
Nežiūrint to, kad net mažų vaikų, kaip įsibrovėlių, nemėgo kiti 
mano amžiaus vaikai, mano jaunystė buvo labai giedra: dėdė 
turėjo pusininką, ir tėvas tik retais atsitikimais padėdavo ūkyje. 
Jis turėjo darbo, ir mes labai gražiai gyvenome. Tėvo svajonė buvo 
vaikus pamokyti, kad baigtų pradžios mokyklą ir perimtų jo 
amatą. Brolis augo ir nė kiek nelinko kalviauti, nors gabumų ir 
rodė. Tada tėvas dėjo vilčių į mane, bet aš ne tik noro, bet ir 
gabumų nerodžiau. S 

Tėvas brolį ir mane mokė lietuviškai ir aritmetikos namie. 1912 
metais jau reikėjo pradėti ūkininkauti ganyklose gautame sklype, 
ir mane su broliu pristatė ganyti. Ganiau net aštuonerius metus. 

Tada prasidėjo mūsų visų ir mano vargas bei skurdas. Tėvas 
turėjo santaupų ir lengvai persikėlė, bet jau buvo gimę net šeši 
vaikai (dvi sesytės visai mažos mirė). Keliantis vienkiemin, sunkiai 
susirgo motina, tėvas daug išsikaštavo motiną begydydamas, ir 
aš jau turėjau prisidėti prie ekonominių namų reikalų: ganyklos 
išplėšti buvo sunku, tai tėvas sumanė jas sekančiu būdu išnau- 
doti: priimti ganiavai žydų karves. Aš jas kiekvieną rytą turėjau 
iš miestelio parsivaryti ir nuvaryti vakare. Brolis su samdiniu 
ūkininkavo, o tėvas dirbo kalvėje. Tėvas, negalėdamas būti kal- 
viu ir nenorėdamas ūkininkauti, nepajėgė tinkamai įsikurti, bet 
vis dėlto prieš vokiečiams užeinant jau buvo gerokai žemės prasi- 
plėšęs ir jau pasiauginęs gyvulių. Mano kalviavimas vis buvo 
aktualus, bet ūkyje visi reikalingi, ir aš jau neatlikdavau. Man jau 
buvo burtas kritęs kalviauti: būdamas gyvas kūdikis, dar 
Dvareliškėse buvau labai sunkiai susirgęs kažkokia vaikų liga, po 
ligos mano net būdas pasikeitė: iš drąsaus ir gyvo kūdikio pasi- 
dariau bailus, melancholiškas liguistas ir labai opus, įsimesdavo 
dedervinės ir ilgai negydavo. Visiems buvo aišku, ypač motinai, 
kad aš kalviu tegalįs būti, nes ūkiui būsiąs per silpnas, bet tai 
ateities reikalas dar buvo, nes pirma reikėjo baigti pradžios 
mokyklą. Aš jon pradėjau eiti 1913 metais, bet susirgau ir iki 
vokiečių okupacijos negalėjau eiti mokyklon. Tėvas tačiau mane 
mokė, kiek galėjo, namie, taip kad aš 1917 metų rudenį pradėjęs 
eiti pradžios mokyklon, per du metu baigiau. Paskutiniais me- 
tais mano mokytoja buvo tūla S. Vaicekauskaitė, kuri rado mane 
gabų ir norėjo, kad mane tėvai leistų mokytis. Ji juos kalbino ir 
prikalbino, nors vėliau paaiškėjo, kad įvyko tikras nesusiprati- 
mas. Mokytoja mane išvežė egzaminų į Kauną. Tėvas manė, kad 
aš einąs laikyti pradžios mokslo diplomo, bet aš 1919.9.1 metų 
rudenį išlaikiau egzaminus į antrą gimnazijos klasę ir grįžau namo 
tik po poros savaičių. Tėvai, nors nebuvo iš ko, sutiko su likimu 
ir mane pradėjo leisti į mokslą. Tuos metus, nors mano pasiruo- 
šimas nebuvo pakankamas, šiaip taip persiritau į trečią klasę, bet 
sekančiais metais likau. Kaunas man didžiai nepatiko: ap- 
sigyvenau Jonavos gatvėje, kur tegirdėjau tik žydiškai, lenkiškai 
ir rusiškai. Krautuvėse negalima buvo susikalbėti lietuviškai. Bet 

tai man išėjo į naudą: praktiškai pramokau lenkiškai ir rusiškai, 
ir net žydiškai galėdavau bet ką kasdienišką nusipirkti. Mano buto 
šeimininkė, sulenkėjusi lietuvė, turėjo dvi dukteri ir du sūnu. 
Vyresnioji duktė turėjo palinkimo į literatūrą, ir aš, dar trečioje 
gimnazijos klasėje bebūdamas, pradėjau skaityti didžiuosius 
klasikus tai rusiškai, tai lenkiškai. Buvau labai žemo ūgio ir 
nedailios išvaizdos, bei skurdžiai dengtas, tai prie manęs drau- 
gai nelipo ir aš prie jų negalėjau pritapti. Tai mane traukė į mano 
paties kiautą, susimąstymą ir knygas. Mėgau dideles knygas, kurį 
laiką rodžiau gabumų piešimui ir dažais tepliojimui, bet ir tai 
kitaip: domėjausi dideliais dailininkais ir pirkdavau garsiųjų 
galerijų atvirukus. Tik penktoje klasėje atsirado draugas, gana da- 
bita ir poniškas, kuris pradėjo manimi domėtis. Tai buvo Petras 
Juodelis. Ji stebino mano apsiskaitymas. Ir visi likusieji gimnazi- 
jos metai slinko jo šešėlyje, o gal net globoje. Gal jis buvo kiek 
mažiau už mane apsiskaitęs, bet jo apsiskaitymas buvo metodin- 
gas. Jis stengėsi net mano lektūrą tvarkyti. Aš negalvojau būti 
literatu, bet klasėje buvo, lygiai kaip Juodelis, iš Ukrainos sugrįžęs 
keistas vaikinas: visada susimąstęs, visada tarp munderielio sa- 
gų užsikišęs ranką, visada į visus ir ypač į mus su kainiška panieka 
juodomis akimis težiūrėdamas. Tai buvo poetas Romualdas 
Mironas (boksininko, sanskritininko ir artistės Mironų brolis). Jis 
žiemą, susirgęs vidurių šiltine, mirė. Jis paliko pluoštą rusiškų 
ir lietuviškų eilių ir porą misterinių vaizdelių. Man ir šiandien 
ausyse skamba jo dvieilis: veltui semsi vandens, nepasemsi 
žvaigždės... Man rodosi, kad iš jo galėjo išaugti labai didelis po- 
etas. Juodelis, kuris buvo spėjęs geriau susipažinti su Mironu ir 
sudėti daug vilčių, o ir pats dar tada turėjo pretenzijų į poeziją, 
paminėjo klasės draugą, pastatydamas vieną jo misterijų ir 
suruošęs leidinuką Mironui paminėti. Tam leidinėliui jis ir manęs 
prašė ką nors parašyti. Aš parašiau alegorinį trijų sąsiuvinio pus- 
lapių vaizdelį, pavadinęs jį Primula ar Primavera (apie žolynėlį, 
vadinamą šv. Petro rakteliu). Juodeliui rašinėlis labai patiko, ir 
jis manyje atrado poetą: tvirtino ir neatleido, kad aš turįs rašyti 
eiles. Nemanau, kad be šių įvykių ir žmonių aš būčiau kada nors 
pradėjęs rašyti. Jei neklystu, kitų metų rudenį toje pat mokyklo- 

je atsirado kitas draugas, kuris jau visai kitaip mane poetu vadino, 
tai buvo Antanas Miškinis. 

Septintoje klasėje atsirado kitas Aleksandravičius, Konradas, 
poros metrų vyrukas. Gal tai buvo ir Mykolo Biržiškos sąmojus 
susodinti mudu į vieną suolą, nes buvo viekšniškis. Ir tas per 
pirmąją pamoką pradėjo mane kamantinėti, koks aš esąs Aleksan- 
dravičius: paprastas ar Kosu. Man prisiminė tėvo kalvėj iš Gas- 
tilonių atvežtas ir viename sienojuje įrašytas stambiomis raidėmis 
raudonuojantis Kossu bagatyr: zegar jiest, a chleba net. Aš jam 
atsakiau, kad taip, kad mes vadinami Kosu ir kad mano protėviai 
kilę nuo kažkur užu Gardino, ir kad buvę bajorai. Jis man pasa- 
kė, kad sukilime kovojo trys broliai: du rusai suėmė ir ištrėmė 
į Sibirą, o tretį atitrėmė kažkur netoli Kauno. Mus pravardžiavo 
Kuosa, lygiai it tuos, kurie Mozūruose gyveno, bet Jurgis Sima- 
navičius, kuris apie mano tėvų geneologiją daugiau kalbėjo negu 
mano tėvas, sakydavo, kad ta pravardė eina ne nuo žodžio kuosa, 
bet nuo lenkiško žodžio dalgis. Aleksandravičių herbe yra du dal- 
giu ir kardas. Reiškia ,„dalginiai'', gal atskirti nuo kitos šeimos, 
kuri herbe turėjo kirvį. Tėvas tą pravardę laikė paniekos žodžiu. 
Aš visai kitaip į tai žiūrėjau, ir vieną vertimą esu pasirašęs dar 
gerai prieš tuos laikus Kuosos slapyvardžiu. Tik iš bendrapavar- 
džio Konrado sužinojau, kad esu gediminaitis. Bet ne dėl to aš 
prie savo pavardės pridėjau Kossu, kad norėjau būti bajoras, jei 
būčiau tai daręs, tai būčiau arba tą žodį vertęs lietuviškai, arba 
lenkišką priedą būčiau prisidėjęs. Ne, aš norėjau tik parodyt vi- 
sai ksenofobiškai apylinkei, kuri gėlė dešimtmečiais neišsitrynu- 
siais sienų įrašais, — dėl to aš jį paėmiau iš kalvės sienojaus 
pacituoto įrašo. Aišku, tai buvo bravūra, ir aš nežinau, ar aš galiu 
jaustis savo giminės garbę apgynęs. Paskutines dvi klases 
eidamas, jau turėjau uždarbiauti pamokomis. 

Gimnazijoje aš jau buvau parašęs arti dešimties eilėraštėlių, 
kurių bent pusė rado vietos knygose. Nebuvau veržlus. Kiti 
draugai: Miškinis ir pats Juodelis savuosius spaudė ir manuosius 
piršo vienur kitur, aš niekur. Mokinys buvau labai vidutinis: ir 
gal greičiau ne dėl gabumų, bet kažkokio nekreipimo dėmesio 
į mokslą, tai buvau tipiškas trejukės mokinys. 1927 metų pavasarį 

baigiau Aušros gimnaziją ir įstojau į Vytauto Didžiojo universi- 
tetą. Norėjau tik studijuoti, bet lėšų nebuvo, tai pastudijavęs 
nepilną mėnesį, susiradau nežymią vietelę Žemės Banke. Aišku, 
studijos buvo labai silpnos, ypač kad banke reikėjo dirbti ir va- 
karais. Truputį gal ir bohemiškas gyvenimas mane nuo studijų 
atitraukė. Po trejeto metų, nemokėdamas susitvarkyti savo gy- 
venimo, studijas nutraukiau. Ir tik 1936 metų vasarą Švietimo 
ministerijos valdininkai, susidomėję mano Mickevičiaus 
„„Alpuharos“' vertimu, pasiūlė man stipendiją studijuoti. Studi- 
javau filologiją, literatūrą ir medievalistiką. 1940 gavau Grenoblio 
universitete licenciato laipsnį. Maniau, kad mano mokslai bus 
pasiekę galą. Mokytis man buvo miela, bet nelengva. Ten susi- 
tikau savo draugą ir mokytoją prof. Antonin Duraffour, kuris man 
yra tiek gero padaręs, kaip niekas kitas žemėje. Turiu galvoje jo 
pastangas ištraukti iš vokiečių nagų. 

Apleidau Lietuvą liguistas. Prancūzijoje atkutau, ir bendrai 
ar nebus giedriausi mano gyvenimo metai, tiesa, dėl daugelio 
priežasčių jie negalėjo būti kūrybingi: studijos atimdavo mano 
visą laiką. Būdamas Prancūzijoje, tris kartus lankiausi Italijoj. 
Griuvo Prancūzija, ir visam pasauliui grėsė naktis, bet aš buvau 
laimingas, nes maniau, kad štai galėsiu grįžti ir turėti artimesnį 
darbą, o gal ir laiko raštui. Deja, mano svajonės buvo tuščios, į 
trečią dieną sužinojau, kad aš netekau brangiausio daikto žemėje 
— tėvynės. Pirmus metus aš skyriau kovai dėl laisvės: verčiau 
prancūzų kalbon žinias apie Lietuvą, rašinėjau šį tą lietuviškon 
spaudon, bet iš to, mačiau, maža naudos — tie, kurie toliau 
gyveno, nesuprato, kokia baisi nelaimė buvo gulanti pasaulį. Aš 
gavau mažą stipendijėlę iš Prancūzų Užsienių reikalų ministerijos: 
man reikėjo už ją atsilyginti tam kraštui, kuris mane rėmė, dėl 
to pasiėmiau darbą, kurio patys prancūzai, kaip ilgo ir kruopštaus, 
nesiimdavo. Aš buvau gerai išstudijavęs senąją provansalų kalbą, 
dėl to pasiėmiau datuoti laike ir erdvėje septynis eretikų 
atliktuosius Šventojo Rašto vertimus. Rankraščiai kalbiniu 
atžvilgiu nusitęsę nuo Pirenėjų iki Italijos Alpių slėnių. Medžiagos 
tvarkymas užsitęsė net du metu ir prisirinko apie 20000 atskirų 
lapelių. Aš pamačiau, kad aš galiu tapti benediktiniško kantrumo 

darbininku. Kai pradėjau darbą redaguoti, užrašė mane vokiečiai 
darbams statyti Atlanto pylimą. Jei ne mano profesorius Antonin 
Duraffour, kuris per bjaurią šlapdribą sukorė 34 kilometrus, vargu 
ar aš rašyčiau dabar šiuos žodžius: jis rado man fiktyvią nakties 
sargo vietą Merlin-Gerin dirbtuvėse, ir aš galėjau šiaip taip 
pabaigti ir apginti savo tezę 1944. Po to dar kurį metą gyvenau 
prie Nicos ir tyrinėjau archyvus, ir Paryžiaus valstybinės 
bibliotekos rankraščių skyrių. Iš čia persikėliau į JAV. 

REDAKCIJOS ŽODIS 


Pirmiausia — truputis istorijos. 1971 metais mirusi Konstan- 
cija Rudaitytė testamentu 2096 savo turto paliko Lietuvių fondui 
geriausiam jos mirties metais lietuvių rašytojui premijuoti ("an 
award to be given to the best Lithuanian writer of the year of my 
death''). Vykdydamas testatorės valią, Lietuvių fondas sudarė 
Lietuvių fondo Rudaitytės literatūros premijos komisiją, jos pir- 
mininku pakviesdamas Leonardą Andriekų, nariais — Alfonsą 
Nyką-Niliūną, Viktoriją Skrupskelytę, Rimvydą Šilbajorį ir Antaną 
Vaičiulaitį. 

Komisija 1973 metų gruodžio 15 dienos posėdyje Washingto- 
ne visais balsais geriausiu 1971 metų rašytoju pripažino Joną Aistį, 
rekomenduodama premijos pinigus sunaudoti akademinius rei- 
kalavimus atitinkančiam jo raštų išleidimui. 

Komisijos sugestijos įvykdymui reikėjo formalaus Jono Aisčio 
įpėdinių (šiuo atveju — žmonos ir vaikų) sutikimo, kuris buvo 
gautas, ir netrukus po to poeto literatūrinio palikimo saugotoja 
Aldona Grajauskaitė-Aistienė raštams redaguoti pakvietė Vincą 
Maciūną (prozai) ir Alfonsą Nyką-Niliūną (poezijai). Vincui 
Maciūnui po kurio laiko atsisakius, į talką buvo pakviestas An- 
tanas Vaičiulaitis. 

Tiek istorijos. Dabar trumpai apie raštų leidimo pobūdį ir 
apimtį. Savaime aišku, apie premijos komisijos sugestionuotą 
akademinius reikalavimus atitinkantį leidimą negali būti nė 
kalbos. Tam trūksta elementariausių sąlygų: didesnės laiko 

perspektyvos, Lietuvoje paskelbtųjų knygų rankraščių (kurie, 
bent tuo tarpu, neprieinami), ankstyvosios korespondencijos etc. 
Tad tenka apsiriboti žymiai kuklesniu uždaviniu bei tikslu — 
vienoje vietoje sukaupti visus redakcijai žinomus ir prieinamus 
atskiromis knygomis išleistus, periodikoje paskelbtus ir 
rankraščiuose likusius šio rašytojo kūrinius. Į šį raštų leidimą 
neieis tik jo disertacija Ėtude linguistigue sur les traductions en an- 
cien provengal des textes čvangėligues. 

Raštų iš viso numatomi keturi tomai. Pirmajame bus dedama 
Poezija (2-osios laidos pakartojimas) ir autobiografijos; antrajame 
ir trečiajame — Dievai ir smūtkeliai, Apie laiką ir žmones, Milfordo 
gatvės elegijos, Šiapus ir anapus (paties autoriaus ruoštas spaudai, 
bet nespėtas paskelbti straipsnių rinkinys) ir į rinkinius nejėję 
publicistiniai straipsniai; ketvirtajame — į rinkinius nejėjusi arba 
rankraščiuose likusi poezija, dramos, dailiosios prozos fragmen- 
tai, literatūros kritika, polemika, straipsniai literatūrinėmis temo- 
mis, spaudai duoti pasikalbėjimai, etc. Trijų paskutiniųjų tomų 
apimtis juose spausdinamųjų dalykų ir eilės tvarkos požiūriu 
leidimo eigoje gali šiek tiek pasikeisti. 

Ruošiant tekstus spaudai, buvo griežtai laikomasi paskutinės 
autoriaus redakcijos. Taisyta tik rašyba, ją, kiek tai įmanoma, 
sunorminant, korektūros klaidos bei kiti akivaizdūs apsirikimai, 
tačiau palikti autoriui būdingi rašybiniai ,„užsispyrimai'', kaip 
įkyro, įkyrę ir dar vienas kitas; šiek tiek pakoreguota skyryba, ku- 
rioje poetas nesilaikė jokios aiškesnės sistemos. (Plačiau apie tai 
Paaiškinimuose). 

Redakcija dėkoja Aldonai Grajauskaitei-Aistienei už 
nepailstamą rūpestį bei pastangas šį raštų leidimą organizuojant, 
kaupiant po visus pasaulio kampus išsimėčiusius raštus, parū- 
pinant sunkiai prieinamų originalų nuorašus ir pateikiant tik jai 
vienai žinomos informacijos, liečiančios poeto gyvenimą ir kūrybą; 
taip pat Vincui Maciūnui už jo atliktus paruošiamuosius darbus 
pradiniame redagavimo tarpsnyje. 

JONO AISČIO POEZIJOS PARAŠTĖJE 


Pradedant rašyti šį palydimąjį žodį Jono Aisčio Raštų poezi- 
jos tomui, man visų pirma sunku susigyventi su faktu, kad štai 
jau keturiolikos metų tarpas skiria mus nuo jo mirties datos (1973) 
ir lygiai tiek pat metų užsitęsusios retai kieno sutrikdytos tylos 
apie jo poeziją, kurią prieš ketvertą dešimtmečių mintinai mokėjo 
galima sakyti visa Lietuva, kiekvienu atveju visas mokyklinis 
Lietuvos jaunimas. Iš kur ir kokiu būdu atsirado ta nejauki tylos 
siena? Kodėl šiuo ,,silent treatment'' baudžiamas vienas didžiau- 
sių nepriklausomybės periodo (o gal net ir visų laikų) lietuvių 
poetų? 

Taigi — kodėl? Prieš bandant atsakyti į šį klausimą, reikėtų * 
;pastebėti, kad Aistis visuomet buvo daugiau skaitytojų negu 

"kritikų poetas ir kad jo santykiai su kritika niekad nebuvo per 
daug intymūs, greičiau šaltoki, nors ix korektiški: savo skaitytojus 
jis norėjo pasiekti, jiems prabilti tiesiog, be jokių tarpininkų. Tad 
kritikai jį lyg ir palikdavo ramybėje, nenorėdami aukščiau minėto 
santykio su skaitytojais drumsti. Bet dabar, poetui mirus ir 
asmeninėms laikysenoms abipusiai nebegaliojant, visa tai nebeturi 
jokios reikšmės. Tad priežasčių reikėtų ieškoti kitur — istorinių 
įvykių eigoje, pakreipusioje jo poeziją niekam nelaukta kryptimi, 
nebe visada sutampančia su ligtolinės jo poezijos skaitytojų bei 
kritikų ir poezijos kaip poezijos interesais. Viena svarbiausių šios 
netikėtos metamorfozės priežasčių buvo nepriklausomybės 
praradimas, užklupęs poetą užsienyje. Čia is įvyko lemiamas 

„lūžis: Aistis, skaitytojams tuomet dar tebežinomas Jono Kossu- 
Aleksandravičiaus ir Jono Kuosos Aleksandriškio vardais, staiga, 
Algirdo J. Greimo žodžiais tariant, savo ,,„nušiurusį lakštingalos 
rūbelį“' pakeitė poeto-piliečio ir tautos žadintojo toga, kuriai 
nusivilkti savo laiku ištisoms poetų kartoms reikėjo tiek daug 
pastangų ir laiko. (Aldonos Aistienės liudijimu, jis tatai daręs 
pilietinės sąmonės diktuojamas: kuo nors padėti savo laisvę 
bebaigiančiai prarasti tautai). Tapęs „jaunystės klaidų ir“ 
nežinojimų“' atsižadėjusiu patriotiniu heroldu, Aistis net ir grynai | 
formalinėje plotmėje grįš prie seniai atgyvenusių ir nebefunkci- 
onalių poetizmų, ims naudotis laiko kontekste mažai ką arba nieko | 
nebesakančiais gatavais savo tėvų kartos patriotinės poezijos ar- | 
senalo trafaretais etc. 77 

Pirmoji žymesnė naujojo Aisčio akistata su publika įvyko 
1942—1943 metų žiemą vokiečių okupuotame Vilniuje. Tai buvo 
jo iš Paryžiaus Lietuvą pasiekusio (per Antaną Miškinį) rinkinio 
Be tėvynės brangios rankraščio pusiau viešas skaitymas vienoje * 
Humanitarinių mokslų fakulteto auditorijoje, neoficialiam univer- 
siteto literatų globėjui V. Mykolaičiui-Putinui dalyvaujant. Šiame 
rinkinyje, kaip žinoma, šalia Vėlinių, Šv. Sebastijono ir Spalvingo 4 
rudens jau buvo ir O tautieti, Tėviškės žemelė, Mes neleisim, Tu vis, | 
Be tėvynės brangios etc. — eilėraščiai, pilni patriotinio entuziazmo 
(gal ir pateisinamo gyvenamojo laiko fone), bet toli gražu nebe- 
prilygstantys jo nepriklausomybės periodo poezijai ir dažnais at- 4 
vejais stovintys ant poezijos ir nepoezijos ribos. 

Aisčio transfigūracija buvo didelis smūgis jo skaitytojams ir 
ypač priaugančiai jaunų poetų kartai, kurios nemaža dalis rašė 
didesnėje ar mažesnėje jo įtakoje. Neišvengiamai atsirado anta- 
gonizmo nuotaika, pozityvų santykį su buvusiuoju stabu pakei- 
tė negatyvus, ir taip užsimezgė vadinamasis generacijų konflik- 
tas, kuris, jau emigracijoje, praktiškai tęsis iki šešiasdešimtųjų 
metų pabaigos. Istoriškai žiūrint, Aisčio posūkis saugios ir išban- 
dytos (klasiškos) poezijos kryptim suvaidino (nors tai gal ir 


paraBokS25) tam ka prase teigiamą vaidmenį? ne vienam pra- 

pirmųjų rinkinių pasirodymo Aisčio taka buvo tokia visuotinė 

ir viską užgožianti, jog jo poezija besimokančio jaunimo akyse 
— buvo tapusi pačios poezijos sinonimu /Apie 1935 metus prade- 
;-)) dančiajam poetui, norinčiam su savo kūryba patekti į spaudą, 
"kitaip rašyti būtų reiškę rašyti tik sau. Toks absoliutus 
dominavimas nebuvo naudingas nei Aisčiui (gal kaip tik dėl to 
jis nepaliko nė vieno dėmesio verto įpėdinio), nei jo imitatoriams 
(kurių dauguma dingo užmaršty), tad reikėjo, kad kas nors su- 
drumstų šią pavojingą idiliją. Ir, kaip matėme, tuo pasirūpino pats 
Aistis. 

Dar vienas įdomus tame pačiame kontekste minėtinas 
dalykas, kuris, tiesa, priklauso ne tiek poezijos, kiek vardo 
mistikos sričiai, yra Aisčio ,„kurso keitimo'' vyksmo sutapimas 
su jo literatūrinio ir pilietinio vardo keitimo procesu. Kaip žinome, 
visa jo nepriklausomybės periodo poezija buvo paskelbta Jono 
Kossu-Aleksandravičiaus (kuriuo jis ir po šiai dienai minimas 
Lietuvoje) vardu. Bet 1940 metais, leisdamas keturis lig tol 
pasirodžiusius rinkinius apimančią Poeziją, jis netikėtai pakeitė 
savo literatūrinį vardą, tapdamas Jonu Kuosa Aleksandriškiu. Ir 
tai buvo, baranauskiškai išsireiškiant, lyg, ir joigiesmės lūžimo 
pradžia, — lyg jis tuo būdu savo pasąmonėje, logiškai | Sunkiai 
apibrėžiamo instinkto diktuojamas, būtų norėjęs Joną Kossu- 
Aleksandravičių, kaip savo didžiosios poezijos autorių, atriboti 
nuo viso to, ką jis vėliau su šia paradiziško tyrumo poezija be- 
darytų. Poezijoje, kurią būtų galima pavadinti jo ankstyvosios 
poezijos summa poetica, pasirodė ir pirmieji to ;ūžiė!' simptomai. 
4 Jie pasireiškė gan gausiais taisymais (daugumai skaitytojų šie 

" taisymai atrodė savotiška šventvagystė, uždraustos būties 
palietimas ir kone jos išniekinimas), priklausančiais nebe Jonui 

Kossu-Aleksandravičiui, bet jo pakaitalui Jonui Kuosai 

Aleksandriškiui. Vėliau distancija nuo pirmykštės vardo formos 

didės lygiagrečiai su kintančia jo poetika bei estetika, kol įvyks 

paskutinė metamorfozė ir poetas galutinai pasirinks (ne tik 

Ž literatūriškai, bet ir pilietiškai) naują, savo fonetinėmis, istorinėmis 
“ r "ideologinėmis implikacijomis nuostabiai tiksliai jo po- 
nepriklausomybinio periodo kūrybinę veiklą reprezentuojantį 

Jono Aisčio vardą. 

Aisčio poetinio bei intelektualinio formavimosi laikas sutapo 
su Keturių vėjų revoliucijos metais. Į verbalistinius ir kitokius 
ekscesus, svetimus jo lyrinei prigimčiai, Aistis žiūrėjo skeptiškai 
ir gal net šiek tiek ironiškai — kaip į laužimąsi pro atviras duris. 
Todėl jis nuo jos laikėsi nuošaliai, kaip suinteresuotas stebėtojas, 
ir dvasinio maisto ieškojo visai Eituoe šaltiniuose - — senųjų 


įtakos ir ne per aukščiausias intelektualinis j jo iniciatorių lygis. Jų 
kūrybai nestigo polėkio, bet aiškiai trūko substancijos, o neretai 
ir skonio. Tad Keturi vėjai galėjo jį veikti tik kaip grynai išorinis 
impulsas. Skaitant pirmuosius Aisčio eilėraščius (Aš tau atidaviau, 
Gegutėlę, Alėjoj, Balades etc.) juose būtų galima rasti greičiau labai 
| tolimų Ko gi skauda man širdelę Baranausko ir Vakaro ant ežero Keturių 
/ Kantonų Maironio, o ne Keturių vėjų poezijos atgarsių. Įtaringas 
ir seismografiškai jautrus analitikas šį tą keturvėjiška galėtų įžiūrėti 
nebent 1929 m. parašytame eilėraštyje Ruduo (Merdi žemė — paslika 
ligonė). 
Pirmąjį savo eilėraštį Baladė Aistis paskelbė 1926 m. Ateityje 
(5-6 nr.). Į viešą literatūrinę veiklą įsijungė 1929 m., kartu su 
broliais Motiejum ir Antanu Miškiniais, Petru Juodeliu ir kitais 
dalyvaudamas Piūvyje, kurio estetinė linija buvo griežtai priešinga 
Keturių vėjų skelbtam anarchiniam radikalizmui, nieko 
negriaunanti, nebekartojanti ritualiniu tapusio atsiribojimo ir at- 
sisveikinimo su Maironiu, nesityčiojanti iš prieš tai buvusios kar- 
tos, bet ypač pabrėžianti kūrybiškumo bei atvirumo pasauliui 
primatą. Laisvą ir nepriklausomą valstybę atkūrusi Lietuva 
piūvininkams buvo gyva, konkreti, niekuo nepakeičiama realybė, 
egzistuojanti nebe vien Maironio apdainuotų kovų ir be ryto 
nakties kontekste, ne kaip atpildas už tas kovas: ji jiems egzistavo 
paprasčiausia šio žodžio prasme, ir jie savo likimą be jokių sąlygų 
ir iliuzijų rišo su jos likimu. Kitaip sakant, jie tikėjo Lietuva, neabe- 
jodami jos realumu. Pirmajame žurnalo numeryje Petras Juodelis 
rašė: Mes tikime Lietuva ir mes taip mylime savo Lietuvą, kad jos žlugimo 

nepakelhumėme. Jie taip pat reikalavo blaivesnio ir konkretesnio 
požiūrio į tautos kultūrą, tuo atsiribodami ir nuo simbolistų, tebe- 
ieškojusių tikros ar tariamos tautos dvasios, ir nuo Keturių vėjų, 
kurių žygio riteriai ieškojo priešų savo bravūrai pateisinti. Čia dar 
būtų galima pastebėti, kad, kiek tai liečia Keturis vėjus, Aistis ir 
kiti piūvininkai nebuvo jiems tokie priešiški ir pripažino (nors ir 
vengė tatai viešai pasakyti), kad jie atliko naudingą „juodą 
darbą“', išjudindami vos bekvėpuojančią mūsų literatūrą; kad jų 
įvairiems ekscesams bei naujai pas mus ,,„europietiškai“' 
griaunamajai retorikai sunaudotoji energija nenuėjo veltui (būtų 
gi kas nors turėjęs tatai padaryti!). Asmeniškai Aisčio santykiai 
su keturvėjininkais buvo korektiški, o kartais net ir labai artimi: 
su dviem iš jų — Kaziu Binkiu ir Antanu Rimydžiu — jį riš visą 
gyvenimą trukusi draugystė. 

Piūvio ideologijos, estetikos ir emocinio bei intelektualinio 
tikrovės suvokimo lietuviškų modelių reikėtų ieškoti pas Dobilą. 
Savo visuomeninėmis bei kultūrinėmis implikacijomis ir liaudies 
dainoms artima ,,„ornamentine'' būties samprata ji yra tarsi 
praplėsta ir civilizuota Vaižganto savo laiku propaguoto neo- 
romantizmo atmaina. Piūvio ideologija visuose registruose ir su 
visais jos niuansais atsispindės pirmojoje Aisčio, t.y. Jono Kossu- 
Aleksandravičiaus, eilėraščių knygoje. 


* 


Pirmoji Aisčio poezijos knyga Eilėraščiai pasirodė 1932 metais, 
Keturių vėjų sukeltoms kovoms pasibaigus ir jų vadams jau 
pasirinkus pelningesnį bulvarinio žurnalizmo amatą. Pirmojo 
dešimtmečio poezijoje kone absoliučiai viešpatavęs Putino, Kiršos 
ir Sruogos triumviratas, keturvėjininkų gerokai apipešiotas, buvo 
beatgaunąs savo laikinai prarastas pozicijas. Piūvininkai taip pat 
jau buvo išsibarstę, kartais net diametraliai priešingomis kryp- 
timis. Literatūrinis avangardas, susispietęs aplink trumpalaikius 
žurnalus bei almanachus (Granitą, Liniją, Trečią frontą etc.) siūlė 
naujus, dažniausiai siaurai ideologiškai sąlygotus iš tuo metu 
plačiai diskutuojamos „literatūros krizės'' išėjimo receptus. Bet 
publikai visas tas verbalistinis radikalizmas buvo jau nusibodęs. 

Tad momentas konservatyviau nusiteikusiam Aisčiui buvo itin 
palankus. 

Kritika pirmąjį poeto rinkinį sutiko nepasiruošusi, dezorien- 
tuota: senosios vertinimo normos bei kriterijai šiai apstulbinančiai 
naujai poezijai nebetiko. Tokie eilėraščiai, kaip Tristija (vėliau 
įjungtas į Baladžių ciklą), Fotografija, Kartais (tuomet dar be 
pavadinimo), Rugpjūčio naktis, Karalius Lyras, Akys, Lorelei etc., 
ptimityvokosi ir kiek provinciališkos mūsų to laiko poezijos fone 
turėjo šiek tiek šokiruoti net ir patyrusius senesniosios kartos 
„literatūros vilkus''. Aistis čia buvo aiškiai užbėgęs už akių. 
Vienas pirmųjų kritikų, kalbėjusių to paties rango terminais, buvo 
Antanas Vaičiulaitis, Aug. Raginio slapyvardžiu Židinyje paskelbęs 
Eilėraščių recenziją, kurios pagrindinės tezės ir šiandien tebegalio- 
ja. (Tarp kitko, toji Antano Vaičiulaičio recenzija buvo jau į 
spaustuvės mašinas beeinančios labai nepalankios vyresnės kar- 
tos atstovo Vytauto Bičiūno kritikos, senosios estetikos bei 
poetikos argumentais nuvertinančios ir atmetančios naują poetą, 
paskutinės minutės pakaitalas). 

Po pirmųjų ir tokiais ,,pritrenkiančiais““ atvejais visai 
suprantamų nesusipratimų greitai visiems — tiek skaitytojams, 
tiek kritikams — buvo aišku, kad su šiuo debiutiniu jauno poeto 
rinkiniu lietuvių poezija pakilo į naują pakopą, emocijų bei pojūčių 
kultūra ,,pasivydama'' Vakarus ir išsivaduodama iš lig tol kone 
privalomo provincializmo, instituciniu tapusio trafaretinio patrio- 
tizmo etc. Putino-Kiršos-Sruogos kartoje žodis tebebuvo iki tam 
tikro laipsnio ,„verstinis'', su visu jo sąvokiniu turiniu atsineštas 
iš svetur, t.y. vis dar tam tikra prasme nelaisvos situacijos pada- 
rinys. Aisčio žodis šiame pirmajame rinkinyje yra politiškai, kul- 
tūristoriškai, emociškai ir prozodiškai emancipuotas mediumas, 
atviras sau ir pasauliui, nebeslegiamas jokios paveldėtos stigmos; 
naujas, savas, tyras ir niekam riekaltas kaip pirmąją kalbos 
pasaulio šukūrimo dieną betarpiško santykio su realybe ir savi- 
mi pačiu produktas, pajėgus ne tik išreikšti fenomenologiškai 
nuogą buitį, bet ir transformuoti. Tatai ypač akivaizdžiai rodo nau- 
jas visais laikais mūsų poezijoje populiaraus santykio su gamta 
ir aplinka traktavimas: 

Švelni rugpjūčio vėsuma, 
O širdis net ritmą lėtina. 
Keista naktis. Žiūriu žvaigždėsna — 
Pasibaisėtina, pasibaisėtina! 
(Rugpjūčio naktis) 
arba: 


Einu šilan be kirvio ir be pjūklo. 
Ne žagaraut — stebėt einu. 
Randu kur žodį, o kur kuklų 


Sakinį dainon. 
(Einu šilan) 


Eilėraščių peizažas, kuris čia retai kada savarankiškas, t.y. 
peizažas dėl paties peizažo, ir dažniausiai atlieka tik fono arba 
emocinio katalizatoriaus vaidmenį, yra nebe stereotipinė gamto- 
vaizdžio reprezentacija (kaip, sakysim, Maironio, kurio Šešupė 
bėga ir Nemunas teka istorinėje-patriotinėje erdvėje), bet konkreti, 
giliai individualizuota, nei istoriškai, nei literatūriškai nebe- 
sąlygota realybė. 

Formos požiūriu, ypač kiek tai liečia eilėdarą, Aistis šioje 
knygoje yra gan konservatyvus. Jis čia su mažomis išimtimis lai- 
kosi keturvėjininkų bandyto susprogdinti ir išguiti iš mūsų poezi- 
jos tradicinio ketureilio, paremto (taip pat su mažomis išimtimis) 
ne skiemeninei simetrijai subordinuotais silabotoninės eilėdaros 
metrais, bet laisva sinkopinės konstrukcijos eilute, sudaryta rusų 
poezijoje populiaraus dolniko pavyzdžiu (panašiai sudarytų eilu- 
čių pasitaiko ir mūsų liaudies dainose). Kaip tipingą tokios 
sinkopinės eilėdaros pavyzdį galėtumėm nurodyti pirmąją Pasakos 
apie guldeną (paskutinėje redakcijoje šis eilėraštis įjungtas į Bala- 
džių ciklą ir nebeturi atskiro pavadinimo) strofą: 


PĄ p 
Davė išmaldą akys sutikusios y 
" Gražiai, kaip pdsakoj apie guldeną, 
2, > 
Ir numestuos brangiuos skatikuos x 
v Žydėjo laimė neišgildoma. 

arba gal net dar tipiškesnį eilėraščio Akys pirmąjį posmą: 


3 
Yra tokios akys, kaip nidenio 2. 
Gervių ištiesti kaklai, 2 
Yra tokios, kaip saulė vidudienį, 14 
Šiltos, yra šaltos, kaip stiklai. A 


Muzikinį strofos piešinį atbaigia netikslūs (asonansiniai), 
daugiau vidiniai negu išoriniai, kartais beveik nepastebimi rimai. 
Čia galėtumėm pastebėti, jog antrajame dešimtmetyje klasiškai 
tikslus rimas buvo laikomas išėjusia iš mados seniena ir kad to 
laiko kritikoje rimui buvo skiriama daug dėmesio: analizuojama 
rimų kokybė, rašomi įvertinamieji pažymiai už rimavimą — 
originalus, geras, išradingas, įmantrus, akrobatiškas ir — neori- 
ginalus, skurdus, banalus etc. Aistis ir šioje srityje pasirodė besąs 
novatorius. Jo rimai (guldeną/neišguldoma, išsprogusį/žmogų, in- 
feri/gintaras, suplūdusio/lūpose, aiman/deimantai, prietema/ir tie toki, 
jeu de mots/įdomu, pateisinu/eisena etc.) įdomūs visų pirma tuo, kad 
jie yra tarsi nematomi ir nepabrėžia eilėdaros elementų domina- 
vimo prieš strofos arba ir viso eilėraščio „idėją“. 

Minties eiga strofoje (kaip matoma iš cituojamų pavyzdžių) 
taip pat sinkopiška ir vystosi ne logiškai, bet fenomenologiškai; 
gimsta čia pat, gyvena ir miršta tuo pačiu momentu — kaip emo- 
cinių spalvų derinys, kurio atskiri komponentai yra totaliai 
„„antidialektiški'' ir nesaistomi jokiais priežastingumo dėsniais. 

Šiame pirmajame Aisčio rinkinyje pasirodo kone visos antrojo 
nepriklausomybės dešimtmečio poezijai būdingos temos — nuo 
intymios autoanalizės ir identifikavimosi su išsilaisvinusios iš il- 
gaamžio jungo Lietuvos likimu (Išvargai tu, Aš šiandien tau) iki pa- 
giežos ir kartėlio pilnos naujos valstybinio gyvenimo realybės 
kritikos (Ėjau laukais) bei politinės satyros (Karaliaus šuo). 
Eilėraštyje Ėjau laukais jis skundžiasi, kad ,„be gaidų giedojusi'“ 
ir ,„be popieriaus rašiusi'' tėviškė esanti nebe visų lietuvių, bet 
„tenorų palaimintų““, ir kad tik ,,pragėręs balsą ir tėvynės meilę“ 
gali būti jai ,,„brangus ir nepamainomas““ (aliuzijos į tuo metu 
valdžios proteguojamą ir ne pagal jaunos valstybės išteklius 


407 


atlyginamą Kiprą Petrauską). Niekas nestovi taip arti nepriklau- 
somos Lietuvos kūno ir kraujo, kaip Aistis savo pirmojoje knygo- 
je, — net Antanas Miškinis, kurio poezijoje ji yra arba tautosaki- 
nė, arba lyg ir oficialioji, tautinių-valstybinių institucijų sugesti- 
jonuojamoji Lietuva. 

Neskaitant Maironio Pavasario balsų, jokia kita pirmoji jauno 
poeto knyga taip nesukrėtė mūsų poezijos ir taip radikaliai ne- 
pakeitė jos kurso. Istoriškai imant, Eilėraščiai yra gairė, žyminti 
galutinį lietuvių poezijos išėjimą iš Maironio orbitos. Aisčio san- 
tykis su tautinio atgimimo poetu yra jau tik istorinis, kaip su bet 
kuria kita kultūrinio palikimo dalim, ir nebeišreiškiamas gyvos 
literatūrinės kasdienybės terminais. 

Antrajame rinkinyje Imago mortis (1933) Aistis pasiekė savo 
kūrybos zenitą. (Dabar net sunku beįsivaizduoti, kokį nepakar- 
tojamą įspūdį anų laikų skaitytojui, išaugusiam santūrios, 
naminės ir devyniais nieko bendra su literatūra neturinčiais dar- 
bais užsiėmusios lietuvių poezijos ,„vargo mokykloje“, darė 
Pastoralė (tada taip pat dar be pavadinimo), Kūrimo valanda, Osanna 
(tada dar be pavadinimo), Persevalis (tada dar Parsivalis), Hidalgo, 
Naktis, Prietema ir kiti (beveik visi!) šios knygos eilėraščiai). Jis Čia 
pasirodė kaip jau galutinai susiformavęs poezijos instrumento vir- 
tuozas. Rinkinyje beveik nėra jokio užkemšamojo balasto; 
„privalomieji“ (obligato) elementai redukuoti iki absoliutaus 
minimumo. Visas rinkinys tiesiog fiziškai virpa, pulsuoja kaip 
gyvas poezijos kūnas ir kraujas. Nė vieno silpno eilėraščio. Lygi- 
nant su pirmąja knyga, Aistis čia „rimtesnis“, nebe toks 
žaismingas; gal kiek mažiau perspektyvinių netikėtumų, estetinės 
akrobatikos ir nerūpestingo žavėjimosi savo nauja ir pernelyg 
dabitiška poeto uniforma; užtat žymiai rafinuotesnis ir subtilesnis. 
Pats rinkinys yra toks vientisas ir vienalytis, jog jis šiuo atžvilgiu 
primena muzikinę frazę, kurioje kontrapunktiškai vystomos 
temos ir jų variacijos susilieja į tobulai darnią visumą. Nauja šioje 
knygoje yra tai, kad nebėra ,,aktualių“', t.y. lokalinės temai:ikos 
eilėraščių. Jeigu Eilėraščių tematinio komplekso centre tebestovėjo 
lietuvis (nors ir pasaulio akivaizdoje), tai šiame antrajame rinkiny- 

je visko centre stovi žmogus plačiausia ir kartu paprasčiausia šio 
žodžio prasme. 

Poetinės laikysenos požiūriu Imago mortis knygoje Aistis 
tebėra nuosaikus atnaujintojas, atnaujintojas iš vidaus. Čia jis 
kalba savo skaitytojams, sudarydamas su jais kaskart tampresnį 
ir intymesnį ryšį, atsiverdamas ligi pačių savojo aš gelmių. Jo san- 
tykyje su skaitytojais nebėra nieko olimpietiška; tai yra greičiau 
bendrystė (communio). Kone visi mūsų po Donelaičio rašę poetai 
savo skaitytojams deklamavo, kai tuo tarpu Aistis jiems papras- 
čiausiai kalba. Gal dėl tokio nesilaikymo visuotinai priimtų 
olimpietiškų žaidimo taisyklių Maironio, Putino, Kiršos, Sruogos 
ir priešketurvėjinio Binkio skaitytojai Aisčio atžvilgiu ilgokai 
laikėsi gana rezervuotai: kaip keturvėjininkai jiems atrodė per 
daug įmantrūs, taip Aistis jiems buvo per daug intymus ir kas- 
dieniškas, nepakankamai retoriškas etc. 

Trečiuoju rinkiniu Intymiomis giesmėmis (1935) Aistis pasiekė 
mūsų literatūrinės kasdienybės praktikoj lig tol negirdėto popu- 
liarumo, pralauždamas visas įmanomas užtvaras (net ideologi- 
nes!) ir laimėdamas visuotinį pripažinimą. Dabar jį skaitė galima 
sakyti visi: ne tik adoratoriai, bet ir tie, kurie, kaip aukščiau 
minėtieji vyresnės kartos poetų šalininkai, vis dar tebeturėjo 
šiokių tokių rezervų. Anuo metu skaitant šį rinkinį kai kam net 
galėjo atrodyti, kad Aistis, norėdamas pasiekti platesnius skaity- 
tojų sluoksnius, Intymiose giesmėse sąmoningai pasuko publikos 
skoniui prieinamesnės tematikos ir formos kryptim, į savo eilių 
cheminę sudėtį įliedamas didesnę sentimentalumo dozę, kartais 
prabildamas lyg ir iš tribūnos, kalbėdamas į tautą (Vaidilai, Vork- 
sla). Iš tiesų šioje knygoje galima vienur kitur įžiūrėti „kelio 
atgal“, t.y., grįžimo į bendrą visiems institucinį tradicinės lietuvių 
poezijos gardą, žymių. Lyginant su Imago mortis, ši knyga nebėra 
taip pabrėžtai elitiška ir vientisa. Joje šalia eilėraščių-aristokratų, 
kurie yra absoliutūs lietuvių poezijos šedevrai (Septynios psalmės, 
Elnias, Fedra, Šilainė, Karavanas, Našlaitis, Lopšinė, Lietuvės, Recen- 
zija, Tu ta pati), egzistuoja ir poetinė liaudis, eilėraščiai-statistai, 
sudarantys įrėminamąjį foną, ir kurių vertė toli gražu neprilygsta 
pirmiesiems. 

1936 metais Aistis, Motiejaus Miškinio rekomenduotas, gavo 
valdžios stipendiją ir išvyko į Grenoblį studijuoti. Sekančiais 1937 
metais išėjo Užgesę chimeros akys, už kurias jam buvo paskirta 
valstybinė premija. Tai buvo lyg ir oficialus jo visuotinio pripaži- 
nimo patvirtinimas. Skaitytojų ši knyga buvo sutikta palyginti 
šaltokai. Recenzentai, kaip ir pirmosios knygos atveju, jautėsi kiek 
dezorientuoti ir nežinojo, kaip elgtis, tad vertino išsisukinėdami, 
diplomatiškai ir be didesnio entuziazmo, perfunktoriškai iškel- 
dami formos meistriškumą, ,,„nuskaidrėjimą““ ir klasiškesnę 
poetinės išraiškos liniją etc. 

Trijų pirmųjų rinkinių perspektyvoje Užgesę chimneros akys jau 
yra tam tikra prasme poetinio atoslūgio apraiška, daugiau tech- 
ninio įgudimo negu „įkvėpimo“ produktas. Būties neišvengia- 
mybe gyvą tikrovę čia aiškiai nustelbia fiksuojamojo aparato 
mechanizmas; puošnus indas konkuruoja su jame laikomu 
gėrimu. Nebėra nė to tematinio vientisumo: fragmentiškos remi- 
niscencijos, kelionių įspūdžiai, iš anksčiau užsilikusių skausmų 
ir džiaugsmų pagrandai. Bet vis tiek tai dar neapsirinkamai au- 
tentiškas senasis Aistis. Viso rinkinio gravitacinį centrą sudaro 
programinis Katarsio eilėraštis, kuriame Aistis, pasinaudodamas 
naujaisiais laikais psichoanalitikų suaktualinta aristoteline katar- 
sio idėja (metodu), bando išreikšti poezijos (žodžio), kaip nekru- 
vinos aukos (eucharistijos) ir vidinio (emocinio) nusivalymo 
versmės, misiją. Tuolaikiniai kritikai siūlė šį eilėraštį laikyti visos 
Aisčio poezijos raktu ir jos interpretacijos modeliu. Mūsų galva, 
jis yra greičiau tik retroaktyvi pasaulio suvokimo kodifikacija, 
mėginimas (taip pat retroaktyvus) įvesti estetinę-emocinę konsti- 
tuciją, kitaip sakant, savanoriškai pasitraukti iš Rojaus. 

Šiame rinkinyje, tarp kitko, pirmą kartą Aisčio poezijoje pa- 
sirodys rondeau (Upeliai juokias, Florencijos Duomo, Klaidžiojanti 
liepsnelė ir eilėraščiai tautosakinėmis temomis (Mergaitė, Bernelis), 
kurie savo eilėdarine schema taip pat yra rondeau formos varian- 
tai. Folkloristinių elementų būta jau ir Eilėraščiuose, būtent 
nuostabioje lyrinėje baladėje Apie rudenį ir šunį, kurią tačiau būtų 
sunku susieti su specifiškai lietuviška tautosaka. 

Visos keturios nepilnų šešerių metų laikotarpyje pasirodžiu- 
sios knygos, tiek paskirai, tiek visumoje, yra unikumas mūsų 
poezijos istorijoje. Tik keletą kartų (Donelaitis, Baranauskas, 
Maironis ir dar gal vienas kitas) lietuvių poezija buvo pasiekusi 
tokias aukštumas ir nežinia kada vėl pasieks. 

Paskutinė Aisčio knyga, išėjusi dar nepriklausomoje Lietu- 
voje, buvo Poezija (1940). apimanti visą ligtolinę poeto kūrybą. 
Nauja šioje knygoje, neskaitant keleto į pirmąsias rinkinių laidas 
nejėjusių eilėraščių, buvo gan gausūs autoriaus taisymai, paremti 
suloginimo, išlyginimo, didesnės išorinės simetrijos bei taisyk- 
lingumo principu, neradę, kaip jau šio straipsnio pradžioje esame 
ušsiminę, nei kritikų, nei skaitytojų pritarimo. Daug kam tatai 
atrodė niekuo nepateisinamas šios trapios ir nepaprastai 
organiškai išaugusios poezijos kūno žalojimas. Dažnas skaityto- 
jas jautėsi, lyg jo išgyvenimai būtų retroaktyviai koreguojami (1961 
metais skelbdamas antrąjį Poezijos leidimą, apimantį jau visas 
aštuonias knygas, Aistis nemažos dalies 1940 metų taisymų 
atsisakė, pakeisdamas juos kitokiais arba grąžindamas senąsias 
redakcijas). 

Su Poezija baigėsi pirmasis Aisčio kūrybos periodas. Pats 
poetas vėlyvą 1939 metų rudenų išvyko į Prancūziją ir į Lietuvą 
daugiau nebegrįžo. Prasidėjo naujas asmeninio ir pilietinio 
gyvenimo etapas, poeto, atskirto nuo skaitytojų egzistencija — 
tremtis, kuri galbūt ir buvo, dar kartą Anykščių šilelio autoriaus 
žodžiais išsireiškiant, ta galybė, kuri pamažu „širdį dūšią už- 
griuvo ir giesmę nulaužė“. 


* 


Pirma už Lietuvos sienų pasirodžiusi Aisčio eilių knyga buvo 

Be tėvynės brangios (1942). Ją sekė Nemuno ilgesys (1947), Sesuo buitis 

(1951) ir Kristaliniam karste (1957) — visos išleistos Amerikoje. Be 

Įtėvynės brangios, kurioje, tarp kitko, nebėra nė vieno Lietuvoje 
parašyto eilėraščio, dar yra visais atžvilgiais pereinamojo periodo 

rinkinys. Jame, metaforiškai kalbant, Jonas Kossu-Aleksand- 

ravičius dar gana sėkmingai tebesigrumia su vis labiau ir labiau 

dominuojančiu Jonu Aisčiu, kartais laimėdamas, kartais pralai- 

mėdamas. Tik Nemuno ilgesyje Aistis galutinai paims viršų, 
įvesdamas naują estetinį bei poetinį režimą (iš tikrųjų grįždamas 
į senąji), paremtą ,,„klasicistine“' poezijos koncepcija, artimesnė 
jo pasaulio sampratai (kuri yra ne filosofinė, bet grynai istorinė). 

Žiūrint iš kiek didesnės laiko perspektyvos aišku, kad šie 
keturi paskutiniai rinkiniai yra sunkios kovos su išsisemiančiais 
jaunystės ir galbūt talento ištekliais, su Lietuvos ir Europos negan- 
dais bei katastrofomis, išmušusiomis viską iš vėžių ir radikaliai 
pakeitusiomis visas proporcijas bei prerspektyvas, rezultatas. 
Grįžimas prie senųjų, laiko išbandytų poezijos versmių, prie 
„amžinųjų“ formos postulatų, prie Tomo Akviniečio claritas, con- 
sonantia, veritas, kitaip sakant, į tobulos formos iliuzijos saugų 
prieglobstį yra ne kas kita, kaip beviltiška pastanga sukurti žuvu- 
sio pasaulio (kuris irgi buvo tik iliuzija) pakaitalą: desperatiška 
kova su savim pačiu, t.y. su istorijos terminais neišreiškiamos in- 
dividualybės angelu. 

Kontaktas su-pasaulio realijomis Aisčiui buvo aiškiai nesėk- 
mingas. Kalbėti objektyviais organizuotos tikrovės terminais jis 
nebuvo pasiruošęs nei teoriškai, nei praktiškai, nei emociškai, ir 
neišvengiamai turėjo pasiduoti, t.y. naudotis gatavais stereotipais 
— žygiuoti eisenoje ir neštis nebe savo širdį, kaip Imago mortis 
eilėraštyje Dvidešimt aštuoni, bet kitų suformuluotus šūkius bei 
patriotines emblemas. Netektos tėvynės ilgesys nepagimdė 
šedevrų. Priešingai, poezijoje atsiras tolydžio vis daugiau ir 
daugiau posmų, nevertų kadaise magiškos jo plunksnos, savo 
lygiu nebeprašokančių vidutinio populiarios patriotinės poezijos 
lygio, kaip kad ir šis Nemuno ilgesio eilėraščio Ateis ir tau ketureilis: 

Iš griuvėsių, žaizdų giliausių 
Ir skurdo prisikels laisva — 
Ir į rytojų, į šviesiausią 

Eis vėlei amžių Lietuva. 

Pastraipos pabaigai dar būtų galima pridėti, kad ir visų kitų 
reikšmingiausių tos pačios generacijos poetų — Kazio Borutos, 


Bernardo Brazdžionio, Antano Miškinio, Salomėjos Nėries — 
likimai buvo panašūs į Aisčio: visi jie išgyveno vienokią ar kitokią 

tremtį ir visi jie savo poezijos aukštumas (vėliau retai kada 
bepakartotas) pasiekė dar nepriklausomoje Lietuvoje. 


* 


Kaip jau anksčiau esame prabėgomis užsiminę, Aistis visada 
buvo daugiau skaitytojų negu kritikų poetas. Jo santykiai su 
kritika, nors ir korektiški, visada pasiliko kažkaip prasilenkian- 
tys, tarpusavio nesupratimo ženklu pažymėti. Jis niekad nepra- 
leido progos, tiek gyvu žodžiu, tiek raštu, savo kritikus apkaltin- 
ti nepakankamu savo amato mokėjimu, nesugebėjimu blaiviai in- 
terpretuoti, o ypač už tai, kad jie, net ir įsakmiai perspėti, jo poezi- 
joje radę devynis vilkus ten, kur iš tikrųjų nebuvę nė vieno, 
įrodymui pateikdamas interpretuojamojo eilėraščio parašymo ap- 
linkybes, etc. Gal ir tiesą, kad kritikai „„per giliai“, o kartais ir 
interpretacija niekam nėra bayaionia, Iš tikrųjų Daetai yra patys 
blogiauši šavo kūrybos interpretatoriai ir niekad nežino, kiek vil- 
kų iš tikro būta: jų skaičių (kuris, tarp kitko, nuolat kinta) 
nepriklausomai nuo autoriaus nustato laikas, naujos kartos, nau- 
jos perspektyvos, nauji metodai. 

Bandymas primesti savo vienintelę, tikrą ,„kas iš tikrųjų eilė- 
raštyje vyksta'' interpretaciją pamažu taps savotiška obsesija. In- 
tymių giesmių eilėraštyje Recenzija jis nedviprasmiškai skirsis: 


Paskaitai kur radęs, tr taip būna pikta: 
Nieko nesuprato — baisiai apmaudu. 
Taip norėtys šičia nieko nepalikti 

Ir gyvent du vienu, vienu du. 


Knygoje Apie laiką ir žmones jis gan daug vietos skirs skaitytojų 
bei kritikų apšvietimui, smulkiai nurodydamas, ko reikia ieškoti 
jo eilėraščiuose ir ko nereikia, tardamasis viuomet žinojęs, ką rašąs. 
Mūsų nuomone, priešingai, pagrindinis raktas į didžiąją Aisčio 
poeziją yra kaip tik tai, kad jis nežino, ką rašo, kaip paukštis nežino 
nei ką dainuoja, nei kodėl; gal kaip tik dėl to, ir vien tiktai dėl 
to, taip sunkiai duodasi žinojimu išmatuojama ir pasveriama jo 
poezija. Eilėraštį Fedra iš pradžių jis buvo pavadinęs Netuosaka. 

Iš tikrųjų visa jo autentiškiausioji poezija yra Aetuosaka. Su 
žinojimo invazija ir sąmoninga poezijos organizacija, su veritas, 
consonantia ir claritas prasidėjo Aisčio poezijos atoslūgis: tatai 
akivaizdžiai liudija keturios paskutinės jo poezijos knygos. 


* 


Aistis su savo poezija į mūsų literatūrą atėjo tarytum potvy- 
nis, netikėtai užklupdamas visus. Ji buvo tokia neįprastai nauja, 
jog niekas tada nė nebandė ieškoti jos šaknų bei pirmtakų mūsų 
pačių literatūroje. Bandant tatai padaryti dabar, iš karto tenka 
nusivilti: net ir detektyviškai ieškant, neįmanoma surasti jokios 
apčiuopiamesnės ir dokumentuotai paliudijamos įtakos (nebent 
išsami tekstų analizė galėtų tatai parodyti). Yra kai kur šiek tiek 
vos girdimų liaudies dainų pėdsakų, bet tai ir viskas. Tad įtakų 
reikia ieškoti svetur. Senųjų klasikų poveikį sugestionuoja epiškai 
nuosaiki eilėraščių slinktis. Temų ir literatūrinių įvaizdžių rate kur 
ne kur atsiliepia Dantė (Vita nuova), Servantesas, Šekspyras, 
Byronas. Bet didžiausios ir lengviausiai atsekamos įtakos 
(Eilėraščių periode) bus turėję Verlaine'as, Blokas, Pasternakas, 
Jeseninas ir gal dar Wierzynskis. Imago mortis rinkinyje pasirodys 
nauja ir galbūt stipriausiai veikusi Baudelaire'o įtaka, palikusi 
ryškius pėdsakus jo poetikoje, estetikoje, santykyje su realybe ir 
poetinėse inkantacijose. Bet ji buvo trumpalaikė: Intyrniose giesmėse 
jos kaip ir nebėra. Užgesusiose chimeros akyse, ypač rondeau for- 
mos eilėraščiuose, aiškiai atsiliepia prancūzų viduramžio poezija 
(Charles d'Orleans etc.). Apie laiką ir žmones knygos skyriuje 
Knygos — mielosios draugės Aistis užsimena, jog Rilkė kurį laiką 
buvęs jo stabas. Šio poeto ritminių bei intonacinių reminiscencijų 


“i yra Šv. Sebastijono sonete. 


Lietuvoje Aistis ilgą laiką buvo paprasčiausiai ignoruojamas 
arba sumariškai nurašomas kaip antitarybinis emigrantas. Toks 
negatyvus santykis aiškiai atsispindėjo tenykštėje literatūros istori- 
joje, kritikoje ir bendralaikių memuaruose. (Antano Venclovos 
atsiminimų knygoje Jaunystės atradimas Aistis užsimenamas taip, 
lyg jis ano meto literatūros paveiksle tebūtų buvęs viena iš fono 
figūrų, vienas iš minios; artimo jaunystės draugo Antano Miškinio 

atsiminimuose Aistis tik menamas ir aprašomuose įvykiuose 
dalyvauja kaip nežymimasis įvardis). Bet dabar ir ten Aistis vis 
dažniau ir objektyviau minimas (pvz., dvitomėje Lietuvių 
literatūros istorijoje (1979-1982), nors vis dar toli gražu ne pagal jo 
reikšmę) ir atgauna vis daugiau ir daugiau jam, kaip visų lietuvių 
poetui, priklausančios teritorijos. 

Baigiant šį palydimąjį žodį, norėtųsi priminti, kad jau seniai 
pribrendo laikas Jonui Aisčiui, kaip mūsų naujosios poezijos 
klasikui, įeiti į pastovų nuolatinio atsinaujinimo ritmą laiko ir kiek- 
vienos naujai priaugančios skaitytojų kartos sąmonės orbitoje. 
Jeigu šis naujas apypilnis Aisčio poezijos leidimas nors kiek prie 
to prisidėtų, jo tikslas būtų pasiektas. 

Alfonsas Nyka-Niliūnas 

PAAIŠKINIMAI 


„Jei kalbėti apie mano paties poeziją, tai būčiau laimingas, kad joje 
niekas neieškotų kažkokių gudrybių, nes aš visą gyvenimą stengiausi 
būti paprastas ir aiškus“', rašo Jonas Aistis savo knygoje Apie laiką ir žmo- 
nes (p. 204). 

Iš tikrųjų jo lyrika tokia ir yra: ji tiesiogiai, išsyk ir aiškiai prabyla 
į skaitytoją. Tad ir šiuose paaiškinimuose apsiribojama daugiau 
techniniais dalykais — citatomis iš kitų kalbų, tokių žodžių kaip katar- 
sis prasmės nurodymu, retesniais vardais ar vietovardžiais, ir panašiai. 
Daugumas svetimų vietovardžių po jo eilėraščiais yra iš tų Prancūzijos 
sričių, kur jam teko gyventi — Grenoblio ir jo apylinkių, taip pat 
Viduržemio jūros pakraščių. 

Praplečiant kas Redakcijos žodyje pasakyta apie skyrybą, dar pora 
pastabų. ,„Visada turėdavau sunkumų su skyrybos ženklais“', prisipažįsta 
J. Aistis (t.p., p. 245). Ir tai tiesa — skyryba jo poezijoje yra be tvarkos. 
Kartais tame pat eilėrašty tą patį palyginimą jis išskiria kableliu, o ten 
pat sekančioje eilutėje jau neišskiria. Skyrybą teko šiai laidai pavienodinti, 
drauge neišleidžiant iš akių, kad tarpais vienas ar kitas rašytojas, ne vieto- 
je dėdamas kablelį, gal nori pabrėžti tos frazės prasmę, spalvą, intonaciją 
ir t.t. 

Poetas graužėsi ir dėl savo raštų kalbos: ,,...ir čia buvo mano 
didžiausia nelaimė, nes aš savo kalbos gerai nemoku, o argi galima 
įsivaizduoti amatininką, kuris nenusimano apie įrankius ir medžiagą" 
(t.p. p. 188). Anot jo, ,,poetas turi tobulai pažinti tą kalbą, kuria rašo“ 
(t.p. p. 188). Šis rūpestis buvo nereikalingas: Jono Aisčio lyrikos kalba 
yra švari, vaizdi, subtili ir melodinga, nors tobulumui niekad nėra ribos. 

Vienur kitur J. Aistis užsimena apie to ar kito savo eilėračio kilmę, 

— genezę, tariant jo žodžiais. Kur pasitaikė tokių genezės nurodymų 
rasti, jie čia įtraukti. 

Daug medžiagos šiems paaiškinimams davė paties poeto pasisaky- 
mai, ypač jo knygoje Apie laiką ir žmones. Taip atsirado įvairūs išrašai šiems 
paaiškinimams. Žemiau, kur prie citatų nebus nurodytas šaltinis, o tik 
puslapio numeris, tai reikš, kad tos ištraukos yra paimtos iš knygos Apie 
laiką ir žmones. Šiek tiek citatų yra iš J. Aisčio laiškų šių paaiškinimų 
autoriui. 

J. Aisčio lyrikos knygos perėjo du stambesnius taisymus. jo taisymai 
lietė ne tik atskirą žodį, eilutės trumpinimą ar ilginimą, bet tarpais ir visą 
eilėraštį: kai kuriuos jų trumpino ar ilgino, pergrupavo, rinkiniuose 
įvedinėjo ar naikino skyrius ir jų pavadinimus. Į visa tai šiuose 
paaiškinimuose nesigilinama, — tai būtų atskiras didesnis ir įdomus dar- 
bas, ypač jei būtų įmanoma prieiti prie autoriaus juodraščių ir pasekti 
kūrinio augimą nuo pat pirmųjų žingsnių. Jo prieškariniai rankraščiai 
buvo likę tėviškėj, o Be tėvynės brangios ir vėlesnių rinkinių yra namuose 
čia, Amerikoj. 

Pirmas didelis jo lyrikos perkratymas įvyko, sudedant visus 
ankstesnius rinkinius į Poeziją, išleistą 1940 metais. Anų taisymų tikslas 
buvo sudrausminti eilėraščių formą, pritempti juos prie teorinių reika- 
lavimų. Dėl tokio techninio griežtumo vietomis nukentėjo pirmykštis jo 
lyrikos gaivumas ir spontaniškumas. ,„Daug kam ši laida buvo tiesiog 
savotiškas ,„šokas'': dažnais atvejais tyras, lengvas ir trapus jo eilėraščio 
piešinys buvo kone šventvagiškai sugriautas, jį sulygiuojant, suardant 
jo vidinį ritmą žodžiais įsibrovėliais — lyg nuostabiai gražus veidas būtų 
buvęs dirbtinai susendintas“' (A. Nyka-Niliūnas. Cituota iš rankraščio). 

Vėliau ir J. Aistis apsižiūrėjo, kad anie taisymai nepavyko: ,„Ištisai 
esu savo išleistas knygas skaitęs tik du kartu: tikrindamas korektūras, 
ojų vis, kaip nežiūrėsi, lieka, ir ruošdamas sujungtinę knygą, kai norėjau 
viską „pataisyti“ ir ,,pataisiau“' (p. 246). 

Ta sujungtinė knyga, apimanti anksčiau išleistus jo rinkinius, yra 
1940 metų Poezija. Jos autorius tada rašėsi Jonu Kuosa Aleksandriškiu. 

Nežiūrint tokios poeto nuomonės, knygos įspūdis naujiems skaity- 
tojams paliko stiprus. Literatūros istorikas ir kritikas Vytautas Kubilius 
rašo leidiny Poezijos pavasaris (1983): ,,Kadaise mokėjau atmintinai visus 
Jono Aleksandriškio eilėraščius, išspausdintus stambioje rinktinėje Poezija 
(1940). Nesupratau prancūziškų citatų. Nežinojau, ką reiškia tokie var- 
dai kaip Parsivalis. Kartojau tas eiles kaip stebuklingas grožio formules, 
užhipnotizuotas elegiško melodingumo (...). 

„„Be šios knygos sunku įsivaizduoti ir suprasti šio laikotarpio lietuvių 
lyriką ir net tolesnę jos raidą““ (...). 

Antrą taisymą J. Aistis atliko, ruošdamas 1961 metų Poeziją. Dabar 

jis daug ką grąžino, kaip buvo anksčiau jo prieškariniuose rinkiniuose. 
Tai ir bus jo paskutinis žodis ir jo valia, kiek tai liečia jo lyrikos redakcinę 
pusę. 

1961 metų Poezijoje asmeniniame egzemplioriuje, jis buvo pieštuku 
padaręs keliolika (greičiausiai bandomųjų) pakeitimų. Nežinia, ar jis būtų 
šiuos taisymus pasilaikęs, jei būtų spausdinęs kada nors vėliau naują 
laidą. Todėl šie jo taisymai neįvedami į dabartinio tomo tekstą, o tik 
atžymimi čia paaiškinimų skyriuje tokiais žodžiais kaip ,,J. Aistis taiso““. 
Tai reiškia taisymus 1961 metų Poezijos egzemplioriuje. Kur 
paaiškinimuose minimi Eilėraščiai, Imago mortis, Intymios giesmės ir Užgesę 
chimeros akys, tai reiškia prieškarinius rinkinius. 

Tame pačiame darbo egzemplioriuje po kai kuriais nedatuotais 
eilėraščiais pieštuku įrašytos datos. Nesant duomenų šių datų tikslumui 
patikrinti, jų Panaudojimo ar atmetimo klausimas paliekamas ateičiai. 

Dabartinio leidinio sąranga ir apimtis yra tokia, kokią poetas paliko 
savo testamentiniu žodžiu, kalbėdamas apie 1961 metų Poezijos laidą: 

„Taip, tai viskas, tai mano summa poetica — visa poezija. Ją 
ruošdamas, turėjau slaptą mintį, kad net tada, kai aš pats kapituloje balso 
neturėsiu, šios eilės liks tokios, kaip knygoje, nebent vėl kada turėčiau 
progos paruošti naują laidą, kuo vis dėlto tektų abejoti. Ta ir buvusi 
pagrindinė priežastis, kodėl šią knygą leidau. Tuo būdu ši knyga yra ne 
vien viena iš mano knygų, bet gal daugiau mano poetinis palikimas 
(testamentas)'' (Draugas, 1962.11.24). 


EILĖRAŠČIAI (1932) 


PROLOGAS 

Prologe Jonas Aistis nusako savo lyrikos intonaciją, nuotaiką, spalvą, 
kai kuriuos vaizdus ir tam tikrą teoriją. 

Spalvą ir vieną pastovų jo lyrikos vaizdą turime šioje eilutėje: ,,„O 
šilas mėlynom anodijom...' 

Šilą sutiksime nuo pirmo ligi paskutinio eilėraščio šiame Poezijos tome. 
Tai jo mažų dienų šilas. Veikale Apie laiką ir žmones jis rašo: ,„Kitame trobos 
gale, kur aš mokiausi gana nuobodaus skaitymo meno, pro langą buvo 
matyti šilas. Jis buvo mano burtų šventykla (...) Tasai šilas buvo mano 
poezijos mokykla“ (p. 215). 

Toje pat eilutėje turime ir antrą žodį, kuris atsispindės visoj J. Aisčio 
lyrikoj: tai mėlyna, žydra spalva, duodanti jo poezijai romantinių tolių, 
ilgesių ir grožio nuotaiką. 

Šiandieną liūdnas ir graudus — Tai antras, liūdesio ir graudulio, motyvas 
kuris lydės jo lyriką nuo pirmųjų žingsnių, ligi pastaro poetinio atodūsio. 

Apie šių eleginių nuotaikų kilmę J. Aistis rašo ,,Mano gyvenime“': 
„„„.„mano jaunystė buvo labai giedra''. Tačiau po ligos, kai buvo mažas, 
po atsiradusio vargo ir skurdo ir dar kitų priežasčių jo būdas pasikeitė: 
,„„„ Aš drąsaus ir gyvo kūdikio pasidariau bailus, melancholiškas, liguistas 
ir labai opus“. 

Savo poetinę teoriją ar mįslę jis suveda į šiuos žodžius apie savo 
lyriką: 

Kaip ant dangaus, giedrai išlytojo, 
Nėr debesų, taip čia — žmogaus. 

Panašią mintį jis kartoja ir kitur savo lyrikoje — neieškoti joje 

žmogaus: 
Nespreskite iš žodžių, šilo, lauko 
Apie mane — juk ten ne aš, ten mano kaukė (Ir pasakys). 

Iš tikrųjų jo lyrika alma iš didžiai tikrų versmių: jo paties pasaulių, 
jam artimų ir brangių žmonių, iš tautos ir visos Žmonijos likimo 
apmąstymų. Tariant jo žodžiais, poetai „nieko iš piršto neišlaužė““ (p. 
211), o kitoje vietoje jis ir konkrečiai nurodo: ,„Mano poezijos vienintelis 
akstinas ir vienintelis šaltinis buvo gyvi žmonės: Juodelis, broliai Miš- 
kiniai, Binkis ir dar vienas kitas“ (p. 80). Kitur jis mini tėvus, seserį, 
šeimos narius, tėviškės peizažą, knygas, pirmąją savo laurą ir beatričę 
(p. 186). Eilėraštyje Draugams vėl pasigenda Miškinio, Binkio ir Rimydžio. 

Tad kodėl jis Prologe teigia, kad jo lyrikoje nėra ko ieškoti žmogaus, 
o paskui Imago mortis rinkinyje ir kitur vėl kartoja šią mintį. Intyrniose 
giesmėse J. Aistis sako apie savo eiles: Rašalas tik juodas ir mintis juoda 
(Recenzija). 

Viena išvada galėtų būti: tai tam tikra poetinė ar teatralinė poza, ar 
pėdų sumėtymas. Sakysime, eilėraštyje Antroji meilė poetas, galutinai įti- 
kinęs ją ir skaitytoją savo intencijų nuoširdumu (Tave mylėsiu, lauksiu, 
tartum saulės patekant,) staiga daro šuolį priešinga linkme ir gailius jaus- 
mus savo Ššviesiaplaukei nukerta šiais žodžiais: Kvailut, aš tik pasijuokiau, 
o tu ir patikėjai. Taip ir baigiamas ilgokas eilėraštis. 

Arčiau kūrybinio proceso būtų poeto jaučiamas konfliktas tarp tavo 
išgyvenimo ir tarp išraiškos: parašytos eilės nepasako viso to, kas tau 
buvo taip jautrų, svarbu ir gražu. ,„Mano' gražiausi eilėraščiai visi 
neparašyti liko, ir aš jų niekad neparašysiu“' (Laiškas, 1941.XI.4). Tokiu 
atveju anie įvykiai, šaunios draugystės ,„buvo poezija, prieš kurią 
mudviejų parašytoji tėra tik blankus šešėlis (p. 80). Tas ,,mudviejų'' — 
tai J. Aistis ir A. Miškinis. Kitoje vietoje J. Aistis, panašiai kaip Adomas 
Mickevičius Vėlinių Improvizacijoj, konfliktą tarp išvidinės vizijos ir 
išraiškos taip pavaizduoja: 

Žodis — žiedas pumpure nuvytęs, 
Jis numiršta į pasaulį pakeliui. 

Nežiūrint tokių minčių, J. Aistis savo poeziją aukštai vertino ir 
brangino. ,,Ar matei kur viename daikte tiek daug gražių eilėraščių?" 
tarė jis man 1940 metais Kaune, davęs pasiskaityti spaudai paruoštą 
Poeziją. 

Arčiausiai prie tiesos ir turbūt prie paties J. Aisčio poetinės teorijos 
būtų ši išvada: kai tavo veikalas išėjo iš spaudos į pasaulį, jis pats, tas 
veikalas, už save kalba savo menine galia ir anie Žmonės ar įvykiai 
traukiasi į šalį. Šiuo atveju pravers J. Aisčio mintis: ,„Eilėrašty reikia ieškoti 
meninės tiesos“... (p. 203). Tada jam ne tik visas eilėraštis gyvena savo 
kūrybine jėga arba, jos neturėdamas, miršta, bet ir atskiras žodis: Tai 
ne man, tai žodžiui šičia bus graudu... (At minima i). Ir dar kitur: Nes 
žodžiui jau širdies negels (Atsisveikinan t). 


GEGUTĖLĖ 


Gegutėlė yra pirmas spaudoje pasirodęs poeto eilėraštis — 1927 metais 
Ateityje. Į savo rinkinius J. Aistis Gegutėle įdėjo tik 1940 metų Poezijon. 
.„.pavadino: pašaukė. 


BALADĖS 


——————— 


„„Baladėje, kaip žinome, turi būti kažkas fantastiška ir nuostabu 
(vokiškai angliška baladė)“, sako J. Aistis (p. 199). 

Pirmoje jo knygoje, Eilėraščiuose, ir 1940 metų Poezijoje buvo tik viena 
Baladė. Beje, pirmoje knygoje jis viduramžių balade vadino ir eilėraštį 
Karaliaus šuo. 1961 metų Poezijoje į Balades sudėti septyni dalykai. Pirmo 
rinkinio Baladė 1961 metų rinkiny užima trečią vietą, o dabartinio rinkinio 
pradinė baladė atsirado tik 1961 metų Poezijoje. Anksčiau atskirais 
eilėraščiais ėję dabar baladėmis virto: Rytą gėlės, Menu, man buvo, Palei 

: "kluono sąsparą, Pasaka apie guldeną ir Tristija. 
Jungiamoji šių baladžių gija galėtų būti meilės istorija, sudurstyta 
: „iš atskirų atsitikimų ir asmenų. 

Trečioj baladėj — 

Ir ilgamakrė: skara su ilgais kutais. 

Šeštoj baladėj — 

Gražiai, kaip pasakoj apie guldeną... — „Mane sužavėdavo kurio nors 
žodžio eufoninės savybės: Haufo pasakose rastas žodis ,,„guldenas“'...' 
(p. 196). Eilėraščiuose ir 1940 metų Poezijoje pirmas skyrius turėjo šį vardą: 
Pasaka apie guldeną. 

Septintoj baladėj — 
...a porta inferi, lot. k. — Iš laidotuvių giesmių: ,„A porta inferi//Erue, 

matė per pirmąjį pasaulinį karą ir kuri mirė džiova: ,„Aš atsimenu, kadais, 
anos okupacijos laikais, džiova mergaitė mirė (kaip aš ją dažnai 
prisimenu). Aš praeidavau, kada tiktai galėdamas, pamatyti iš tolo, už 
upeliuko, palangėje pataluose tarp gėlių gulinčią. Jai buvo metais gal 
mąžiau. Vieną vakarą man pranešė mano draugas, kad ji mirė. Ir naktį, 
kai visi miegojo, paslapčiom nuėjau pažiūrėti jos tarp žvakių, su 
paveiksliuku ir rūtos šakele rankoje, o gražią, kaip būna tik džiova 
mirusieji. Jos motina buvo mirusi, o tėvas, dar gyvai pačiai esant, buvo 
prisigyvenęs du vaikus, ir nebuvo, kas jos rauda. Raudojo sesuo, į kapo 
smėlį pirštus suleidusi, šaukdama motiną ir ją. Aš nuėjau pasiklausyt, 
kaip skamba karstas nuo beriamos atsisveikinimui smilties. Bėrė artimieji, 
ir aš bėriau. Jos mano eilėse, pradedant Eilėraščiais ir baigiant paskutiniu 
Tau siunčiamų, galima rasti. Tai buvo dangiško gražumo mergaitė, bet 
tokie per gležni gyvenimui. Aš Tau pasakiau tai, nes man dabar dažniau 
ateina ir ateina. Rašysiu dabar apie kitą, kurią aš galbūt daugiau mylėjau 
už visas kitas mergaites, — Lietuvą“ (Laiškas, 1941.XI.4). 

Kitą anos mergaitės prisimifimą turime J. Aisčio Vėlinėse. 

..„tristija: liūdesys. Kai kur poetui ta lotynų kalbos žodį atstoja tokie 
posakiai kaip — šermenų giesr. ės. 


APIE PAVASARĮ 


Lyg tam lunatikui Jogailai, — 
Klausyti gegužių, klausyt lakštingalų... 
Lietuvos istorijoje (ved. A. Šapoka, 1936) taip rašoma apie karaliaus 
Jogailos mirtį: ,„Jis ir mirė persišaldęs, pro atvirą langą besiklausydamas 
lakštingalos“ (p. 177). 


IR AŠ NEŠIOJAU 


Liūdno Vaizdo Riteris: Don Kichotas. Dulcinėja iš Tobozos — titulas 
jo ,,svajonių valdovės“', kaip sakoma Cervanteso knygoje. 

Kaip Leonoros Tasui. — Pasakojama, kad italų poetas Torguato Tasso 
(1549-95) buvo įsimylėjęs Feraros kunigaikštytę Leonorą ir už tai buvęs 
kankintas ir uždarytas kalėjiman. Dabar literatūros istorikai visa tai laiko 
tik romantine legenda, kurią savo kūrybai panaudojo Goethe ir Byronas. 

In tono molli Lalagenai. — Lalagena: Horacijaus (65-8 prieš Kr.) ,„Car- 
mina“ mylimoji Lalage, galininke — Lalagen. Tai graikų kilmės žodis 
lalein, reiškiąs Čiauškėti, lalėti ...dulce ridentem Lalagen amabo — švelniai 
besijuokiančią Lalageną mylėsiu, rašė Horacijus. 


AŠ ŽINAU 


„.„vis habendi, lot. k. — turėjimo galia. 

KARTAIS 


Sonetais ir rondo. — J. Aistis paliko geroką pluoštą sonetų. Sakysim, 
rinkiny Nemuno ilgesys apie pusė eilėraščių yra sonetai. Rondeau — trum- 
pas, pastovios formos eilėraštis iš dviejų rimų ir refreno. 

Rinkiny Užgese chimeros akys buvo skyrius Rondo. Į jį įėjo Pavasaris, 
vėliau gavęs vardą Upeliai juokias, Florencijos Duomo, dabar pavadintas 
Santa Croce, Klaidžiojanti liepsnelė, Mergaitė ir Bernelis. Šie eilėraščiai 1940 
metų Poezijoje pateko į skyrių Rateliai ir variantai. Kaip matome, poetas 
vietoj prancūziško rondo jau vartoja lietuvišką žodį — ratelis. Šis skyrius 
papildytas eilėraščiais Ratelis, Anta skardžio, Piliakalniuos ir Eis valandos. 

...Jeux de mots, — prancūzų k. — žaidimas žodžiais. 

Pinu ketureiliais, oktavom. — Rinkiny Eilėraščiai buvo: Pinu kvatrėnais 
ir oktavom. 

Oktava — posmas iš aštuonių eilučių, itališkai — otava rima. Šią formą 
ištobulino tokie italų renesanso poetai kaip Ariosto ir Tasso. 


AISTRINGOS VAKARO LŪPOS 


,„„„-aš vieną savo eilėraštį esu sapne sudėjęs (Aistringos vakaro lūpos). 
Prabudus jis man visas taip buvo aiškus, kad užrašiau tris iš keturių 
posmų. Ir nieko netaisiau. Jis man ir šiandien atrodo, lyg ne mano 
parašytas“ (p. 195) — J. Aistis paskelbė tik tris posmus. 

Šeherezadė: Tūkstančio ir vienos nakties pasakotoja. 


DOLOROSA 


Mater Dolorosa, lot. k.: Motina Sopulingoji. 
„..Ta pati karunka. — Karunka — ilgesnės maldos, vėlesnėse maldų 
knygose — maldų vainikas. 


VIGILIJA 
Vigilija — lotynų kalbos žodis, reiškiąs budėjimą. Katalikų Bažnyčioje 
— vigilija prieš kai kurias didžiąsias šventes. Poetas šį žodį pasigavo dėl 
jo žaismingos melodijos. 
Rausvai marias nukando: ...nudažė. Kaip: dažai audeklą gražiai 
nukando. 


RUGPJŪČIO NAKTIS 


Naktis verta Flamariono plunksnos. — Flammarion (1842-1925): prancū- 
zų astronomas. Lietuvoje pagal jo raštus buvo išleistos kelios knygos, 
tarp kurių— J. Geručio Sodiečių dangus. Knygoje Apie laiką ir žmones J. 
Aistis rašo, kad jo tėvas ,„ypač mėgo ir pirko Geručio populiarizacijas: 

Sodiečių dangus ir panašias“' (p. 230). Eilėraščiuose ir 1940 metų Poezijoje 
buvo šis epigrafas iš Flamariono prie Rugpjūčio nakties: Rugpjūtį pulkais 
krinta žvaigždės. 


KARALIUS LYRAS 


1940 metų Poezijoj vienas skyrius buvo pavadintas tuo Šekspyro dra- 
mos vardu. 

J. Aistis rašo: ,,„Pirmas autorius, kuris mane pavergė, buvo Šekspyras, 
bet tai jau trečioje gimnazijos klasėje“ (p. 231). 

„„Ketvirtoje klasėje mane apėmė Šekspyro karštinė ir aš norėjau jį 
visą išversti (...) Tais metais išverčiau Karalių Joną ir Romeo ir Julietą“ 
(p. 234-235). 

Šekspyrą jis vertė iš lenkų, rusų ir vokiečių kalbų. 


OFELIJA 


Ofelija: personažas Šekspyro Hamlete, kurio veiksmas eina Elsinoro 
pilyje, Danijoje. Elsinoras — tai šiandieninis Helsingoer. Pirmoje poeto 
knygoje Ofelija turėjo šį prierašą: Pagal seną graviūrą. 


KRYŽKELĖ 
Eilėraščiuose ir 1940 m. Poezijoje šis kūrinys turėjo epigrafą rusiškai 
iš B. Pasternako. 
IR PASAKYS 


„..„kaukė antiška: antikinė. 


ANDAI 
...kaip psalmės pelikonas. — 101(102) psalmė: Esu kaip dykumų pelikonas. 


CACA LIALIA 


Apie šio eilėraščio versmes J. Aistis taip sako: ,„Poetinės karjeros 
pradžioje buvau metodingesnis. Mane sužavėdavo kurio nors žodžio 
eufoninės savybės: Haufo pasakose rastas žodis ,,„guldenas““, 
pravažiuojančio aktoriaus afišoje išskaitytas sakinys ,,„viena vienintelė 
gastrolė“', ar vieną rudenį girdėti mažos mergytės, iškėstom rankom 
bėgančios paskui vėjo nešamus lapus, ištarti žodžiai: ,„Caca, lialia, caca! 
Mama, kiek čia daug visokių lapų!“ Atsimenu kaip šiandie, kad tas 
kūdikis bėgo Vytauto prospektu, ties kapais, ir kad tai buvo 
Gustaitytės-Šalčiuvienės dukrelė'' (p. 196). 

Aš lūpas juoku pagražinau: — Savo egzemplioriuje J. Aistis juoku keičia 
į šypsniu. 
IKI PUSIAUDIENIO 


Kad buvo meilė, kas nežino. 
O kokia ji? Elipsė. 
Literatūroj elipsė: praleidimas, nutylėjimas. — Poetas čia į klausimą 
apie meilę atsako elipse. 


IMAGO POETAE TREMENDA 

Lot. k. — Didingas poeto paveikslas. — Pagal šio eilėraščio turinį (A7 
dera taip žaloti gymis dėl eilių?!) tiktų ir toks vertimas: Siurpulingas poeto 
paveikslas. 

JAU NEILGAM 

O šilas pametė tą žydrą mėlynumą jau. — J. Aistis savo egzemplioriuje 

žodį tą taiso į net. 
LORELEI 


Lorelei: Reino upės vingyje status, aukštas iškyšulys, pavojingas lai- 
vams. Senais laikais apie Lorelei atsirado daug legendų. Jos atsiliepė ir 
vėlesnių laikų kūryboje. J. Aistis šį vokišką tekstą paėmė iš Heinės. 
Lietuviškai būtų: ,,Aš nežinau, ką turėtų reikšti,//Kad aš toks liūdnas 


1 


esu . 


DŽIAZAS 


Abuojumu... — J. Aistis savo egzemplioriuje šį žodį keičia į abejumu, 
kurį jis vartoja abuojumo prasme. 


ČIURLIONIS 


Eilėraštis atremtas į Čiurlionio Saulės sonatą (Finale). 


ŠV. PRANCIŠKUS 


Alyvos trenkia „„Uorigan'u“'. — Origanas: kvapnus augalas, iš kurio 
gaminamas eterinis aliejus ir kt. Lietuvoje randamas origanas turi tokį 
vardą: Raudonėlis. 

ANTAI TENAI 


Ar žinomas tau kelias ir tiesa? — Čia poetas atliepia Kristaus žodžius: 
Aš esu kelias, tiesa ir gyvenimas (Jn. 14,16). 

Padėki netikėjime manam! — J. Aistis rašo: ,„Buvau praradęs ne tikėjimą, 
bet tik pasitikėjimą savimi'“ (p. 102). Eilėraštyje jaučiamos poeto nuotaikos 
iš to laikotarpio, kada atkrito P. Juodelis. Žr. Imago mortis. 


O TAIP GRAUDU 


Šalia šio poetui Antanui Miškiniui (1905-1983) skirto eilėraščio yra 
toks J. Aisčio prierašas asmeniniame egzemplioriuje: ,,Ar ne pranašystė?“ 

Po karo A. Miškinis buvo išvežtas į Sibirą, iš kur Lietuvon grąžintas 
1956 metais. 


LAIMĖS LINK 


..„Charlie Chaplin. — Nors J. Aistis sakosi esąs graudus poetas, jis 
labai mėgo komiškas situacijas ir istorijas. Eilėraščiuose ir 1940 metų Poezi- 
joje pirmam knygos skyriui Pasaka apie guldeną jis turi šį epigratą iš Charlie 
Chaplino: Mergaitės greit užmiršta. 


ANTIPONA 


Antipona: giesmė, kurią pakaitomis gieda du chorai, arba vienas 
choras ir vienas žmogus. Iš graikų kalbos: antiphonos. 
Be galo man įkyro... — turėtų būti: įkiro. 
NE AŠ 


Graudūs verksmai: giesmės apie Kristaus kančią. 


MIŠKAS IR LIETUVIS 


To pat vardo yra Maironio eilėraštis. 


PRŪSAI 


Vaitiekų-Adalbertą nugalabijo... Vyskupą Vaitiekų-Adalbertą prūsai 
nužudė 997 metų balandžio mėnesį tarp Nogatės ir Vyslos upių, Tenn- 
kiten vietovėje. 

Pokario metais J. Aistis buvo užsidegęs rašyti romaną iš prūsų istori- 
jos, studijavo kronikas ir kitus raštus apie prūsus, bet paliko tik 
fragmentų. o 

KARALIAUS ŠUO 


Eilėraščiuose po antrašte eina šie žodžiai: Viduramžių baladė. Artimesnę 
Karaliaus šuns genezę J. Aistis atskleidžia knygoje Apie laiką ir žmones, p. 
70. Ten jis sako, kad šį dalyką sudėjo pamatęs, kaip laidojo atentate prieš 
ministerį pirmininką A. Voldemarą žuvusį karininką Gudyną. Atentato 
data — 1929 metų gegužės 6 d. Todėl 1928.5.6 data po eilėraščiu vienais 
metais klaidinga. Savo egzemplioriuje Poezijoje (1961) viršum tos datos 
jis buvo padėjęs klaustuką. Eilėraščiuose po Karaliaus šunim datos nebuvo. 


TĖVAMS 
...aptol ne pranašo... — ...anaiptol. 
ĖJAU LAUKAIS 
Profesiją tenoro... — Šiam eilėraščiui pasirodžius, anais laikais Kaune 


ėjo šnekos, kad jis nutaikytas į Kiprą Petrauską. ,,Jono Aisčio eilėraštis 
Ėjau laukais, kiek prisimenu, teatre buvo sukėlęs nemenką audrelę — Kip- 
ras jautėsi skaudžiai įžeistas, o su juo drauge pyko ir daugumas Operos 
žmonių“ (St. Santvaras,-Laiškas, 1986.11.3). 


SAVAIP GRAŽUS 


Su kūdikio juoku ir ašarom... — J. Aistis žodį juoku keičia į šypsniu. 


AŠ ŠIANDIEN TAU 


Aš šiandien tau tik pasakas seku. — Savo egzemplioriuje J. Aistis vieto- 
je Aš šiandien įrašė Siandieną. 


ERRATUM 


Erratum, lot. k. — Klaidos atitaisymas. 


IMAGO MORTIS (1933) 


Imago mortis, lot. k. — Mirties paveikslas. Šį rinkinį poetas sukūrė 
savo bendraklasio Petro Juodelio (1909-1975) lūžio ženkle. ,,Beveik visas 
Imago mortis yra jam parašytas", sako J. Aistis (p. 102). 

P. Juodelis anksti gimnazijoje pastebėjo Aisčio poetinius gabumus 
ir skatino: ,,...mes ėjome drauge į žygį, kuris mums atrodė prasmingas 
ir didelis" (p. 100). 

Vėliau Juodelis susidėjo su komunistais, ir J. Aistis tai skaudžiai 

išgyveno: ,„Nieko, o nieko taip sunkiai nepergyvenau, kaip Juodelio 
pasitraukimą iš mūsų tarpo“ (p. 101). Todėl ir daug vėliau Imago mortis 
poetui ,„buvo sunku skaityti“ (p. 211). 

1940 metais rusams okupavus Lietuvą, P. Juodelis pateko į aukštą 
vietą — buvo paskirtas Meno reikalų valdybos viršininku. Bet po karo 
buvo išvežtas į šiaurę. Grąžintas Lietuvon, nuo 1959 metų dirbo kaip 
Vilniaus dailės muziejaus bendradarbis. Iš tremties grįžo, atgavęs savo 
jaunystės dienų tikėjimą. 

Knygoje Apie laiką ir žmones yra skyrius Adonis apie Petrą Juodelį. 


ŽENKIT 


...mais ou sont les neiges d'antan! — O kur yra pernykščiai sniegai! — Iš 
prancūzų poeto Villono (1431-1463) Ballade des dames du temps jadis (Anų 
laikų damų baladė). 

Švento Rašto raugės. — Šv. Mato evangelijoj: Žmonėms bemiegant, 
atėjo jo priešas, pasėjo kviečiuose raugių ir nuėjo (Mt. 13,25). 


PASTORALĖ 


J. Aistis duoda šią eilėraščio genezę: ,„Pastoralės genezė tokia: kartą 
buvau katedroje J. Naujalio suruošto religinės muzikos koncerto 
pasiklausyti. Man ten labai patiko viena jo vargonais grota pastoralė, ir 
būtinai norėjau padaryti eilėraštį. Vieną kartą, bestebėdamas saulėlydį, 
pradėjau rašyti. Tas saulėlydis viską nulėmė, ir dėl to gal eilėraščio var- 
das nelabai derinas, nes pastoralė paprastai giedrai išsprendžiama“ (p. 
207). 

J. Aistis sako, kad jo Pastoralė, kurioje kitų buvo įžiūrėta metafizinių 
dalykų, yra „labai realus ir beveik daiktiškas eilėraštis (...) Pastoralė ir 
Septynios psalmės išspręstos regimais dalykais. Juos galėtų nutapyti 
dailininkas“' (p. 205). 

Mačiau, sutąsė spindulius konvulsijos. — Kadaise J. Aistis matė, kaip 
sodiečiai užmušė iš Nemuno sunkiai išplaukusį elnią, kuris, mušamas, 
„„Visai kaip žmogus atsiduso — paskui galva nusviro žemėn, ir tik tada 
konvulsijos pradėjo traukyti jo ištiestas kojas. Ta agonija turėjo įtakos 
ir Pastoralei, kur vakaras kaip žmogus miršta“ (p. 201). 


KŪRIMO VALANDA 


Poetas nurodo, kad Kūrimo valanda padaryta beveik tuo pačiu prin- 
cipu kaip Pastoralė — išspręsta regimais dalykais, ,„tik čia jau naudotasi 

spalvų ir garso junginiu ir ryšiu“ (p. 205-206). Be to, pasak autoriaus, 
Kūrimo valandoje nėra tragiškumo, gal tik paskutinėje eilutėje. 
Nerūpestinga, kaip Watteau. — Watteau (1684-1721): prancūzų 
dailininkas. 
Tarytum laužo žarijas būt žarstę. — viršum šios eilutės 1961 m. Poezijoje 
J. Aisčio užrašyta: ir vėl, lyg (viršum Tarytum laužo), vėl (viršum žodžio 
būt) ir o (viršum paskutinės raidės). 


Kur jau žarijos blėsta... — Po žodžiais jau žarijos įrašyta iš lėto. 
Ir vėlei prakeikta šalis... — Žodį prakeikta J. Aistis taiso į užkeikta. 
PERSEVALIS 


Imago mortis ir 1940 metų Poezijoje šio eilėraščio vardas buvo Parsivalis. 

Tikruoju žodžiu J. Aistis vėliau laikė Persevalis, prancūziškai — 
Perceval. Tokiu vardu apie 1180 metus sukurtas prancūzo Chrėtien de 
Troyes (c. 1135 — c. 1183) veikalas Perceval ou Ie Conte du Graal, (Persevalis 
arba pasakojimas apie Gralį). Vokiečių poetas Wolfram von Eschenbach 
(c. 1170-1220) šią temą pakartojo savo veikale Parzival, kuris įkvėpė 
Wagnerio operą tuo pat vardu. 

12 ir 13 amžiuje pasirodė nemažai veikalų apie tokius riterius kaip 
Parcivalis, ieškojusius Švento Gralio — taurės, iš kurios, kaip sakoma 
padavimuose, per paskutinę Vakarienę gėrė Kristus. 

Garsiausias iš tų riterių liko Parcivalis. 

Švento Gralio temą J. Aistis liečia eilėraštyje Hidalgo. 


OSANNA! 


„.„tik spėt: lyk lygu... — 1940 metų Poezijoje: lyg lygu. Taip pat ir Imago 
mortis rinkinyje. 


DVIDEŠIMT AŠTUONI 


Eilėraštis sukurtas poeto dvidešimt aštunto gimtadienio išvakarėse. 
Data po eilėraščiu pagal senąjį kalendorių. J. Aistis gimė 1904 metų liepos 
septintą Kampiškių dvare, Suvalkijoje, kur veikė naujasis kalendorius. 

Lyg tam kareiviui į Atėnus... — Maratono vietovėj 490 metais pr. Kr. 
atėniečiai nugalėjo persus. Su žinia apie pergalę į Atėnus, 40 kilometrų 
nuo Maratono, buvo pasiųstas bėgikas, kuris krito negyvas, pasiekęs 
tikslą. 

HIDALGO 
Hidalgo: smulkus ispanų bajoras. 
AK, KAIP GERA MAN 


Ahasveras: amžinas žydas. 
...pasenęs tango. — Gale šios eilutės J. Aistis savo egzemplioriuje 
prirašė: Foxtrot? 


KNOCK OUT 


Knock out — anglų kalbos žodis. „Lietuvių kalbos žodyne“: nokautas. 
Ir apmaudas ima... — J. Aistis taiso: Jį apmaudas ima... 


IMAGO MORTIS 


Dies irae, lot. k. — Rūstybės diena. Giesmė, seniau priskiriama italų 
pranciškonui Tomui Celaniečiui (c. 1190-c. 1240). 


FUGA IN AS MOLL 


Imago mortis ir 1940 metų Poezija turi šį epigrafą iš rusų rašytojo ir 
kritiko V. Šklovskio (1893-1984): ,„Jis taip sunkus, gyvenimas. Jisai taip 
didelis. Jo reikia kaip galima daugiau“. 

J. Aistis per visą šį eilėraštį kartoja epigrafo temą: 


Jis taip sunkus, taip didelis tasai gyvenimas. 


Gyvenimas toks didelis, o jo norėtųsi, 
Norėtųsi kaip galima daugiau... 


PRIETEMA 


Imago mortis knygoje šis eilėraštis turėjo prancūzišką epigrafą iš 
Charles Baudelaire Kelionės, kur yra žodžiai: Amour. ..gloire...bonheur! — 
Meilė...garbė...laimė! 

Iš to prancūzų poeto J. Aistis buvo pasirinkęs epigrafą ir visam Ir2a- 
g0 mortis rinkiniui, taip pat iš Kelionės: 

O Mort, vieux capitaine, il est temps! levons Vancre! 
Ce pays nous ennuie, o Mort! Appareillons! 

(Mirtie, senasis kapitone, jau laikas! pakelkim inkarą! 
Sis kraštas mums pabodo, o Mirtie! Leiskimės į jūrą!) 

PLUNKSNA 


Kalbėjome apie Tristano meilę. — Tristanas ir Izolda — viduramžių legen- 
da apie tragišką meilę. — 1931 metais lietuvių kalba pasirodė prancūzų 
vidurinių amžių literatūros istoriko Bėdier (1864-1938) knygos Tristanas 
ir Izolda vertimas. 


Iš ŪKANOTO 


Solveiga: moteris iš Ibseno dramos Peer Gynt. 

Eilėraščių skyriui Lygumos J. Aistis buvo paėmęs šį epigrafą iš Ibseno 
Laukinės anties: Tai kas, Gina, kad mūsų pastogė tamsi ir bėdina. O vis dėlto 
tai mūsų nuosavas kampas, ir aš sakau — čia mums gera. — Solveigos, kaip 
išsvajotos moters, temą J. Aistis gilina eilėraštyje Snaigė. 


INTYMIOS GIESMĖS (1935) 


J. Aistis apie šį savo rinkinį taip pasisako: ,„Kai kas mano geriausiu 
„ tinkiniu laiko Imago mortis, kai kas gi Užgesusias chimeros akis, o aš pats 
būčiau linkęs aukščiausiai vertinti Intymias giesmes. Tas rinkinys yra 
homogeniškiausias, kietai organizuotas. Su tuo rinkiniu norėjau išeiti 
drąsiai, net gal per drąsiai, nes man dingojos, kad štai kalbu jau ne 
lietuvio, bet žmogaus lūpomis ir žodžiais: jo laimę ir nelaimę, viltis ir 
nusiminimus statydamas aukščiau tada taip garsiai rėktų tautinių dalykų“ 
(p. 203). Tokį nusistatymą jis ryškina ir savo eilėraštyje Prakalba šiais 
žodžiais: Ir mes, matai, jau ne tautiečiai — žmonės, // Džiaugsmų ir ašarų 
vaikai. Įdomu, kad to visuotinumo poetas siekė ir per lietuviškus vaiz- 
dus bei žmones, kaip tai liudija eilėraštis Lietuvės ar Šilainė. Vėliau jo 
lyrikon vis dažniau grįžta Lietuvos tema. ,„Rašysiu dabar apie kitą, kurią 
aš galbūt daugiau mylėjau už visas kitas mergaites — Lietuvą'' (Laiškas, 
1941.XI.4). 


PRIEŠŽODIS 
Sesute N. — Nina (Antanina), poeto mylimoji, prieškarinės jo lyrikos 
šviesiaplaukė ,„pamėlynavusiais poakiais'' (Antroji meilė). Po 
karo ji gyveno svetur. 


PRAKALBA 


Tave minėjome tad... — J. Aistis savo egzemplioriuje tad taiso į ten. 

ATMINIMAI 
Ko jūs, pakaruokliai... — J. Aistis jūs keičia į lyg. 
Verkė ir rūgojo... — Keičia į Verkė, priekaištavo. 
SEPTYNIOS PSALMĖS 


Kadangi šis eilėraštis, kaip ir Pastoralė, buvo išspręstas regimais 
dalykais, ,„tai Septynioms psalmėms radau reikalo pridėti paaiškinimą iš 
techniškos piešėjų kalbos: saulėlydžio croguis, tai yra, apybraiža, skubus 
piešinys'' (p. 206). 

ELNIAS 


„„Mano baladės karalius turėjo sūnų, gyvenusį dvigubą gyvenimą: 
vienas pilyje jaunikaičiu, kitas elniu girioje (...) Jis nukauna elnią, bet 
rūmuose krinta negyvas jo sūnus“ (p. 200). 


FEDRA 


Fedra: J. Aistis šiuo eilėraščiu Intymiose giesmėse pradėjo skyrių 
Pralaimėjimo gandas, kuris turėjo ilgesnį epigrafą iš Hemingway, būtent, 
kad tos rūšies kovoj ,,nugalėtojas nieko negauna: nei nusiraminimo, nei 
džiaugsmo, nei garbės (...) jam nėra jokio vidujo pasitenkinimo“. 

Magnificat anima mea, lot. k. — Marijos giesmė Mano siela šlovina (Lk. 
1,47). 


BERŽAS 


Pierrot: komedijų ir pantomimų personažas. 


J VAISKI PILNATIS 


Intymiose giesmėse šis eilėraštis turi vardą Kvatrenas ir tik du posmus 
— dabartinį pirmą ir paskutinį. 


SPALGENŲ SYVAI 


Arlekinas: italų komedijų personažas. 


ATLEISK 
Infantė: Ispanijos ir Portugalijos karalių jauniausioji duktė. — J. Aistis 
rašo, kad jo pirmoji laura ir beatričė, jo ispaniškų pilių infantė (p. 185) buvo 
kirpyklos patarnautoja su nutriušusio šermuonėlio apikakle. 

KARAVANAS 


Kai kurias savo eiles Aistis rašydavo sunkokai, kitas — lengviau. 
Karavanas priklauso prie lengviausių: ,„Karavaną parašiau per dešimtį 
minučių“ (p. 194). Paskui poetas dar norėjo apdailinti, bet ,,jau aš nieko 
negalėjau pridėti“ (p. 195). 

Viziras: anksčiau — aukščiausias pareigūnas kai kuriuose Rytų kraš- 
tuose. 


TU TA PATI 


Eilėraštis skirtas poeto seseriai Veronikai. 

Paoliui ir Frančeskai Lanceolotas... — Dantė apie Paolį ir Frančeską rašo 
Dieviškos komedijos penktoje Pragaro giesmėje. Jiedu skaitė, ,,kaip 
Lančelotą pavergė aistra“. Beskaitant, aistra pavergė bei pražudė juos 
abu. 

Dantė vartoja žodį Lancialotto. Pagal Dantę, Paolo ir Frančeska skaitė 
knygą, kurią parašė Galeotto. Prancūziškai yra Chrėtien de Troyes knyga 
Lancelot. Galeotto prancūziškai yra Galehault. 


LOPŠINĖ 
...reikės vėl jam joti... — J. Aistis taiso: reikės jam vėl joti. 
PASAKA 
O tenai ir jojo ir važiavo... — J. Aistis taiso: tenai jojo ir tenai važiavo. 


KELIONĖ Į NAKTĮ 


„„„blyški plystakė. — Lietuvių kalbos žodyne plystakė: skynimas kir- 
timuose. Iš eilėraščio teksto atrodytų, kad poetui plystakė čia yra tas 
šviesos ruožas, kurį automobilio lempos meta priekin ant kelio, važiuojant 
nakčia. 

d propos, prancūzų k. — beje, tarp kita ko. 


VAISKI VALANDA 


1961 metų Poezijoj šio eilėraščio trečiame posme pasiliko stambesnė 
korektūros klaida. Buvo išspausdinta: 
Čionai, pasauly, laisvės maža, 
O priespaudos gausu. 
J. Aistis šią vietą savo egzemplioriuje taip ištaiso: 
Čionai, pasauly, juoko maža, 
O ašarų apstu. 

Toks tekstas yra ir rinkinio rankraštyje. Poetas sakė, kad šią vietą 
būtinai reikia ištaisyti, kaip yra rankraštyje. 


LIETUVĖS 


Giedat: Nebijosim, kad ir kalnai virstų! — J. Aistis pasakojo, kad 
vaikystėje jam didelį įspūdį darė, kai Rumšiškių bažnyčioje paprasti 
kaimo žmonės, tariant jo žodžiais, ,„taip didingai ir gražiai giedodavo 
Suplikacijas'' su 45(46) psalme, kurios pradžia ataidi šiame eilėrašty: 

Dievas mūsų prieglauda ir stiprybė, veikiausioji pagalba varguose. 
Todėl nebijome, kad ir žemė drebėtų, ir kalnai virstų į jūrų gelmes. 

Antigona: Sofoklio (c. 495-406 pr. Kr.) to pat vardo tragedijos per- 

sonažas. 


VORKSLA 


Vorksla: Ukrainos upė, prie kurios Vytautas Didysis 1399 metais 
pralaimėjo mūšį prieš totorius. 


ISOLA DI CAPRI 


Isola di Capri: Kaprio sala. 

Viktoras Emanuelis: Italijos karalius. 

Adrijos sidabras. — Kaprio salą supa ne Adrijos, o Tirėnų jūra, 
Viduržemio jūros dalis. J. Aistis tai žinojo, bet sakė, kad Adrija — 
poetiškesnis žodis. 

Ką gi tau, Marija... — J. Aistis Marija taiso į mieloji. 

Marija, o kaip rašytųs... — Savo egzemplioriuje J. Aistis prieky šios 
eilutės padėjo klaustuką, pabraukė žodį Marija, o dešinėje pusėje prirašė: 
jokios Marijos nebuvo. 


UŽGESE CHIMEROS AKYS (1937) 


Chimeros prasmę poetas paaiškina ištrauka iš garsaus lenkų lotynisto 
ir graikisto T. Zielinskio (1859-1944): ,„Mes iki šiol vadiname gražias 
neįvykusias svajones chimeromis“'. 

Zodis kilęs iš lotynų chimaera — ožka. Antikinėje mitologijoje tai buvo 
žvėris, kurio galva buvo kaip liūto, liemuo — ožio ir uodega — slibino 
(Iliadoje). 

F. F. Zelinski — tas pat T. Zielinskis, plačiai žinomas ir Lietuvos 
akademiniuose sluoksniuose prieš karą. Be lenkų, jis savo veikalus skel- 
bė lotynų, vokiečių, rusų ir kitomis kalbomis. J. Aistis šį epigrafą savo 

knygai bus paėmęs iš Zielinskio rusiško teksto, kaip tai rodo vardų ini- 
cialai ir pati pavardė prie citatos. 


KATARSIS 


Intymiose giesmėse ir 1940 metų Poezijoje yra skyrius Nusivalymas su 
šiuo epigrafu iš Aristotelio Poetikos: „Per baimę ir užuojautą įvyksta 
panašių jausmų nusivalymas““. 

Aristotelis šiuos ligi mūsų dienų plačiai komentuojamus žodžius 
parašė, kalbėdamas apie tragedijos poveikį žiūrovui. Paskutinis citatos 
žodis, nusivalymas, graikiškame tekste yra katharsis. Graikų kalboje tai 
reiškia ir šiokiadieninį apsivalymą, apsišvarinimą. Aristotelis šį žodį 
pritaikė ir meninei sričiai. Pagal jį, tragedija per ,,baimę ir užuojautą““, 
sukelia žmoguje katarsį. Vieni tai aiškina, kaip jausminį nuskaistėjimą, 
o kiti — kaip moralinį ir dvasinį nusivalymą. J. Aistis katarsį ėmė 
pastarąja, dvasine prasme. Katarsis turi pagrindinę vietą J. Aisčio galvo- 
jime apie poezijos paskirtį ir poveikį. Jis kalbėjo: ,,Į poeziją visą gyvenimą 
žiūrėjau kaip į mistinę apeigą: kaip į nuodėmę ir nusivalymą“' Garsinės 
juostelės įrašas, 1967). Panašia prasme poetas rašo ir čia Katarsyje: 

Taip nusivalysi tu aukos katarsiu, 
O ištikęs skausmas greit tave apleis! 


PRAEITIS 


Mona Liza: Leonardo da Vinci paveikslo moteris. 


AMŽINOJI PASAKA 
Osanna in excelsis! Lot. k. — Osanna aukštybėse! 


MAL DU PAYS 


Mal du pays, prancūzų k. — Tėvynės ilgesys. Mušrotas (Moucherotte) 
ir Beldonė (Belledonne): kalnai Prancūzijos Alpėse, Grenoblio srityje. 


MAN TAVE 


Šis eilėraštis eina dialogu tarp jo ir jos. Jai priklauso pirmas ir 
paskutinis posmas. Ta pati tema yra ir eilėraštyje Tu ne Dievo. 


SANTA CROCE 


Užgesusiose chimeros akyse 1937 metais šio eilėraščio vardas buvo Floren- 
cijos Duomo — Florencijos katedra. 
Santa Croce: Švento Kryžiaus bažnyčia Florencijoje. 

LUNAPARKAS 


Lunaparkas: pramogų vieta, angliškai — amusement park. 

Po žodžio Lunaparkas Užgesusiose chimeros akyse 1937 m. dar ėjo: Ar- 
ba viena žmogaus gyvenimo diena. 

Šio ciklo šaltinis yra Kauno Lunaparkas, kurį J. Aistis mini savo 
knygoje Apie laiką ir žmones (p. 55). 


MONOLOGAS 


„„„Kaip mara. — maras. Taip nurodo Lietuvių kalbos žodynas. Bet iš 
eilėraščio teksto sprendžiant, gal geriau čia tiktų amaras. 


BE TĖVYNĖS BRANGIOS (1942) 


A. Gr. — Aldona Grajauskaitė. 
Solange Schwartz (g. 1910 m.): prancūzų šokėja, Paryžiaus operos 
pažiba. 


NIEKAD NETEKĖJO 


...nesugrįžo nai. — Lietuvių kalbos žodynas duoda šias nai prasmes: na, 
nagi, naje. Kaip iš teksto atrodytų, J. Aistis čia tam žodžiui duoda prasmę 
niekad. 


KELIONĖ 
Marco Polo (1254-1324): Venecijos keliauninkas, pasiekęs Kiniją. 


i ŠV. SEBASTIJONAS 


Poetas taip aiškino šio eilėraščio atsiradimą: ,„Kartą prieš Velykas, 
vonioje nualpau, ir krisdamas prasiskėliau smakrą, ir man atėjo mintis 
parašyti apie perėjimą į nežinią, o su mintimi — ir personažas. Aišku, 
jog psichologija čia stačia nepastovi, bet ar tatai galop svarbu'' (Laiškas 
iš Grenoblio, 1941.V.5). 

Vėliau kalbėdamas apie tai, J. Aistis siabsėžddvė tarsi palengvėjimą 
ar paskaidrėjimą po kraujo nutekėjimo tada Grenoblyje. 


MOTINOS LEGENDA 


Apie šį ,,vaikystės namų'' atsiminimą poetas kalba ir knygoje Apie 
laiką ir žmones (p. 212-214). 
Kampiškių dvaras — poeto gimtinė. 

PLATANAI 


Šio eilėraščio platanas augo prieš poeto langą Grenoblyje. Pasak jo, 
šis medis ,,kelis kartus apdainuotas“ (Millfordo gatvės elegijos, p. 80). 


NARCIZAI 
Narcizas: graikų mitologijoje ,,„nežemiškai gražus vaikinas'', kuris 
įsimylėjo savo atspindį šaltinyje ir mirė, negalėdamas jo pasiekti. Jo mir- 
ties vietoje išaugo to pat vardo gėlė — narcizas. 


SPALVINGAS RUDUO 


Kubla chanas (1214-1294): totorių chanas, įkūręs mongolų dinastiją 
Kinijoj. 


NEMUNO ILGESYS (1947) 


NEMUNO ILGESYS 


„..kaip andai Mačiui Kėkštui... — J. Aistis čia prisimena poeto Jono 
Mačio Kėkšto (1867-1902) eilėraštį Vidur okeano. 

Nemuno ilgesio užbaigimo data ne visai tiksli: 1946.1.11 laivas, su poetu 
išplaukęs iš Bordeaux, dar laukė Zirondos upėje. 


KADA 


Te Deum laudamus, lot. k. — Bažnytinė giesmė Tave, Dieve, garbinam. 
Nesang laimė... — Nesang — nes. K. Širvydas savo Dictionarium trium 
linguarum turi: Nes, nesang, nessa. 


GIMTINĖ 


Kokalnis: Rumšiškių piliakalnis. 

Praviena: upelis, pro Rumšiškes įtekėjęs į Nemuną. 

Žigla: apie dviejų kilometrų upelis, Nemuno kairiojo kranto intakas. 

Žiglos aukštupyje yra Viršužiglio kaimas, kurį poetas mini savo 
autobiografijoje Vainikuose. 


KAIP GERA JAUST 


Šiaulių ir Žalgirio garbe... Saulės-Šiaulių kautynės prieš kalavijuočius 
įvyko 1236 metais. Kaip rašo Lietuvių enciklopedija, buvo tai ,,pirmas žymus 
naujai susijungusios Lietuvos laimėjimas prieš kalavijuočius (XXVII t., 
p. 11). 

Strėva: upė Trakų apskrity. Prie jos ties Žiežmariais 1348 metais 
Kestučio ir Algirdo vadovaujami pulkai susikovė su kryžiuočiais. 

Iš Panevėžio, Rainių ir Pravieniškių... — Tose vietose, 1941 metais 
rusams bėgant iš Lietuvos, įvyko lietuvių žudynės. 


LOPŠINĖ 


Rinkiny Nemuno ilgesys šis eilėraštis turi keturis posmus. 1961 metų 
Poezijoje išmesti antras ir trečias posmas. 


IN OUO CONTRISTATA ES 


In guo contristata es, anima mea? Lot. k. — Dėl ko esi liūdna, mano siela? 


SESUO BUITIS (1951) 


J. Aistis žodį buitis ilgai vartojo ir žodžio būtis prasme. Tik paskiau- 
sioje jo lyrikoje atsiranda žodis būtis. 


POEZIJA A 


Vis grįžtu pas tave, kop gi, o mylima... — D archaizmas, randa- 
mas pas Mažvydą. Lituanistas Dominykas Urbas apie šį žodį atsiuntė 
tokią pastabą: ,,Ta mano nuomonė šitokia: čia kop yra tam tikras žodžio 
kas vietininkas, susidaręs iš ko pi, analogiškas su jusump, tavęsp, mūsump 
ir t.t., kokių apsčiai randame senųjų lietuvių autorių knygose. Antai 
Mažvydo 1922 leidimo psl. 566 skaitome: ,,Kop jau mes turim tekėti, / 
Kurs galėtų mus gelbėti? / Tavęsp, Pon Christe, vienop“'. Mūsiškai būtų: 
„Į ką gi mes turėtume eiti (kreiptis), kas galėtų mus gelbėti? Į tave vieną 
tiktai, Viešpatie Kristau“. Jono Aisčio eilutė Vis grįžtu pas tave, kop gi, 
o mylima man atrodo taip: Į ką gi (ne: Pas ką gi) aš grįžčiau, o mylimoji, 
(jei ne pas tave)'“. Tokia būtų mano „interpretacija“, bet ar ji sutinka 
su kontekstu?“' (D. Urbo laiškas, 1986.IV.24). Šiai žodžio kop interpretaci- 
jai pritarė ir lituanistas Aleksandras Žirgulys. — O artimesnė šios J. Aisčio 
eilutės versija galėtų būti tokia: 

Vis grįžtu pas tave, į ką gi, 0 mylima, 
Besugrįšiu nūnai, tiltus sudeginęs... 

Tai reikštų, kad autorius, tiltus sudeginęs, prieglobstį randa savo 
poezijoje. 

Panašių pašalio vietininkų kaip kop seniau buvo visose mūsų tarmėse. 
Lazūnų tarmėje jų išliko ligi mūsų dienų, pavyzdžiui: ataj top žmogup — 
atėjo pas tą Žmogų. 

Beliktų pastebėti, kad eilėraštyje Poezijai J. Aistis turi ir antrą 
archaizmą: tavip — į tave. 


POETUI 


Šis eilėraštis čia atkeltas iš knygos Nemuno ilgesys, kur jis turėjo dvi 
dalis. 1961 metų Poezijoje antra dalis eina atskiru eilėraščiu O kai visi. 


BUVO CAPRI SALOJ 


Tai autobiografinis, beveik daiktinis eilėraštis. Poetas su Sesute N. 
1937 metais važinėjo po Italiją ir lankė Kaprio salą. Autorius šiuo 1942 
metų datos eilėraščiu grįžta į anuos 1937 metų nesusipratimus, kurie 
reiškė jų draugystės galą. 

Prie Tiberijaus vilos... Imperatoriaus Tiberijaus (c. 42 pr. Kr. — 37 po 
Kr.) vila stovėjo ant stataus, aukšto skardžio, nuo kurio, kaip pasako- 
jama, pasmerkti žmonės būdavę nustumiami žemyn į jūrą. 


KARALAITĖ PRIRIŠTA PRIE GIRNŲ 


Šią tautosakinę temą J. Aistis norėjo toliau plėsti. Savo laiške iš 
Grenoblio jis rašė: ,,Aš norėčiau parašyti apie tą prūsų karaliūtę, kuriai 
svetimos šalies karžygis liepė plauti baltinius. Štai dėl ko aš vieną kartą 
Paties prašiau, jei pasiekiama, atsiųsti mano pasakos pradžią: Šlama 
liepos (...) Bet tatai mano šventadienio svajonė“ (1941.XI.4). 

Li Po (701-762): kinų poetas. 


MENI, KAI ILGESYS 


Medėja: Euripido to pat vardo dramos personažas. 

Annabel Lee: iš Edgar Allan Poe (1809-1849) to pat vardo eilėraščio. 

Šis amerikiečių poetas prieškario laikais buvo populiarus tarp rašytojų 
Lietuvoje. Savo apybraižoje apie Vytautą Mačernį Alfonsas Nyka- 
Niliūnas rašo, kad Poe turėjo žymios įtakos ne tik V. Mačerniui, bet ,,ir 
kitiems Mačernio kartos poetams. Poe Mačernį žavėjo tiesiog 
nepalyginama sugestijos jėga ir kurį laiką jam buvo poezijos didžiąja raide 
sinonimas“ (Knygoje: Vytautas Mačernis Poezija, p. 231). 

Poe kūryba žavėjo ir J. Aisčio kartos poetus, ir ankstesnius, kaip Kazį 
Binkį. J. Aistis taip pasisako apie jo tada skaitytus poetus. ,„Rilke kurį 
laiką buvo stabas. Po jo sekė Poe. Poe yra labai sugestyvus. Atsimenu, 
kaip juo gyveno ir sirgo Binkis...“' (p. 239). 

Vieną Intymių giesmių (1935 m.) skyrių J. Aistis pavadino Ulialiūmės 
kapas ir jam parinko epigrafą iš Poe lyrikos: Ulialiūmė! Ulialiūmė! Tai tavo 

mirusios Ulialiūmės kapas. Tą skyrių sudarė šeši dalykai — nuo Atleisk iki 
Tyla, kaip jie eina iš eilės dabartiniame leidinyje. 


VORUTA 


Voruta: karaliaus Mindaugo pilis. 


KRISTALINIAM KARSTE (1957) 


KRISTALINIAM KARSTE 


„kaip „Medūzos“ plauste! — ,„Medūzos'' plaustas — garsus prancūzų 
dailininko Gericault (1791-1824) paveikslas iš ankstyvojo romantizmo 
laikų. 


NIMIS PATETICE 
Nimis patetice, lot. k. — O kaip patetiška. 


ATEIDAVO 


O fiat, Domine, voluntas tua! Lot. k. — O tebūnie, Viešpatie, tavo valia! 


CHRONOS 
Chronos, graikų k.: laikas. 


AUTOBIOGRAFIJOS 


Duodamos dvi poeto autobiografijos. Pirmoji buvo spausdinta poezi- 
jos antologijoje Antrieji vainikai (1936 m.), o antroji paimta iš J. Aisčio 
palikto mašinraščio ir privesta ligi jo atvykimo Amerikon 1946 metų 
pradžioje. Viename Mano gyvenimo mašinraščio egzemplioriuje jis buvo 
ranka įrašęs porą papildymu, kurie čia įtraukti. Trečiame mašinraščio 
puslapyje, prie jo bajoriškos kilmės aiškinimo, buvo prierašas: Šito viso 
nereikia. Bet tekste šioji vieta nebuvo išbraukta, tad ir čia ji paliekama. 


Antanas Vaičiulaitis 

TURINYS 


EILĖRAŠČIAI 


9 / Prologas 

10 / Aš tau atidaviau 
11 / Gegutėlė 

12 / Alėjoj 
143/Baladės 


13 / 1. (Paupy) 

14 / 2. (Rytą gėlės apsitaškė) 

15 / 3. (Žinau, kad meilė kaip pavasario dvelkimas) 
16 / 4. (Menu, man buvo gal šešiolika) 

17 / 5. (Palei kluono sąsparą) 

18 / 6. (Davė išmaldą akys sutikusios) 

19 / 7. (Buvo pavasaris... Taškas.) 


20 / Debesys 

21 / Atvirutė 

22 / Rožė 

23 / Pavasaris 

24 / Apie pavasarį 
25 / Ruduo 

26 / Ir aš nešiojau 
27 | Fotografija 
28 / Aš žinau 

29 / Kartais 

30 / Nuėjo dienos 


31/Išadžiau savo buitį 
31 / I (Išadžiau savo buitį, kaip šilko audinį) 
32 / II (Aš niekad nemačiau tokio rudenio vakaro) 


33 / III (Palauk! žalia naktis, lyg akys katino) 
34 / IV (Gale sodo mėnesis, ir tvenkinys pajuodęs) 

35 / Aistringos vakaro lūpos 
36 / Dolorosa 

37 / Vigilija 

38 / Menuetas 

39 / Einu šilan 

40 / Rugpjūčio naktis 
41 / Apie rudenį ir šunį 
42 | Palei lieptą 

43 / Tai slankiojau 

44 / Kažin kas taip bėga 
45 / Karalius Lyras 

46 / Raizgos sniegas 

47 | Augo sode 

48 / Yra tylios naktys 
49 / Ofelija 

50 / Kryžkelė 

51 / Apie laimę 

52 / Akys 

53 / Buvo saulė 

54 | Atėjo vakaras 

55 / Ir pasakys 

56 / Šiapus ir anapus 
57 / Andai 

58 / Caca lialia 

59 / Karunka 

60 / Iki pusiaudienio 

61 / Susimąstymas 

62 / Imago poetae tremenda 
63 / Jau neilgam 

64 / Kasdieniai žodžiai 
65 / Lorelei 

66 / Kada nors 

67 I Kaip Šekspyro tragedijoj 
68 / Džiazas 

69 / Kapai 

70 / Čiurlionis 

71 / Šv. Pranciškus 
72 / Anapus saulės 
73 / Antai tenai 

75. ! Nuotrupa 

76 / Kažkam 

77 I O taip graudu 
78 / Laimės link 

79 / Kas dieną ilgesį 
81 / Antipona 

82 / Kas pažiūrės 
83 / Ne aš 

84 / Naktis 

85 / Miškas ir lietuvis 
86 / Peizažas 

87 / Prūsai 

88 / Rūpintojėlis 

89 / Išvargai tu 

90 / Draugams 

91 / Karaliaus šuo 
92 / Tėvams 

93 / Ėjau laukais 

94 / Ir ašaras 

95 / Savaip gražus 
96 / Aš šiandien tau 
97 | Pasikalbėjimas 
98 / Epilogas 

99 / Erratum 


101 / IMAGO MORTIS 


103 / Ženkit 

104 / Pastoralė 

105 / Kūrimo valanda 
107 / Persevalis 

108 / Osanna! 

109 / Naktis 

110 / Dvidešimt aštuoni 
112 / Hidalgo 

114 / Ak, kaip gera man 
116 / Aš pajutau 

118 / Knock out 

119 / Imago mortis 

120 / Fuga in As Moll 
122 / Antroji meilė 

124 / Prietema 

125 / Vietoje laiško 

127 / Plunksna 

128 / Iš ūkanoto 

129 / Mėnesiena 


131 / INTYMIOS GIESMĖS 


133 / Priešžodis 

134 / Prakalba 

135 / Atminimai 

136 / Septynios psalmės 
138 / Snaigė 

140 / Banalus aprašymas 
141 / Elnias 

142 / Poezija 

143 / Fedra 

145 / Šilainė 

146 / Rutina 

148 / Senatvė 

150 / Beržas 

151 / Sniegas 

152 / Vaiski pilnatis 

153 / Nakties žirgai 

154 / Spalgenų syvai 
156 / Atleisk 

157 / Karavanas 

158 / Našlaitis 

159 / Tu ta pati 

161 / Lopšinė 

163 / Tyla 

164 / Pasaka 

166 / Prarastas gyvenimas 
168 / Kelionė į naktį 
170 / Pilkoji diena 
172 / Vaiski valanda 
173 / Vaidilai 

175 / Lietuvės 

177 / Vorksla 

178 / Isola di Capri 
180 / Recenzija 

182 / Atsisveikinant 


183 / UŽGESĘ CHIMEROS AKYS 


185 / Chimeros akys 
'186 / Katarsis 

188 / Tąsyk vėjas 

189 / Praeitis 

190 / Naktis 

191 / Ne! 

192 / Amžinoji pasaka 
193 / Atsisveikinant 
194 / Mal du pays 

195 / Baltija 

197 / Man tave 

198 / Lakštingala 

200 / Tu ne Dievo 

201 / Nutraukta malda 
202 / Upeliai juokias 
203 / Santa Croce 

204 / Klaidžiojanti liepsnelė 
205 / Ratelis 

206 / Mergaitė 

207 / Bernelis 

208 / Anta skardžio 
209 / Piliakalniuos 
210 / Eis valandos 


21/Lunaparkas 


212 / Reklama 
213 / Kryžkelė 
215 / Rytas 

216 / Vakaras 
217 / Šilima 

218 / Šiurpuliai 
219 / Monologas 
220 / Prisikėlimas 
221 / Lunaparkas 


223 / BE TĖVYNĖS BRANGIOS 


225 / Niekad netekėjo 

226 / Skundas 

227 / Kelionė 

229 / Dienos 

231 / *** (Ką ilgus amžius širdy nešiojom) 
232 / Tu vis 


-4- 233 I Šv. Sebastijonas 


234 / Motinos legenda 
235 / Atsiskyrimas 
236 / Varpas 

237 / Tėviškės žemelė 
238 / Platanai 

239 / Lietuva 

240 / O tautieti 

241 / Prisikėlimas 

243 / Žvangučiai 

244 / Vaiduokliai 

245 / Jūra 

246 / Dvejopi vandenys 
247 | Jaunystė 

249 / Juoda melancholija 
251 / Narcizai 


-252 / Draugams 


253 / Vėlinės 

254 / Spalvingas ruduo 
255 / Vaikystė 

256 / Mater Dolorosa 

258 / Daina 

260 / Be tėvynės brangios 
261 / Sukilėliams 

263 / Pažiūrėkit 

264 / Mes neleisim 


267 | NEMUNO ILGESYS 


269 / Nemuno ilgesys 

270 / Eini tu 

271 / Goda 

272 Ę“ Mano mylima, miela 
273 / Naktis 

274 / *** (Tave mes, tėvyne, širdy išnešiosim) 
275 / Malda 

276 / Draugystė 

278 / Tas pats 

279 / Baltas debesėlis 

280 / Ir vanduo akmenyse 
281 / O kur kraštas 

282 / Rūta 

283 / Baltas balandėlis 

284 / Kada? 

286 / Ir mylėjom tave 

288 / Amžių giesmė 

290 / Ateis ir tau 

291 / Regėte regiu 
292 / Vėlinių godos 
293 / Gimtinė 

294 / Gegužinės 

295 / Kaunas 

296 / Kūčios 

297 | Klajūnai 

299 / Kaip gera jaust 
301 / Mielas prieteliau 
302 / Yra gi 

303 / Ir akimirksniui 
304 / Skausmas 

305 / Lemtis 

306 / Serenada 

307 / Nuostabi diena 
308 / Ratelis 

309 / Lopšinė 

310 / It gyvatės gėluo 
311 / Akys 

313 / Tu vis 

314 / Kalnuose 

315 / Rytys 

316 / Pavasaris spindi 
317 / Pavasarėjant 
318 / In guo contristata es 
319 / Vidurnakčio tyla 
320 / O Dieve 

321 / Tu, kuris tikėjai 
322 / Trapi širdis 

323 / Šiaurys 

324 / Vai nedvelk 

325 / Tu lauki 

327 / SESUO BUITIS 


329 / Poezijai 

330 / Poetui 

331 / O kai visi 

332 / Vakaras 

333 / Poeto dalia 

334 / Skundas 

335 / Tartum perlų narai 
336 / Poeto mirtis 

337 / Ilgesys 

338 / O skaisti 

339 / Dar niekad 

340 / O miela 

341 / Tu esi 

342 / Buvo Capri saloj 
343 / Atminimai 

344 | Karalaitė pririšta prie girnų 
346 / Vakaro tyla 

347 / Meni, kai ilgesys 
348 / Orientalė 

349 / Lapai 

350;/ Mirtis 

351 / Gėlės 

352 / Giedras rudenėlis 
353 / Mano gimtinė 


- 354 / Voruta 


355 / Rauda 

356 / Partizano šermenys 

357 / *** (Vienas kraujo lašas būt tave nuplovęs) 
358 / Laukimas 


359 / KRISTALINIAM KARSTE 


361 / Kristaliniam karste 
362 / Poeto Dievas 

363 / Nimis patetice 

364 / Žvilgsnis 

365 / *** (Tai skaudu ir graudu) 

366 / Liaupsė 

367 / *** (Ateidavo, paklupdžiusi ne kartą) 
368 / Senovės poetai 

369 / Nemuno legenda 

370 / *** (Kai niūrų žvilgsnį sukaupiu ir noriu) 
371 / Siaubas 

373 / Likimo giesmė 

375 / Pavergtoji 

376 / Našlaitė 

377 | Pasiskundimas 


3789 /Pavasario simfonija 


378 / 1. Adagio 
379 / 2. Andante 
380 / 3. Menuetas 
381 / 4. Scherzo 
382 / 5. Finale 


383 / Chronos 

384 / Šeštoji diena 

385 / Malda 

387 / *** (Ak, kaip nuostabiai tos žvaigždės žėri...) 


389 / AUTOBIOGRAFIJOS 


389 / Antrųjų vainikų autobiografija 
390 / Mano gyvenimas 


398 / REDAKCIJOS ŽODIS 
400 / JONO AISČIO POEZIJOS PARAŠTĖJE. Alfonsas Nyka-Niliūnas. 


416 / PAAIŠKINIMAI. Antanas Vaičiulaitis. 

